**Ilanngussaq 1**

**Tusarniaanermut akissutit pillugit allakkiaq**

Siunnersuut Naalakkersuisut tusarniaanermi nittartagaanni piffissami 29. november 2023-mit 24. januar 2024 ilanngullugu tamanut saqqummiunneqarnikuuvoq, soorluttaaq siunnersuut piffissami tassani ukununnga tulliuttutut allanneqartunut tusarniutigineqarsimasoq:

- Issittumi Sakkutooqarfik

- Avannaata Kommunia

- Bank Nordik

- Aalisarnermut Siunnersuisoqatigiit ilaasortaalu

- Nunatsinni Advokatit

- Kalaallit Nunaanni Eqqartuussiviit

- Kalaallit Nunaanni Sulisitsisut

- Grønlands Revision

- Grønlandsbanken

- Pinngortitaleriffik

- KNAPK

- Kommune Kujalleq

- Kommuneqarfik Sermersooq

- Kommune Qeqertalik

- NUSUKA

- Oceans North Kalaallit Nunaat

- QAK

- Qeqqata Kommunia

- Royal Greenland

- SIK

- Sustainable Fisheries Greenland (SFG)

- SQAPK

- Transparency International Greenland

- Pinngortitaq pillugu nunarsuaq tamakkerlugu suliniaqatigiiffik, WWF

Tusarniaanermi piffissaliussap naanerata kingorna ukunannga tusarniaanermit akissutinik Naalakkersuisut tigusaqarsimapput, ataani allassimasutut oqaaseqaateqarfigineqartut. Tassunga atatillugu oqaatigineqassaaq tusarniaanermi akissutaasut pingaarutaasa tulluassusiat najoqqutaralugu taasassartai pingaarnerit allanneqarmata. Tusarniaanermi akissutinut Naalakkersuisoqarfiup oqaaseqaatai uingasumik allanneqarput.

**1. Nalinginnaasumik oqaaseqaatit**

*Tusarniaanermut akissutit arlallit qulequttanut assigiinngitsunut assigiimmik oqariartuuteqarput. Tusarniaanermut akissutit taakkua uani immikkoortumi ataatsikkut akineqassapput. Tusarniaaffigineqartut qulequttanut pineqartunut isiginninneri tusarniaaffiusup ataani allassimapput.*

* 1. **Innuttaasunik tusarniaaneq peqataatitsinerlu**

*Tusarniaaffigineqartut arlallit tusarniaanermi akissutiminni ilisimatitsipput piffissaq tusarniaaffiusoq sivikippallaartoq, siunnersuutillu piareersarneranut atatillugu innuttaasut naammattumik peqataatinneqarsimanngitsut.*

*Naalakkersuisut taamatut isummersimaneq isumaqatiginngilaat.*

*Naalakkersuisuusimasut aalisarneq pillugu inatsisissatut siunnersuummik 2017-imi saqqummiussipput. Siunnersuut Inatsisartut ukiakkut ataatsimiinneranni siullermeerneqarpoq aamma Aalisarnermut, Piniarnermut Nunalerinermullu ataatsimiititaliami suliassanngorlugu innersuunneqarluni. Siunnersuutip aappassaaneernissaa pingajussaaneernissaalu 2018-imi upernaakkut ataatsimiinnissamut kinguartinneqarpoq. Ulloq 5. marts 2018-imi taamanikkut Naalakkersuisuusut qinersisoqarnissaanik nalunaaruteqarput, tamatumalu kingunerisaanik aalisarneq pillugu inatsisissamut nutaamut siunnersuut atorunnaarsinneqarluni.*

*2018-imi naalakkersuisooqatigiit aalisarneq pillugu inatsimmut nutaamut inassuteqartussamik siunertaqartumik Aalisarneq pillugu ataatsimiititaliarsuarmik pilersitsipput. Aalisarneq pillugu ataatsimiititaliarsuaq aalisarnerup iluani soqutigisaqartunik inuttaqarpoq, tassunga ilanngullugit aalisarnermik inuussutissarsiuteqartunut, inuussutissarsiornermi kattuffinnut, kommuninut, kukkunersiuisunut, aningaaserivinnut, biologimit il.il. sinniisut. 2019-imi upernaakkut ataatsimiititaliarsuaq sulilerpoq, ukiullu naaneraniit Inatsisartuni politikikkut partiit sinniisuinik politikikkut sinniisuutitat ilanngunneqarput, ataatsimiititaliarsuup sulineranut ikiuunnissamut periarfissaqarlutik.*

*Siunertaasimavoq aalisarneq pillugu ataatsimiititaliarsuaq 2020-mi junip naanissaa sioqqullugu isumaliutissiissummik tunniussissasoq. Covid-19-eqarnera pissutigalugu aalisarneq pillugu ataatsimiititaliarsuup sulinera kinguaattoorpoq ataatsimiititaliarsuullu isumaliutissiissutini september 2021-mi Naalakkersuisunut tunniuppaa. Aalisarneq pillugu ataatsimiititaliarsuup sulineranut atatillugu oqallinnissamut tunngavissamik ulloq 8. november 2019-imi ataatsimiititaliarsuaq saqqummiussivoq, kingornalu isumaliutissiissutip piareersarlugu sulineranut ilaasumik Nuummi Ilulissanilu oqallitsitsisoqarluni.*

*Ataatsimiititaliarsuup isumaliutissiissummik 2021-mi tunniussinerata kingorna Nuummi, Maniitsumi Ilulissanilu ataatsimiinnermi saqqummiunneqarpoq, marts 2022-milu taamanikkut Naalakkersuisuusut Nuummi aamma Ilulissani aalisarneq pillugu isumalioqatigiissitsipput, kattuffinnit tamanit sinniisut peqataaffigisaannik, tassunga ilanngullugit KNAPK-p immikkoortortaqarfiini sinniisut. Siunnersuummik saqqummiunneqartumit matuminnga suliaqarnermut atatillugu taamanikkut Naalakkersuisuusoq Aqqaluaq B. Egede kingornalu Naalakkersuisoq Karl Tobiassen Kalaallit Nunaata Kitaani innuttaasunik ataatsimiisitsisarpoq.*

*Siunnersuut suliarineqarpoq aalisarneq pillugu ataatsimiititaliarsuup isumaliutissiissutaa aallaavigalugu, massakkulli ilusaa, qanorluunniit iluseqaraluarpat, isumasioqatigiinnerit innuttaasunillu ataatsimiisitsinerit kingornalu aalisarnermik soqutigisalinnik oqaloqatigiilluni ataatsimiinnerni pissarsiarineqartunit sunnerneqangaatsiarsimalluni. Taamatut piareersaataasumik sulinerup kinguneranik 2023-mi aasakkut politikkikkut isumasioqatigiittoqarpoq, tassani partiit Inatsisartuni ilaasortaasut tamarmik isumaqatigiinniarnissamut aggersarneqarlutik siunnersuutip imarisaanut ilanngussaqarnissamut periarfissinneqarput.*

 *Naalakkersuisut akuersaarpaat siunnersuutip matuma inuiaqatigiinni innuttaasut ilaannut pingaaruteqarnera, siunnersuutillu suliarinerani inuiaqatigiit aalisarnermullu soqutigisallit amerlanerpaat ilaatinneri taamatulli pingaaruteqartigaaq. Aalisarneq pillugu Ataatsimiititaliarsuup isumaliutissiissummik saqqummiussineranit ukiut marluk sinnerlugit qaangiuttullu maanna saqqummiussinissap takutippaa piffissami qaangiuttumi nuna tamakkerlugu peqataatitsilluni sulisoqarsimanera.Tamanna aamma pissutigalugu siunnersuut Naalakkersuisut tusarniaasarnernut najoqqutassiaat malillugu nalinginnaasumik sapaatit akunneri sisamaasaraluartuniit sapaatit akunnerini arfineq pingasuni tusarniutigineqarsimavoq - taamaattorli juullikkut ullut sulinngiffiusut pingasut ilanngullugit.*

 *Tusarniaanerup nalaani Aalisarnermut Naalakkersuisoqarfiup kiisalu suliamut attuumassuteqartut avataanersut akornanni aaqqiissutaasinnaasut pillugit ataatsimiinnerit arlaqartut pisarsimapput tassanilu angusat aamma maanna Inatsisartunut saqqummiunneqartussamut tapertaapput.*

**1.2. Aningaasaqarnikkut naatsorsuinerit / aningaasalersuinikkut ajornartorsiut**

*Tusarniaaffigineqartut arlallit inuiaqatigiit aningaasaqarnerannut kingunissat naammattumik siunnersuummut nassuiaatini nalinginnaasumik erseqqissarneqarsimanngitsutut isigaat, allatigullu ilisimatitsillutik naatsorsuinermi tunngavigineqartut naammattumik Paasiuminarsagaanngitsut..* *Oqariartuutaavoq ataatsimut isigalugu aalisarneq suliffissuaqarnermi pingaarluinnartuummat inatsisissami tunngavissat suliarilluagaallutillu takuneqarsinnaasuusariaqartut tamannalu pissutigalugu pingaartuusoq aalajangiisartut soqutigisaqaqatigiillu siunnersuutip kingunissai pillugit ilisimasaqalernissaminnut periarfissaqarnissaat.*

*Naalakkersuisunit maluginiarneqarpoq siunnersuummut tunngavilersuutigineqartut misissueqqissaarnerit arlalissuit Aalisarneq pillugu ataatsimiititaliarsuup 2021-mi isumaliutissiissutaatigut nassuiarneqarsimasut.*  *Maluginiarneqarpoq isornartorsiuinerup annersaanut pissutaasutut takussutissaqartoq tusarniaaffigisat oqaaseqaatit imarisaannik tamakkiisumik paasinnissimannginnerat.*

*Taamaattumik Naalakkersuisut oqaaseqaatini nalinginnaasuni erseqqissaallutik nassuiaatinik kisitsisinngorlugillu naatsorsuutinik itisiliipput.*

*Pingaartuuvorli aamma erseqqissaatigissallugu kingunerisassanik misissueqqissaarnerit suliarineqarsimammata tunngavissiat arlaqartut tunuliaqutaralugit qanoq ineriartortitsisinnaanermik tikkuussisutut atorneqartartut. Oqaaseqaatit siunertaraat kingunissanik paasinarsaanerit matumanilu siunnersuummi imaqqortuumi tamanna isumaqarpoq nassuiaatini ataasiakkaani tamarmiusumilu tunuliaqutaasutut eqqarsaasersuutaasimasut ilaannik pisariaqanngitsunik ilanngussinaveersaarnissaq.*

**1.3. Pisortanit pigineqartut ingerlatseqatigiiffiit Royal Greenland**

*Tusarniaanermi akissutini arlalinnit pisariaqartinneqarpoq inatsisip oqaaseqaatitaani itisiliisoqarnissaa, paaserusunneqarmat suna pissutigalugu pisassiissutinut qummut killigititat ingerlatseqatigiiffiit pisortanit pigineqartut kiisalu ingerlatseqatigiiffiit namminersortunit pigineqartut pineqartillugit isumaqartoqarlunilu tamanna amigartooruteqartunut ikiorsiinertut taasariaqartoq (unioqqutitsilluni assigiinngisitsineq).*

*Amigartooruteqartunut ikiorsiisoqarneranik tusarniaaffigineqartut isumaqarnerannut Naalakkersuisut isumaqataanngillat. Royal Greenland inuiaqatigiinni kalaallini immikkorluinnaq inissisimavoq aamma suliassanik pingaarutilinnik arlalinnik kivitsisarluni - pingaartumik nunaqarfinni. Tassunga oqaatigineqassaaq Royal Greenland inuiaqatigiinnit kalaallinit tamanit pigineqarmat taamaattumillu aalisarnermik piviusumik siaruarterisoqarluni.*

*Piviusorsiunngitsumik assigiinngisitsisoqarnera pillugu pisuutitsiniarsinnaanerit aamma amigartooruteqartunut ikiorsiisoqarneranik pasilliinerit pitsaaliorniarlugit tusarniaaffigineqartut oqaaseqaataat naapertorlugit siunnersuummi nassuiaatit itisilerneqarput. Maluginiaqquneqarporli siunnersuutip uuma suliarinerani unammilleqatigiinneq pillugu inatsimmi malittarisassat , tassunga ilanngullugu unammilleqatigiinnermut inatsimmi malittarisassat unammilleqatigiinnermut akornutaasumik tapiissuteqartarnermut tunngasut Naalakkersuisut qimerloorsimagaat pissutissaqarsorinagulu pisassiissutinut qummut killiussamik qaffaaneq pisortat ingerlatseqatigiiffiinut tunngatillugu unammilleqatigiinnermut inatsimmi malittarisassanik unioqqutitsinertut taassallugu.Tassunga oqaatigineqassaaq unammilleqatigiinnermi killiliineq toqqaannartuuppat imaluunniit pisortat maleruagassiineranik aallaaveqarpat, unammilleqatigiinneq pillugu inatsimmi kap. 4 Unammilleqatigiinneq pillugu Inatsisartut inatsisaat nr. 1, 15. maj 2014-meersoq atuutinngimmat, tak. inatsimmi § 2, imm. 2.*

*Pisortat suliffeqarfii annertoorujussuarmik pisussaaffilerneqarsimappata tamanna aamma pisortat isertitaqarnerannut sunniuteqartussaavoq, tassa taakkuninnga piginneqataasunut iluanaarutissat annikillissammata.*

*Umiarsuaateqarfinnut namminersortunut naleqqiulluni Royal Greenland pisassiissutinut qummut killiliussanik qanoq annertutigisumik peqartinneqassanersoq Naalakkersuisunit isumaliutigeqqissaarneqarsimavoq.* *Ingerlatseqatigiiffinnit namminersortunit allaanerusumik Royal Greenland ingerlatseqatigiiffinnut namminersortunut peqqussutaasinnaanngitsunik immikkut inuiaqatigiinni, sulisoqarnikkut inuiaqatigiinnilu pisussaaffeqarpoq.*

*Tassungalu ilanngullugu oqaatigineqassaaq, siunnersuummi inuussutissarsiummik ingerlatsinermi atugassarititaasut allaanerusut ingerlatseqatigiiffinnut pisortanit pigineqartunut atuutilersinniarneqanngimmata.*

*Taamaasilluni namminersortunit pigineqartunit ingerlatseqatigiiffinnut aamma pisortanit pigineqartunit ingerlatseqatigiiffinnut pisassiissutit amerlanerpaaffissalerneqarnerisa assigiinnginnerat allaanerussutituaavoq.*

**1.4. Pisassiissutinut qummut killiliussat, ikaarsaariarnermi aaqqissuussineq piffissarlu akuersissuteqarfiusoq**

*Tusarniaanermi akissutini arlallit isumaqarput pisassiissutinut qummut killiliussaq appasippallaartoq . Ingerlatseqatigiiffinnut aammali inunnut ataasiakkaanut aamma piffissaq ikaarsaariarfiusoq piffissarlu akuersissuteqarfiusussaq sivikippallaarsorineqarlutik.*

 *Tamanna* *unamminartoqarpoq aningaasaliissuteqarnissamut periarfissat pilerinassusaat sinaakkutissaalu eqqarsaatigalugit.. Tusarniaanermut akissutit tusarniaassutigineqartunut ukununnga attuumassuteqartunut avinneqarsinnaapput, sinerissap qanittuani immikkoortoq 47-mi qaleralinniarnermi pisassiissutinut qummut killiliunneqarsimasunut tunngasut aammalu avataasiorluni kinguppannik aalisarnermi pisassiissutinut qummut killiliussanut tunngatillugu ikaarsaarnermi piffissamut tunngasunut.*

***Avataasiorluni raajarniarneq***

 *Atuarneqarsinnaavortaaq pisassiissutinit pissarsiassat piffissalersugaanerisa killilersugaalernissaat kiisalu pisassiissutinut qummut killiliussap allanngortinnissaa arsaarinnissutaasinnaasoq, tusarniaanermi illuatungerisat naliliinerat naapertorlugu akuersissutinik killeqanngitsumik utertitseqqusinissaq ukiunik qulinik sivisussusilikkamik ilimasaarusigaq tunngaviusumik inatsimmik unioqqutitsinerusoq unnerlugu, aalisarnermut inatsimmi massakkut atuuttumi § 14, imm. 1-imi allassimasutut ”ilimasaarut pissusissamisoortuunngimmat”. Tassunga atatillugu Naalakkersuisunit oqaatigineqarpoq ”ilimasaarut pissusissamisoortoq” aalisarneq pillugu Inatsisartut inatsisaata 1990-imeersup piareersaatitaani ukiunik tallimanik sivisussuseqartussatut nalilerneqarsimammat.*

*Siunnersuut aqqutigalugu akuersissutit inatsisitigut piffissalersorneqassapput inuussutissarsiuteqartullu oqaatigisaasa paarlattuanik pisassiissutinik piginnittumut toqqissisimalersitsisussanik.*

*Polar Seafood Greenlandip tusarniaanermut akissummini oqaatigaa*  *pisassiissutinit pissarsiassanik killilersuisoqalerpat Polar Seafood Greenlandip ingerlatseqatigiiffittut akisussaassusilittut killilersuilernissaq pissutigalugu pisassatigut annaasinnaasaminnut taarsiiffigineqarnissartik piumasaqaatigisariaqalissagaat.*

 *Annaasanut naatsorsuinermi ilaatigut ilanngunniarneqarput angallatit nalikilliliiffigineqarsimannginnerat kiisalu pisassiissutinit pissarsiat, tassungali atatillugu Naalakkersuisut oqaatigissavaat pissutsit allat ilannguttariaqarmata, tassunga ilanngullugit makkua:*

* *angallatip naligiligaa,*
* *ataatsimut pisuussutaatinit ingerlatseqatigiiffiup ukiorpassuarni ingerlatsinermini isertitarisimasai,*

 *Ukiorpassuanngortuni oqallisigineqarsimammata pigisanik siammarterinissaq pisassiissutinillu pissarsiassanit qummut killiliisarnerup allanngortinneqarnissaa, tassunga ilanngullugu minnerunngitsumik Aalisarneq pillugu Ataatsimiititaliarsuup isumaliutissiissumminik saqqummiussineranut atatillugu taassumalu piareersaatitut suliaani inuussutissarsiortut namminneq peqataaffigisaannik.*

* *inunnik ilaqutariinnilluunniit ataasiakkaaginnarnik taamaallaat isumalluuteqarpallaannginnissaq inuiaqatigiit tunngavissaqarlutik soqutigisassarimmassuk*
* *pisuussutit ingerlatseqatigiiffimmit inuussutissarsiutigineqartut mianerinnittumik atornerisigut kinguaassioqqissinnaanissaat qulakkeerneqartarmat taamaalillunilu atuisinnaassuseq killeqanngitsumik ingerlasinnaanngortarluni.*

*Saqqummiussaq kingulleq pisuussutinut pinngortitameersunut allanut soorlu aatsitassanut sanilliullugu isigineqartariaqarpoq, aatsitassammi piffissami killilikkami piaarneqarsinnaasarput, pisuussutit kinguaassioqqittannginneri aallaavigalugit.*

*Imaani pisuussutinik “naassaanngitsumut”atuisinnaanissaq soorunalimi naatsorsuutigineqarsinnaanngilaq taamaammalliuna ingerlatseqatigiiffiit pisuussutinik atuisinnaanissaminnut aningaasaliinissanut naammagineqartunik atugassaqartillugit piffissanik killiliisoqartariaqartoq.*

*Aammattaaq isumaliutigisariaqarpoq pisuussutinut akitsuummik qaffaanissaq naatsorsuutigisariaqartoq, ingerlatseqatigiiffiit isertitaannik killiliisussaammat, tamatumalu kingunerissavaa pisassiissutinut qummut killissarititaasumik allanngortitsinissap kinguneranik ingerlatseqatigiiffiit annaasaqaateqalaarnissaat.*

*Naalakkersuisut eqqartuussiviit aqqutigalugit suliassanngortinneqarsinnaaneri eqqarsaatigalugu oqaatigineqassaaq taamatut eqqartuussivilersuussisinnaaneq periarfissaammat. Tamanna tusarniaanernit akissutitigut qulaajarneqarsimavoq.*  *Taava soorunami paasinarsissaaq ingerlatseqatigiiffik arlallilluunniit eqqartuussivikkut suliassiissumminni illerneqarsinnaajumaarnersut.*

 *Naalakkersuisulli isumaqarput inatsisissatut siunnersuummi ikaarsaariarnermi aaqqissuussinerit akuersissutinillu piffissalersuisimanerit naammattut.*

*Apeqqutit arsaarinnissinnaanermut tunngassuteqartut immikkoortoq 1.6-imi sukumiinerusumik sammineqarput.*

***Sinerissap qanittuani qaleralinniarneq***

*Siunnersuutit ilaattut sumiiffik 47-mi PNNP-mik aaqqissuussinermut peqataarusuttut kajumissuseq tunngavigalugu peqataasinnaatinneqassapput. Tusarniaanerni akissutini arlalinni isummat imminnut assortuuttut saqqummiussorneqarput, ilaat isumaqartut pisassat 2,5%-imik amerlanerpaaffilerneqarnissaat annikippallaartoq ilaallu isumaqarlutik annertuallaartoq.*

*Siunnersuutip piareersarneranut atatillugu Kalaallit Nunaata Kitaani sinerissamut qanittumi qaleralinniartunut pisassiissutinut qummut killiliussat pillugit Aalisarneq pillugu Ataatsimiititaliarsuup inassuteqaataanik Naalakkersuisut nalileeqqissaarsimapput. Aalisarneq pillugu ataatsimiititaliarsuup isumaliutissiissummini inassutigaa sinerissamut qanittumi umiatsiaararsorluni qaleralinniartunut pisassiissutinut killiliussat 0,4 %-imiit 0,6 %-imut qaffassasut. Inatsisissatut siunnersuummi siunnersuutigineqarpoq sinerissamut qanittumi angallatit umiatsiaararsortullu.* *Maleruagassiuunneqarnerat ataatsimoortinneqalissasoq, ataatsimik aqutsisoqarfiliinikkut, killilersuutilli sukumiinerusut nalunaarutikkut aalajangersarneqassallutik.*

 *Tamatuma sinerissamut qanittumi aalisartut*  *isumannaallisarnissamik periarfissaqalersissavai kissaatigippassullu siunissami angallatitaarnissaannut periarfississallugit.*

*Taamatut siunnersuuteqartoqarpoq sinerissamut qanittumi aalisariutit ineriartortinniarlugit kiisalu ataasiakkaanut inuiaqatigiinnullu isertitat annertunerulersinniarlugit.*  *Umiatsiaararsortulli ataasiakkaat taamatut ingerlaannarnissartik soorunalimi toqqarsinnaassavaat.*

*Angallatersortut umiatsiaararsortullu kattunnerisa pisassat amerlanerpaaffissaasa qaffanneqarnissaat pisariaqalersissavaat pisassallu amerlanerpaaffilerneqarnissaannut Aalisarnermut Ataatsimiititaliarsuup inassutai malinneqarsimapput. i* *Pisassiissutinut qummut killigititassatut siunnersuutip aalajangiiffiginiarnerani tunngavissatut uuttuutigineqarpoq illuatungaani pisassiissutinik pissarsiassanut piginnittunik siammarterinerungaatsialernissamik kissaateqarneq illuatungaanilu maanna inuussutissarsiummik ingerlatsisunik naammaginartumik aalisarluartunik periarfissatigut ajorseriartitsinnginnissamik kissaateqarneq*

*Aalisarnermik ingerlataqartut ikilisarneqarnissaat inatsisiliornermi siunertaanngimmat erseqqissaatigineqassaaq. Siunertaasoq tassaavoq sinaakkutit aalajaannerulersinnerisigut namminneq aaqqissorsinnaassaminnik aningaasaliisinnaanissaminnullu periarfissiisumik aalisalersinnaanissaat.*

*PNNP tunngavigalugu aalisalernissamik isumakulullutik tusarniaanermi akissuteqartut Naalakkersuisunit isumaqatigineqanngillat, tassungalu tunngatillugu eqqarsaatit immikkoortoq 1.7-imi itisilikkamik atuarneqarsinnaapput.*

**1.5. Tulaassuisussaatitaaneq aammalu tunisassiornissamut akuersissut**

*Siunnersuummi ilaatigut siunertaavoq Kalaallit Nunaanni aalisarnerup nukittorsarnissaa aamma aalisarnermik inuussutissarsiutip ineriartortinnissaanut sinaakkutissanik pilersitsinissaq. Raajarniarneq eqqarsaatigalugu tamanna ersersinneqarpoq ingerlataqartut ataasiakkaat ukiumut pisassiissutit 75 %-ii tikillugit nammineerlutik tunisassiarinissaanik periarfissinneqarnerisigut. Taamaasilluni ingerlataqartut raajartamik minnerpaamik 25%-iinik tulaassisussaatitaalerput.*

 *Tusarniaaffiusunit arlallit oqaatigaat taamatut periarfissiiniarneq sinerissami nunami tunisassiorfinnut kinguneqassasoq.*

*Siunnersuummut atatillugu naatsorsuinerni nunami aalisakkanik suliffissuarni sulisut siunissaq ungasinnerusoq isigalugu ikilinissaat tunngavigineqarsimavoq.*

*Soqutigisat assigiinngitsut marluk tassalu aalisariutit nutarterneqarnissaat nunamilu suliffissuit piujuarnissaat Naalakkersuisunit nalilersoqqissaarneqarsimapput. Inuiaqatigiinni kalaallini sulisussanik annertuumik amigaateqartoqarpoq sulisinnaasullu aalisarnermik inuussutissarsiutini*  *sulisussatut pisariaqartinneqarmata pissutsit allanngortikkuminaapput, aalisarnermik inuussutissarsiornerup aaqqissuuteqqinneratigut allannguisoqanngippat.*

*Tassungali tunngatillugu erseqqissaatigineqassaaq inuit aalisarnermik inuussutissarsiummik qimatsisariaqalersinnaasut.* *eqqarsaatigalugit naalakkersuinikkut pingaartinneqarmat taakkua eqqarsaatigalugit ilinniartitaanikkut periarfissanik nutaanik pilersitsisoqarnissaa.*

*Sinerissamut qanittumi raajarniat pisamik 75 %-iinik angallamminni tunisassiorsinnaalernissaannik periarfissiinikkut taakku inuussutissarsiumminnik ineriartortitsisinnaanngornissaat periarfissanngussaaq taamatullu aamma ungasinnerusoq eqqarsaatigalugu aningaasaliissuteqartalernissaannut taamalu aamma aningaasarsiornerminni pitsaanerusumik atugassaqartitaanermikkut.*

*Maluginiartariaqarpoq angallatit arlalippassuit sinerissamut qanittumi raajarniutaasut pisoqalisimammata qularnanngitsumillu siunissami qanittumi taarserneqartariaqassallutik.*

 *Naatsorsuutaavorli naleqqussarneq kigaatsumik piffissarlu sivisooq atorlugu piumaartoq taamaammallu nunami tunitsiviit naleqqussarnissaminnut periarfissaqassallutik.*

*Tassunga atatillugu maluginiarneqarpoq angallatit raajartamik 25%-iinit amerlanerusunik tulaassisinnaanissaat siunnersuutikkut aporfissalersorneqanngimmat. Tusarniaanernit akissutini tiguneqarsimasuni ilaatigut oqaatigineqarpoq sinerissap qanittuani raajarniartut namminneq tunisassiarisinnaasaminnik pisassaasa qaffannerisigut tunitsiviit allanngorsinnaasut raajallu angallammi tunisassiarineqarsimasut akiisa apparnerinik kinguneqarsinnaasut. Pissutsit taamaassappata raajat tulaassat akii qaffassimassajunnarsipput taamaasillunilu tunitsiviusartunit pissutsinut naleqqussartoqapallassinnaassalluni. Tamatuma saniatigut peqqussutissatut siunnersuummi nalinginnaasumik oqaaseqaatini immikkoortut pingajuat innersuussutigineqarpoq.*

*Tusarniaanermit akissutit aallaavigalugit raajartassiissutit 25%-iisa tulaanneqartarnissaanik piumasaqaatiminnik Naalakkersuisut allanngortitsinngillat.*

**1.6. Pinngitsaaliissummik taarsiissutitalimmik pigisanik piginnittuujunnaarsitsineq/arsaarinninneq**

*Tusarniaanermit akissutini arlalinni pinngitsaaliissummik taarsiissutitalimmik pigisanik piginnittuujunnaarsitsisinnaaneq/arsaarinnissinnaaneq inatsisini tunngaviusuni § 73-imut akerliusoq aammalu Europami Inuit Pisinnaatitaaffii pillugit isumaqatigiissummut (EMRK) ilanngussatut siullertut tapiliussami, artikel 1-imik unioqqutitsinerusoq oqaatigineqarpoq Tassungalu tunngatillugu ilanngullugu ilisimatitsissutigineqarluni taamatut suliniuteqartoqarnera Namminersorlutik Oqartussat eqqartuussivinnut tunniunneqarnerannik kinguneqassasoq.*

*Ilisimatitsissutigineqarpoq siunnersuut unarpiaq inatsisini tunngaviusuni § 73-imut akerliusoq aammalu Europami Inuit Pisinnaatitaaffii pillugit isumaqatigiissummut (EMRK) ilanngussatut siullertut tapiliussami, artikel 1-imik unioqqutitsineq uani pisoq.*

* *§ 18 Raajartassat sinerissap qanittuani aalisartunut avataasiortunullu inatsisit tunngavigalugit agguaanneqartarnerisa atorunnaarsitsinissamut tunngasoq.*
* *§ 22 akuersissutinut tunngasoq,*
* *§ 32 pisassat amerlanerpaaffilerneqarnissaat, aamma*
* *§ 34 pisassiissutinik nammineq pigisanik nioqqutigineqarsinnaasunik atorunnaarsitsineq.*

*Naalakkersuisut maluginiarpaat siunnersuummi pinngitsaaliissummik taarsiissutitalimmik pigisanik arsaarinnissinnaanermut tunngasut* *suliassanngussappata tamatuma ingerlatseqatigiiffinnut ataasiakkaanut qanorpiaq atugassaqartitsilerumaarnerinik naliliinermik tunngaveqarumaartut.*

***§ 18 Raajartassat sinerissap qanittuani aalisartunut avataasiortunullu inatsisit tunngavigalugit agguaanneqartarnerisa atorunnaarsinnissaanut tunngatillugu***

 *Siunnersuummi §18-imik atorunnaarsitsinissap pigisamik taarsiissuteqarluni atorunnaarsitsinissamik tunngavilersorneq Naalakkersuisut isumaqatiginngilaat, tamanna Tunngaviusumik inatsisimmi § 73-imik kiisalu Inuit pisinnaatitaaffiisa aalajangersarneqarnerani ilanngussatut siullertut tapiliussami, artikel 1-imik unioqqutitsinerunngimmat.*

*Siunnersuut aqqutigalugu raajarniutinut tamanut PNNP-mik aallaaveqarluni aalisarneq eqqunneqassaaq siunnersuullu aqqutigalugu sinerissap qanittuanut avataasiortunullu raajarniutinut agguaassisarnerit atorunnaarsinneqassapput. Tamanna allaffissornermik* *Aammalu isiginiarneqarluni raajarniarnermik aqutsinerup assigiinngitsunit marlunnit ingerlanneqarnera uumassusilerinermik pissuteqanngimmat.*

 *Siunnersuut malillugu siunissami TAC-it assigiinngitsut marluk marlunnik assigiinngitsunik pisassiissutinik pissarsissutaasartut atorunnaassapput taamaallaalli TAC ataaseq atorneqalissaaq, inuussutissarsiortup ataatsip TAC-ip tamakkiisup procentimut avinneranik pissarsiarisalissalluni.*

*Raajarniarneq tamarmi PNNP naapertorlugu aqunneqarmat Naalakkersuisut raajartassanik agguaassineq ajorput, pisassalli tamarmiusut amerlassusissaannik (TAC* aalajangersaasartussaallutik, aalisartut ataasiakkaat pisassiissutit tamakkiisut procentimut avinnerannik pissarsisalissallutik.

 *Taamaaliornikkut pisassiisarneq nammineq ingerlalissaaq piginnittup pissassiissutissanik pissarsiassaasa annertussusissaanik tunuliaqutaqartumik.*

 *Siunnersuummi § 18 malillugu kitaani raajartassanik agguaassisarneq sinerissamut qanittumi raajarnianut iluaqutissanngorlugu allanngortinniarneqanngilaq. Pisassanik piginnittut tamarmik Kalaallit Nunaanni pisassiissutinit pissarsiassatik pigiinnartussaavaat.*

*Pisassiissutinit pissarsiassanik agguaasseriaaseq siunnersuummi allanngortussaanngikkaluartoq taamaattoq erseqqissartariaqarpoq avataasiortunit naatsorsuutigiuaannarneqarsinnaanngimmat pisassiissutissanik agguaariaatsip maannakkut atuuttup atuuttuaannarnissaa.*

*Piginnittoq annaassaqarnavianngimmat pisassiissutinillu piginnittuuffia aalajangersakkap kingunerisaanik allannguiffigineqarnavianngimmat Ikaarsaariarnermi aaqqissuussinermik imaluunniit ilimasaaruteqartarnissamik aaqqissuussinermik atuutilersitsisoqassanngilaq.*

***§§ 22, 32 aamma 34 akuersissutit, pisassiissutinut qummut killiliussat aamma pisassiissutinit pigisanik atorunnaarsitsinissamut tunngasut***

 *Tusarniaanermi akissutit arlaqartut oqaatigaat akuersissutinut piffissarititaasunik killiliinissamik aalajangersaaniarneq arsaarinninnermik taarsiissutitalimmik taasariaqartoq, tusarniaaffigisat naliliinerat naapertorlugu akuersissutaareersunik utertitsinissaq ukiunik qulinik ilimasaarutitalik inatsimmik tunngaviusumik unioqqutitsinerummat, matumani pineqartoq ”ilimasaarutitut pissusissamisoortutut” taaneqarsinnaanngimmat, tassani pineqarluni aalisarnermut inatsisip maanna atuuttup § 14-iani, imm. 1.*

*Tassunga tunngatillugu Naalakkersuisunit oqaatigineqassaaq aalisarnermut inatsimmi atuuttumi § 14 imm. 1-imi allassimammat akuersissutit piffissaqartitsilluni kalerriinikkut piffissami aalajangersimasumi atugassanngortinneqarsinnaasut. Aalisarnermut inatsisissap 1990-imi piareersaataasumik suliarineqarnerani ukiut tallimat tunngavigineqarsimapput.*

 *Ima paasisariaqassaaq inatsimmik piffissamik aalajangersimasumik killiliisumik akuersisimaneq tunngaviliisimassasoq ikinnerpaamik ukiuni tallimani atuuttussamik piffissamik siumut killiliilluni atuuttussanngortinneqartumik.*

*Taamaasilluni akuersissutinik pigisaqartut pisassanit pigisaminnik ukiuni tallimani akornusersorneqaratik atorsinnaalernissaanut naatsorsuuteqarlutillu piareersalereersinnaapput.*

*Namminersornerullutik Oqartussat 2005-imi pilersippaat “Ataatsimiisitaliaq nakerisarsiunngitsoq”, siunertaralugu Kalaallit Nunaanni raajarniarnermi akuersissutinik tunniussisarnerup allanngortinneqarnerata inatsisitigut aningaasarsiornikkullu kingunissaanik qulaajaanissaq, taamanikkut Namminersorlutik Oqartussanut Kilisaataatilinnullu raajarnianut tunngatinneqartoq. Ataatsimiititaliap isumaqatigiissut siulianiittumut tunngatillugu inerniliilluni oqariartuutigaa aalisarnermut inatsimmi § 14 naapertorlugu pisassinneqarsinnaaneq akuersissummik tunineqarnertut piumasaqaatitalimmilluunniit piginnaatitaaffittut isigineqarsinnaasoq, akuersissuteqarnerup nalaani piginnittussaanermut tunngatillugu illersorneqarluni. Ukiuni tallimani ikaarsaariarfeqareerluni pisassanik piffissaliilluni atuilersinnaanerup eqquteqqinnissaanut aalajangersakkamut tunngatillugu ataatsimiititaliaq isumaqarpoq pisassanik piginnittussaaneq aallaaviatigut piffissaq eqqarsaatigalugu killilersugaasoq.*

*Naalakkersuisut taamatut oqariartuuteqarneq isumaqatigisinnaavaat oqaatigissalluguli siunnersuut aqqutigalugu akuersissutinik piffissalersugaanngitsunik utertitsisoqarnavianngimmat, tamannalu siunnersuummi § 22-mi erseqqissumik allassimavoq tassanimi allaqqammat pisassiissutinit pigisat ingerlaannaq atorunnaarsinneqarnavianngitsut, kisianni raajarniarnermi atorunnaarsitsinissamut inatsimmi ilimasaaruteqarnissaq aalajangersarneqartariaqartoq, raajarniarnermi ukiut quliussallutik. Taamaattumik erseqqissaatigineqassaaq siunnersuutigineqartut Tunngaviusumik inatsimmi § 73-imik imaluunniit EMRK 1-imi ilassutitut isumaqatigiissummik artikel 1-imik malinninnginniarnertut taaneqarsinnaanngimmata*

*Siunnersuummi § 34 malillugu pisassiissutinit pissarsiat atuuffissaattut piffissaliussap assinganik piffissaliilluni nalunaaruteqaqqaarlutik Naalakkersuisut atorunnaarsitsisinnaapput taamaaliornermilu ukiumut atorunnaarsitat ukiumoortumik pisassiissutinit pissarsiat 20%-ianit annertunerussanngillat.*

 *Aalajangersakkap nassuiaatitaani erseqqissarneqarsimavoq aalajangersagaq qanorluunniit oqaasertaqaraluarpat pisuni tamatigut eqqarsaatigineqartassasoq akuliunniarneq taarsiissutitalimmik arsaarinnissuteqarnissamik pissuteqarnersoq piginnittunullu annaasaqaataassanersoq, Naalakkersuisut taarsiissuteqarnissaannik kinguneqartussamik. Taamatut pisoqarnerani eqqarsaatigisassat arlaqarput, soorlu akuliunnerup sakkortussusissaa, akuliunnermi tunngavilersuutissat, maanna aningaasaliissutigineqartussat pingaaruteqassusaat, tassunga ilanngullugit niuernermi akigitinneqartut aallaavigalugit tunisaqarsinnaaneq kiisalu ikaarsaariarnermi aaqqissuussinissap pingaaruteqassusia.*

*Pisassiissutinik utertitsisariaqalernissaq pisariaqalissappat utertitsineq naalakkersuinikkut iliuutsitut nalinginnaasutut pissaaq, piffissalersukkanik raajartassaatilinnut tamanut atuuttussaq, piginnittunut ataasiakkaaginnarnut tunngatinneqarani. Suliniut taamaattoq raajartassiissutit amerlanerusunit iluaqutigineqartalernissaannik kissaateqarnermik aammalu pisuussutit ikittuinnarnit iluanaarutaannginnissaannik kissaateqarnermit aallaaveqarpoq.*

*Tusarniaanerni akissutini atuarneqarsinnaavortaaq inatsisissap akuerineqarneranit ukiut qulit qaangiunnerani inuussutissarsiuteqartut pingaartumillu avataasiortut pisassaminnik pisassiissutinik arsaagaanissaminnut aarleqqutissaqartut. Tassunga tunngatillugu oqaatigineqarpoq ingerlatseqatigiiffiit pisassaminnik arsaarneqaratarsinnaanerisa ingerlatseqatigiiffiit aningaasaliisinnaanerat ajornarnerulersinngikkunikku unitsittussaagaat.*

*Naalakkersuisut tunngavilersuutinut taamaattunut isumaqataanngillat tassungalu tunngatillugu oqaatigissallugu inatsisissatut siunnersuummi akuersissutit piffissami aalajangersimasumi atuuttussanngorlugit inatsisiliuunniarneqarmata, inuussutissarsiortullu oqaaseqaataasa paarlattuanik, taamaaliornikkut piginnittut pisassiissutinik pigisallit isumannaallisaaffiginiarneqarput piffissami aalajangersimasumi akuersissummik pigisaqarsinnaanerannik..*

**1.7. Aqutsiveqarfimmi 47-mi qaleralinnut pisassiissutit niuerutigineqarsinnaasut nammineq pigisat (PNNP)**

*Siunnersuut malillugu aalisarnerni arlalinni pisassiissutit niuerutigineqarsinnaasut nammineq pigisat (PNNP-t) atuutilersinneqassapput. PNNP-mik aaqqissuussinissaq tusarniaanermit akissuteqartunit amerlanernit iluarineqarluni akissuteqarfigineqarpoq - pingaartumik avataasiortunit. Tamanna Aalisarnermut Ataatsimiititaliarsuup isumaliutissiissutaani 2021-mi ukiakkut saqqummersinneqartumi inassutaasunit aallaaveqarpoq.*

*Aqutsiveqarfimmili 47-mi qaleralinniarnermi PNNP-p eqqunneqarnissaa tusarniarneqartut arlallit isoraat. Siunnersuut malillugu aaqqissuussinissaq nammineq kajumissutsimik ingerlanneqartussaavoq aalisartullu peqataarusuttut pisassanit tamarmiusunit nammineq pisassaqalernermikkut atuinissaminnut piginnaatinneqalissallutik. Ataatsimut isigalugu tusarniaanermit akissutit oqariartuutigaat ilimagineqarsinnaasorlu aalisartut nukissaqarluartut kisimik aqutsiveqarfimmi 47-mi aalisarsinnaalissasut pisassallu amerlanerpaaffissalerneqarnerisigut aqutsiveqarfimmi 47-mi aalisartut 40-t missaat kisimik aalisarsinnaalissasut. Tusarniaanermit akissutini ataasiakkaanit inerniliilluni oqaatigineqarpoq siunnersuutigineqartoq piviusunngussappat nunaqarfiit aqutsiveqarfiup 47-p eqqaaniittut qanoq pinissaat isummerfigineqassasoq aammalu sinerissap qanittuani qaleralinniarnermi inuttut kulturikkullu naleqartitat attatiinnarneqarnissaat qulakkeertariaqartoq.*

*Sumiiffik 47-mi nammineq piumassutsimik IOK-mik atuutilersitsinermi maannakkut umiatsiaararsorlutik aalisartut IOK-mut nuuppata pisassiissutinit pigisanik tunineqarnissamik periarfissinneqassapput. Taamaalilluni pisassiissutinit pigisanik tunineqarniarluni nukissaqarnissamik piumasaqaateqartoqanngilaq, umiatsiaararsorlutillu aalisartut nukissaqannginnerit aalisarunnaarnissamik pinngitsaalineqanngillat. Periutsimi akerlianik siunertaq tassaavoq umiatsiaararsorluni aalisarnermi angusaqarsinnaassutsip annertusinissaa aalisarsinnaassutsillu naleqqussarnissaa.*

*Sumiiffik 47-mi qaleralinniarsinnaanermut akuersissutit 2023-mi 1.372-it tunniunneqarput. Qulaaniittoq eqqortinneqassappat, tassa aalisartut taamaallaat 40-nngussappata – aalisartut imaluunniit aalisarsinnaanermut akuersissuteqartut 1.332-t pisassiissutinit pigisaminnik tunisinissamik kissaateqartussaapput. Umiatsiaararsorlutik aalisartunit taakkunannga 1.192-it IOK-mut nuunnissamik kissaateqaqqaartussaassapput.*

*Tamassuma saniatigut oqaatigineqassaaq, pisassiissutinit pigisat 2,5%-iutillugit aalisarsinnaanermut akuersissutillit tamarmik angallatit atorlugit aalisalertussaassapput, tassa umiatsiaararsortut arlaannaalluunniit taamatut annertugisumik aalisarsinnaassuseqanngimmat.*

*Nunaqarfinnut tunngatillugu IOK-p kingunerisinnaasaanik aalisarnerup pitsaasumik ineriartorneranit iluaquteqassapput. Peqatigitillugu ilimagineqartariaqarpoq, IOK-mut nuunnerup kingorna pisassiissutinit pigisanik tunisisinnaanermi pisassiissutinit pigisanik pigisaqartut allamik suliffeqalersinnaanerat apeqqutaasorujussuussasoq. Aalisartoq allamik suliffeqalernissamut periarfissaqarfissaqarfiunngitsumi nunaqarfimmi najugaqarpat, aalisartup soraarninngornissamik kissaateqanngippat pisassiissutinik tunisinissaq ilimananngitsorujussuuvoq.*

*Aalisarnermi angallatit atorlugit aalisarsinnaanermut akuersissutillit 40-nnanngorsinnaanerat piviusorsiunngitsorujussuartut ataatsimut isigalugu isigineqarpoq, tassa aalisartut tamarmik IOK-mut nuunnissaat angallatinullu pisassiissutinit pigisanik tunisinissaat pisariaqassammat.*

 *Aammattaaq siunnersuummi siunertat ilagaat aalisarnerup ineriartortinneqarnissaanut sinaakkusiornissaq minnerunngitsumillu aqutsiveqarfimmi 47-mi sinerissamut qanittumi qaleralinniarnermut tamanna atuuppoq. Aalisarneq pillugu Ataatsimiititaliarsuup misissuisimaneri naapertorlugit oqaatigineqarsinnaavoq aalisartunut ataasiakkaanut inuiaqatigiinnullu iluaqutaasussamik aalisarnermi tassani pitsanngorsaasoqarlunilu pitsaanerusumik ingerlatsisoqarsinnaasoq.*

*Tusarniaanermi akissutini arlalinni oqaatigineqarpoq taamatut siunnersuuteqarnerup kingunerisaanik aalisartut arlallit inuussutissarsiutertik unitsittariaqalissagaat.. Tamanna eqqoqqissaanngilaq. Inatsisip uuma akuersissutigineratigut pinngitsaaliilluni aalisartuerusaasoqarnavianngilaq. Aalisartut PNNP-mut ikaarsaarusuttut ikaarsaarsinnaapput aalisartullu qangatut paggatassiinermik aallaavilimmik aalisarnerminnik ingerlatsiinnarusuttut tamanna suli periarfissarissavaat. Siunissarli ungasinnerusoq isigalugu aalisartut pissusissamisoortumik ikilisussaassapput, tamannalu aqutsiveqarfimmi 47-mi sinerissap qanittuani aalisartartut agguaqatigiissillugu ukioqqortusisimanerannik pissuteqartussaavoq.Taamaasilluni aalisartut ilaat utoqqalernertik pissutigalugu aalisarunnaartussaassapput.. Taakkua pisassaat aalisartunit allanit nutaanit ingerlatsereersunilluunniit aalisarnerminni pitsaanerusumik atugaqalerusuttunit pisiarineqarsinnaalissapput.*

*Aalisarneq pillugu Ataatsimiititaliarsuaq isumaliutissiissummik suliaqarnermini misissueqqissaarnerpassuarnik ingerlatsisimavoq, taakkulu ilaatigut takutippat aqutsiveqarfimmi 47-mi qaleralinniarnermut tunngatillugu aaqqissusseqqittoqartariaqartoq.*

*Naalakkersuisut isumaqarput PNNP-p eqqunneqarneratigut aalisartunut ataasiakkaanut ajoqutissat iluaqutissanit ikinnerusut. Tamatumunnga pissutaavoq aalisartut ataasiakkaat TAC-ip ilaanik aalajangersimasumik namminneq naleqqussarfigisinnaasassaminnik peqalernissaat. PNNP-mik aaqqissuussinerup eqqunneratigut taarsigassarsisinnaaneq periarfissaalissaaq, pisassat pigisat qularnaveeqqutigineqarsinnaalissammata. PNNP atorlugu aalisarneq taamaasilluni sinaakkutit eqqarsaatigalugit aalisartunut ataasiakkaanut pitsaanerusumik atugassaqartitsiffiulissaaq, aalisar aalisarneq pitsaanerusumik pilersaarusiorneqarsinnaalissammat, inatsimmi aalajangersarneqarsimasumi, aalisartoq piffissami aalajangersimasumi pisassani aallaavigalugit aningaasaliisinnaalissagami. Tamatuma saniatigut inatsit aqqutigalugu pisassiissutinit pissarsiat kingornunneqarsinnaalissapput.*

*Aqutsiveqarfimmi 47-mi PNNP-mik eqqussinissaq kajumissuseq naapertorlugu imaluunniit qaleralinnianut tamanut atuutsinneqassanersoq Naalakkersuisunit nalilersoqqissaarneqarsimavoq. PNNP aqqutigalugu aalisarnermi iluaqutissat akornutissanit amerlanerusut Naalakkersuisut - Aalisarneq pillugu Ataatsimiititaliarsuarlu isumaqaraluartut aalisartut ilaasa paggatassiisarnermik ingerlatiinnarusunnerat, periarfissaasortaaq, Naalakkersuisunit akuersaarneqarpoq.*

*Immikkoortoq 47-mi qaleralinniarnermi PNNP-mik eqqussisinnaanissamut tusarniaanermi akissutit tunngavigalugit siunnersuummik allanngortitsisoqanngilaq.*

**2. Tusarniaanermit akissutit ataasiakkaat**

**2.1 Arctic Prime Fisheries**

**2.1.1.** Arctic Prime Fisheries ApS-ip (APF) aalisarnerup tamarmiusup pisariillisarnissaanik kissaateqarneq tapersersorpaa, taamaalilluni naleqarnerulersitsineq pilersinneqassasoq unnerlugu tamannalu inuiaqatigiit atugartuut aningaasalersorneqarnerisa annertusinissaanut tunngavissiissasoq oqaatigineqarluni. Pingaaruteqarporli siunnersuummi aningaasaliisartunut siunissaq ungasinnerusoq isigalugu aningaasaliisinnaanerup sinaakkusiornissaa aalisarnermillu ingerlatallit ataasiakkaat suliniuteqarfigalugit, tassunga ilanngullugu. Suliffeqarfiit aalisarnermik ingerlatallit ingerlaannarsinnaanerisa qulakkeerneqarnissaat ilutigisaanillu aningaasaliissutissatigut isumannaallisaaffigineqarnissaat.

*Siunnersuummi siunertat pingaarnerit ilagaat inuussutissarsiuummut sinaakkutissanik aalajangersimasunik pilersitsinissaq, sillimmateqarnissamik patajaassusermillu tunngaviliisussamik taamalu aamma ungasinnerusoq isigalugu aningaasaliissutissanik tunngavissiisumik.. Taamaaliorneq iluaqutaassaaq ilaatigut kalaallit akornanni aalisarnerup iluani aningaasaleerusuttunut, tassunga ilanngullugit pensionisianik ingerlatsiviit assigisaalu inuit ataasiakkaat kattunnerisigut pilersinneqartartut eqqarsaatigalugit. Tamannattaaq PNNP-t aqqutigalugit aalisarnermik inuussutissarsiut ammaanneqarneratigut aalisartullu pisassaminnik qanoq sivisutigisumik atuisinnaanissaasa inatsimmik tunngavilimmik paasiuminarsarnerisigut pissaaq. Raajarniarneq eqqarsaatigalugu sinerissap qanittuani raajarniat angallammi tunisassiorsinnaanerisa ammaanerasigut massakkut sinerissap qanittuani raajarniartartut sinaakkutissatigut pitsaanerusunik atugassaqartinneqalissapput.*

*PNNP-mik aaqqissuussisoqarneratigut ingerlatsisut PNNP-mut peqataarusuttut periarfissarilissavaat pisinnaatitaaffimmik aningaasaliisussanik pissarsiniarnerminni qularnaveeqqutiginissaa. Tamatuma saniatigut siunnersuummi pingaarnertut tunngavigineqartoq tassaavoq qitiusumik allaffissuarmi inatsisiliornerup aqunneqarnerani eqqarsaatigisariaqarmat aningaasaliisinnaanerup pilerinartuutinnissaa, inuussutissarsiummut inuiaqatigiinnullu iluaqutaasumik. Tamanna pissaaq siunnersuummi siunertamut aalajangersakkani anguniakkanut allanut ataqatigiissarlugu.*

**2.1.2.** APF ilisimatitsivoq ingerlatseqatigiiffik 2007-imili ingerlatseqatigiiffiup aningaasaliissutaanit 33,33 %-it tikillugit nunanit allaneersunik piginneqateqarluni, tamannalu ilaatigut kilisaatinik avataasiuutinik nunamilu aalisakkerivinnik ingerlatsinermi allaffissornikkullu ingerlatsinermi ilisimasassanik tunisivoq. Suleqatigiinneq aammattaaq aalisarnermi aningaasaliinissamut atugassanik nunani allani aningaaserivinni taarsigassarsinissamut periarfissiisimavoq.

APF naliliivoq ingerlatseqatigiiffik immikkut akuersissutaagallartut tunngavigalugit suliffeqarfimmik ingerlatsisinnaanngitsoq, taamaaliornikkut APF-ip suliffeqarfittut aningaasaliissutinik pisariaqartunik ungasinnerusorlu isigalugu eqqanaarisussanik pissarsisinnaanngimmat. APF-ip inassutigaa siunnersuummi § 11, imm. 2 allanngortinneqassasoq,, taamaaliornikkut sillimmateqarnissaq pisariaqartoq ungasinnerusorlu eqqarsaatigalugu aningaasaliinissamut periarfissaqalernissaq pilersinneqassammata. APF-ip inassutigaa inatsimmi taassumalu oqaaseqaatitaani allassimassasoq qanoq ilinerani immikkut akuersissummik piniartoqarsinnaanersoq kiisalu inatsimmi aalajangersarneqarsimassasoq immikkut akuersissutip atuuffiata sivikinnerpaaffissaa, tassani takuneqarsinnaasunngorlugit piffissaq aningaasaliiffiusoq nalikilliliiffiusorlu.

*Kalaallit Nunaanni aalisarnerni tamani kalaallit 100 %-imik piginnittuunissaat Naalakkersuisut kissaatigaat. Tamanna isumaqarpoq nunanit allaneersut piginneqataasutut aningaasalersuinerat periarfissaajunnaassasoq. Taamaattorli taarsigassarsisitsisoq ingerlatami ataatsimi aalajangiisuulluni sunniuteqartussaanngippat nunanit allanit aningaasaliisoqarnissaa anguniarneqarsinnaassaaq. Kalaallit 100 %-imik piginnittuunissaat pillugu piumasaqaat inatsimmi atuuttumi atuutereerpoq. Naalakkersuisulli akuersaarpaat suliffeqarfiit aalajangersimasut immikkut ilisimasassat aningaasaliissutillu eqqarsaatigalugit nunanit allaneersunik piginneqataasussanik pisariaqartitsisinnaaneri, taamaattumik siunnersuummi § 11, imm. 2-mi immikkut akuersissuteqarnissamut periarfissaq ilanngunneqarpoq*

**2.1.3.** Pisassiissutit niuerutigineqarsinnaasut nammineq pigisat (PNNP) atuutilernissaannut APF isumaqataavoq, inassutigalugulu siunnersuummi § 28, imm. 1-imi aamma aalisakkat allat ilaatinneqassasut, tassunga ilanngullugit Tunumi aalisakkat natermiut. Tamatumunnga pissutaavoq PNNP-mik killilersuineq APF-imut aalisarnermilu suliffeqarfinnut nutaanut periarfissanngussammat pisassiissutinit pissarsiassat taarsigassarsinermi qularnaveeqqutitut atorsinnaanngornissaat ilutigalugulu ingerlatseqatigiiffinni kalaallit aningaasaliinissaannut tunngavissiisoqarluni. APF pisassiissutinut qummut killiliussaq pillugu oqaaseqaateqanngilaq, ilisimatitsissutigaluguli aningaasarsiornermut isumannaatsumik pisassiisarneq tunngavissiuunneqartariaqartoq.

*APF-ip kissaata qaleralinniarnermi PNNP-ip Tunumut eqqunneqarniarneratigut ilaatigut Naalakkersuisunit akuersaarneqarpoq.*

**2.1.4.** APF-imittaaq inassutigineqarpoq piffissaq pisassiiffiusoq sivikinnerpaamik ukiunut 20-nut aalajangersarneqassasoq, taamaaliorneq piffissamut nalinginnaasumik aningaasaliinermut nalikillisaanermullu atorneqartartumut naapertuunnerussammat. Taamaaliornikkuttaaq PNNP-it pitsaasumik isumannaatsumillu taarsigassarsisinnaatitaanerannik iluaqusiissaaq taamalu aalisarnermik ingerlatsiviusumi ingerlasuni nutaanilu aningaasalersueqataassalluni.

*Immikkoortoq 1.4 innersuussutigineqarpoq.*

**2.2. Issittumi Sakkutooqarfik**

**2.2.1.** Illersornissaqarfiup (AKO) siunnersuummi § 5-imut ataqatigiissillugulu siunnersuummi § 14-imut taakkulu oqaaseqaatitaannut tunngatillugu maluginiarpaa inatsisissatut siunnersuummi § 5-imi inatsimmik atuutsitsinissamut piginnaatitsissut aalisarnermik nakkutilliinikkut ingerlanneqartussaq naligiimmik avinneqarsimasoq Kalaallit Nunaanni Aalisarsinnaanermut Akuersissutinik Nakkutilliisoqarfiup kiisalu Issittumi Sakkutooqarfiup Aalisarnermik nakkutilliissutaasa akornanni.

Tamatuma saniatigut inatsimmi § 5-ip oqaaseqaatitaani allassimavoq nakkutilliineq Kalaallit Nunaanni Aalisarsinnaanermut Akuersissutinik Nakkutilliisoqarfimmit ingerlanneqartussaasoq, Issittumi Sakkutooqarfiup Aalisarnermik nakkutilliissutai suleqatigalugit ingerlanneqassasoq, taamalu aalajangersagaq siornatigut atuutereersoq ingerlateqqinniarneqartoq.

Inatsisissatut siunnersuummi kapitali 14-imi allassimavoq,Illersornissaqarfiup Aalisarnermik nakkutilliissutai kisimik pisinnaatitaasut, tamannalu inatsisissap oqaasertaani aalajangersakkatut immikkut taaneqarsimasoq, inatsisitigut tunngaviusunik maanna atuuttumik allannguinerusoq. Taamatuttaaq kapitali 14-imi allassimavoq, nakkutilliisinnaatitaaneq Kalaallit Nunaanni Aalisarsinnaanermut Akuersissutinik Nakkutilliisoqarfimmiittoq tassungalu tunniunneqassasoq , taannalu inatsisip oqaaseqaatitaani § 56, imm. 1-imut allassimasut malillugit nakkutilliinermi oqartussaasuusoq. Maannakkut pingaarnerusutigut nakkutilliisussaatitaaneq inatsisitigoortumik inissisimavoq Illersornissaqarfiup aalisarnermik nakkutilliisoqarfiani politiinilu aalisarneq pillugu Inatsisartut inatsisaanni § 27, imm. 1 malillugu akuersissutillu aammalu suliassat allat § 27, imm. 2 malillugu naalakkersuisunit aalajangersarneqarsimasut pineqartillugit. Taakkualu saniatigut § 27, imm. 2-p naggataa kingulleq malillugu oqartusaasut akornanni isumaqatigiissuteqarnikkut.

Illersornissaqarfiup inatsimmi § 5-imi allassimasut pisinnaatitaaffiup agguarsimaneranut tunngasut erseqqissarneqarnissaat pisariaqartippai. Inatsimmi assersuutigalugu allanneqarsinnaavoq Illersornissaqarfiup Aalisarnermik Nakkutilliisui kapitali 14-imi suleqatigiinnissamillu isumaqatigiissummi sukumiinerusumik aalajangersarneqartumik allassimasutut nakkutilliinermik suliassanik aalajangersimasunik suliaqartussatut toqqarneqarsimasutut. Taamaalilluni Kalaallit Nunaanni Aalisarsinnaanermut Akuersissutinik Nakkutilliisoqarfiup pingaarnertut nakkutilliinermut oqartussaasuunera aalajangersakkami erseqqissumik allassimassaaq, Illersornissaqarfik isumaqarmat taama siunertaqarluni inatsimmik siunnersuusiortoq allassimasoq. Illersornissaqarfiup apeqquserpaa eqqortuunersoq Kalaallit Nunaanni Aalisarsinnaanermut Akuersissutinik Nakkutilliisoqarfiup, nakkutilliinermi oqartussatut allassimanera?

*Nakkutilliinermut oqartussaaffiup kapitali 14-imi allassimanera paasineqassaaq tassaasutut Kalaallit Nunaanni Aalisarsinnaanermut Akuersissutinik Nakkutilliisoqarfik (KANUAANA), imaluunniit nakkutilliinermut oqartussat allat Naalakkersuisunit toqqakkat. Taamaalilluni Illersornissaqarfiup Aalisarnermik Nakkutilliissutai kisimiillutik nakkutilliinissamut pisinnaatitaanngillat KANUAANA suleqatigalugu nakkutilliineq pisarmat.*

*Siunnersuummi ingerlateqqinneqarpoq nakkutilliinermik aaqqissuussinerup maannakkut atuuttup Kalaallit Nunaanni Aalisarsinnaanermut Akuersissutinik Nakkutilliisoqarfimmit aamma Illersornissaqarfiup Aalisarnermik Nakkutilliissutaasa isumagisartagaat, KANUAANA-p sinerissamut qanittumi nakkutilliisutut, Illersornissaqarfiullu Aalisarnermik Nakkutilliissutaasa avataasiorluni aalisarnermik nakkutilliisutut. Tamanna suleqatigiinnissamik isumaqatigiissusiornikkut KANUAANA-p Issittumi Sakkutooqarfiullu akornanni pilersinneqarsimavoq.*

*Inatsisissap piareersarnerani Kalaallit Nunaanni Politiinit ilisimatitsissutigineqarsimavoq, suliassaqarfinnut tiguneqarsimasunut atatillugu Kalaallit Nunaanni Politiit nakkutilliinermut oqartussaanngitsut. Kissaatigineqassappat politiit suliassanik allanik Eqqartuussisarneq pillugu inatsimmi allassimasut saniatigut, tamanna pisinnaavoq inatsisinik atortitsinermut ministerip akuersineratigut. Aalisarnermut oqartussaaffik Kalaallit Nunaanni Namminersorlutik Oqartussanit tiguneqarnikuummat, Kalaallit Nunaanni Politiit nakkutilliisussaatitaanngimmata,KANUAANA-p nakkutilliineq isumagisassarilersimavaa.*

*Siunnersuummi KANUAANA-p imaluunniit Illersornissaqarfiup Aalisarnermik Nakkutilliissutaasa pingaarnertut nakkutilliisussaatitaanngillat, nakkutilliineq pisarmat Naalakkersuisut nakkutilliisussatut toqqagaanit ingerlanneqarluni kiisalu Illersornissaqarfiup Aalisarnermik Nakkutilliissutaanit. Suliassaqarfiilli taakku tamarmik kapitali 14 malillugu suliassiissutaasunik timitaliiniarlutik nakkutilliisussaatitaapput.*

*Nakkutilliisoqarfiit taakku marluullutik suleqatigiissutissaat nassuiarneqarsimapput siuliani taaneqareersumi KANUAANA-p AKO-llu akornanni suleqatigiinnissamik isumaqatigiissummi.*

*Kikkut nakkutilliisussaatitaanerat paatsuungassutaaqqunagu siunnersuummi kapitali 14 allanngortinneqarpoq immikkoortinneqarunnaarlutik “nakkutilliisussaatitaasoq” aamma Illersornissaqarfiup Aalisarnermik Nakkutilliissutai”. Tassunga ilanngullugu siunnersuummi § 5-i innersuussutigineqarpoq,allassimammat "nakkutilliinissamut oqartussaasut" Kalaallit Nunaanni Aalisarsinnaanermut Akuersissutinik Nakkutilliisoqarfik aamma Illersornissaqarfiup Aalisarnermik Nakkutilliissutai peqatigiillutik nakkutilliinermik ingerlatsisuusut Siunnersuummi nakkutilliisussaanermut oqartussat pillugit nassuiaataani § 3, nr. 27-mi naapertuuttumik allanngortinneqarpoq, siunnersuummilu § 3-mi, nr. 28 peerneqarpoq.*

**2.2.2.** Siunnersuummi §§ 56-imut aamma 57-imut nassuiaatit pillugit AKO allappoq Kalaallit Nunaanni Aalisarsinnaanermut Akuersissutinik Nakkutilliisoqarfiup siornatigut Illersornissaqarfiup Aalisarnermik Nakkutilliisuisa politiillu isumagisartagaat tigusimagai siunissamilu Kalaallit Nunaanni Aalisarsinnaanermut Akuersissutinik Nakkutilliisoqarfik kapitali 14 malillugu pisariaqartitsisoqartillugu politiinit Illersornissaqarfiullu Aalisarnermik Nakkutilliisuinit ikiorneqarnissamut kissaateqarsinnaasut. Inatsisilli oqaaseqaataani allassimasoq ingerlatseriaatsip maanna atorneqartup ingerlaannarnissaa siunnersuutigineqartoq kiisalu Illersornissaqarfiup Aalisarnermik Nakkutilliissutaasa Issittumi Sakkutooqarfimmut atasup kapitali 14 malillugu nakkutilliineq tigusinnaagaa, tamanna pillugu danskit naalagaaffimmi oqartussaasuinik isumaqatigiissuteqartoqarsimappat.

Illersornissaqarfiup apeqquserpaa inatsisiliortup siunertarineraa aaqqissuussinerup atuuttup Issittumilu Sakkutooqarfiup aalisarnermik nakkutilliissutaasa suleqatigiiginnarnissaat kissaataanersoq?

Illersornissaqarfiup innersuussutigaa Issittumi Sakkutooqarfiup aalisarnermik nakkutilliisuuginnarnissaa pillugu nutaamik isumaqatigiissutissaq Kalaallit Nunaanni Aalisarsinnaanermut Akuersissutinik Nakkutilliisoqarfiup aamma Illersornissaqarfiup sakkutuut Aalisarnermik Nakkutilliissutaasa akornanni siusinaarluni isumaqatigiissutigineqassasoq, Aalisarnermut Piniarnermullu Naalakkersuisoqarfimmit kissaatigineqarpat aaqqissuussinerup ingerlatiinnarneqarnissaa. Illersornissaqarfimmit pisariaqarsorineqarpoq ilaatigut soorlu Illersornissaqarfiup Aalisarnermik Nakkutilliissutaasa nakkutilliinermi suliassanik sorpianik sumilu isumaginnittuunissaa isummerfigineqassasoq.

*Immikkoortoq 2.2.1. innersuussutigineqarpoq.*

**2.2.3.** AKO-mit maluginiarneqarpoq siunnersuummi § 69-imi aalajangersakkami tunngavissiorneqarsimasoq Naalakkersuisut akiliisitsiniarnermik sulianut imatut aalajangersaasinnaanngorlugit "inuk pineqartoq unioqqutitsinermi pisuusutut nassuerpat piffissaliunneqartutullu aalajangiussap piumasaqaateqarluni sivitsorneqarsinnaasup iluani, akiligassatut nalunaarutigineqartumik akiligassinneqassasoq, suliassamik eqqartuussivikkoortitseqqaanngikkaluarluni. Taamatuttaaq arsaarinnittoqarnissaanik piumasaqaateqarneq, tassunga ilanngullugu pigisanik nalilinnik arsaarinnissinnaaneq, eqqartuussivikkoortitsinngikkaluarluni aalajangiiffigineqarsinnaasut."

Illersornissaqarfiup eqqartuussiviit avaqqullugit arsaarinnissinnaanermut tunngavissamik aalajangersaasoqarnissaa eqqarsarnartoqartippaa. Illersornissaqarfimmi isumaqartoqarpoq taamatut aalajangiisinnaatitaanik eqqartuussiviit suliassarigaat Illersornissaqarfimmi umiarsuup nakkutilliissutip naalagaata suliassarinagu.

§ 69-imi eqqarsaatigineqarsimappat nakkutilliinermut oqartussaasup iliuuseqarsinnaanerata isumannaatsuutinnissaa, tamanna qularnanngitsumik arsaarinninnermi uppernarsaatissanik qulakkeerinikkut (siunertamik annaasaqarumanani), ilaatigut eqqartuussisarnermut inatsimmi malittarisassat aammattaaq immini qularnaveeqqusiisut arsaarinninnissamut aalajangiinissap eqqartuussisumiittariaqarneranik, pisinnaatitsissummik ilassuserneratigut aatsaat tamanna pisinnaammat.

 *Eqqartuussiviit avaqqullugit arsaarinnissinnaatitaanermut AKO-p tunngavilersuutaanut Naalakkersuisut isumaqataanngillat.. Eqqartuussivik avaaqqullugu arsaarinninnermi allaffissornikkut akiliititsinermi suleriaatsit assigiipput.*

*Pineqartup unioqqutitsinermut pisuunerminik nassuernissaa tunngaviliisuusussaavoq taamalu piffissaliussap erseqqinnerusumik aalajangersaaffiusup iluani eqqartuussivik avaqqullugu akiliisinneqarnissaminik akuersippat taamatullu arsaarinninnissaq akuersaarlugu taamatut pisoqartussaavoq.. Akiligassiinermik arsaarinninnermilluunnit allaffissornikkut aalajangersaasoqartillugu qinnuteqartoqarneratigut akiliinissamut piffissarititaasoq sivitsorneqarsinnaavoq.*

*Akiliisitsinissamut suleriaasissaq taassumalu qanoq iluseqarnissaa maleruaqqusaliornikkut nakkutilliinermut oqartussaasunut, aalisarnermik nakkutilliissutinut umiarsuarnullu nakkutilliissutinut najoqqutassiuunneqartussaavoq..*

*Ullumikkut atorneqartartoq tassaavoq aalisarnermik ingerlatsisunut nalunaarsugassanik kingusinaarlutik nassiussisunut akiligassiisarneq, EU-p pisinnaatitsissummik inatsisaanik tunngaveqartoq.*

*Taamatuttaaq arsaarinninnissamik periarfissaq siunnersuummi periarfissaavoq, tassunga ilanngullugu nalilinnik arsaarinninnissamik allaffissornikkut aalajangiisinnaatitaaneq.*

*Unioqqutitsinermi sakkoq nakkutilliinermi oqartussaasunit tigummineqarallassaaq pineqartup pisuunerminik atsiornissaata kiisalu eqqartuussivik avaqqullugu arsaarinnissummik aalajangersaanissamut isumaqataanerminik nalunaaruteqarnissaata tungaanut. Piumasaqaatini taakkunani tunngavissani marlunni ataaseq eqquutitinneqanngippat eqqartuussivik avaqqullugu arsaarinnittoqarsinnaanngilaq.*

*Taamatuttaaq pigisanik nalilinnik eqqartuussivik avaqqullugu arsaarinnittoqarsinnaavoq.*

*Eqqartuussivik avaqqullugu arsaarinninneq eqqartuussivillu avaqqullugu akileeqqusineq pisariinnerupput, amerlanertigullu unnerluussisussaatitaasuni eqqartuussivik aalajangiinernut naleqqiullutik pisariinnerullutik, taamaammallu - aamma eqqartuussiviit oqilisaaffiginissaat eqqarsaatigalugu - innuttaasup suliani oqinnerusuni suliap allaffissornikkut aalajangiiffiginissaanik toqqaasinnaanissaa tulluartutut isigineqarpoq.*

*Pineqartorli allaffissornikkut aaqqitaminik akiligassinneqarnerminut akerliuppat imaluunniit eqqartuussivik avaqqullugu arsaarinninnissamut suliaq Politiinut suliassiissutigineqassaaq, eqqartuussivikkoortinnissaa siunertaralugu.*

**2.3 Avannaata Kommunia,**

**2.3.1.** Avannaata Kommuniani kommunalbestyrelsip (kommunalbestyrelsip) siunnersuummi oqaatsip "piujuartitsinerup" itisilerneqarnissaa kissaatigaa, tassungalu tunngatillugu oqaatigalugu kommunalbestyrelsimut pingaartuusoq aalisartut innuttaasullu, atugaasa pitsaasuunissaat. Kommunalbestyrelsimit erseqqissarneqarpoq siunnersuummi pingaarnerutittariaqartoq innuttaasunik illersuinissap siunnerfiginissaa, innuttaasut imminnut pilersorsinnaanissaat pineqarmat. Kommunalbestyrelsimit akuerineqarsinnaanngilaq pisassiissutit tamakkerlugit aalisarneqarpata aalisartut nunami suliffissarsiortariaqalernissaat.. Aalisartut inuussutissarsiummik ataavartumik ingerlatsisinnaanerat qulakkeerneqartariaqarpoq.

*Siunnersuummi ataatsimut isigalugu tunngaviginiarneqarpoq pisuussutit aalisarneqarsinnaasut piujuartitsinermik tunngaveqarluni iluaqutiginissaat. Ilaatigut qulakkeerniarneqarpoq aalisagaqassutsip siunissami ungasissumi sivisunerpaamik piujuartitsisumik iluaqutiginiarnissaa ilaatigullu aalisagaqassutsip ajalusuunnginnissaa tamatumalu kingunerisaanik inuit isertitaqarnissaminnut tunngavissaarunnissaat.. Innuttaasorpassuit aalisarnermik annertuumik isumalluuteqarnerat Naalakkersuisut akuersaarpaat, taamaattumillu TAC-ip kigaatsumik tulluarsarneqarneratigut ingerlataqartut pisariaqanngitsumik sakkortuumik eqqorneqarnaveersaarnissaat Siunniunneqarpoq.*

*Sumiiffimmi 47-mi aalisartut PNNP-mik aaqqissuussinermut nammineq kajumissutsiminnik ilanngunnissaat siunnersuummi atuutilersinniarneqarpoq. Aaqqissuussinerup aalisartut periarfississavai pisassiissutinik pissarsinermikkut inuussutissarsiummik atorluaanissaannik, siunnersuummi akuersissutitut pissarsiarineqartup sivisussusaata nalinganut. PNNP-mik aaqqissuussinermut ilaanikkut - ukiuni kingullerni tallimani ingerlataqartut agguaqatigiissillugu pisaasa nalingannut tunngaveqartumi – ataasiakkaat periarfissarilissavaat ukiumi ilivitsumi aalisarsinnaaneq allanik unammillerteqarani pineqartorlu TAC-ip nungunnissaata tungaanut. Tamanna ataasiakkaanut aalisarnermik pilersaarusiornissamut aaqqissuussinissamullu periarfissiissaaq taamaalilluni pineqartup inuussutissarsiutini ataavartumik ingerlassinnaalissallugu.*

*Siunnersuummi atuutilersinniarneqarpoq TAC-ip ukiumoortumik pissarsiarineqartartup taamaallaat Naalakkersuisunit iluarsiivineqarsinnaanissaa, pissutsit immikkuullarissut atuutsillugit tamannalu pisartussaassaaq ilisimatuussutsikkut siunnersuisartut aalisarnermilu siunnersuisoqatigiit aqqusaaqqaarlugit. Aalisarnermik inuussutissarsiummi ingerlataqartut patajaatsumik ingerlanissaat qulakkeerniarlugu aamma sunniuteqarnissamut akuliutinnginnissaq isiginiarlugu aalajangersagaq atuutilersinniarneqarpoq. TAC qaqutigoortumik ukiumi atuuttumi qaffanneqassagaluarpat, ukiumoortumik nalunaarusiami iluarsiissuteqarnermut pissutaasoq saqqummiunneqassaaq,, Inatsisartuni oqaluuserisassanut ilanngunneqartussaq, tak. siunnersuummi § 53.*

*Kommunalbestyrelsip oqaaseqaatai siunnersuummi piujuartitsinerup atorneqarta allannguuteqartinneqarnissaanut pissutissaqartitsisimanngillat.*

**2.3.2.** Kommunalbestyrelsi pisassiissutinit piginnittuunissamut kiisalu pisassiissutissat qummut killissaanut ataatsimut isigalugu isumaqataavoq kisiannili ernummatigalugu pisassiissutinit pigisat 20 %-ii tikillugit suliffeqarfiit imaluunniit soraarnerussutisianut karsit aningaasaateqarluartunit pissarsiarineqarsinnaalissammata. Tamatuma saniatigut kommunalbestyrelsimit maluginiarneqarpoq 85 %-imik iluaquteqarnissamut pisussaaffik akuerineqarsinnaasoq, kisiannili ingerlataqartup aalisakkanik allanik aalisarnini pissutigalugu pisassiissutit tamakkerlugit aalisarsinnaanngippagit susoqarsinnaanera pillugu oqaaseqaatini erseqqissaasoqarnissaa pisariaqartillugu.

*Siunnersuummi § 35-atuutilersinniarneqarpoq 85%-imik iluanaaruteqarnissamik pisussaaffiliinerusoq, Taamaaliornikkut ilaatigut qulakkeerniarneqarpoq ingerlatsisup pisassiissutinit pigisai pisinnaasaanut naapertuunnersut.. Siunnersuutip siunertaaraa pisassiissutit k tamakkerlutik aalisarneqarnissaat. Ingerlataqartup ataatsip ukiumut pisassiissutini tamakkerlugit aalisarsinnaanngippagit, pineqartup periarfissaraa ukiumut pisassiissutisiami 8 %-ii tikillugit tuninissaanut. kiisalu erseqqinnerusumik tunngavilersuuteqarnani 15 %-ii tikillugit nuunnissaanissani periarfissaraa (ukiumut pisassiissutit tunineqassappata pisassiissutit nuunneqarsinnaasut 15 %-it ilanngaatigineqarsinnaapput). 8 %-imik annertunerusunik tunisinissamik pisariaqartitsisoqassappat 8 %-it sinnerlugit tunisinissamut akuersissummik Naalakkersuisut tunisisinnaapput, piumasaqaatit erseqqinnerusut arlallit naammassineqarsimappata, tak. § 39, imm. 4.*

*Siunnersuummi § 35-mi aalajangersagaq pineqaatissiissutaasinnaavoq. Tassa imaappoq pisassiissutit tamakkiisumik iluaqutigineqarsimanngippata akiligassiisoqarsinnaavoq. Ingerlataqartoq ataaseq pisassiissutini uteqattaartumik tamakkiisumik iluaqutigisinnaanngippagit naggataatigut tamakkiisumik ilaannakuusumilluunniit pigisaminik arsaarneqarsinnaavoq. Taamatut pisoqartillugu atsikkutigissaartumik tunngavissarsiornissaq qimerloorneqartartussaavoq.*

**2.3.3.** Kommunalbestyrelsi ernumavoq isornartoqartillugulu politikikkut akuliuffigineqanngitsumik pisassiissutinik angissusileriikkanik allaffissornikkut agguaassisinnaalernissaq. Kina pisassiissutinik agguaassissanersoq kinalu ataatsimiititaliamut peqataassanersoq kommunalbestyrelsimit apeqqutigineqarpoq. Tamatuma saniatigut kommunalbestyrelsi ilisimatitsivoq "agguaassinissamut ataatsimiititaliami" aalajangiussap sumut maalaarutigineqarsinnaanera ilanngunneqarsimanngitsoq.

Kommunalbestyrelsip nalilerpaa agguaasseriaatsip tamakkiisup Naalakkersuisunit Akisussaaffigineqarnissaa toqqissisimanartuusoq periutsillu siunissami ingerlatiinnarnissaa kissaatigineqarluni. Qinikkat aalajangiisinnaanerat tassuunakkullu tamat oqartussaaqataanerannik pingaartitsineq erseqqissaataavoq, pisuussutinik agguaassisarneq allaffissornikkuinnaq ingerlanneqarsinnaanngitsoq unnerlugu.

*Siunnersuummi Naalakkersuisut TAC-mik aalajangersaasartuunissaat attatiinnarneqassasoq siunnersuutaavoq, tak. siunnersuummi § 17, PNNP-millu aaqqissuussinermut ilaanngitsunik pisassiissutit agguaassisinnaasut tassatuaapput Naalakkersuisut. Pisassiissutilli aalajangersarneqartartussaapput aqutsinermi pilersaarutit atuumassuteqartut Naalakkersuisunillu akuerineqarsimasut malillugit, tak. Siunnersuummi § 16 Aalisagaqassutsimut ataatsimut aqutsinissamik pilersaaruteqanngippat, Naalakkersuisut aalajangersaassapput ukiumut pisassat qanoq annertutiginissaannik.Tassunga tunngatillugu oqaatigineqassaaq siunnersuummi naalakkersuisoqarfimmit aalajangiinernut maalaaruteqarfissamik ilanngussaqartoqarsimanngimmat, nalinginnaasumillu periutsit malissagaanni suliassanngortitseqqinnerit taamaattoqartillugu atuuttartussaapput. Kommunalbestyrelsip oqaaseqaatai siunnersuummik allannguinissamut pissutissaqartitsinngillat.*

**2.3.4.** Kommunalbestyrelsimit oqaatigineqarpoq inatsisissatut siunnersuummi kommunalbestyrelsip malittarisassanik suliaqarsinnaanera atorunnaartussaasoq akuersaarneqarsinnaanngitsorlu taamatut aaqqissuussisoqarnissaa. Kommunalbestyrelsi ilisimatitsivoq najukkami oqartussaaqataaneq tassuunakkullu kommunalbestyrelsimik qanimut suleqateqarnikkut malittarisassiortarneq Naalakkersuisoqarfimmut nuunniarneqartoq, imatullu paasisariaqartoq Uummannap eqqaani qaleralinniarnermut malittarisassat Nuummiit suliarineqartalissasut. Tamanna najukkamik akisussaaffiiaaneruvoq kommunalbestyrelsillu kissaatigaa aaqqissuussinerup maannakkut atuuttup atuutiinnarnissaa.

*Naalakkersuisut maluginiarpaat kommuninut piginnaatitsissutit manna tikillugu atuuttut allannguuteqaratik siunnersuummi § 46, imm. 2 naapertorlugu ilusaalu allanngortinnagu ingerlateqqinneqartussaasut.*

**2.3.5.** Avannaata Kommunianiit ataatsimoorussamik oqaaseqaatigineqartup saniatigut kommunemi partii Siumut ima oqaaseqaateqarpoq:

Avannaata Kommuniani Siumut ilisimatitsivoq akuersissutinut ingerlatsivimmik pilersitsisoqarnissaa akuerisinnaanngikkitsik.

*Naalakkersuisut maluginiarpaat siunnersuutikkut immikkut akuersissutinut ingerlatsivimmik pilersitsisoqarnianngitsoq.*

**2.3.6.** Tamatuma saniatigut Avannaata Kommuniani Siumup gruppiata kissaatigaa nunami tunitsiviit piginnittutut pisassiissutinik pissarsisinnaatitaassanngitsut.

*Akuersissummik pissarsinissamut piumasaqaatinik naammassinnittoq, tak siunnersuummi § 9, aalisarneq pillugu inatsimmi aalajangersakkat malillugit taanna pisassiissutinit killilersorneqarnani pigisaqarsinnaatitaavoq. Siunnersuummi atuutilersinniarneqarpoq atuisussaatitaanermut pisussaaffeqarneq 85 %-iusoq aammalu pisassiissutinit ukiumoortumik pissarsianit qanoq atsigisut noqqutigineqarsinnaanersut. Ingerlataqartup aalajangersakkat taakku malissinnaanngippagit tamatuma kinguneranik pisassiissutitut pissarsiat utertinneqarsinnaapput..*

*Avannaata Kommuneani Siumup oqaaseqaatai siunnersuummi allannguinissamut pissutissaqartitsinngillat.*

**2.3.7.** Aqutsiveqarfik 47-mik ataasiinnarmik pilersitsisoqarnissaa akuersaanngilarput.

*Sinerissamut qanittumi qaleralinniarnermut maannakkut aqutsiveqarfiusut siunnersuummi aalajangiussimaniarneqarput Avannaatalu Kommuniani Siumup oqaaseqaatai siunnersuummi allannguuteqartitsinissamut pissutissaqartitsisimanngillat.*

*Tak. siunnersuutip § 15-iat tassani allaqqammat aqutsiveqarfinnik malittarisassiuussisarneq aqutsisoqarfiillu suunerinik immikkoortuinillu nassuiaatit tamakkulu nalunaarutikkut iluarsiiffigineqarsinnaaneri.*

**2.3.8.** Ilanngullugu kissaatigaarput aalisartut Ilulissat avannaaniittut tamaasa eqqarsaatigalugit periarfissaasariaqarmat aningaaserivinnit taarsigassarsisinnaanissaq.

*Aningaaseriveqarneq taarsigassarsisarnermullu tunngasoq aalisarneq pillugu inatsimmi iluarsiivigineqarsinnaanngillat, aalisartut ataasiakkaat aningaaseriviullu akunnerminni aaqqitassarimmatigit. . Siunnersuutikkulli immikkoortoq 47-mi PNNP-mik aalisarnissamut periarfissamik pilersitsisoqarnissaa siunnersuutaavoq. Ingerlatallit periarfissarilissavaat pisassiissutinik pissarsinermikkut taarsigassarsinissamut qularnaveeqqusiisinnaanngornissartik tamannalu taarsigassarsinissamut periarfissiisussaavoq.*

*Avannaata Kommuneani Siumup oqaaseqaatai siunnersuummi allannguinissamut pissutissaqartitsinngillat.*

**2.4. BankNordik**

**2.4.1.** BankNordik ilisimatitsivoq siunnersuummi § 11, imm. 4 aningaaseriviit taarsigassarsititsinissamut akuersisinnaanerannut annertuumik pingaaruteqartoq. Aningaaserivinnut pingaaruteqarluinnarpoq taarsigassarsianik akuersinermi ilisimaneqareertariaqarmata piumasaqaatit suunersut, aammalu akiliisinnaajunnaartoqartillugu qularnaveeqqummik tigusinissamut periarfissat suunersut.

BankNordikip inassutigaa aalajangersagaq erseqqissarneqassasoq, inatsimmi erseqqissumik atuarneqarsinnaanngorlugu qularnaveeqqummik akiligassarsisitsisutut qularnaveeqqummik pigisaqalersimagaanni immikkut akuersissummik pissarsiniartoqarsinnaanera assersuutigalugu qaammatini 12-ni atuuttussamik sivitsuinissamillu periarfissaqartitsisumik, qularnaveeqqutit pissarsiat tuninissai ajornakusoortillugu.

BankNordik ilisimatitsivoq taamatut erseqqissaaneq pingaaruteqarluinnartuusoq, tassami aningaaserivimmit siunnersuummi § 9, imm. 3, nr. 2-mi piumasaqaat naammassineqarsinnaanngimmat. Imaappoq aningaaserivik Nuummi najugaqaraluarluni Kalaallit Nunaannullu aalajangersimasumik atassuteqaraluarluni, CVR-mi nalunaarsuiffimmi "kalaaliugaluarluni" sulinerminilu tamakkiisumik Kalaallit Nunaannut akileraartussaatitaagaluarluni aningaaseriviup pigisaanik piginnittuunermut tunngasuni piumasaqaatini imm.2-mi nr.1-3 naammassisinnaanngimmagu, aktiaatit NASDAQ COPENHAGENIMIT nalunaarsugaammata aktiaatillillu nunarsuarmi sumi tamaani siammarsimasuullutik.

*BankNordikip oqaaseqaatai naapertorlugit siunnersuummi § 11, imm. 4 Naalakkersuisunit erseqqissarneqarpoq.*

**2.4.2.** BankNordikip maluginiarpaa siunnersuummi § 23-mi piginnaatitsissut annertusoq, aammalu inatsisip allassimasortaani imaluunniit inatsisissatut siunnersuutip oqaaseqaatitaani takuneqarsinnaanani piginnaatitsissut taanna qanoq atorneqassanersoq, imaluunniit taanna inatsimmi §§ 33-mut aamma 34-mut qanoq attuumassuteqarnersoq.

Aalajangersagaq taanna akuersissutit/pisassiissutit atugassanngortinneqarsimasut atorunnaarsinnissaannut immikkut periarfissatut isigineqassava, imaluunniit §§ 33-mit aamma 34-mit killeqartinneqarpa? Maanna allassimanera malillugu §§ 33 aamma 34 apeqqutaatinnagit akuersissutinik / pisassiissutinik atorunnaarsitsinissamut immikkut periarfissatut isigineqarsinnaalluarpoq, tamatuma kingunerisaanik inuussutissarsiortunut annertuumik nalorninartumik kinguneqarsinnaalluni tamatumalu malitsigisaanik aningaaseriviit tungaanniit aalisariutinik aningaasalersuerusussutsimik apparsaasinnaalluni.

*Siunnersuummi § 23 inatsimmik atuuttumik ingerlatitseqqinneruvoq inatsimmilu sinaakkutissat malillugit aqunneqartussaalluni, taamaasilluni Naalakkersuisut iliuuseqarnissamut periarfissaannik annikinnerulersitsilluni.. Aalajangersagaq ataatsimut aalajangersaaffiuvoq, Naalakkersuisunillu piginnaatitsilluni ataatsimut isigalugu ukiumoortumik aalisarsinnaanermut akuersissutinik Iluarsiissuteqarnissamut. Aalajangersakkap ingerlatsisup nalinginnaasumik pisinnaatitaaffii annikillisanngilai, tassunga ilanngullugit, siunnersuummi §§ 33 aamma 34..*

**2.4.3.** BankNordikip siunnersuummi § 33, imm, 1-imut tunngatillugu oqaatigaa piffissaq pisassiissutinit pigisaqarfiusoq ukiunut qulinut aalajangersagaasoq (taamaattorli Kalaallit Nunaata Kitaani saattuarniarnermut ukiut tallimaasut). Tassunga tunngatillugu aningaaserivik ilisimatitsivoq nalinginnaasuunngitsoq umiarsuarmik pisinermi taarsigassarsineq taamaallaat ukiunut qulinut sivisussusiligaasarnera, taamaattumillu piffissap pisassiissutinik pigisaqarfiusup sivikitsup kingunerissagaa ingerlataqartup nutaap aningaasalersuinissaminik ajornakusoortitsinera. Taamaappoq aalajangiisuutinnagu aalajangersakkamik "malinnaatitsineq" atuukkaluarpalluunniit, ukiut tamaasa ukiunut qulinut inissiisarnikkut ( kitaani saattuarniarnut ukiut tallimaatinneqarlutik).

Nalinginnapajaajuvoq umiarsuarmik pisinermi akilersuisitsinerup ukiunut 15-inut tagginneqartarnera, taamaattumillu pisassiissutinik pigisaqarnermut ukiut 15-iunissaat taggikkaanni ingerlataqartut nutaat aningaasaliisussanik nassaarnissaannut annertunerujussuarmik periarfissiissagaluarluni..

*Immikkoortoq 1.4-mut innersuussutaavoq.*

**2.6.
 Nunaqarfiit peqatigiiffiat KANUNUPE**

**2.6.1.** KANUNUPE ilisimatitsivoq isorliunerusuni aningaaseriviit sukannersumik killilersuinerat pissutigalugu angallatinik umiatsiaaqqanillu nutaanik pissarsiniarneq ajornakusoortorujussuusoq. Taamaattumik KANUNUPE-mit maluginiarneqarpoq sinerissamut qanittumi saarullinniartut qaleralinniartullu arlalissuit siunnersuummi § 10-mit immikkut eqqugaanissaat. KANUNUPE-mit kissaatigineqarpoq immikkut eqqumaffigineqassasoq aalisartut taakku angallammik piginneqataannginnertik pissutigalugu inuussutissarsiumminnik arsaarneqarsinnaanerat kissaatigineqarlunilu aamma aalisartut taakku suli aalisariutitaanngitsut ikaarsaariarnermi tulluarsakkamik periarfissinneqassasut. Tamatuma saniatigut KANUNUPE-p siunnersuutigaa umiatsiaaraq Imarsiornermut Aqutsisoqarfiup angallatinut nalunaarsuiffiani imaluunniit § 10-mi, imm. 2 malillugu umiarsuarnik nalunaarsuiffimmi nalunaarsugaassanngitsoq.

Tamatumalu malitsigisaanik umiatsiaararsortut imaaliallaannaq § 25-mik naammassinnissinnaanngitsut oqaatigerusupparput, pingaartumik nalunaarsuisarnerup pappilissatigut maannakkut ingerlanneqartarnera eqqarsaatigalugu. (Allattuiviit imermik innarlerneqartarmata)

*Siunnersuummi § 25 akuersissummut tunngatillugu paasissutissat suut takuneqarsinnaaneri pillugit suliffiup iluani ilitsersuutitut isikkoqarpoq. Aalajangersagaq aalisartumut pisussaaffiliinngilaq akuersissummik immersuinissamik, ataasiakkaalli paasissutissanik pisariaqartinneqartunik aqutsisoqarfimmut tunniussisussaapput, sullissineq eqqortumik piniassammat. Akuersissutip qanoq toqqortarinissaanut piumasaqaatinik aalajangersagaq aalajangersaanngilaq, kisiannili piumasaqartoqarneratigut akuersissut takutinneqarsinnaasussaavoq..*

*Tamatuma saniatigut oqaatigineqassaaq PNNP-mi aalisarnermi qaammatit 18-it iluanni akuersissummut angallatimik nalunaarsuisussaatitaanermut malittarisassat allanngortinneqarnavianngitsut.*

*Oqaaseqaatit aalajangersakkami allannguinissamut tunngavissiinngillat.*

**2.6.2.** KANUNUPE-mit maluginiarneqarpoq inatsisissatut siunnersuut taamatut isikkoqartillugu akuerineqassaguni isorliunerusunik eqquinerluttussaasoq, aammalu suliffissaqarfiusunut illoqarfinnut eqiterunnerulermik kinguneqartussaalluni. Tamanna aalisartut taamaallaat 33 tonsit sinnerlugit pisaqarsimasut kisimik akuersissummik tunineqartalernissaannik Ataatsimiititaliarsuup inassuteqarneranik tunngavilersorneqarpoq. 2023-mi aalisartut qulit missaasa Royal Greenlandimut Ilulissaniittumut tunisaqarnermikkut piumasaqaat taanna naammassivaat.

*Naalakkersuisunit oqaatigineqassaaq Aalisarneq pillugu Ataatsimiititaliarsuaq 2019-imi pilersinneqartoq inassuteqanngimmat aalisartut 33 tonsit sinnerlugit pisaqarsimasut kisimik akuersissummik tunineqarnissaannik, aamma alisarnermut inatsisissatut siunnersuummi tamanna saqqummiunneqanngimmat. Aalisarneq pillugu Ataatsimiititaliarsuup isumaliutissiissummini tunngavigaa aalisartup ilaquttani pilersorniarlugit naammattumik kaaviiaartitaqarnissaminut qaleralinnik 33 tonsit missaanniittunik atorfissaqartitsinera. Aalisarneq pillugu Ataatsimiititaliarsuup peqatigisaanik paasisimavaa sinerissamut qanittumi qaleralinniartut 20 %-ii inorlugit 33 tonsinik annertunerusunilluunniit aalisartartut.*

*Taamaattumik sumiiffik 47-mi sinerissamut qanittumi qaleralinniartunut, PNNP-mik aaqqissuussinermik taallugu aalisariaatsimut atuutilersitsinissaq siunnersuutaavoq, aalisartoq qanorluunniit amerlatigisunik tamatuma siuliani pisaqarsimagaluarpat.. Erseqqissarneqassaaq pineqartup PNNP-mik aaqqissuussinermut ilaalernissaq umiatsiaararsortut ataasiakkaat nammineq aalajangigassarigaat, sumiiffimmilu 47-mi sinerissamut qanittumi qaleralinniartut,pisassiissutinik paggatassiilluni aalisarnermik ingerlatsiinnarusuttut, tassani aamma periarfissinneqassammata.*

*Aalisartoq PNNP-mik aaqqissuussinermut nuuppat taassuma aalisagartassai pisassiissutinit tamarmiusunit ilanngaatigineqassapput, paggatassiilluni aalisartunut nalunaarutigineqarsimasumik.. Pisassiissutit aalisartunut paggatassiinikkut aalisartassinneqarsimasunut pisassiissutit ikiliartortussaapput, PNNP-mik aalisarnermik ingerlatsinermut nuuttut amerliartornerat ilutigalugu. PNNP-mik aaqqissuussinermut ilaasut pisassiissutit annertussusaat pisassiissutinillu sinneruttut tunngaviatigut umiatsiaararsortup PNNP-mik aaqqissuussinermut nuunnera ilutigalugu naatsorsorneqartassapput.*

*PNNP-imik aaqqissuussineq nammineq kajumissutsimik tunngaveqarluni peqataaffigineqartussaammat pisassiissutinit pigisaminnik tunisiniaasut imaluunniit aalisarunnaarusuttut pinngitsaalineqassanngillat, aalisartup tamanna nammineq kissaatiginngippagu. Naalakkersuisut naatsorsuutigaat aalisartut aatsaat inuussutissarsiummik allamik aningaasarsiorfissaqaleraangamik aalisartuujunnaartarnissaat.*

*Oqaaseqaatit aalajangersakkami allannguinissamut tunngavissiinngillat.*

**2.7.
 Future Arctic Lives**

**2.7.1.** Future Arctic Lives (FAL) ilisimatitsivoq piujuartitsinerup itinerusumik qulakkeerneqarnissaa amigaataasoq.. Aalisarneq pillugu ataatsimiititaliarsuarmut suliakkiissummi 8. marts 2019-imeersumi erseqqissarneqarsimavoq: "*Amerliartoqqissinnaaneri pitsaanerpaamillu iluaquteqarnissaq qulakkeerniarlugu aalisakkanik pisuussutinik piujuartitsisumik iluaquteqarneq tunngavigalugu aalisarneq ingerlanneqassaaq, taamaalilluni aalisarneq suliffeqarnermut inuiaqatigiillu aningaasaqarnerannut piffissamut killeqanngitsumut suli iluaqutaasinnaalluni".*

FAL ilisimatitsivoq pissutissaqarluartoq uumassusilinnik piujuartitsinissap isumannaallisaaffiginissaanut, uppernarsaatissaqarluarmat aalisagaqatigiinnik arlaqartunik aalisapiluttoqarnera. Inatsisissatulli siunnersuummi taamaallaat uumassuseqarnikkut piujuartitsinissamut isummersuuteqarpoq aammali taamaallaat toqqaannanngitsumik.. § 1 imm. 2-mi allaqqavoq *"Inatsimmik matuminnga aqutsinermi aalisarnermi isumalluutit nungusaataanngitsumik iluaqutigineqarneri aammalu aalisagaqatigiit siunissami ungasinnerusumi nungusaataanngitsumik annertunerpaamik pissarsiffiusinnaanerisa qaffasissumiitiinnarnissaa pingaartinneqassaaq*.Erseqqissumilli piumasaqaateqanngilaq TAC-ip (pisassiissutit tamarmiusut qaffasinnerpaaffissaat) uumassusilinnik piujuartitsinissamik qanoq tulluarsarneqassanersoq piumasaqaateqarfigineqanngilaq imaluunniit uumassusilinnut inassuteqaateqarfigineqarani aammalu aqutsinermi tunngavissanut innersuussuteqanngilaq uumassusilinnik piujuartitsinissamut ikiuutaasussanik.

Uumassusilinnik piujuartitsinissaq pillugu piumasaqaatinik erseqqissaanissaq inatsimmi annertuumik pisariaqartinneqartoq takuneqarsinnaavoq taamalu tamatuma aqutsinermi tunngavissatigut qulakkeerneqarnissaata pisariaqartinneqarnera.

*Siunnersuummi § 17-mi aalisagaqassutsinut tamanut TAC-imik p aalajangersarnissaalluni iluarsiisarnissaq aalajangersarneqarsimavoq. Peqassutsinut tamanut inaarutaasumik TAC-mik aalajangersaasartut suli tassaapput Naalakkersuisut, tamannali pisussaavoq aqutsinermi pilersaarutit Naalakkersuisunit akuerineqarsimasut tunngavigalugit tak. siunnersuummi § 16. Inatsisikkut aalajangersarneqartut aqutsinissamut pilersaarutit soqutigisaqaqatigiit attuumassuteqartut qanimut suleqatigalugit suliarineqartussaapput, nunani tamalaani isumaqatigiissutit naapertorlugit aamma ilisimatuussutsikkut siunnersuinerit kiisalu atuisunit siunnersuinerit isiginiarlugit.*

*.Tamatuma annertuumik malitsigissavaa aqutsinermut pilersaarutit ilisimatuussutsikkut siunnersuutaasut malillugit ingerlanissaa. Ilisimatuussutsikkut siunnersuineq nikerartuuvoq, siunnersuinerup pitsaassusaanut aalajangiisuusarmata kisitsisitigut katersat pigineqartut taamaattumillu ilisimatuussutsikkut siunnersuineq aqutsinermut pilersaarutit ilagiinnarpaat, TAC-imik aalajangersaanissamut aallaaviusussaq.*

*Oqaaseqaatit siunnersuummik allannguinissamut tunngavissiisimanngillat.*

**2.7.2.** Kalaallit Nunaannut attuumassuteqarnissaa mik piumasaqaammut FAL-imit oqaaseqaatigineqarpoq piujuartitsinissamik tunngaveqarneq inuiaqatigiit eqqarsaatigalugit pitsaasuusoq, Kalaallit Nunaannut ukiuni tallimani atassuteqarnissamik akileraartarsimanissamillu piumasaqaateqartoqarmat, tak. § 9, imm. 3, 2.

Oqaluttuarisaanermili misilittakkat tunngavigalugit aarleqquteqarnissamut pissutissaqarpoq 'pisuusaartumik ingerlatsisut” aqqutigalugit nunaqavissuunngitsut suliffeqarfiilluunniit nunaqavissunik ikiorteqarlutik ingerlatsisinnaammata § 9-mik naammassinnittoq aqqutigalugu.

*Naalakkersuisunit maluginiarneqarpoq inatsisit allat attuumassuteqartut eqqortinneqarnissaat inatsimmi tunngavigineqartoq. Isertortumik akunnermuliuttoqartarnera inuussutissarsiutigalugu suliffeqarfiit aalajangersimasut pillugit inatsisip allanngortinneratigut assigiinngitsunik aalajangersaaffigineqarsimavoq, inatsisimmi § 12-mi, imm.2-mi takuneqarsinnaasutut suliffeqarfimmi pisortaqatigiinnut ilaasortaasut § 11 malillugu nalunaarsorneqarsimasut tassaasussaasut pisortatut ingerlatsisut.. Isertortumik akunnermuliuttoqartarnera taamaalilluni Kalaallit Nunaanni inerteqqutaavoq akiliisitsinikkullu pineqaatissiissutaasinnaalluni.*

*Oqaaseqaatit siunnersuummut allannguinissamik tunngavissiisimanngillat.*

**2.7.3.** Taamaaqataanik suliffeqarfiit pensionisiassanik katersuiffiusut *"taasisinnaatitaanikkut assigisaatigulluunniit taamaaqataanik sunniuteqarsinnaasunut"* assersuunneqarneri ernumatitsipput, tak. § 9, imm. 3, suliffeqarfiit pensionisiassanik katersuiffiusut aalisarneq tassanilu ilungersunartuusinnaasut pillugit pisariaqartunik ilisimasaqanngimmata. Akerlianilli suliffeqarfiit pensionsiassanik katersuiffiusut aningaasaliissutit iluanaarutissai tappiffigisarpaat, uumassusilinnut kiisalu inuiaqatigiinni aningaasarsiornermut tunngasunut inooqatigiinnermilu piujuartitsinermut unamminartorsiortitsilersinnaallutik.

Nunani allani misilittakkat takutippaat aningaasaliisartut avataaneersut akuttunngitsumik ilaatigut TAC pillugu isumaqatigiinniarnerni peqataasartut, aamma nukissaqarnerunertik inatsisilerituunillu sulisoqarnertik pissutigalugu sulineq tulluanngitsumik annertuumik sunnersinnaallugu.

Taamaattumik inassutigineqarpoq suliffeqarfiit pensionisiassanik katersiffiusut aalisarnerup aqutsineqarnerani isumaqatigiinniarnerni sunniuteqannginnissaasa qulakkeerniarnissaa, aningaasaliinissamut periarfissaannik arsaanngikkaluarlugit, imaluunniit aningaasaleeqataasinnaanerat mattutinngikkaluarlugu.

*Siunnersuummi ilaatigut siunertaavoq aalisarnermik inuussutissarsiutip nutaaliorfiusussanut ammaanneqarnerulernissaa Kalaallillu Nunaanni suliffeqarfinnut aningaasaliiffissanik pilerinarsaasoqarnissaa.. Suliffeqarfiit pensionisiassanik katersiffiusut inuillu ataasiakkat kattusseqatigiinnermikkut aalisarnermi aningaasalersuinissamut periarfissanik ammaassisinnaapput.. Ingerlataqartup aningaasaliinermini aalisarneq pillugu ilisimasassanik piginnaasaqarluni niuernermik ingerlatsilluarsinnaanera siunnersuummi isummerfigineqanngilaq - soorlu aamma inuussutissarsiornermik ingerlataqartut tamarmik aningaasaliinerminni iluanaaruteqarnissartik isumalluarfigisaraat.. Siunnersuutip piareersarnerani Naalakkersuisunit tunngavigineqarsimavoq inatsimmut sinaakkutit iluanni aalisarnermi aningaasaliisut tamarmik assigiimmik atugassaqartinneqarlutik aningaasaliinissamut periarfissaqarnissaat, oqaaseqaatinillu pissutissaqanngilaq suliffeqarfiit pensionisiassanik katersuiffiusut sunniuteqarsinnaanerannut malittarisassiornissamut.*

*Tassunga tunngatillugu oqaatigineqassaaq ileqquunngimmat Kalaallit Nunaanni peqassutsinut ataasiakkaanut tamanut TAC pineqartillugu aalisarnermik ingerlataqartut tamaasa isumaqatigiinniarfiginissaat.. Ingerlataqartulli peqassutsit ataasiakkaat pillugit aqutsinissamut pilersaarutit piareersarnerinut atatillugu suleqatigiissitani pilersinneqartuni ilaasinnaasussaapput. Naalakkersuisoqarfiup akisussaasuusup naliligassaraa illuatungerisani kikkut suleqatigiissitani suleqataassanersut. Ileqquusorli malillugu suleqatigiissitanut ilaasarput soqutigisaqaqatigiit inuussutissarsiuummik ingerlataqartut kattuffiini sinniisussaatitaasut..*

*Oqaaseqaatit siunnersuummut allannguinissamik tunngavissiisimanngillat.*

**2.7.4.** FAL-imit maluginiarneqarpoq umiatsiaararsortut akuersissummik peqareersut PNNP-mik aaqqissuussinermut ikaarsaarianngitsut sumiiffimmi 47-mi,, aalisarsinnaallutillu qaleralinnik tunisisinnaanerat siunnersuut malillugu ingerlaannarsinnaasoq.. Kisianni takuuk § 28,.imm. 4 naapertorlugu aalisartup ataatsip PNNP-mut ikaarsaarnermini pisassiissutinit pigisaatut annertutigisunik paggatassiinikkut pisassiissutit pigisat tamarmiusut ikilineqassasut. Taamaalilluni paggatassiinikkut pisassiissutit pigisat qularnanngitsumik sukkasuumik ikilissapput.

Tamatuma kingunerissavaa pisassiissutini paggatassiissutaasuni aalisartunut nutaanut inuusuttuusullu inuussutissarsiummut isertussanut inissaqartitsisoqarpallaanngitsoq.. Tamanna nutaqqat sumiiffik 47-mi aalisarnermik inuussutissarsiutip ineriartortitseqataanissaannut periarfissanik akornusiissaaq.

Inuusuttut aalisarnermik aallartinnissaat kissaataappat tamanna inatsimmi qulakkeerneqartariaqarpoq, paggatassiinikkut pisassiissutinit pigisatut aalisartunut nutaanut inuusuttunut tunniunneqarsinnaasunik TAC-ip ilaanik minnerpaaffiliinikkut.

*Aalisartut inuusuttut aalisarnermik inuussutissarsiulernissaannut periarfissaqartitsinissaq siunnersuummi Naalakkersuisunit sillimaffigineqareerpoq. Tamanna pisinnaavoq suliariumannittussarsiuussinikkut, tak. siunnersuummi § 31, imm. 2. Suliariumannittussarsiuussinikkut piumasaqaatinik piviusorsiortunik Naalakkersuisut aalajangersaasinnaapput. Tamanna assersuutigalugu sumiiffimmi aalajangersimasumi, aalisariaatsimi aalajangersimasumi imaluunniit ukiutigut piumasaqaatip aalajangersimasuutinneratigut pisinnaavoq.*

*Aalisalerlaat pisassiissutissanik TAC-mi minnerpaaffiliisinnaaneq Naalakkersuisunit misissoqqissaarneqarsimavoq. Aalisartunut inuusuttunut tunngatillugu suliarinnittussarsiuussinermut periarfissap saniatigut aalisarnermut ikaarsaarneq nalunaarutiliorluni nalimmassarneqarsinnaavoq, tassanilu aalisartut inuusuttut ajornannginnerusumik aalisarnermut akuersissutinik pissarsisinnaasussaapput.*

*Oqaaseqaatit siunnersuummut allannguinissamik tunngavissiisimanngillat.*

**2.7.5.** Siunnersuummi § 15, nr. 4-mut tunngatillugu FAL-imit maluginiarneqarpoq sumiiffik 47-mi umiatsiaararsortut PNNP-mut peqataasut peqataanngitsulluunniit ataatsimoortinneqarlutik qaleralinniarnermi TAC-p ilaanik nassuiaasikkanik pisaqarsinnaanerat siunnersuummi qulakkeerneqarsimanngitsoq. Allatut oqaatigalugu siunniunneqarsimavoq ataavartumik politikkikkut isumaqatiginninniartoqartarnissaa,, aalisariutinik piginnittut, aningaasaliisut, taarsigassarsisitsisut il.il. aalisariutimik amerlanerusunik pinnannissaanik noqqaasinnaanerannut taamaalillutillu umiatsiaararsortunik anisitsiartuaarnissaq pisussanngortillugu.. Tamanna sumiiffik 47-mi umiatsiaararsortunik nalorninartorsiortitsinermik akueriuminaatsumik pilersitsisussaavoq taamatullu k tunitsivinnut innuttaasunullu.. Taamaattumik tamanna pinngitsoortinniarlugu agguaassisarneq inatsimmi nassuiaateqartittariaqarpoq.

*Siunnersuummi siunertaanngilaq umiatsiaararsorlutik qaleralinniartut TAC-imit pissarsiassaasa immikkut inatsisiliuunneqarnissaat.. Sullisseriaatsit manna tikillugu atuuttut assigalugit piginnaatitsissutit taamaattut pisassiissutinik agguaassisarneq malillugu pisassiissutaanissaat siunertaralugu Naalakkersuisunut suliassiissutaasarput.. Maluginiarneqarpoq aalajangersagaq tamarmiusoq Namminersorlutik Oqartussat nalunaarutaanni nr. 77-imi, 8, december 2023-meersumi § 10-mi, nr. 2-mik ingerlatitseqqinnerusoq, taamaalillunilu inatsisitigut allaanerusumik inissisimalernerani. Tamatuma saniatigut pisassiissutinik qummut killiliinikkut angallatinik piginnittut umiatsiaararsortullu pisassiissutinik annertuallaamik pissarsinnginnissaat qulakkeerneqarpoq.*

*Oqaaseqaatit siunnersuummut allannguinissamik tunngavissiisimanngillat.*

**2.7.6.** Sinerissamut qanittumi qaleralinniarnerup sumi inissitsiternissaa inatsisissatut siunnersuummi nassuiarneqanngilaq, naak § 15-imi tamanna periarfissaagaluartoq. Taamaalilluni sumiiffik 47 sumiiffittut immikkoortutut aqunneqaannassanersoq taamalu aamma takuneqarsinnaanani Qeqertarsuup Tunuanut, Uummannamut aamma Upernavimmut qanoq avinneqarsimanersoq imaluunniit sumiiffik ataatsimoortoq ataaseq pineqarnersoq, kikkut tamarmik - aamma aalisartut sumiiffiup 47-p avataani najugaqartut - aalisarfigisinnaasaat.

Sumiiffimmut aalajangersimasumut atassuserneqarnissaa piumasaqaasiorneqarsimanngippat qularnanngitsumik pisassiisutit ilai annertusiartuinnartut Upernaviup, Uummannap aamma Qeqertarsuup Tunuata avataaneersunit aalisartunit aalisariutaatilinnullu aningaasaateqarluartunit pisiarineqartalersussaapput.

Taamaattumik inassutigineqarpoq Upernavimmut, Uummannamut aamma Qeqertarsuup Tunuanut TAC nunat ilaani pineqartuni najugaqartunut aalisartunut immikkoortinneqassasoq.

*Naalakkersuisunit maluginiarneqarpoq nunami immikkoortut agguarneri pillugit siunnersuummi § 15-imi aalajangersagaq siusinnerusukkut suleriaatsimik atuuttumik nangitsinerusoq, oqaaseqaatillu tunuliaqutaralugit siunnersuummik allannguinani. Taamaalilluni aalisarsinnaanermut sinaakkutissat nalunaarusiornikkut aalajangersarneqartussaassapput.*

**2.7.7.** § 15, nr. 4)-mut aamma § 18-mut tunngatillugu FAL-imit maluginiarneqarpoq aalajangersakkami sumiiffik 47-mi sinerissamut qanittumi qaleralinniarluni kilisassinnaaneq Naalakkersuisunit piginnaatitsissutaasinnaasoq, tamatumalu piujuartitsisumik aalisarnermut ilungersortorsiortitsilersinnaavoq. Aalisakkat ataasiakkaat suuneri allatigullu imaani pinngortitap sunniuteqaqatigiittarnera eqqarsaatigalugit piujuartitsinissamut tunngasortaa tupaallannartortaqarpoq, inatsisitigut siunnersuummi erseqqissumik sinerissami qanittumi qaleralinniarluni aammami aalisakkanik allanik pisaqarniarluni kilisattoqarsinnaanera inerteqqutigineqanngimmat.

Sumiiffimmi 47-mi sinerissamut qanittumi kilisalluni aalisarnerup inuiaqatigiinnut kultur inullu tunngasortai isiginiassagaanni taamaaliorneq piujuartitsinerunngilaq, tamatumani najugaqarfinni nunaqqatigiit aningaasarsiornerat ajorseriartussaammat, umiatsiaararsortullu aalisarnissamut periarfissaannik ajorseriartitsissalluni.

Taamaattumik inatsimmi sinerissamut qanittumi kilisalluni qaleralinniarsinnaaneq erseqqissumik inerteqqutaasariaqarpoq.

*Suleriaaseq manna tikillugu atuuttoq assigalugu – killilersuinerit – nalunaarutikkut tunngavilersukkanik iluarsiiffigineqartartussaapput. Killilersuinernut ilassutitut ukiunut arlalinnut aqutsinissamut pilersaarusiornikkut malittarisassiortoqartussaavoq, soqutigisaqaqatigiit attuumassuteqartut suleqatigalugit , tassunga ilanngullugit sinerissamut qanittumi umiatsiaararsortut. Aqutsinissamut pilersaarutini siunnersuummi § 16, imm. 3, nr. 6 malillugu inatsisikkut piumasaqaataasussaavoq aqutsinissamut pilersaarummi piujuartitsinissamut aaqqiissutissamik peqarnissaanut malittarisassaqassasoq. Tamatuma kingunerisaanik aqutsinissamut pilersaarummi ilaatigut takuneqarsinnaasussaavoq angallatit immikkut killilersuiffigineqarnersut. Tamanna pissaaq attuumassuteqartunik nalunaarusiornikkut, aalisarnermik iluarsartuussisunik.. Aalisarneq aalisaatillu ineriartortuaannartuummata atortussanut malittarisassat eqaatsumik aaqqiivigisinnaanissaat qulakkiissallugu pingaaruteqarpoq, taamaammallu malittarisassat maannakkutut nalunaarutitigut malittarisassiorneqartartussaapput. Aamma oqaatigineqassaaq sinerissap qanittuani aalisarnermi qalorsuarnik atuinissaq inerteqqutaammat.*

*Oqaaseqaatit siunnersuummut allannguinissamik tunngavissiisimanngillat.*

**2.7.8.** FAL-imit maluginiarneqarpoq sumiiffik 47-mi PNNP-mik eqqussiniarnermut siunertaq tassaasoq pisariillisaanissaq aamma aalisarnerup angallatinut ikinnerusunut eqiterunneqarnissaa, aammalu § 32 malillugu TAC-mit tamarmiusumit annerpaamik 2,5 %-imik pisassiissutinut qummut killiliussat aalajangersarnissaat. Annertuallaamik eqiteruttoqannginnissaa pisassiissutinut qummut killiliussani qulakkeerniarneqarunarpoq, piviusumilli 2,5 %-imik pisassiissutit qummut killilernerisa kingunerissallugu angallatit taamaallaat 40-it (aalisariutit umiatsiaaqqallu) TAC tamarmiusoq agguaatissammassuk. Taamaalilluni 2,5 %-imik pisassiissutit qummut killilerneri sumiiffimmi 47-mi illoqarfinni nunaqarfinnilu ataasiakkaani ineriartornermut pingaaruteqartussaassaaq.

Uani maluginiassallugu pingaarpoq inatsisissatut siunnersuummi pisassiissutinut qummut killiliussat Aalisarneq pillugu Ataatsimiititaliarsuup 0,4-miit 0,6 %-imut inassuteqaataanit qaffasinnerujussuummata, qularnanngitsumik angallatinut 200-it missaanniittunut inissaqartitsisinnaallutik. Sooq Aalisarneq pillugu Ataatsimiititaliarsuup inassutaa inatsisissatut siunnersuutip politikikkut suliarinerani pisassiissutinut qummut killiliussatut inassutigineqartutut taama annertutigisumik qaffaaffigineqassava?

Tamatuma kinguneranik ersernerluppoq sumiiffik 47-mi umiatsiaararsortut 925-it sinneruttut aamma aalisariutinik mikinerusunik piginnittut 150-it missaaniittut suna inuussutigissaneraat . Kalaallit Nunaat inuiaqatigiinni atugassarititaasut assigiinngitsorujussooreerput, illoqarfiit angisuut, illoqarfiit mikinerusut nunaqarfiillu akornanni.. Taamaattumik qulakkeerneqartariaqarpoq sumiiffinni aalisakkanit pisuussutit najugaqartunit iluaqutigineqarnissaat, siuliani taaneqareersutut sumiiffimmut atassuteqarnissamik piumasaqaateqarnikkut.

*Siunnersuutip piareersarneranut atatillugu kitaani sinerissamut qanittumi qaleralinniartunut pisassiissutinut qummut killiliussassatut t Aalisarneq pillugu Ataatsimiititaliarsuup inassuteqaatai Naalakkersuisut misissoqqissaarneqarsimapput. Aalisarneq pillugu Ataatsimiititaliarsuup isumaliutissiissummini inassutigaa sinerissamut qanittumi qaleralinniartunut pisassiissutinut qummut killiliussat 0,4-imiit 0,6 %-imut qaffanneqassasut. Inatsisissatut siunnersuummi siunnersuutigineqarpoq sinerissamut qanittumi angallatit umiatsiaararsortullu ataatsimoortinneqalissasut aqunneqarnermikkuttaaq, nalunaarutikkulli erseqqinnerusumik killilersuinerit atuuttussat aalajangersarneqartussaallutik. Tamatuma sinerissamut qanittumi aalisartut isumannaallisarnissamut periarfississavai, siunissami angallatitaarsinnaanngortillugit, tamanna kissaataappat. Taamaaliortoqarpoq sinerissamut qanittumi aalisariutit ineriartortinniarlugit kiisalu ataasiakkaanut inuiaqatigiinnullu isertitat annertunerulersinniarlugit.*

*Angallatit umiatsiaararsortullu ataatsimuulersinnerisigut pisassiissutinut qummut killiliussat qaffanneqarnissaat pisariaqarpoq, Aalisarnerlu pillugu Ataatsimiititaliarsuup pisassiissutinut qummut killigititassatut inassutaa malinneqarluni. Pisassiissutinut qummut killigititassaq aalajangerneqarsimavoq eqqarsaatigilluaqqaarlugit illuatungaani pisassiissutinik pigisalinnik pingaarutilimmik siaruarterinissamik kissaateqarneq illuatungaanilu maanna aalisarnermik inuussutissarsiortut aalisarluartut periarfissaannik ajorseriartitsinaveersaarnissamik kissaateqarneq.*

*Erseqqissaatigisariaqarpoq malittarisassani siunertaanngimmat ingerlataqartunik ikinnerpaaffiliinissaq. Siunertarineqartoq tassaavoq aalisartut siunertamut tulluartumik aaqqissuussaasumillu aalisarsinnaanissaat sinaakkutissat aalajaannerulerpata aningaasaliissuteqarsinnaanngorlugit.*

**2.7.9.** FAL-imit maluginiarneqarpoq pinngortitanik piujuartitsinissaq isumannaatsuutinniarlugu pisassiissutissat tamarmiusut ikilisinniarneqarneri pissutigalugu umiatsiaararsortunut ataasiakkaanut PNNP-imik aaqqissuussinermut ilaasunut manna tikillugu pisarisinnaasanut naleqqiullugit ikinnerulissasut, aalisartunit allat pisassiissutinik pisiffiginngikkaanni. Taamaattumik umiatsiaararsortut arlalissuit sungiussimasaminnut naleqqiullugu ikinnerusunik pisaqartalissapput. Taakku ilaannut apeqqutaalersussaavoq PNNP-mit isertitat annikitsuinnaat akitsuutissatut ilimasaarutaasut, tak. § 27. Tulluartuusinnaanersut.

*Ungasinnerusoq isigalugu siunertaavoq pisassiissutit naammattunik pitsaasumillu siunnersuisoqartillugu biologit siunnersuinerinut tulluarsarneqartarnissaat.. Tulluarsarnerli ukiut arlallit ingerlanerini pissaaq,sapinngisamik inuit ikittuinnaat kalluarneqarnissaat qulakkeerniarlugu. Aalisarneq pillugu ataatsimiititaliarsuup 2021-mi isumaliutissiissutaani umiatsiaararsortutut sinerissamut qanittumi aalisartut tamarmiusut ukiuisa agguataarsimaneri Ataatsimiititaliarsuup isumaliutissiissutaani qupperneq 212-mi tabel 42-mi takutinneqarpoq.*

*Tabel 42-mit takuneqarsinnaasutut akuersissuteqartut 15 %-ingajai 2020-mi 60-inik ukioqarput utoqqaanerullutilluunniit. Aalisartut 50-59-inik ukioqartut ilanngunneqarpata umiatsiaararsortut 55 %-ingajai 50-it sinnerlugit ukioqartussaapput. Umiatsiaararsortut nutaat takkuttartut taamaatittartunit ikinnerupput. 30-it tikillugit ukiulinnik umiatsiaararsortunut akuersissutit amerlassusaasa 20 % ataateqqavaat.*

*Ineriartorneq taanna allanngornani ingerlaannarpat tamatuma siunissami kingunerissavaa umiatsiaararsortuni akuersissuteqartut amerlassusiisa ikileriartorusaarnissaat.*

*Aalisarneq pillugu ataatsimiititaliarsuup isumaliutissiissummi qupperneq 213-mi tabel 43-mi sinerissamut qanittumi umiatsiaararsornermik qimatsisussat utoqqalisut amerlassusaat naatsorsorpai, 1. december 2020-mut naleqqiullugu ulloq 1- decemberimi 67-inik ukioqalersussat naatsorsorlugit. Aalisarneq pillugu ataatsimiititaliarsuaq inerniliivoq "inunnut taakkununnga immikkut suliffeqarnikkut suliniuteqarnissamik pisariaqartitsisoqartoq, ataatsimiititaliarsuullu inassutigalugu PNNP eqqunneqassasoq qularutigalugulu pineqartut taakku aalisarnermik ingerlatsiinnarnissaat.. PNNP-mik ingerlatsisut arlaannaalluunnit aalisarnermit aninissaannik pinngitsaaliniarneqanngillat. PNNP-p eqqunneqarneratigut umiatsiaararsortut utoqqaat pisassiissutinit pigisat tunisinnaanngussavaat. Taamaaliornikkut pisassiissutinit pigisat tunineqarnerisigut soraarnertut inuulernissaminnut aningaasatigut tapertaqarnissaq angusinnaalissavaat. Taakku qanoq naleqartiginerinut aalajangiisuussussaavoq pisassiissutinit pigisat qanoq annertutigineri kiisalu tuninerani qanoq akeqartinneqarnissaat.*

*Aalisarnermi pissusissamisoortumik tulluarsaasoqartussaammat aamma TAC biologit siunnersuinerinut ukiut ingerlaneranni tulluarsartartussaammat Naalakkersuisut naliliipput FAL-ip ernumassutigisai tunngavissaqanngitsut. Tamatuma saniatigut Naalakkersuisut maluginiarpaat siunnersuummi § 27-mi akitsuutinik akileeqqusinissamut tunngavimmik ilanngussisoqarsimanngitsoq taakkulu siumut nalunaarutigineqarsimanngitsut. Siunnersuummi § 27 tassaavoq pisinnaatitsinermut aalajangersagaq Naalakkersuisunik periarfissiisoq akileeqqusinissamik. Akiliutit akitsuutinut sanilliukkaanni taakku Naalakkersuisut akuersissummik tunniussisarnermi piviusumik aningaasartuutaannit annertunerusinnaapput. Taamaalilluni siunnersuummi § 27 malillugu akiliutip qanoq angitiginissaa killeqareerpoq.*

*FAL-imit oqaaseqaatit siunnersuummut allannguinissamik tunngavissiisimanngillat.*

**2.7.10.** FAL-imit maluginiarneqarpoq inatsisip taassuma taasissutiginissaa sioqqullugu inatsisissatut siunnersuutip Kalaallit Nunaanni siammasissumik najugaqarfiusumi pingaaruteqarnerata kingunissai eqqarsaatigalugit arlalitsigut misissueqqissaartoqassasoq. Ilanngullugu FAL ilisimatitsivoq aalisarneq pillugu inatsisissatut siunnersuutip piviusunngortinniarnerani inuiaqatigiinni piujuartitsinissamik misissuinissamik, kingunissaanik naatsorsuinernik naliliinernillu pisariaqartitsisoqassasoq.

*Siunnersuut annertuutigut Aalisarneq pillugu ataatsimiititaliarsuup inassuteqaataanik tunngaveqarpoq. Aalisarneq pillugu ataatsimiititaliarsuaq inassuteqaa sulinermini misissueqqissaarnernik arlalinnik taakkulu kingunissaannik naatsorsuusiorsimapput. Siunnersuut inuiaqatigiinnut sunik kinguneqarumaarnersoq Naalakkersuisunit naliliiffigeqqissaarneqarsimavoq, taakkulu isumaqarput siunnersuutip Inatsisartunut saqqummiunnissaa sioqqullugu suli allanik misissueqqissaarnernik pisariaqartitsisoqanngitsoq.*

**2.7.11.** Sumiiffik 47-mut tunngatillugu FAL-imit inassutigineqarpoq umiatsiaararsortunut PNNP-p eqqunneqarnissaa inatsisissatut siunnersuummit peerneqassasoq taarsiullugulu suliniutinik allanik eqqussisoqassasoq, uumassuseqarnikkut piujuartitsinermik, inuiaqatigiinni aningaasarsiornermik, kiisalu inooqatigiinnermi kulturimilu piujuartitsinissamik tunaartaqartunik.. FAL-ip inassutigaa PNNP-mik aaqqissuussinermut taarsiullugu selskabinik pisassiissutinut piginneqatigiiffiusunik sumiiffinni pilersitsisoqassasoq inassutigalugulu aamma Uummannami Upernavimmilu qaleralittassiissutissat taamaallaat tamaani najugaqartunit aalisarneqartalissasut pisassiissutissalli uumassuseqarnikkut piujuartitsineq eqqarsaatigalugu ikilisinneqarnissaat pisariaqartoq.

*Siunnersuutip piareersarnerani suliniutit suut inuussutissarsiortunut inuiaqatigiinnullu annertunerpaamik iluanaaruteqarfiussanersut Naalakkersuisunit naliliiffigeqqissaarneqarpoq. Suliniutit taakku Aalisarneq pillugu ataatsimiititaliarsuup isumaliutissiissutaani (2021-meersumi) erseqqinnerusumik nassuiarneqarsimapput, taakkulu aallaavigalugit Naalakkersuisut siunnersuusiorsimallutik. Sumiiffik 47-p siunissami aqunneqarnissaanut suut tulluarnerpaajunersut Naalakkersuisunit naliliiffigeqqissaarneqarput, taakkulu isumaqarput nammineq kajumissutsimik PNNP-mik aaqqissuussineq FAL-ip nassuiaatigisimasaani ajoqutinut taakkaartukkanut sanilliullugu pitsaanerusoq. PNNP-mik aaqqissuussineq, pisariitsumik allanngortitsisinnaassuseqarfiusoq pisassiissutinillu piginnittoqarfiulluartoq, aalisarnerup nukissanik atuilluarfiunissaanik piumasaqaammut qulakkeerinnittussaavoq inuiaqatigiinnilu aningaasarsiornikkut iluanaaruteqarfiuginnarani aammali inuit ataasiakkaat iluanaaruteqarnissaannik malitseqartussaavoq.
 PNNP-mi aalisarnermut ilaarusunngitsunut pissutsit ataasiakkaanut allannguuteqassanngitsut siunnersuummi oqaatigineqarpoq, ingerlataqartullu ataasiakkaat paggatassiilluni aalisarnikkut isertitamik ilassuteqarnissaannut periarfissaqassallutik. Aalisartut sumiiffimmini taamaallaat aalisarnermut akuersissuteqarsinnaanissaannut piumasaqaateqartoqarpat tamanna nalunaarutitigut malittarisassiorneqarsinnaavoq.*

**2.7.12.** FAL-ip siunnersuummi § 24-mi tulaassuisussaatitaaneq pillugu allassimasumut tunngatillugu oqaatigaa raajanut 25 %-imik tulaassuisussaatitaanerup kinguneranik sukumiinerusumik naatsorsuisoqartariaqartoq. Aalajangersakkamut nassuiaatini FAL-imit erseqqissarneqarpoq siunissami ungasinnerusumi sulisoqarneq angallatinilu tunisassiornissamut periarfissap 75 %-imik iluaqutiginiarnerani ukiumut sulisut 175-it missaanniittunik ikilissasut. FAL-imit maluginiarneqarpoq ukioq naallugu sulineq pineqarmat aamma suliffissuarni aalisakkerisorpassuit ulloq naallugu sulisuunngimmata, tamanna isumaqarsinnaasoq 175-init amerlanerujussuit isertitanik annaasaqarumaartut, aningaasaqarnikkut inuuniarnikkullu ilaqutariippassuarnut kingunerlutsitsisinnaasumik.

*Siusinnerusukkut suleriaaseq assigalugu siunnersuummi § 24-miataatsimut isigalugu piginnaatitsinermik aalajangersagaqarneq pineqarpoq, nalunaarutikkut tunisineq pillugu malittarisassanik erseqqinnerusunik Naalakkersuisut aalajangersaasinnaanngorlugit. Taamaattorli raajarniarneq eqqarsaatigalugu pisat minnerpaamik 25 %-it tulaanneqartussaapput. Maluginiarneqarpoq 25 % tassaasoq minnerpaaffiusoq ingerlataqartullu tamanna kissaatigigunikku 25 %-init annertunerusunik tulaassisinnaasut. Siusinnerusukkut tulaassuisussaatitaaneq Naalakkersuisunit aalajangersarneqartarpoq aamma akuersissummi piumasaqataalluni. Raajartassat 25 %-iinik tulaassinissamik piumasaqaatip inatsisitigut aalajangersarneratigut tunitsiviit illersoqqinnissaannut periarfissap inatsisitigut aalajangersarsimanissaa qulakkeerneqarpoq, tamannalu siusinnerusukkut suleriaatsimit allaaneruvoq.*

*FAL-ip oqaaseqaatai kingunerisassanik naatsorsueqqinnissamut tunngavissiisimanngillat. Taamaattorli oqaatigineqassaaq allanik tunngavilinnik teknikikkut allannguisoqarsimavoq akigititaasunullu tunngaviit annertuumik itisilerneqarlutillu nutarterneqarsimallutik.*

*Oqaaseqaatit siunnersuummi allanngortitsinissamik tunngavissiinngillat.*

**2.7.13.** Qalerallit eqqarsaatigalugit FAL allappoq inatsisissatut siunnersuut sinerissamut qanittumi qaleralinniarnermut atatillugu tulaassuisussaatitaanermik aalajangersaanngitsoq. Ajortumik aningaasaqarnikkut kinguneqarsinnaanera tulaassuinnginnerullu inuiaqatigiinni kingunissai pinngitsoortinniarlugit. FAL ilisimatitsivoq pisariaqartoq tulaassuisussaatitaanermik inatsit aalajangersaassasoq, aamma tulaassuisussaatitaaneq sumiiffinni aalisarfiusuni ingerlanneqassasoq. Siunnersuummi § 15, nr. 4-mi aamma § 18-imi aalajangersakkat qaleralinniarnermi kilisalluni aalisarnissamut Naalakkersuisut akuersisinnaanernut ammaassinerinik tunngavilersorneqarpoq, angallatit angisuut angallammi suliaqarsinnaallutik.

*Naalakkersuisunit maluginiarneqarpoq § 15, nr. 4-mi aamma § 18-imi aalajangersakkat tamarmiullutik siusinnerusukkut inatsisit assigigai. Sinerissamut qanittumi qaleralinniarnermut tulaassuisussaatitaaneq pillugu inatsimmi erseqqinnerusunik malittarisassanik aalajangersaanissaq Naalakkersuisunit siunnerfigineqanngilaq - soorlu aamma siusinnerusukkut inatsisini taamaattoq. Angallatit angissusiini nunamilu periarfissanik killiliineq pillugu siunissami suliniutissat nalunaarutini suliarineqarumaarput, aqutsinissamut pilersaarutit attuumassuteqartut aamma ingerlataqartut attuumassuteqartut suleqatigalugit. Aamma oqaatigineqassaaq sinerissap qanittuini tamani kilisanneq inerteqqutaasoq.*

**2.7.14.** FAL ilisimatitsivoq tulaassuisussaatitaaneq annikillineqarpat - siunnersuummi siunniunneqartutut - ilimanarluinnartoq tulaassisarneq annertusiartortumik Kalaallit Nunaata avataani pisalissasoq, tamatumalu Kalaallit Nunaanni suliarinninnikkut naleqarnerulersitsineq appartissallugu suliffissuarnut, nunaqqatigiinnut inuiaqatigiinnullu ajoqusiisumik.

Taamaaqataanik sumiiffik 47-mi umiatsiaararsortut ikilisinneri aalisakkeriveeqqat amerlanerusut matunerinik kinguneqartussaavoq. PNNP-minik tunisinikkut aalisartoq ataaseq qaleralinniarnermi ilaajunnaarpat, aappaasorlu aalisakkerivimmi sulisoq inatsisissatut siunnersuutip kingunerluutaanik inoqutigiit marloriaammik eqqorneqartussaassapput - inuussutissarsiutitigut piviusumik allamik periarfissaqarnatik.

Umiatsiaararsornerup, sikumi aalisarnerup sumiiffinnilu suliarinnittarnerup salliutikkunnaartinnerisigut peqatigisaanik Kalaallit Nunaanni aalisarnermi naleqarnerulersitsineq kimeerutinneqassaaq, naak sumiiffinni piujuartitsisumik aalisarnerup nittarsaanneratigut iluaqutigineqarsinnaagaluarluni, kiisalu takornariartitsinissamut periarfissanik, nunaqqatigiit uummaarissut tikeraarnerini takuneqarsinnaasut iluaqutaasinnaagaluartut.

Tamanna isumaqarpoq inatsisissatut siunnersuut siunissami Kalallit Nunaanni sumi qanorlu inuunissamut sunniuteqassasoq.

Kingunerluutai tassaapput inatsisissatut siunnersuut inuiaqatigiinni aningaasaqartitsinanilu, inuuniarnikkut kulturikkullu piujuartitsinissamut piumasaqaatinik naammassinninngimmata taamaalillunilu aamma FN-ip piujuartitsinissamut anguniagaanik naammassinninnatik, naak Kalaallit Nunaat taamatut imminut pisussaaffigilersimagaluartoq. Taamaammat tamanna itigartinneqartariaqarpoq!

*Naalakkersuisut maluginiarpaat siunnersuut tulaassuisussaatitaanerup annikillineqarnissaanik siunniussaqanngimmat, kisiannili raajat eqqarsaatigalugit tunisinermi minnerpaamik piumasaqaatinik aalajangersaalluni. Tunisineq pillugu malittarisassanik erseqqinnerusunik nalunaarutikkut imaluunniit akuersissutini piumasaqaatitut aalajangersaanissamut Naalakkersuisut periarfissaqarput. Siusinnerusukkut malittarisassat paarlattuanik raajarniarnermi ingerlataqartut 25 %-imik minnerpaamik tulaassisussaatitaapput, tamanna nunami suliffissuarnik illersuinerulluni. Aalisakkanut allanut tulaassinerit minnerpaaffissaannik inatsisikkut aalajangersaasoqarnissaanik pisariaqartitsisoqarnersoq Naalakkersuisunit naliliiffigeqqissaarneqarpoq. Tamatumunnga pissutissaqartoqarneranik Naalakkersuisut nassaanngillat. Taamaaliortoqarpoq suliffeqarnikkut malittarisassat, politikikkut kissaatit tulluarsarnissaannut kiisalu aqutsinermi eqaassuseq pisariaqartoq qulakkeerniarlugit aamma aalisarnermi soqutigisaqartut suleqatigalugit.*

*Tulliatut maluginiarneqarpoq sumiiffik 47-mi umiatsiaararsortut ikilisinneqarnissaannik siunnersuut siunertaqanngitsoq, kisiannili umiatsiaararsortut, tamanna kissaatigissappassuk, inuussutissarsiuumminnik ineriartortitsinissamut sinaakkutissanik pilersitsinissamik siunertaqarluni. Aalisarnermiit aninissaq imaluunniit inuussutissarsiutinut allanut isernissaq siunertaralugu pisassiissutinit pigisat aalisartunit tunineqarpata siunnersuutikkut aningaasaqarnikkut iluanaaruteqareerluni pineqartoq taamaaliornissaminut periarfissaqarpoq. Tulliullugu tassunga oqaatigineqassaaq umiatsiaararsortuni ukiut agguaqatigiissinneri qaffasimmata umiatsiaararsortut pissusissamisoortunik ikileriassapput. Naalakkersuisut naliliinerat tassaavoq siunnersuutip inuiaqatigiit aningaasarsiornerannut kingunissai inuiaqatigiinnut iluaqutaajumaartut aamma inuussutissarsiutip ineriartornissaa periarfissaalissalluni. Akerlianilli umiatsiaararsortut pingaartinneqannginneri pineqanngilaq, kisianni aalisartut ataasiakkaat ukiunut arlalinnut pisassiissutitigut qulakkeerinikkut aalisarnerminnik ineriartortitsinissamut periarfissaannik pilersitsisoqarluni. Taamatut isumannaarinikkut pigisat qularnaveeqqutitut atorneqarsinnaapput aningaasalersuinissap angunissaa ajornannginnerulerluni. Ataasiakkaat pisassiissutinik pissarserusungikkunik imaluunniit tuniserusunngikkunik taanna pigisami annertussusiisa allanngortinnginnissaanut periarfissaqarpoq. PNNP-mik aaqqissuussinermut ikaarsaarnissaq kissaatigineqanngippat paggatassiilluni aalisarnermi ingerlaannarnissamut periarfissaqarpoq.*

*Siunnersuutip inuiaqatigiinni aningaasaqarnermut, inuuniarnikkut imaluunniit kulturikkut ileqqunut naammassinninnginnera pillugu imaluunniit siunnersuutip piujuartitsinissamut piumasaqaatinik naammassinninnginnernut FAL-ip isiginninneranut Naalakkersuisut isumaqataanngillat. Akerlianilli inatsisitigut aalajangersarneqartunik aqutsinissamut pilersaarutit aamma nammineq PNNP-mik aaqqissuussinermut ikaarsaarnissamut periarfissap eqqunnerisigut aalisarneq annertunerusumik ineriartorsinnaavoq, tamannalu inuiaqatigiinnut tamarmiusunut iluaqutaassalluni.*

*Taamaattorli Naalagaaffiit Peqatigiit piujuartitsinissamut anguniagaannut FAL-ip oqaaseqaatai Naalakkersuisunit tusaatissatut tiguneqarput aamma siunnersuummi § 1, imm. 3-mi nr. 5-imut nassuiaatini taakku innersuussutigalugit.*

**2.8. Kalaallit Nunaanni Sulisitsisut**

**2.8.1.** Sulisitsisut (GE) pitsaasumik suliniutit arlaqartut erseqqissarpaat, tassunga ilanngullugit raajarniarnerunngitsumi aalisarnerni allani PNNP, soraarnerussutisianut karsit aalisarnermi aningaasalersueqataasinnaanerat, aamma angallatini tunisassiorsinnaanerup annertusinissanut siunnersuuteqarneq. Tassani GE-mit aamma akuerineqarpoq aalisarneq pillugu ataatsimiititaliarsuarmiit tunngaviit arlallit siunnersuummi nassaarisinnaaneri, kisiannili inassuteqaatit malinneqannginneri pillugit ernumassutini oqaatigerusullugit, soorlu piffissanut ikaarsaarfiusunut, piginnittuunermut %-it il.il.

*Ilaatigut GE-p oqaaseqaatai tunngavigalugit Naalakkersuisut saattuarniarnermi pisassiissutit qummut killilerfissaat pillugit aalajangersakkat inummullu pisassiissutinut qummut killiliussaq 12,5 %-inngortillugu allanngortippaat.*

**2.8.2.** GE-mit aamma maluginiarneqarpoq siunnersuut sioqqullugu pigineqartunut naatsorsuinernut killeqartorujussuarmik inuussutissarsiortut periarfissaqarsimanerat, aamma "pisinnaasutut pitsaanerpaatut" takorluukkat arlallit aallaavigalugit inatsisiliortoqartoq aamma tunngavigisat eqquutissanngippata suut kingunerluutaasinnaanerinut isummersortoqarnani.

*Naalakkersuisut maluginiarpaat naatsorsuinerit pillugit tunngavigineqartut tamarmik siunnersuummut nalinginnaasumik nassuiaatinit takuneqarsinnaasut. Siunnersuummut nassuiaatini naatsorsuinerit inerneri "taakku tikillugit" naatsorsuinertut allaaserineqarput, tamannalu erseqqissumik pitsaanerpaatut pisinnaasutut takorluukkatut oqaatigineqarsinnaalluni.*

*Tusarniaanermi akissutit tiguneqartut tunuliaqutaralugit erseqqinnerusumik missiliuinerit, naatsorsuinerillu allaaserineri Naalakkersuisunit allanngortinneqarput.*

**2.8.3.** GE-mit oqaatigineqarpoq ammasumik pissuseqarnissaq pillugu siunnersuummi tunngavigisat inatsimmi siunniunneqartuni piginnaatitsinissamut aalajangersagarpassuarnit kimeerutsinneqartut. GE ilisimatitsivoq siunnersuut aalajangersakkani 36-ni nalunaarutikkut malittarisassani atuutilersitsinissamut Naalakkersuisut piginnaatinneqartut aalisarneq pillugu Inatsisartut inatsisaannik Namminersorlutik Oqartussat nalunaarutaanni 2023-mi piginnaatitsinissamut aalajangersakkat 28-iusut. Tassunga GE oqaaseqarpoq piginnaatitsinissamut aalajangersakkat amerlassusii Naalakkersuisut aamma Inatsisartut akornanni pissaanerup avinneqarneranut naleqqutinngitsoq, aamma siunnersuut inatsisartuni suliarineqanngitsunik malittarisassianik arlalinnik akuersinissamut Nalaakkersuisunik periarfissiisoq.

*Inatsisissamut siunnersuummi aalajangersakkat allanut sanilliullugit immikkuullarinnerutillu sukumiinerupput, taamaammallu Naalakkersuisunut piginnaatitsissut malunnartumik annikillisinneqarsimalluni. Naak taamaakkaluartoq inatsisip namminerisamik naammattumik sukumiissuseqarnissaa eqaassuseqarnissaalu qulakkeerneqarsinnaanngilaq. Siunnersuummi piginnaatitsinermut aalajangersakkanik qanoq annertutigisumik pisariaqartitsisoqarnersoq Naalakkersuisunit naliliiffigeqqissaarneqarpoq. Piginnaatitsinermut aalajangersakkat eqqunneqarneri tassaapput inatsimmi sinaakkutitut aalajangersarneqartunut naleqqiullugu aalisarnermi malittarisassiornermi pisariaqartumik eqaassuseqarnissamik pisariaqartitsinermi annertuutigut naliliinerusoq. Siunnersuummi piginnaatitsinermut aalajangersakkat amerlassusii kisimik ammasumik pissuseqannginnermut takussutaanerinut Naalakkersuisut isumaqanngillat. Tassunga tunngatillugu oqaatigineqassaaq Aalisarneq pillugu Inatsisartut inatsisaat pillugu Namminersorlutik Oqartussat nalunaarutaannut 2023-meersumut naleqqiullugu siunnersuut amerlanerujussuarnik aalajangersagaqartoq.*

*Tamakkiisumik isigalugu oqartoqarsinnaavoq aalajangersakkat kisitsisinngorlugit amerlatsissimasut taamaattorli Naalakkersuisut iliuuseqarsinnaanerannik annikillisitsillutik.*

*Kingorna inatsisitigut maleruagassat, nalunaarutinngorlugit, innuttaasut inatsisitigut inissisimanerat qulakkeerniarlugu inatsisinik suliaqartartunit sukumiisumik naliliiffigineqassapput. Tulliatut oqaatigineqassaaq nalunaarutit piareersarneri tamanna naleqqutsillugu inuussutissarsiummi soqutigisallit suleqatigeqqissaarlugit ingerlanneqartarmata.*

*GE-p oqaaseqaatai siunnersuutip atortuuffissaani allannguinissamut tunngavissiisimanngillat.*

**2.8.4.** Pisassiissutit ingerlataqartunut amerlanernut siaruarnerisigut aningaasaqarnikkut kinguneqartitsineri naammattumik nassuiarneqarsimanngitsut, aamma siunnersuutip siunissami ungasinnerusumi inuiaqatigiinnut sunik kinguneqartitsisinnaanera naammattumik uppernarsarneqarsimanngitsut, GE-mit erseqqissarneqarpoq. Pingaartumik GE-mit oqaatigineqarluni niuerfiup nammineq iluarsaannissaa aamma pisassiissutit siaruartinnerisa illersorneqarsinnaasumik aningaasalersornissaanut periarfissat sillimaffigineqarnatik.

*Ataatsimut isigalugu GE-p aningaasatigut kingunissat nassuiarneqarnerat inernerisaallu paasilluarsimagunanngilai. Piginnittuunermik siaruaaneq soorunami aalisarnermut inuiaqatigiinnullu ajortumik kinguneqartussaassaaq. Tamakku piffissami qaninnermi ungasinnerusumilu inuussutissarsiortunut pisortanullu kingunissaat ataatsimut naatsorsorneqareerput. Niuerfiit aktiaatinik imaluunniit pisassiissutinik pigisat annikitsut tuniniarneqartussat tunineqarsinnaanissaat qulakkiissavaat, tassa akit piserusuttunut nalimmassarnissaat naatsorsuutigineqarmat.*

GE siunnersuummut uparuaalluni allappoq siunnersuut tassaasoq pinngitsaaliilluni taarsiissutitalimmik pigisanik piginnikkunnaartitsineq, siunnersuutip naammattumik sivisussuseqartumik ikaarsaarnermi aaqqissuussinngineranut innersuussilluni. GE ilaatigut aalisarneq pillugu ataatsimiititaliarsuup isumaliutissiissutaanut innersuussivoq, tassani ukiuni 15-ini ikaarsaarnermi aaqqissuussinissaq inassutigineqarluni kiisalu Norgemi eqqartuussiviit qullersaani eqqartuussummi sivikinnerpaamik ukiut 25-t pineqarlutik.

*Pinngitsaaliilluni taarsiissutitalimmik pigisanik piginnikkunnaartitsineq pillugu GE-p isiginninneranut Naalakkersuisut isumaqataanngillat. Pinngitsaaliilluni taarsiissutitalimmik pigisanik piginnikkunnaartitsineq pillugu oqaaseqaatinut tunngatillugu immikkoortoq 1.6-imut innersuussisoqarpoq.*

**2.8.5.** Royal Greenland aamma ingerlatseqatigiiffimmi amigartoorutinik matussusiisarneq pillugu aamma inuiaqatigiinni pisussaaffiusut suliassat qanoq aningaasalersorneqartarneri pillugit ammasumik pissuseqannginneq GE-mit uparuarneqarpoq. GE taamaattumik isumaqarpoq RG inatsimmi iluaquserneqarnera aamma pisassiissutinut qummut killiliussat pillugit piumasaqaatini ilaatinneqannginnera ajornartorsiutitut unammilleqatigiinnermilu equsitsisut isigisariaqartoq.

Taamatut pisoqarneranik nassuiaammik GE ujartuivoq kiisalu inatsit aqqutigalugu taamatut immikkut iluaqusiinissaq toqqarneqarpat ammanerusumik pissuseqarnissaq ingerlatanillu iluarsiinissamik suliaqartoqassasoq. Inuiaqatigiinnut tunngasunik assigiinngitsunik isiginninneq aallaavigalugu tassunga pingaarutilinnik pissuteqarsinnaanera akueraarput, taamaattoqarpalli malittarisassiornissamut nakkutilliinissamullu minnerunngitsumillu ammasumik pissuseqarnissamut piumasaqaatit qaffallutik.

*Naalakkersuisut maluginiarpaat siunnersuummi amigartoorutinut matussusiisarnissamut piumasaqaatit naammassineqarsimanngitsut. Ingerlataqartunut tamanut assigiimmik atugaqartitsinissaq pillugu aalisarneq pillugu ataatsimiititaliarsuup inassuteqaataanik Naalakkersuisut nalileeqqissaarput. Tamatumunnga tunngavissaqarneranik Naalakkersuisut nassaarsimanngillat. Tamatumunnga pissutaavoq Royal Greenlandi inuiaqatigiinni pingaaruteqartunik suliassanik arlalinnik isumagisaqarnera, ilaatigullu suliffissaqarnissamut periarfissani killeqartuni Kalaallit Nunaata ilaani isertitatigut tunngaviit qulakkeerniarnerini peqataanera, aamma suliffeqarfiit namminersortut suliffeqarfimmik ingerlatsinissamut aningaasaqarnikkut akilersinnaanani. Eqqarsaatigisassat taakku siunnersuummut nassuiaatini immikkoortoq 3-mi ilanngunneqarput.*

*Naalakkersuisut aamma oqaatigaat Royal Greenland inatsisip naammassineqarnerani unammilleqatigiinnermik equngalersitsisumik imaluunniit unammilleqatigiinnermi inatsimmi malittarisassanut ataqatigiissinneqarsinnaanngitsunik immikkut iluaquserneqanngitsoq.*

*Immikkoortoq 1.3. innersuussutigineqarpoq.*

**2.8.6.** GE-mi aamma uniffigineqarpoq ataasiinnarmut inatsit pineqartoq, suliffeqarfimmik ataasiinnarmik, Polar Seafood Greenlandimik eqquisussaq. Suliffeqarfiit, aningaasaatinut periarfissat kiisalu Polar Seafood Greenlandip ingerlasimanermini aningaasaleeqqissimanerisa nalii pillugit kinguneqartitsinerit eqqarsaatigineqarneri GE-mit ujartorneqarput.

*Ataasiinnarmut inatsisiliorneq pillugu GE-p isiginninneranut Naalakkersuisut isumaqataanngillat. Siunnersuummi Kalaallit Nunaanni aalisarneq tamarmik malittarisassiuunneqarpoq, aamma Polar Seafood Greenland kisiat pinnagu suliffeqarfinnik arlalinnik pissutsinik allannguilluni. Inatsisit allanngortinneqarneratigut inuussutissarsiorlutik ingerlataqartut sunnerneqarnissaat avaqqunneqarsinnaanngilaq. Ukiuni kingullerni 30-ni kilisaatini piginnittut eqiteriartornerisa kingunerivaa ingerlatseqatigiffiit inuillu ingerlataqartut ikittuinnaa. Tamanna eqqarsaatigalugu allannguutissatut siunnersuutigineqartut ingerlatseqatigiiffinnut inunnullu ikittuaqqanut sunniuteqassapput.*

**2.8.7.** Kiisalu qatanngutigiit nammineq pisassiissutaat pisassiissutitut ataatsimoortutut isigineqarnissaat pillugu aalajangersakkap siullermik kikkut tamarmik inatsisitigut pisussaaffeqartuunitsinnut aamma pigisanik nalilinnik inatsisitigut immikkoortuunitsinnik tassungalu atasunik pisinnaatitaaffinnik akisussaaffinnillu unioqqutitsinertut isigineqarpoq, sananeqaatsikkut qatanngutigiinneq pissutigalugu sunnerneqartussaanngikkaluartunik.

Tamatuma malittarisassaqartinnera pisassiissutini tamarmik immikkut aningaasaliinikkut pisassiissutinut killilersuinerit avaqqutaarniarlugit qatanngutigiit isumaliutersuuteqannginnissaasa sillimaffiginissaat aallaavigineqarpoq, taamaalilluni pisassiissutinut killiliussat avaqqutaarneqarneqarsinnaammata.

Inatsisissatut siunnersuummi taamaalilluni tunngavigineqarpoq qatanngutigiinni pissutsit tamarmik imatut iluseqartut qatanngutigiit pisassiissutinut annertussutsit avaqqullugit tamatigut suleqatigiissinnaasut, malittarisassakkut qatanngutigiinni pissutsit tamarmik eqqorneqarlutik, taamaaliornissamut nalinginnaasumik tunngavissaqanngikkaluartoq.

GE-p inassutigaa tamatuma saqqummiunneqarnissaa aalajangiussimaneqassappat tamanna inatsisissatut suliniummit peerneqassasoq.

*Naalakkersuisut piginnittuunerup eqiternerulernani ineriartortinnissaa pinngitsooratik suliassarisussaassavaat. Piginnittuussuseq ilumut siammarterneqarnersoq eqqarsaatigalugu piginnittut qanoq imminnut qanitsigisinnaanersut eqqartorneqarsinnaavoq. Killiliussatut siunnersuutigineqartut Naalakkersuisut aalajangersimavaat, tassa siammarterineq ilaquttat qanigisat aallaavigalugit pisariaqarmat "ilaquttallu qaninnerit" tassaammata ilaquttat siuaat kinguaalluunniit qatanngutillu.*

**2.9. Sulisitsisut Aasiaat**

**2.9.1.** Sulisitsisut Aasiaat (GEA) tulaassisussaatitaanerup annikillisinnera Kalaallit Nunaanni raajaleriffinni sinneqartumik piginnaasaqalernermik kinguneqarsinnaanera pillugu ernumassuteqarpoq ilisimatitsillunilu tulaassuisussaatitaanerup annikillisinnerata kingunerisaanik Aasianni raajaleriffik matuneqartussaassasoq. GEA ilisimatitsivoq tamanna pissappat Aasiannut ajorluinnartumik kinguneqassasoq, raajaleriffimmi illoqarfimmi aningaasarsiornermi qitiusutut inissisimammat. Raajaleriffiup illoqarfimmi suliffeqarfinni annersaanerata saniatigut suliffeqarfippassuit aalisarnermik isumalluuteqartuupput, angallatimmi inuttaminnik taarsiisariaqartarneranik, taquassarsiniartarnerinik iluarsarneqartarnerinillu Aasianni suliaqartartut eqqugaasussaammata. Inatsisissatut siunnersuut isikkumisut isikkoqarluni akuerineqassappat suliffippassuit annaanneqarsinnaaneri aarleqqutigineqarpoq.

*Naalakkersuisut maluginiarpaat siunnersuummi § 24 tassaasoq ilaatigut tulaassuisussaatitaaneq pillugu nalunaarutikkut malittarisassanik erseqqinnerusunik Naalakkersuisut aalajangersaasinnaanerinut piginnaatitsinissamut aalajangersagaq. Aalajangersakkami imm. 2 malillugu raajarniarluni ingerlataqartoq nunami suliffissuarmi suliarineqartussanik pisami minnerpaamik 25 %-iinik tulaassuissasoq. Naalakkersuisut oqaatigaat manna tikillugu inatsisini tunisinissaq pillugu inatsisini aalajangersarneqartumik piumasaqaateqarsimanngitsoq. Annertussutsit tunineqartussat Naalakkersuisut aalajangiinerat tunngavigalugu aalajangersarneqarsimavoq. Siunnersuutikkut tunisat annertussusii nalunaarummit takuneqarsinnaanissaat pillugu piumasaqaat eqqunneqarpoq, tamannalu ingerlatsinermi suli annertunerusumik ammasumik pissuseqarnissamik pilersitsilluni aamma siumut naatsorsuutigineqarsinnaasunik, isumannaatsuunermik inuussutissarsiullu pillugu sinaakkutini piumasaqaatit patajaatsut pilersinneqarnissaat siunertaalluni. Piumasaqaatit manna tikillugu inatsisini atuuttuni atuussimanngitsut.*

*Aalajangersagarli nalunaarutikkut qanoq raajat annertutigisut tunineqarnissaannik Naalakkersuisut piumasaqarnissaannik killiliivoq. Taamaalilluni 25 %-inik annertunerusunik tunisisoqarnissaanik Naalakkersuisut piumasaqarnissaat periarfissaanani. Tamatumunnga pissutaavoq raajarniarnermi ingerlataqartunut tamanut assigiimmik piumasaqaatinik Naalakkersuisut pilersitserusunnerat aamma angallatini tunisassiornissamut periarfissat assigiissarnerisigut sinerissamut qanittumi raajarniarnermut pingaartumik aningaasalersuinissamut periarfissat pitsaasut pilersinniarlugit. Aalajangersakkap kingunissaanik Naalakkersuisut nalileeqqissaarsimapput isumaqarlutillu sinerissamut qanittumi aalisarnerup ineriartornera salliutinneqassasoq. Tassunga oqaatigineqassaaq tamanna kissaatigineqassappat 25 %-init annertunerusunik pisanik raajarniartut tunisinissannut siunnersuut killiliinngimmat.*

*Siunissami qaninnerusumi annikinnerusumik tulaassisoqartarnissaa naatsorsuutigineqanngilaq, kisiannili annertusiartortumik ineriartortoqarnissaa naatsorsuutigineqarsinnaalluni ingerlataqartut tamarmik niuerfimmi tulluarsarsinnaallutik.*

*GEA-p oqaaseqaatai siunnersuummut allannguinissamik tunngavissiisimanngillat.*

**2.10. Kalaallit Nunaanni Politiit / Naalagaaffiup unnerluussisua**

**2.10.1.** Inatsisissatut siunnersuummi § 63, imm. 2 malillugu, namminerisamik pigisaq illu aalisarneq pillugu inatsisartut inatsisaannik taassumunngalu naapertuuttumik malittarisassanut atuutsinneqartunut unioqqutitsinermut atorneqartoq pasitsaassisoqarpat nakkutilliinermut oqartussat eqqartuussisunit aalajangigaanngitsumik inuit namminerisamik illuutaannut isersinnaapput.

Kisianni aalajangersakkamut nassuiaatini takuneqarsinnaavoq, nakkutilliinermi oqartussat qaqugukkut namminerisamik illumut pigisamut isernissamut piumasaqarsinnaaneranut piumasaqaataasoq, tassaavoq, inatsimmik imaluunniit taassumunnga naapertuuttumik malittarisassanut atuutsinneqartunut unioqqutitsinermut illu pineqartoq atorneqartoq pasitsaassisoqarpat. Nakkutilliinermi oqartussat illumut piumasaqarlutik erniinnartumik isersinnaanngikkunik politiinut ikiortissarsiorsinnaapput.

Piumasaqaat, aalajangersagaq malillugu nakkutilliinermut oqartussat namminerisamik illumut isersinnaanermik qaqugukkut piumasaqarsinnaanerat, taamalu tassunga nassuiaatinit allassimasunut naapertuunnera ersinngilaq.

Tassunga atatillugu danskit inatsisaat malillugu Danmarkimi nakkutilliinermi oqartussat, pisariaqartuusoq nalilerneqarpat aalisakkat tunisaaffianni eqqartuussisumik aalajangiiffigineqanngitsumik ilaatigut aalisariutinut ikisinnaapput il. il., suliffeqarfinnut aamma allanut tamanut isersinnaasut Naalagaaffiup politiivisa Naalagaaffiullu unnerluussisuata oqaatigaat, tak. danskit aalisarnermut inatsisaanni § 117, imm. 3 (IN 2023-03-01 nr. 205 Aalisarneq aalisakkanillu tukertitsiviit). Nakkutilliinerup naammassinissaanut tamanna pisariaqarpat politiit ikiuutissapput, tak. § 117, imm. 7.

Aalisarnermut inatsisip eqquutsinneqarneranik pisarneq malillugu nakkutilliinermik suliaqarnermut nakkutilliinermut oqartussat eqqartuussivimmit aalajangigaanngitsumik pisinnaatitaaffiat § 117-p suliarineqarnera malillugu tunngaveqarpoq (Inatsimmut siunnersuutigineqartumut saqqummiunneqartumut (LFF) 1998-11-26 nr 106, aalajangersakkamut nassuiaatit nalinginnaasut) taassuma unioqqutinneqarsimaneranut aalajangersimasumik naliliisoqanngitsoq. Taamatut pasitsaassisoqarpat, misissuinerit ingerlateqqinnissaanut pinerlussimanermillu paasiniaanermik suliaqarsinnaasunut, suliaq politiinut nassiunneqassaaq. Aalisakkanik nioqqutissanik tunissaqarneq il. il ingerlanneqartoq paasineqanngippat, eqqartuussisoq aalajangiisinnagu inuit namminerisamik illuini misissuinermik suliaqarnermut nakkutilliinissamut pisinnaatitaaneq atorneqassanngitsoq nalinginnaasumik atuuppoq.

Tassunga atatillugu Naalagaaffiup politiivisa Naalagaaffiullu unnerluussisuata oqaatigaat, pissutsini malittarisassanik unioqqutitsineq pillugu aalajangersimasumik pasitsaassisoqartillugu nakkutilliinermut oqartussaasut Kalaallit Nunaata politiivisa ikiorsinnaassanngikkaat, pissutigalugu suliani taamaattuni aallaaviatigut pinerluttulerinermik eqqartuussisarneq naapertorlugu suliarineqartariaqartut Naalagaaffiup politiivi Naalagaaffiullu unnerluussisua isumaqarmata. Tamanna pillugu pissutsini taakkunani tassunga piumasaqaataasut Kalaallit Nunaanni Eqqartuussisarneq pillugu inatsimmi §§ 409-416 naapertorlugu tassunga piumasaqaataasut naammassineqarsimappata politiit taamaallaat misissueqqissaarsinnaapput.

*Naalagaaffiup unnerluussisuata oqaaseqaatai naapertorlugit siunnersuut allanngortinneqarpoq, siunnersuummilu § 63 imm. 2 peerneqarluni.*

**2.10.2.** Eqqartuussivik avaqqullugu arsarinninneq akiligassiinerlu piumasaqaataasut periarfissaanngippata, suliassaq pinerluttulerinermik eqqartuussisarneq pillugu inatsit malillugu suliarineqartussanngorlugu politiinut tunniunneqassasoq § 69-mut nassuiaatini peqqissaarullugu erseqqissarneqarsinnaasoq, saniatigut Naalagaaffiup unnerluussisuata Naalagaaffiullu politiivisa oqaatigaat.

*Siunnersuummi § 69-imut oqaaseqaatit tassunga naapertuuttunngorlugit allanngortinneqarput.*

**2.10.3.** Taassuma saniatigut Naalagaaffiup unnerluussisuata oqaatigaa, § 68 iluaqutaasumik imatut oqaasertaliorneqarsinnaasoq: "Inatsimmi alla malillugu nammineq pisuussutigisamik annertunerusumik pineqaatissiinernut allanngortoqanngippat, akiliisitsissummik pineqaatissiisoqassaaq, [...]", inatsit alla malillugu periarfissaqarpat akiliisitsinermik pineqaatissiinermik qaffasinnerusumik pineqaatissiisoqarsinnaavoq, § 69, imm. 1, oqaaseqatigiit siulliit eqqarsaatigalugit.

*Siunnersuummi § 68 Naalagaaffiup unnerluussisuata oqaaseqaatai naapertorlugit allanngortinneqarpoq.*

**2.10.4.** Saniatigut § 74, imm. 3-mut nassuiaatiniittoq pillugu, eqqarsaataavoq aalajangersagaq inatsimmik unioqqutitsinermut atatillugu akileeqqusineq akuerineqanngippat atorneqassasoq, aalajangersakkamut nassuiaatinullu tassungalu oqaasertaliorneranut naleqqiullugu erseqqinngitsumik saqqumisoq Naalagaaffiup unnerluussisuata oqaatigaa.

*Naalagaaffiup unnerluussisuata oqaaseqaatai naapertorlugit siunnersuummi § 74 imm. 3, § 73 imm. 3-mut nuunneqarpoq.*

**2.10.5.** Aammattaaq Naalagaaffiup politiivisa oqaatigaat, § 58, imm. 6-imut nassuiaatini takuneqarsinnaasoq, Aalisarnermi malittarisassanik eqqortitsisoqarneranik nakkutilliinerit annertuut Kalaallit Nunaanni Aalisarsinnaatitaanermut Akuersissutinik Nakkutilliisoqarfimmit Issittumi Sakkutuunit politiinillu ingerlanneqartartut. § 58, imm. 6-imut nassuiaatinit politiit peerneqartariaqartut Naalagaaffiup politiivi isumaqarput, pissutigalugu politiit nakkutilliinermut oqartussaasuunngimmata taamaattumillu nakkutilliinissamut pisussaaffeqaratik.

*Tamanna pillugu siunnersuummi § 58, imm. 6-imut oqaaseqaatit allanngortinneqarput.*

**2.11. Grønlands Revision**

**2.11.1.** Grønlands Revision (GR) isumaqarpoq inatsisissatut siunnersuutip ilaani siunnersuutigineqartut ilaat pitsaasut pisariaqartullu, Aalisarneq pillugu Ataatsimiititaliarsuup innersuussutaanut ataatsimut isigalugit naapertuuttut, soorlu sinerissap qanittuani qaleralinniarnermi pisassat nammineq pigisat niuerutigineqarsinnaasut atulernissaat (umiatsiaararsortunut il.il.) aamma sinerissap qanittuani raajarniarnermi 75 procentimik tunisassiornissamut akuersissutaasinnaasumik aalisartoqarsinnaalernissaa.

GR-imit uparuarneqarpoq inatsisissatut siunnersuummi aalisarnermik inuussutissarsiuteqartut sinaakkutissaat naammattumik eqqarsaatigineqarsimanngitsut, ilaatigut isumaqaramik siunnersuutip maannakkutut isikkoqartup inuiaqatigiit aningaasaqarneranni kingunissai naammattumik misissorneqarsimanngitsut, soorluttaaq inuiaqatigiit aningaasaqarneranni kingunissaannut naatsorsuinermi tunngavigineqartut naatsorsuinerit piviusorsiortuunersut tusarniaasutut nalilersorsinnaanngorlugit ilusilersorlugit nassuiarneqanngitsut unnerlugit.

*GR-ip oqaaseqarnera tunuliaqutaralugu inuiaqatigiinni aningaasaqarnikkut kingunissaanik Naalakkersuisut naatsorsueqqipput. Naatsorsuinerit taakku siunnersuummi nalinginnaasumik nassuiaatinut ilanngunneqarput.*

**2.11.2.** Pisortanit pigineqartunut ingerlatseqatigiiffiit pisassiissutinut qummut killiliussanik appaaffiginnginnerannut naleqqiullugu GR-imit oqaatigineqarpoq namminersortutut pisortanilu ingerlataqartunut malittarisassat assigiinngitsut atuunnissaat tulluanngitsoq, tamanna inatsisissatut siunnersuummut nassuiaatinit tunngavilersornagu. Tamanna politikikkut immikkut eqqarsaatigineqarsimasinnaavoq, taamaattoqarpalli siunnersuutigaarput tamakku pillugit ammasuunerunissaq.

*GR-ip oqaaseqaataanut naapertuuttumik siunnersuummut nassuiaatini politikikkut eqqarsaatigisat Naalakkersuisunit itisilerneqarput.*

**2.11.3.** GR-imut pingaaruteqarpoq, inatsisissatut siunnersuutip nassuiaataanut naapertuuttumik, inatsisip aalisarnermik inuussutissarsiuteqartunut sinaakkutissanik aalajaatsunik pilersitsinissaa. GR isumaqarpoq sinaakkutissanik aalajaatsunik pilersitsinissamik siunertaq tamakkiisumik naammassineqarsimanngitsoq, sulimi aalajangersakkani amerlasuuni Naalakkersuisut maleruagassanik aalajangersaanerunissamut periarfissaqarmata. Tamanna nalorninartorsiortitsilersinnaavoq.

*Inatsisissamut siunnersuummi aalajangersakkat allanut sanilliullugit immikkuullarinnerutillu sukumiinerupput, taamaammallu Naalakkersuisunut piginnaatitsissut malunnartumik annikillisinneqarsimalluni. Naak taamaakkaluartoq inatsisip namminerisamik naammattumik sukumiissuseqarnissaa eqaassuseqarnissaalu qulakkeerneqarsinnaanngilaq. Naalakkersuisut akuersaarpaat, siunnersuummi piginnaatitsinermut aalajangersakkat inuussutissarsiortunut ilaatigut nalornilernermik kinguneqarsinnaasut. Naalakkersuisulli piginnaatitsinissamut aalajangersakkat qanoq annertutigisumik pisariaqartinneqarnerinik nalileeqqissaarsimapput GR-illu oqaaseqaatai tunuliaqutaralugit inuussutissarsiummut sinaakkutini piumasaqaatit patajaatsut qulakkeerniarlugit piginnaatitsinermi aalajangersakkat suut pisariaqarnersut sukumiisumik naliliiffigisimallugit.*

*Tassunga oqaatigineqassaaq piginnaatitsinermut aalajangersakkat amerlassusaat sinaakkutitigut piumasaqaatit patajaatsut qulakkeernissaannut aalajangiisuusanngimmata, akerlianilli piginnaatitsinermut aalajangersakkap eqqunneqarnissaa qaqugu pisariaqarnersoq naliliiffigineqartarluni.*

*Naliliineq tassaavoq siunnersuummi piginnaatitsinissamut aalajangersakkat tamarmiullutik suliassaqarfinni arlalinni sukumiisumik uummaarissumillu malittarisassaliornissamut periarfissiisut, malittarisassaliornerit qaffasissumik pitsaassuseqarnerinik qulakkeerisut aamma aalisarnermik inuussutissarsiutip, siunnersuummi tunngavigisat iluini, ineriartornissaanut periarfissiilluni.*

**2.11.4.** Inatsisissatut siunnersuutip nassuiaataani allaaserineqarpoq aalisarnermik inuussutissarsiuteqartut, umiatsiaararsorlutik aalisartuuppata aalisakkanik suliffissuarmiluunniit sulisuuppata, ikilisinneqartariaqartut allamillu suliffissarsiortariaqartut.

Inatsisiliortup tamanna pillugu unneqqarilluni paasissutissiinera ajunngilaq, kisianni inuit eqqugaasut inatsisip nassuiaataani allaatigineqartutut amerlatigisut inuussutissarsiutinut allanut ingerlaannaq nuutsinneqarsinnaanerat piviusorsiornersoq nalilersinnaajumallugu tunngavissaaleqivugut.

Allamut ilinniarnissaq pisariaqalissappat aamma ilaqutariit suliffissarsiorlutik nuuttariaqarpata, assersuutigalugu inissaqartitsinerup qanoq qulakkeernissaanik ikiorsiinissaq pillugu inatsisiliortut qanoq pilersaaruteqarnersut nassuiarneqanngilaq.

*Siunnersuummi siunertaavoq aalisarnermik inuussutissarsiutip ammaanneqarnissaa, aamma aalisarnerup pisariillisarnissaanik kissaateqartut taamatut periarfissaqarnissaannik periarfissinneqarnissaat. Taamaattorli aalisartut inuussutissarsiummik ingerlataqartut inuussutissarsiumminnik qimatsinissaannik imaluunniit pisassiissutinit pissarsinngitsoornissaannut pinngitsaalineqanngillat.*

*Siunissami pisariillisaanermut atatillugu aalisarnermik inuussutissarsiummik ingerlataqartut ikilinissaat naatsorsuutigineqarpoq. Siunnersuutip eqqunneqarnerata malitsigisaanniinngitsoq, kisianni soraarninngortussanngorunik pissusissamisoortumik aalisartut inuussutissarsiummit qimatsinissaat tunuliaqutaralugu.*

*Aalisarneq pillugu ataatsimiititaliarsuaq (2021) isumaliutissiissummini PNNP-mik eqqussinissaq pillugu erseqqinnerusumik misissueqqissaarpoq isumaliutissiissumminilu, q. 213-imi oqaatigisaa takuneqarsinnaalluni "Inunnut taakkununnga immikkut suliffissaqartitsiniarnikkut suliniuteqarnissamik pisariaqartitsisoqarpasinngilaq, PNNP-millu eqqussinissamut ataatsimiititaliarsuup inassutai inuit taakku aalisarnermi ingerlaannarnissaannut nammineq allannguinani. PNNP-mik ingerlatsisut arlaannaalluunnit aalisarnermiit aninissaannut pinngitsaalineqassanngillat. PNNP-p eqqunneqarneratigut umiatsiaararsortut utoqqaat pisassiissutinit pigisanik tunisinissamut nammineq aalajangiissallutik. Tamanna aqqutigalugu pisassiissutinit pigisat tunineqarnerisigut soraarnertut inuulernissaminnut aningaasatigut tapertaqarnissaq angusinnaassavaat. Taakku naliinut ataasiakkaat soorunami apeqqutaavoq pineqartup pisassiissutinit pigisaasa annertussusai aamma aalisarnermi pineqartumi pisassiissutinit pigisat nalii."*

*Ilaatigut GR-ip oqaaseqaatai tunngavigalugit inatsisissatut siunnersuutip nassuiaataani naalakkersuisoqarfiit suleqatigiinnerat pillugu ilanngussaqartoqarpoq, tamannalu aalisarnermi aaqqissuusseqqinnermi unammilligassat pilersinnaasut iliuuseqarfiginiarlugit pilluni.*

*Naalakkersuisulli taamaattoq oqaatigalugu ilinniartitaanikkut suliniutit nalinginnaasumik salliutinneqartut, tassanilu aamma ilaallutik suliffeqarfinni allamut nuuttut inuit pikkorissartittarneri.*

**2.11.5.** Naalakkersuisut oqarput, raajat taama ikitsigisunit pigineqarneri inuiaqatigiinni naligiinngitsoqarneranik pilersitseqataasoq, oqaatigisaat isumaqatiginngilluinnarparput. Akerlianilli isumaqarpugut aalisarneq pitsaaneruleraangat aalisarneq inuiaqatigiit aningaasaqarnerannut tapiissuteqarnerulertartoq.

Inatsisissatut siunnersuutip nassuiaataani nassuiarneqarportaaq avataasiorluni kilisaatit nunarsuarmi pitsaanerpaat ilagigaat.

Sumiiffimmi aalisarnermi ingerlalluarnerpaasumi pisassiissutit allanngortinneqarpata, pisassiissutit inunnut arlalinnut agguaanneqarpata, kinguneranik aalisarneq ingerlanerliulersinnaavoq, inuiaqatigiit aningaasaqarnerat eqqarsaatigalugu.

Aningaasaqarneq ataqatigiissinnaassappat aningaasaliinerillu pineqartut piviusunngortinneqassappata, kilisaatileqatigiiffimmi aallarteqqammersumi nammineq aningaasaateqarujussuarnissaq pisariaqarpoq. Aningaasaliissutit minnerpaamik pingajorarterutaat nammineq aningaasaliissutinit aningaasalersorneqartariaqarsoraavut, kilisaatileqatigiiffik pilersinneqartoq aningaasaqarnikkut imminut napatissinnaassappat. Inatsisip nassuiaataani inatsisiliortut ingerlatsisut nutaat qanoq naammattumik namminneq aningaasaateqalernissaat taarsigassarsinissaallu takorloorneqarnersut ataatsimut isigalugit tunngavissilluarneqarsimanngillat. Aningaasanik pissarsinissamut periarfissatuaasinnaasoq tassaavoq Kalaallit Nunaanni soraarnerussutisiaqalernissamut aningaasaateqarfiit piginneqataassutinik aningaasaliisinnaalernissaat.

Ataatsimut isigalugit aningaasalersuineq tamarmi naammattumik eqqumaffigineqarsimanngissoraarput, taamaattumillu inassutigaarput inuiaqatigiit aningaasaqarnerannut kingunissai pillugit naatsorsuinerit, inatsisissatut siunnersuutip oqaaseqaataani qupperneq 8-mi 9-milu allassimasunik aallaaveqartut, erseqqissumik saqqummiunneqassasut, matumani ilanngullugit ingerlatseqatigiiffiit (ingerlatseqatigiiffiit eqqarsaatigineqartut), sinerissap qanittuani tunisassiornissamullu akuersissuteqarlutik avataasiorlutik aalisartussat, ingerlatsinerini aningaasaqarnerit qanoq naatsorsorneqarsimanersut, kiisalu raajanik amerlanerujussuarnik neqerooruteqarnermi raajat akiinik aalajangersaanermi akinut atatillugu kingunissat eqqarsaatigineqarsimanersut paasissutissiissutiginissaat pingaaruteqassalluni.

Aalisarnermik ingerlatseqatigiiffinni ingerlalluartuni piginnittuunerup siammarternissaanut periarfissaq alla tassaasinnaavoq innuttaasunut amerlanerusunut periarfissiinissaq, matumani ilanngullugu aalisarnermik inuussutissarsiuteqanngitsunut ingerlatseqatigiiffinni taakkunani piginneqataanissamut aningaasaliisinnaatitsineq.

*Immikkoortoq 1.2-mut innersuussisoqarpoq.*

**2.12. GrønlandsBANKEN**

**2.12.1.** GrønlandsBANKEN (GB) ilisimatitsivoq siunnersuummi arlalinnik pitsaasunik siunnersuuteqarlunilu suliniuteqartoqartoq. Suliniutit aningaaserivimmit nalilerneqartut erseqqinnerusumik malittarisassaqartinneqartumik ingerlalluartumillu aalisarnermut peqataasinnaasut taamaalillutillu aamma inuiaqatigiinnut sapinngisamik annertunerpaamik iluanaaruteqartitsillutik. Tassani pingaartumik pineqarpoq uumassuseqarnikkut piujuartitsisumik aalisarneq aamma pisassiissutit niuerutigineqarsinnaasut nammineq pigisat (PNNP) aalisarnerni arlalinni eqqunneqarneri. GB-milli oqaatigineqarluni biologiniit siunnersuinermut ikaarsaariarnermut piffissaliussaq ersernerluppallaartoq.

*Aalisarnerup biologit kiisalu atuisut siunnersuutigisaannut tulluussarnissaa siunertaavoq, taama tulluussareersimatiginngippat. Taamaattorli taamatut tulluarsaanerit annertusiartuaartumik pinissaat, taamaalilluni ingerlataqartut aalisarnermik qimatsinissaannut pinngitsaalineqarnatik. Siunertaq tassaavoq piffissaliussaq ingerlataqartut attuumassuteqartut suleqatigalugit piareersarneqartunik aqutsinissamut pilersaarutini attuumassuteqartunit erseqqinnerusumik tulluarsarneqassasut.*

**2.12.2.**  GB-mit oqaatigineqarpoq kalaallit piginnittuunerat pillugu piumasaqaammik sukaterineq pillugu siunnersuummi aalajangersakkat, taamaalilluni siumut sammisumik kalaallit 100 %-imik piginnittuunerat pillugu piumasaqaammi ullumikkut ilaatigut nunani allaneersunit pigineqartut ingerlatseqatigiiffiit qanoq iliorfiginissaannik naammattumik allaaserinnittoqarsimanani.

GB-mit oqaatigineqarpoq siunnersuummi § 11-mi nunat allamiut piginnittuunerat pillugu immikkut akuersinissamut aalajangersagaq piginnittuunermut piumasaqaammit ingerlataqartut kikkut immikkut akuerineqarnissaat ersernerlulluni. Tamanna ajornartorsiutaavoq tassa siunnersuummi erseqqissumik allanneqarmat maannakkut aalisarnermi ingerlataqartut pisassiissutinit pigisatik pinngitsaalineqarnikkut tunissagaat. Nunanit allanit aningaasaatit aningaasalersuisussatut aamma Kalaallit Nunaanni pisassiissutinik piginneqataasutut akuerineqarsinnaanerannut piumasaqaatit suut atorneqassanersut siunnersuummi eqqaaneqanngilaq. Inatsisissatut siunnersuutip aningaasarsiornikkut annertuumik pingaaruteqarnera eqqarsaatigalugu tulluassaaq immikkut akuersisarnissamut periarfissap qanoq ittuunera erseqqinnerusumik allaaserineqarpat.

*Tusarniaanerup kingorna nunat allamiut piginnittuunerannut atatillugu ikaarsaarnissamut piffissaliussami tusarniutigineqartumi allassimasumit ukiut tallimanit qulinngortinneqarput. Tassunga siunnersuummi § 11, imm. 2-mi suli immikkut akuersinissamut aalajangersagaqarpoq siunnersuummi § 9, imm. 1-3-imi piumasaqaatinik avaqqussigallarsinnaanermut immikkut akuersinissamut Naalakkersuisunut periarfissiisoq. Taamaaliorneq kalaallit aalisarnermik inuussutissarsiornerannut imaluunniit Kalaallit Nunaanni suliffissuaqarnermut pingaaruteqarnissaa suli pisariaqarpoq. Nunat allamiut piginnittuuneqat pillugu aalajangersakkat allanngoqqittariaqarsorineqanngillat.*

**2.12.3.** GB-mit oqaatigineqarpoq immikkut akuersinissamut periarfissat nalinginnaasumik inituallaartut, aamma immikkut akuersinissamut aalajangersakkanik aalajangersimanerusumik/ tamakkiinerusumik allaaserinninneq pissarsiarineqartariaqartoq.

*Siunnersuummi immikkut akuersinissamut periarfissat tamanna ajornartinnagu annikillineqarput, immikkullu akuersinissamut periarfissanut ataasiakkaanut nassuiaatit suli annertunerusumik itisilerneqarlutik.*

**2.12.4.** GB-mit oqaatigineqarpoq Kalaallit Nunaanni soraarnerussutisianut ingerlatseqatigiiffiit Kalaallit Nunaanni aalisarnermi pisassiissutinit pigisanik piginnittuulernissannut ammaassisoqartoq. SISA-p Kalaallit Nunaanni aalisarnerup ilaani qanoq annertutigisumik piviusumillu piginnittuulernissaa aningaaseriviup qulaajartikkusuppaa.

*Siunnersuummi Kalaallit Nunaanni soraarnerussutisianut ingerlatseqatigiiffiit pigisaqarsinnaanerisa qaffasinnerpaaffissaat aalajangersarneqanngilaq. Taamaattorli soraarnerussutisianut ingerlatseqatigiiffinnut aningaasaliinissaannut qummut killiliisoqarluni, SISAmit 2023-mi nalunaarutigineqartut malillugit suliniutinut tamanut 50 mio. kr.-inik annertussuseqartoq.*

**2.12.5.** GB-mit oqaatigineqarpoq siunnersuummi § 34-mi pisassiissutinit pigisat atorunnaarsinnissaanut periarfissiisoqartoq, kisianni §§ 33-p aamma 34-p akornanni ataqatigiinneq nassuiaatinit takuneqarsinnaanani. Kalaallit Nunaanni raajartassiissutit annertunerpaartaannut piginnittut ukiut qulit sinnerlugit allanngorsimanngillat. Tamanna apeqqutinut arlalinnut ammaassivoq.

**2.12.5.1.** Inatsisissatut siunnersuutip akuerineqarnerani piffissaq ukiut qulit aallaavigineqassappat imaluunniit inatsisissatut siunnersuutip akuerineqarneraniit raajartassiissutit atorunnaarsillugit Namminersorlutik Oqartussanit aallartinneqarnissaat naatsorsuutigineqarsinnaava?

*Pisassiissutinit pigisanik tunuartitsineq PNNP-mik aqutsinerup eqquteqqaarneqarneranili periarfissaasimavoq, atorneqarsimananili. Siunnersuutip akuerineqarnerani pisassiissutinit pigisat tamanna tunngavigalugu utertinneqarnissaat naatsorsuutigineqanngilaq.*

**2.12.5.2.** Pisassiissutit raajarniarnermi ingerlataqartunut tamanut assigiissaartumik atorunnaarsinneqassappat imaluunniit raajartassiissutit suut atorunnaarsinneqassanersut suullu atorunnaarsinneqassanngitsut ingerlatsivik aalajangiisuussava? Aalajangersakkat taakku inunnut ingerlatseqatigiiffinnullu pineqartunut annertuumik kinguneqartitsissapput qularnanngitsumillu aamma inuiaqatigiinnut kalaallinut. Aalajangersakkanik aqutsineq pillugu tamakkiisumik allaaserinninneq inissaminiissaaq taamaalilluni pisassiissutit atorunnaarsinneri pillugit piumasaqaatit tunngavilersuutillu erseqqillutik.

*Pisassiissutinit pigisanik tunuartitsineq ingerlatsinermi maleruagassat nalinginnaasut malillugit pissaaq taamaattumillu ingerlatsisunut atugassat assigiiaartussaallutik. Susoqaraluarpalluunniit tamatuma kingunerisaanik aalisarnerup pineqartup iluani ingerlataqartut tamarmik pigisaannik naapertuuttumik tunuartitsisoqartassaaq. Naapertuuttumik tunuartitsineq apeqqutaalluni pinngitsaaliilluni taarsiissutitalimmik pigisanik piginnikkunnaartitsinermi malittarisassat isumaliutigineqassapput. Taamaattumik § 34-mi aalajangersagaq sivikinnerpaamik piffissaliinissamuinnaq piumasaqaataavoq.*

*Tamanna siunnersuummi § 34-imut nassuiaatini erseqqissarneqarpoq.*

**2.12.5.3.** GB-mit oqaatigineqarpoq § 34-mi § 31-imut innersuussinerit inatsisissatut siunnersuummik naliliinissamut atorneqarsinnaanngitsut, tassa § 31 taamaallaat suliariumannittussarsiuussineq aamma pisassiissutinik atorunnaarsinneqartunik tunisaqarnissaq pillugu malittarisassanik aalajangersaanissamut tunngavissiimmat. Tassani inatsisissamut siunnersuummi naliliinermi iluaqutaassaaq pisassiissutinik tunniussineq pillugu piumasaqaatinik inatsimmi nassuiaasoqarpat. GrønlandsBANKENip isumaa malillugu pisariaqarluinnarpoq pisassiissutini siunissami tunniussisarnissaq/tunisisarnissaq pillugu kinaassusersiunngitsunik saneqqunneqarsinnaanngitsunilu piumasaqaateqarnissaa, tassa aningaasaliisartutut aamma aningaasalersuiffiusartutut piumasaqaatit suut sillimaffigineqarnissaat ersernerlummat. Tamanna qularnanngilluinnartumik aningaasaliisinnaanernut nutaanut tamanut ajornartorsiortitsissaaq.

*§ 31 naapertorlugu tunniussinermi piumasaqaatit politikkikkut anguniakkat anguniarlugit aalajangersakkat atuutissapput. Ingerlatsisut inuusuttut, tunitsiviit, najugaqarfissat allarpassuillu eqqarsaatigineqarsinnaapputtaaq, inatsisissatullu siunnersuutip saqqummiunneqarneranut atatillugu siunertat taakku siumoortumik oqaatigereerneqarsinnaanngillat. Susoqaraluarpalluunniit piumasaqaatit sulianut naapertuuttussaapput taassumalu saniatigut ingerlatsinermi maleruagassani inatsillu tunngaviusuni piumasaqaatit naammassineqarsimassallutik.*

**2.12.6.** GB-mit oqaatigineqarpoq raajarniarnerup annertunersaa ullumikkut ingerlatseqatigiiffinni ingerlatsinikkut aaqqissuunneqarsimavoq. Tamanna pissusissamisoorluinnarpoq, tassa inuussutissarsiut ullumikkut annertuumik aningaasaliiffiusarmat allaat millionerpassuarnik aningaasaliisoqarnissaanik pisariaqartitsisoqartarluni. Aalisarnermi inuinnaat piginnittuunerinut tunngasumi inatsisissatut siunnersuummi § 32, imm. 2 malunnaatilinnik ajornartorsiutinik annertuunillu ilungersunartunik kinguneqartitsissaaq. Aningaaserivik isumaqarpoq piginnittuunermut 10 %-imik killiliinissaq kisimi pinnani kisianni aamma peqataasut qanigisat pillugit nassuiaatip kingunerisaanik pisassiissutit aamma/imaluunniit pigisat ilaannik annertuumik tunisisoqartariaqalissasoq.

Tamanna ajornartorsiutaassaaq, tassa, GBp isumaa malillugu, pisinerup aningaasalersornissaanut aningaasaqarnikkut tunuliaqutaqartumik Kalaallit Nunaanni aningaasaliisoqarsinnaanngimmat.

*Tusarniaanermi akissutit tiguneqartut tunuliaqutaralugit inummut pisassiissutinut qummut killiliussat 10 %-imiit 12,5 %-imut qaffanneqarput.*

*Naalakkersuisut suliassaattut pituttugaasimavoq piginnittuunerup eqiterukkiartuinnarnera killilissallugu. Piginnittut akornanni qanigiissuseq piginnittuunermik siammarterivinnermut sanilliullugu oqallisigineqarsinnaavoq. Naalakkersuisut killissaq siunnersuutigineqartoq toqqarsimavaat ima eqqarsarlutik, siammarterineq ilaquttanit qanigisanit pissasoq, kiisalu ima eqqarsarlutik, ilaqutariit qummut ammullu kiisalu qatanngutit tassaassasut ”ilaquttat qanigisat”.*

**2.12.7.** GB-mit oqaatigineqarpoq qatanngutit, aningaasarsiornikkut assigiimmik soqutigisaqartariaqanngitsut aalisarnermut tunngasuni suliniutinut nutaanut imminnut meeqqaminullu killeqartitsinissaat naleqqutinngilluinnartutut isigaarput, angajoqqaavisa aalisarnermik ingerlataqarnerat pissutigiinnarlugu. Tassunga GB-mit oqaatigineqarpoq qanigisat pisuni allani amerlanerni paasineqartarput qummut ammullu qanigisat tassa imaappoq angajoqqaat qitornallu nassuiaammut ilaasut. Attuumassuteqarpallaarneq pineqartillugu aamma akileraartarnermut atasunut atatillugu nassuiaat taanna atorneqarnerusarpoq. Inatsisissatut siunnersuummi siunniunneqarpoq qatanngutit maannakkut nassuiaammut ilaatinneqalernerat. Tamanna ajornartorsiortitsilissaaq. Akerlianilli inatsisissatut siunnersuutip qanigisat peqataasut pillugit malittarisassanik sukaterisariaqanngikkaluarpoq, taarsiulluguli malittarisassanik qasukkaalluni, tassa angajoqqaanut meeqqanut nammineersinnaasunut atatillugu piginnittuunerni atassutinik takusaqarsinnaannginnatta.

Peqatigisaanik malugeqqussavarput pisassiissutinit pigisat pillugit tunngavigisat annertunerpaat nutaat allassimasut raajarniarnermik eqquiinnaratik, kisianni aamma qaleralinniarnermi saattuarniarnermilu aamma ilungersortitsissammata.

*12.6. pillugu oqaaseqaatit innersuussutigineqarput.*

**2.12.8.**  GB-mit oqaatigineqarpoq siunnersuutikkut aningaasaliisussat nutaat pisariaqartunik aningaasaateqarnerat pillugu siunnersuummi piumasaqaateqassasoq. Inatsisissatut siunnersuut pisassiissutit akiinik akinik appartitsiniartutut isigineqarsinnaavoq, tassa ingerlatseqatigiiffiit qularnanngitsumik sivikitsumik piffissalerneqarlutik pisassiissutinit pigisaminnik tunisinissamut pinngitsaalineqassammata. Naammattumik aningaasaatilinnik aningaasaliisinnaasunik amigaateqarnerup kingunerisinnaavaa pisassiissutit/piginneqataassutit naleqqutinngitsumik appasissumik akeqartillugit tunineqartariaqalerneri. Tamatuma kingumut kingunerissavaa akeqartitsinerup assersuutigalugu raajanik niuerfinni akit malikkunnaarmagit, ingerlatseqatigiiffiup nammineq aalisarluarnermik ingerlatsisinnaajunnaarnera pissutigalugu pisassiissutinit pigisat qularnaveeqqutiginissai nalornissutigineqalerlutik. Nalinginnaasumik aningaasalersuisarnikkut apeqqutit sooq inatsisissatut siunnersuutip tunuani isumaliutinut ilaannginneri GrønlandsBANKENip takujuminaatsippaa.

Aalisarsinnaanermut pisinnaatitaaffiit/pisassiissutit aningaasalersuinissaq pillugu qularnaveeqqusiinissamik aningaasalersuisartut nalilersuinerinut atatillugu annertuumik pingaaruteqarneri arajutsineqanngilluinnassaaq. Pisassiissutit taakku nalilersorneri pillugit nalornisoqalissappat tamanna aningaasalersuinissamut periarfissanut aseruisinnaavoq.

*Oqaatigineqassaaq siunnersuummi § 77, imm. 2-mi allanneqarmat ikaarsaariarnermi piffissaq, tassani ingerlataqartut attuumassuteqartut pisassiissutinut qummut killiliussanut tulluarsarsinnaallutik. Raajarniarneq eqqarsaatigalugu tamatuma kingunerissavaa ingerlataqartut ukiut qulit qaangiutsinnagit 20 %-imik pisassiissutinit pigisat tulluarsassagaat. Tamanna piffissaq ingerlataqartut pissutsinut nutaanut tulluussarnissaannut Naalakkersuisut naammattuusoraat.*

*Aningaasaqarnikkut tunngavigisat pillugit immikkoortoq 3-mut innersuussisoqarpoq.*

**2.12.9.** Aammattaaq Kalaallit Nunaata avataani aningaasalersuisartuniit taarsigassarsinikkut aningaasalersuinissap pissarsiarinissaa ilungersunartuussasoq GB-mit takusinnaavarput. Aningaasalersuisartut Kalaallit Nunaanni najugaqannginneri pissutigalugu piffissami sivikitsumi qularnaveeqqummit qularnaveeqqusiisimasoq tigusisinnaanngippat pisassiissutinit pigisani qularnaveeqqusiinerit nalingi qularnarsissapput taamaalillunilu piviusumik aningaasalersuisinnaasoq ataasiinnaassalluni (GrønlandsBANKEN), inatsisikkut akuerisaasumik qularnaveeqqummik atuisinnaasoq (aamma qularnaveeqqusiinerup nalinganik naliliisinnaasoq). Pingaartumik sinerissamut qanittumi aalisarnerni siunissami aningaasalersuisussamik atorfissaqartitsisoqalerpat tamanna ajornartorsiutaassaaq.

*Siunnersuut GB-p oqaaseqaatai naapertorlugit allanngortinneqarpoq, aamma suliffeqarfik nunanit allamit pigineqartoq pigisani qularnaveeqqusiisimasoq piffissami qaammatini aqqaneq-marlunni oqartussaatitaanissamut periarfissaqalerluni, tamannalu sivitsorneqarsinnaalluni pisassiissutinit pigisat tunineqarnissaat ajornakusoortoq paasineqarpat.*

**2.12.10.** Naalagaaffeqatigiit iluanni aningaasaliisinnaasunut allanut Naalakkersuisut ammaassisinnaanerat isumaliutigineqarsinnaavoq. Taakku tassaasinnaapput soraarnerussutisianut ingerlatseqatigiiffiit allat annertuunik aningaasaliisarnikkut piffissamilu sivisuumi aningaasaliisarnerminnut ingerlalluartut. Tamatuma saniatigut soraarnerussutisianut ingerlatseqatigiiffiit taakku suliffeqarfiup aqutsineranut piumasaqaateqarnissamut amerlanertigut misilittagaqartarput aamma niueqatigiinneq pillugu paasisimasaqarnermikkut ikiuussinnaallutik kiisalu ullumikkut soraarnerussutisianut ingerlatseqatigiiffiit anginerit amerlanerit piujuartitsinissamut aningaasaliisarlutik, tamannalu piujuartitsinermut tunngasuni Naalakkersuisut anguniagaqarnerannut tapersersuisinnaalluni.

*Naalakkersuisut eqqarsaatigeqqissaarsimavaat aningaasaliisartut nunanit allaneersut Kalaallit Nunaanni aalisarnermi qanoq annertutigisumik piginnittuusinnaassanersut isumaqarpullu nunatsinni aalisarneq kalaallinit pigineqassasoq. Taamaakkaluartoq tusarniaanermut akissutit nassiunneqartut aallaavigalugit ingerlatseqatigiiffiit nunanit allaneersunit pigineqartut ikaarsaarnissaannut piffissaat ukiunik tallimanik ilaneqarput, taamaalillutillu ingerlatseqatigiiffiit nunanit allaneersunit pigineqartut kalaallinit 100%-imik pigineqalernissaannut ukiunik qulinik piffissaliisoqarpoq. Nunanit allanit piginnittoqarsinnaaneq pillugu immikkut akuersissuteqarnissaq suli periarfissaavoq, siunnersuummi§ 11, imm. 2 takuuk.*

*Aallaaviatigut maleruagassat soraarnerussutisianik ingerlatseqatigiiffinnut nunanit allaneersunut nunatsinni immikkoortortaqarfeqarsinnaatitsipput taamaaliornikkullu nunatsinni aalisarnermut aningaasaliisinnaallutik.*

**2.12.11.** Aallaaviusoq tassaavoq Aalisarneq pillugu ataatsimiititaliarsuup isumaliutissiissutaanit takuneqarsinnaasoq pisassiissutinit pigisanut killiliussat Aningaaserivimmit akueriuminarnerujussuartut aammalu periarfissaasutut isigineqarput. Suli annertunerusumik sukaterineq naammassiniassallugu ajornakusoorluinnassaaq naliliinerpullu malillugu aalisarnermik ingerlatsinermi peqataasunut minnerunngitsumillu pisortat aningaasaqarnerannut annertuumik aningaasaqarnikkut annaasaqarfiussalluni.

*Immikkoortoq 1.4-mut innersuussisoqarpoq.*

**2.12.12.**  Pisortanit pigineqartut ingerlatseqatigiiffiit - § 32 imm. 3 naapertorlugu - immikkut inissinneqarneri taamaaqataanik GB-mit tupigusuutigaarput. Inatsisilerinikkut immikkoortoq - piginnittuuneq apeqqutaatinnagu - inatsisilerinikkut immikkoortut allat assigalugit malittarisassat assinginut ilaasariaqarput. Aammattaaq erseqqinnani pisortat piginnittuunerat pillugu tamakkiisumik killeqartitsineq imaluunniit toqqaannanngitsumik pisortat piginnittuunerat, assersuutigalugu raajarniarnermi, piviusumik 100 %-iussanersoq (pisortat ingerlatseqatigiiffiit pingasut aqqutigalugit)

*Immikkoortoq 1.3-mut innersuussisoqarpoq.*

**2.12.13.** GB-mit oqaatigineqarpoq inatsisissatut siunnersuummi § 24, imm. 2-mit takuneqarsinnaasoq pisat annertussusaannit tamarmiusunit 25 %-it nunami suliffissuarni suliarineqartussanngorlugit tulaanneqassasut. Tamatuma kingunissai paasissallugit ajornakusoorpoq. Aningaaseriviulli naliliinera tassaavoq maannakkut tulaanneqartartunut annertussutsinut naleqqiullugu appariartoqassasoq.

Tamanna - allat allanngortinneqanngippata - isumaqarpoq nunami suliffiit ikileriassasut, kiisalu nunani suliffinni siusinnerusukkut aningaasaliisimanerit pillugit tunngavigineqarsimasut annertuumik allanngortinneqassasut.

Allannguineq siunissami ungasinnerusumi aalisarnermi aningaasarsiornerup pitsaanerulerneranut takussutaasinnaagaluartoq taamatut ittumik malittarisassanik eqqussineq piffissami sivisunerusumik ikaarsaarnermi aaqqissuussinikkut pisariaqaraluarpoq, siusinnerusukkut aningaasaliisimanerit naammaginartumik piffissalerneqartumillu tunitsivinni sulisut pineqartut allamik sulilernissaannut allamut atuarnissaannut/allamut nuunnissaannut periarfissalerneqarlutik.

*Immikkoortoq 1.5-mut innersuussisoqarpoq.*

**2.12.14.** Inatsisissatut siunnersuummi § 20 pisassiissutit agguaateqqinnissaannut periarfissaq allassimavoq. Tamanna imannak paasisariaqarpoq taamatut agguaasseqqinneq allaffissornikkut ingerlanneqassasoq. Agguaasseqqinnissamut piumasaqaatit taamaallaat tassaarpasipput tigusisoq assingusunik pisassiissutinik pissarsissasoq aamma pisassiissutit tamakkerlugit aalisarsinnaassallugit. GB isumaqarpoq tamanna ersernerluttoq aamma Namminersorlutik Oqartussat ingerlatsivimmi sunniuteqarnissamut akuliutiginninnissaq kissaatigippassuk itinerusumik tunngaviit isiginiarlugit tunngavinnut isiginneriaatsini pisussaaffiliisoqartariaqartoq.

Inatsisissatut siunnersuummi § 33-mi pisassiissutinit pigisat ilaasa pisassiissutinut utertunut Naalakkersuisut tunniusseqqinnissamik aalajangersagaat ilanngunneqarsimavoq. Aalajangersakkami tassani ingerlatsivik tassaavoq 1) aalajangersakkap qanoq atorneqarnissaanut aalajangiisussaq aamma 2) aalajangersakkap kimut atortinneqarnissaanut aalajangiisussaq. Kingumut suleriaatsip allassimanissaa GB-p pisariaqarsoraa aningaaseriviullu aalajangersagaq pillugu aalajangersimasumik suleriaasissamik inerisaasoqarsimannginnera ernumanartoqartillugu.

Piviusumik sunniuteqarnissamut akuliutinnginnissamik qulakkeerisumik aaqqissugaasumik sinaakkusiisoqarluni sunniuteqarnissamut akuliutinnginnissap inissinneqarnissaa GB-p ujartorpaa. Tamatuma ingerlatsivimmut tunngavilersorneqanngitsunik pisuutitsiniarnerit pasilliinerillu pinngitsoortissagaluarpai. Tamatuma politikerinut tatiginninneq nukittorsassagaluarpaa aamma ingerlatsivimmi qanigisat sullinneqarneri pillugit Kalaallit Nunaat pasillerniarneqassanngikkaluarmat. Qanigisat sullinneqarneri pillugit ingerlatsiviup politikerillu unnerluunnissaannut tunngavissaqannginnersoq apeqqutaatinnagu aamma anguniagaavoq ingerlatsivik pillugu erseqqissunik tungaveqarnissap qulakkeerneqarnissaa, pasinnittoqarsinnaanani, ingerlatsivimmi aalajangiinissamut oqartussat assigiinngitsut immikkoortinneqarsinnaassallutik qulakkeerniarluarneqarsinnaassallunilu iliuuseqartoqarsimannginnera..

*Inatsisissatut siunnersuut inatsisissaavoq tunngavissaasussaq inatsimmilu pisinnaatitsissutissatut aalajangersakkat amerlasuut pisariaqartinneqarlutik – aamma Aalisarneq pillugu Inatsisartut Inatsisaanni 1996-imeersumi pisinnaatitsissutitut aalajangersakkanit amerlanerusut.* *Ataatsimut isigalugu pisinnaatitsissutitut aalajangersakkat amerlanerupput, peqatigisaanilli pisinnaatitsissutit aalajangersimanerupput, akuliuppallaannginnissaq ilanngunneqarluni.*

**2.13. Nunatsinni Advokatit**

**2.13.1.** Nunatsinni Advokatit (GA) Inatsisissatut siunnersuutikkut takuneqarsinnaavoq pisassiissutinit pigisat agguaateqqinnissai taamaalillunilu inatsisikkut malittarisassaliornikkut maannakkut pisassiissutinit pigisanik pigisaqartuniit pisuussutit Naalakkersuisunit agguaateqqinniarneqarput, inatsisitigut isumannaatsuunissamik eqqarsaatiginninneq aallaavigalugu ernumanarluinnartumik. Inuiaqatigiinni kingunerluutaasinnaasunik annertuunik aallartitsisinnaavortaaq, taakkulu tullinnguuttuni tunngavilersorneqarput.

**2.13.1.1** maannakkut ingerlataqartut pisassiissutinit pigisaannut pisassiissutit qummut killissaanik aalajangersaanikkut (§ 32) tamatuma kingunerissallugu agguaasseqqinnissaq siunertaralugu pinngitsaaliinikkut tunisisoqarnissaa (§ 77). Inatsimmut nassuiaatit malillugit pisassiissutinut qummut killiliussat nutaat kingunerissavaat ingerlataqartut inuillu ataasiakkaat aqqitigut taaneqartut pisassiissutinit pigisat imaluunniit ingerlatseqatigiiffimmi piginneqataassutit tunisariaqassagaat. Tamanna pisinnaatitaaffinnik pissarsiarineqarsimasunik pinngitsaaliilluni taarsiissutitalimmik pigisanik piginnikkunnaartitsinerusumut naleqqiullugu akuliunnikkut malittarisassaliorneruvoq aamma Inatsisini tunngaviusuni § 73-imut akerliusinnaalluni. Tamatuma aamma kingunerisinnaavaa inuiaqatigiinni aningaasarsiornikkut ajorluinnartunik kingunerlutsitsinera, tassa taamatut ittumik malittarisassaliorneq pinngitsaaliilluni pigisanik piginnikkunnaartitsinermi annertoorujussuarnik (Namminersorlutik Oqartussaniit) taarsiissutitalimmik kinguneqartitsisinnaammat (tamakkiisumik taarsigassarsititsinermik) taamaalillunilu pisortat aningaasaqarnerannut artukkiisinnaalluni. Ikaarsaarnermi aaqqissuutissatut siunnersuut tamatumunnga iluaqutaassanngilaq.

*Immikkoortoq 1.6-imut innersuussisoqarpoq.*

**2.13.1.2.** Tassunga atatillugu aamma maluginiarneqarpoq ingerlatsinermi inatsisikkut naligiisitsinissamut tunngavimmut akerliusumik Royal Greenland A/S-imut pisassiissutinut qummut killiliussat qaffasinnerusut atuutsinneqassasut, Royal Greenland A/S aktiaateqarluni ingerlatsineq tunngavigalugu innuttaasunut inatsiseqarnikkut ingerlanneqarnera apeqqutaatinnagu. Royal Greenland aamma aningaasarsiorneq tunngavigalugu ingerlanneqarpoq suliffeqarfittut akuersissuteqarfiusutut assigisaatulluunniit pisortanit malittarisassaqartinneqarnera tunngaviginagu ingerlanneqarnani. (Tusass A/S-imut aamma Royal Arctic Line A/S-imut akerliusumik). Taamaalilluni Royal Greenland A/S eqqarsaatiginiarlugu immikkut ittunik malittarisassaliortoqarpoq, ingerlataqartunut allanut naleqqiullugu malunnartumik equngasumik pisissiissutinit pigisassaqartitsisoq.

*Immikkoortoq 1.3-mut innersuussisoqarpoq.*

**2.13.1.3** pisassiissutinit pigisaqarnermi piffissami killeqartumik nutaamik (§ 33) eqqussisoqarluni aamma atorunnaarsitsinissamut periarfissiisoqarluni (§ 34). Tamatuma kingunerisaanik atorunnaarsitsinissamut piffissaliineq (ukiut qulit ima sivikitsigaaq pisassiissutit 20 %-ii ukiumut tunniunneqartassallutik (taamaattorli Kalaallit Nunaata Kitaani saattuarniarnermi ukiut tallimat), tamanna aalajangersimasumik naliliinerup kingorna ingerlatsisumut naleqqiullugu pinngitsaaliilluni taarsiissutitalimmik pigisanik piginnikkunnaartitsisoqarsinnaalluni (§ 77) tamatumalu malitsigisaanik Namminersorlutik Oqartussaniit tamakkiisumik taarsiisoqarnissaanik piumasaqaateqarluni.

Atorunnaarsitsinissamut periarfissaq ilisimatitsissutigineqartut malillugit agguaasseqqinnissaq siunertaralugu pisassiissutit tigunissaannut periaasissatut eqqarsaatigineqarpoq. Tassunga atatillugu ersernerluppoq kina aamma piumasaqaatit suut atorlugit atorunnaarsitsisoqassanersoq, tassunga kimut agguaasseqqittoqassanersoq (tassunga ilanngullugu pissarseqqinneq neqerooruteqarnikkut assigisaatigulluunniit pissanersoq).

Tamanna aamma inatsisissatut siunnersuutip nammineq tunngavigisaanut akerliuvoq (q. 6: ”... Pisassiissutinit pigisanik utertitsinissamut tunngavik qanorluunniit pisoqaraluarpat ingerlatsinikkut tunngaviit nalinginnaasut isiginiarlugit pisussaassaaq, tassunga ilanngullugu naligiit naligiimmik pineqarnissaat pillugu malittarisassaq, tulluartumillu kalerriisoqarluni, taamaalilluni ingerlataqartoq tamatuma kingorna tulluarsarnissamut periarfissaqarluni."

Tassunga atasumik ammasumik pissuseqartoqanngeriaannaavoq, taamaalillunilu ernumanarluni tamanna naliliineq tunngavigalugu atorunnaarsitsinermik tunniussinernillu kinguneqarsinnaalluni taamaalillunilu tunngaviusunik piumasaqaatit ersernerlullutik. Tamanna aamma ingerlatsinermi inatsisitigut naligiisitsinissamut tunngavinnut akerliusinnaavoq.

*Siunnersuummi § 34-mut nassuiaatit aalajangersakkap siunertaa erseqqissarniarlugu itisilerneqarput.*

*Pinngitsaaliilluni taarsiissutitalimmik pigisanik piginnikkunnaartitsineq pillugu oqaaseqaatinut tunngatillugu immikkoortoq 1.6-imut innersuussisoqarpoq.*

**2.13.1.4.** pissutsit arlallit pillugit erseqqinnerusumik missiliuinissamut aalajangersaanissamullu Naalakkersuisut piginnaatinneqassasut (ilaatigut § 18-imi (pisassiissutinik agguaassinermut/ tunniussinermut piumasaqaatit), § 28 aamma § 29 (pisassiissutinik agguaassineq/tunniussineq), § 30 (pisassiissutinik pigisani aamma ukiumut pisassiissutinik tunisineq) aamma § 40 (pisassiissutinik pinngitsaaliinikkut tunisineq). Naalakkersuisut taamaalillutik malittarisassanik taamatut ittunik allaffissornikkut aalajangersaasinnaapput, taamaalilluni Inatsisartut avaqqullugit akuerineqarlutik. Tamanna tunngaviusumik piumasaqaatinut qaqugukulluunniit atuuttunut annertuumik nalorninartoqalersitsivoq.

*Aalajangersakkanut ataasiakkaanut nassuiaatit GA-p oqaaseqaatai naapertorlugit itisilerneqarput.*

*Tassunga oqaatigineqassaaq siunnersuummi § 18 annertuutigut tassaammat inatsisinik atuuttunik ingerlatitseqqinneq. Aalisarnerit PNNP-mik aaqqissuussinermut ilaanngitsut eqqarsaatigalugit pisassiissutit agguarnissaannut tunngavimmik naammattumik pilersitsisoqarnissaa pisariaqartinneqarpoq.*

**2.13.2.**  Tamanna aalisarnermut annertuumik kingunerlutsitsissasoq naatsorsuutigineqartariaqarpoq. Pissutsit taakku tamarmik - pingaartumillu atorunnaarsitsinissamut aalajangersakkat - kingunerissavaat siunissami aningaasalersuisussanik pissarsinissap ajornarnerulernera (ingerlatsisunut ingerlataqartunullu nutaanut), tassa tunngaviusumik piumasaqaatit erseqqissut pisassiissutinillu ukiuni arlalinni pigisaqarneq (ilaatigut qularnaveeqqutitut atorneqarsinnaasut) aningaasalersuinerup anguneqarnissaanut pingaaruteqarmata.

Piginnittuunissamut piumasaqaatit nutaat (§ 9) aamma nunat allamiut aningaasaataannik unitsitsissapput. Aningaasaatinut periarfissaqarneq Kalaallit Nunaanni soraarnerussutisianut karsini (SISA) pissarsiarineqarsinnaaneranik inatsisiliortut naatsorsuutigisaqarnerat ernumanartuuvoq.

*Oqaatigineqassaaq siunnersuummi § 11, imm. 2-mi nunanit allaneersunik piginnittoqarsinnaanermut immikkut akuersinissamut aalajangersagaq ilanngunneqarmat. Peqatigisaanik aalajangersagaq ilanngunneqarpoq, akiligassaqarfigineqartut § 9-mi piumasaqaatinik naammassinninngitsut pisassanik pigisaqarsinnaalersitsisoq, akiligassallit eqquutsitsinnginnerannit kinguneqarsimappat.*

Advokatit peqatigiit tassunga atatillugu aamma kaammattuutigissavaat inatsisissatut siunnersuutip kingunissai inuiaqatigiinni aningaasarsiornikkut kingunissaanut naleqqiullugu ammasumik pissuseqartumik naatsorsuinernut tunngaviit pissarsiarineqassasut.

*Immikkoortoq 1.2-mut innersuussisoqarpoq.*

**2.13.3.** Naggataatigut oqaatigineqassaaq

- Naalakkersuisunut aamma erseqqinnerusumik malittarisassatigut aalajangersagassaannik inatsisitigut tunngavinnik annertunik nakkutilliinissamut aaqqissuussisoqarnissaanut periarfissiisoqarpoq. Inatsisitigut isumannaatsuunissaq eqqarsaatigalugu nakkutilliinikkut aaqqiissutissat taamaallaat erseqqissumik paasiuminartunillu inatsisitigut tunngaveqassasut, aamma nakkutilliiartornerit (§ 63) tassungalu atasut paasissutissiisarnissat (§ 62) allassimasutut eqqartuussivimmiit aalajangiinertaqanngitsumik pisarnissaat qularnartutut isigineqartariaqarluni. Taamaattumik nakkutilliineq pillugu aalajangersakkanik sukaterisoqarlunilu isumaliutigeqqinneqartariaqarput.

*Kinguneqarluartumik naammattumillu nakkutilliinerup ingerlannissaanut naammattumik tunngaveqarnissaata pingaaruteqarnera Naalakkersuisunit isigineqarpoq. Annertuutigut nakkutilliineq pillugu kapitalimi piginnaatitsinermut aalajangersakkat inatsimmik atuuttumik ingerlatitseqqiinerupput. Nakkutilliineq kiisalu paasissutissiisarnissaq pillugu inatsisitigut tunngavik pillugu GA-p isumaanut Naalakkersuisut isumaqataanngillat, siunnersuummi §§ 62 63-ilu takukkit.*

*GA-p oqaaseqaatai siunnersuummi kapitalimut nakkutilliinermut tunngasumut allannguinissamik pissutissaqartitsinngillat.*

**2.13.4.** Siunnersuummi § 9-mut § 9, imm. 3, nr. 2-mut inatsimmik nassuiaatini itisiliisoqarnissaa GA-mit noqqaassutigineqarpoq.

*Inatsisissatut missingiummut oqaaseqaatit tassunga naapertuuttunngorlugit itisilerneqarput.*

**2.13.5.** Siunnersuummi § 11-mut GA-mit oqaatigineqarpoq imm. 4-mi aalajangersakkami aningaasat akiligassaqarfinnit pissarsiariniarneqareernerisa malitsigisaanik angallat imaluunniit pisassiissutinit pigisat tunniunneqarsimappata § 9, imm. 2 aamma imm. 3-mi piumasaqaatiniit immikkut akuersinermik Naalakkersuisut nalunaaruteqarsinnaanerannut tunngavissiisoqarpoq.

Inatsimmut nassuiaatit malillugit immikkut pisoqarsinnaanerani pineqarpoq taarsigassarsinermut qularnaveeqqutitut akiligassaqarfiup qularnaveeqqutaani akiligassaqarfiup angallammik imaluunniit pisassiissutinit pigisanik niuerutigineqarsinnaasunik tigusisariaqalernera. Taamaattoqartillugu suliamiit suliamut tunngaviit aalajangersimasut aallaavigalugit naliliinikkut Naalakkersuisut piffissaagallartumut immikkut akuersisinnaapput, akiligassaqarfiup pisassiissutinik pissarsinissaata imaluunniit angallatip tuneqqinnissaata tungaanut.

Angallatini aningaasalersuinikkut taarsigassarsinikkut aningaasalersuineq ileqquusumik pisassiissutini/angallatini qularnaveeqqusiinermik piumasaqaatitaqassaaq. Aalajangersimasumik naliliisoqarnerata kingorna immikkut akuersisoqarsinnaanera tunngaviusumik piumasaqaatini nalorninartoqartitsilerpoq. Suliffeqarfimmi ajornartorsiuteqartumi tamanna amerlanertigut tassanngaannartumik aamma pisoqarfiusinnaavoq. Aningaasalersuineq pillugu tunngaviusumik piumasaqaatit erseqqissut qulakkeerniarlugit siunnersuutigineqarpoq immikkut akuersineq pillugu piffissap sivikinnerpaaffissaa aalajangerlugu immikkut akuersisoqarnissaanut qularnaveeqqusiisoqarnissaanut qularnaveeqqusiisup pisinnaatitaaffissaa inatsimmi aalajangersarneqassasoq - taamaalilluni sivisunerusumik immikkut akuersisoqarnissaanik pisariaqartitsisoqarsinnaanera aalajangersimasumik naliliisoqarneratigut pisinnaalluni. Tamanna aamma naliliinermut atugassanik paasissutissatigut tunngaviit pisariaqartut pissarsiarinissaannut oqartussanut piffissaliissalluni.

*Siunnersuummi § 11 manna naapertorlugu allanngortinneqarpoq, imm. 13.2 siulianiittoq takuuk.*

**2.13.6.**  Siunnersuummi § 18-mut GA oqaaseqarpoq pisassiissutinik agguaassinissaq pillugu tunngavitsigut piumasaqaatinik nalorninartunik pilersitsisoqarpoq, tassa agguaassinissamut tunngaviit qaqugukkulluunniit Naalakkersuisunit allanngortinneqarsinnaammata, tamanna Inatsisartuni akuerineqaqqaarnani. Tamanna aamma ammasumik pissuseqannginnermik aamma assigiinngissitsinissamut pilersitseqataasinnaavoq. Inatsisitigut isumannaatsuunissamik isiginninneq aallaavigalugu tamanna ernumanarluinnarpoq. Ingerlataqartunut ataasiakkaanut tunngavitsigut piumasaqaatit erseqqissuunissaat pisariaqarput, tassa tamanna aningaasalersuinerit aallartinnissaannut aamma aningaasaatit pissarsiarinissaannut naleqqiullugu annertuumik pingaaruteqarmat.

*Siunnersuummi § 18 tassaavoq piginnaatitsinissamut aalajangersagaq, PNNP-mik aaqqissuussinermut ilaanngitsuni aalisarnerni malittarisassaliornissamut naammattumik tunngaveqarnissap qulakkeernissaanut pisariaqartoq.*

*Aalajangersagaq manna tikillugu malittarisassanik atuuttunik ingerlatitseqqiineruvoq aamma kalaallit aalisarnerinik pisariaqartutigut Naalakkersuisut malittarisassiornissaannut pingaaruteqarluni, tassunga ilanngullugit piffissat eqqissisimatitsiffiusut pillugit kiisalu sakkut suut atorneqarsinnaaneri pillugit pisariaqartunik malittarisassaliorneq. Tamanna nalunaarutitigut aalajangersarneqassaaq, taamaaliornikkullu ingerlatsisunut isertugaatsuunissaq isumannaatsuunissarlu qulakkeerneqassalluni.*

*Siunnersuummi § 18 naapertorlugu pisassanik agguaanermi ingerlatsinermi malittarisassat nalinginnaasut inatsillu tunngaviusut malinneqassapput, taakkulu aalajangersakkamut nassuiaammi nassuiarneqarput.*

**2.13.7.** Siunnersuummi § 30-mut GA-mit oqaatigineqarpoq pisassiissutit allanut naleqqiullugu ukiuni quliinnarni atasinnaanerisa (§ 33) aamma atorunnaarsitsinissamut periarfissaqarnerisa (§ 34) kingunerisaanik siunissami aningaasalersuisussanik pissarsisinnaaneq ajornakusuulissaaq (maanna ingerlataqartunut nutaanullu). tassa aningaasalersuisussap pissarsiarinissaanut atatillugu pisassiissutit qularnaveeqqutitut atorneqartarmata. Ukiuni arlalinni sivisuumik (20+) atorunnaarsitsiffiunngitsumi pisassiissutit pigineri pingaaruteqarput, aningaasalersuinerup pissarsiarinissaa anguniartillugu.

*Naalakkersuisut inatsisissatut siunnersuummi piffissaliussaq suliffeqarfiit naammattumik aningaasalersuinissaannut naammassoraat, minnerunngitsumillu pisassanit pigisanik tunuartitsisinnaanermut atatillugu piffissaliussaq naammannersoq nalilersorneqartussaanera eqqarsaatigalugu. Tassunga oqaatigineqassaaq aalisarneq pillugu inatsimmut 1990-imeersumut piareersarnernit takuneqarsinnaavoq "pissusissamisoortumik kalerriineq", piffissamut killiligaanngitsumut pisassiissutit pigisat utertinneqarsinnaanerinut ukiut tallimat tunngavigineqartut. Piffissap akuersissuteqarfiusup inatsisitigut aalajangersarnissaanut umiarsuaatileqatigiit taamaalillutik aningaasalersuinissamut qulakkeerisinnaapput, manna tikillugu inatsisini atuuttuni taamaattoqarsimanani.*

**2.13.8.** Siunnersuummi § 32 GA-mit oqaatigineqarpoqaalajangersakkami maannakkut Ingerlataqartup pisassiissutinit pigisaanut pisassiissutinut nutaamik qummut killiliisoqarpoq tamatuma kingunerisaanik agguaasseqqinnissaq siunertaralugu pinngitsaaliinikkut tuniniaasoqassalluni. Inatsimmut nassuiaatit malillugit ingerlataqartut inuillu ataasiakkaat aqqatigut taaneqartut ingerlatseqatigiiffinni piginneqataaffimminni pisassiissutinit pigisatik imaluunniit piginneqataassutitik tunisariaqalissavaat. Pisinnaatitaaffinni pissarsiarineqarsimasuni tamanna malittarisassaliorneruvoq annertuumik akuliunnerusoq, pinngitsaaliilluni taarsiissutitalimmik pigisanik piginnikkunnaartitsinermik akoqartoq, aamma Inatsisini tunngaviusuni § 73-imut akerliusinnaasoq. Tamatuma aamma kingunerisinnaavaa inuiaqatigiinni aningaasarsiornikkut ajorluinnartunik kingunerlutsitsinera, tassa taamatut ittumik malittarisassaliorneq pinngitsaaliilluni pigisanik piginnikkunnaartitsinermi annertoorujussuarnik Namminersorlutik Oqartussaniit taarsiissutitalimmik kinguneqartitsisinnaammat.

Aalajangersakkanit aamma takuneqarsinnaavoq inatsisitigut pisinnaatitaaffilinnut pisussaaffilinnullu aamma pisortanit pigineqartunut ingerlatseqatigiiffinnut (Royal Greenland A/S) pisassiissutinut qummut killiliussat assigiinngitsut aalajangersarneqartut.

Assigiinnginnernut taakkununnga kinaassusersiunngitsumik tunngavilersuuteqarnera imaluunniit tamatuma tunuliaqutaani erseqqissaaneq inatsimmut nassuiaatinit takuneqarsinnaanngilaq.

Taamatut equngatitsineq, pisortanit pigineqartunut ingerlatseqatigiiffinnut (Royal Greenland A/S) Ingerlataqartunut allanut naleqqiullugu qaffasinnerusunik pisassiissutinut qummut malunnartumik killiliussanik aalajangersaasoqarluni ingerlatsinermi inatsisitigut naligiissitsinissamut tunngavinnut akerliusutut isigineqartariaqarpoq. Maluginiarneqarpoq Royal Greenland A/S aamma inatsisitigut pisussaaffillit pisinnaatitaasullu allat assigalugit aktiaateqarluni ingerlatseqatigiiffeqarneq tunngavigalugu innuttaasunut inatsiseqarnikkut aamma tamakkiisumik aningaasarsiorneq tunngavigalugu ingerlanneqarmat (akuersissuteqarnikkut suliffeqarfittut assigisaatigulluunniit pisortatigut malittarisassaqarnani (Tusass A/S-ip aamma Royal Arctic Line A/S-ip paarlattuanik)):

Taamatut unammilleqatigiinnikkut equngatitsinerit, assigiinngisitsinerit tamatumanngalu tunngavilersuutit apeqquserneqartariaqarput, eqqaaneqartut erseqqinnerusumik nassuiarneqanngitsut. Pisortat tapiissuteqarnerisigut tunuaniittoqarpat ammasumik pisoqarnissaa eqqarsaatigalugu tamanna aamma erseqqissarneqartariaqarpoq.

Kiisalu § 32, imm. 1, 2 aamma 3-mi tunngaviusumik piumasaqaatit uku allanneqarsimapput: "*Tassunga atatillugu piginninneq taasisinnaatitaanerit assigisaalluunniit aqqutigalugit taamaaqataanik sunniuteqarnernut naligiissinneqarpoq."*

Inatsimmut nassuiaatini q. 73-imi allassimavoq*:*

*"Toqqaannanngitsumik piginnittuunermi ingerlatseqatigiiffimmi piginnittuusoq ingerlatseqatigiiffimmik pigisalik imaluunniit ingerlatseqatigiiffimmi piginneqataasoq pisassiissutinit pigisanik pigisaqartoq paasineqassaaq. Tunngavigineqartoq atuutissaaq, apeqqutaanani piginnittup ingerlatseqatigiiffiullu pisassiissutinit pigisanik piginnittuusup akornanni aqqusaagassat qassiunersut.*

*…*

*"Toqqaannanngitsumik" piginnittuuneq pineqartillugu pineqartup iluamik piginneqataanngikkaluarluni pisassiissutinit pigisanut aalajangiisinnaassuseqarluni sunniuteqarsinnaanera aamma pineqarpoq."*

Aalajangersakkamili "aalajangiisumik" sunniuteqarnissaq pillugu piumasaqaateqanngilaq, taamaallaat "taamaaqataanik" sunniuteqarneq.

*"...Taasisinnaatitaanikkut assigisaatigulluunniit taamaaqataanik sunniuteqarneq"* qanoq paasineqassanersoq assersuusiorfigalugu inatsimmut nassuiaatini tamanna erseqqissaqquneqarpoq, taanna ersernerlummat. Tassunga atatillugu maluginiarneqarpoq ingerlatseqatigiiffimmi taasisinnaatitaallutik piginneqataanngitsut tassatuaasut ingerlatseqatigiiffimmi aningaasaatit ilaannut qularnaveeqqusiisimasut akiligassaqarfiit.

*Siunnersuummi 32-mut nassuiaatit GA-p oqaaseqaatai naapertorlugit itisilerneqarput. Namminersortunit pigineqartunut ingerlatseqatigiiffinnut aamma pisortanit pigineqartunut ingerlatseqatigiiffinnut pisassiissutinut qummut killiliussat assigiinngissutaat pillugu oqaaseqaatinut tunngatillugu immikkoortoq 1.3-mut innersuussisoqarpoq.*

**2.13.9.** Siunnersuummi § 33-mut GA oqaaseqarpoq, aalajangersagaq naapertorlugu ukiunik qulinik piffissaqarfiusumi pisassiissutinit pigisanik ukiukkaartumik akuersissutit atulersinneqartartut (taamaattorlu Kalaallit Nunaata eqqaani saattuarniarnermut ukiut tallimat). Inatsimmik piareersaaneq malillugu piffissamut allanneqartumut "ingerlaavartumik" akuersissutit nalunaarutigineqartarput.

Inatsisip atuutilernissaa sioqqullugu maannakkut pisassiissutinit pigisanik maannakkut piginnittunut naleqqiullugu ukiunik qulinik piffissamik killiliinerup nutaap qularnanngitsumik kingunerissavaa pinngitsaaliilluni taarsiissutitalimmik pigisanik piginnikkunnaartitsineq, tassa ukiut qulit "pissusissamisoortumik kalerriinertut" isigineqarsinnaanngimmata aalisarnerup iluani ukiut 20-t sinnerlugit nalinginnaasumik nalikilliliisarnermut taarsigassarsiallu aningaasalersortarnerinut naleqqiukkaanni.

Nalinginnaasumik nassuiaatini allassimasutut nutaamik aningaasaliinissanut il.il. pisariaqartumik naammattumillu aningaasalersuisussamik pissarsinissaq annertuumik sapernarsissaaq - ingerlareersunuinnaanngitsoq, kisianni aamma siunissami pisassiissutinit pigisaqalersussanut.

*Immikkoortoq 1.6-imut innersuussisoqarpoq.*

**2.13.10.** Siunnersuummi § 34-mut GA oqaaseqarpoq pisassiissutinik piginniffiusup taamaaqataanik ilimasaarinikkut pisassiissutit pigisat Naalakkersuisut atorunnaarsissinnaagaat. Atorunnaarsitsineq ukiumut annerpaamik pisassiissutinit pigisat 20 %-erisinnaavaat.

Atorunnaarsitsinissamut periarfissaq ilisimatitsissutigineqartut malillugit agguaasseqqinnissaq siunertaralugu pisassiissutit tigunissaannut periaasissatut eqqarsaatigineqarpoq. Tassunga atatillugu kina aamma piumasaqaatit suut atorlugit atorunnaarsitsisoqassanersoq ersernerluppoq. Atorunnaarsitsinissamut periarfissaq "allanneqanngilaq" aamma atorunnaarsitsinermi piumasaqaatit suut pingaartinneqartussaanerinut naleqqiullugu pitsaassuseqarnani. Atorunnaarsitsineq aamma § 32 naapertorlugu pisassiissutinut qummut killiliussani ingerlataqartup pisassiissutinit pigisai apeqqutaatinnagit pisinnaavoq.

Inatsimmut nassuiaatit malillugit ingerlatsinermi inatsisini tunngaviit nalinginnaasut malinneqassapput - naligiimmik pineqarnissaq pillugu nalinginnaasumik ingerlatsinermi inatsisini tunngaviit aamma sukkut tamaana assigiinngisitsineq aallaavigalugu tamanna annertuumik ernumanartoqarpoq. Naligiissitsinermik tunngavik aallaavigalugu Ingerlataqartut tamarmik naleqquttumik pisassiissutinik pigisanik tunngaviatigut tunniussisariaqarput, pisassiissutini pigisanik pigisaqartut ataasiakkaajunngitsut.

*Pisassiissutinit pigisanik tunuartitsineq ingerlatsinermi maleruagassat nalinginnaasut malillugit pissaaq taamaattumillu ingerlatsisunut atugassat assigiiaartussaallutik. Susoqaraluarpalluunniit tamatuma kingunerisaanik aalisarnerup pineqartup iluani ingerlataqartut tamarmik pigisaannik naapertuuttumik tunuartitsisoqartassaaq. Naapertuuttumik tunuartitsineq apeqqutaalluni pinngitsaaliilluni taarsiissutitalimmik pigisanik piginnikkunnaartitsinermi malittarisassat isumaliutigineqassapput. Taamaattumik § 34-mi aalajangersagaq sivikinnerpaamik piffissaliinissamuinnaq piumasaqaataavoq.*

 *Tamanna siunnersuummi § 34-mut nassuiaatini erseqqissarneqarpoq.*

**2.13.11.** Tassunga atatillugu apeqqut tullinnguuttoq tassaavoq agguaasseqqinneq, tak. § 31, tamatuma kingorna suliariumannittussarsiuussinikkut pisassiissutinit pigisat Naalakkersuisunit neqeroorutigineqarlutik. Tassunga atatillugu Naalakkersuisut suliariumannittussarsiuussineq pillugu atukkanik piumasaqaatinillu killeqanngitsumik aalajangersaanissamut piginnaatinneqarput.

Taamaalilluni atorunnaarsitsinissamut agguaasseqqinnissamullu piumasaqaatinik aalajangersaanissamut "killeqanngitsumik ammaassisoqarpoq", aalisarnermillu inuussutissarsiortunut tunngaviusutigut piumasaqaatit pillugit taamatut nalorninerup kingunerisariaqarlugu pinngitsaaliilluni taarsiissutitalimmik pigisanik piginnikkunnaartitsinermi piumasaqaateqarnissaq (tamatumalu malitsigisaanik pisortat aningaasaqarnerannut kingunerlutsitsilluni) aamma aningaasalersuinissaq ajornarnerulersillugu - pingaartumik annertuunik aningaasaliinernut.

*Pisassiissutinit pigisat ukiumullu pisassiissutit utertinneqartut suliariumannittussarsiuussinikkut agguaateqqissinnaaneri qulakkeerniarlugu aalajangersagaq eqqunneqarpoq, tassunga ilanngullugu pisassiissutit agguaateqqinneqarsimasut utertinneqarsinnaaneri. Siunnersuummut nassuiaatini erseqqissarneqarpoq suliariumannittussarsiuussinermut piumasaqaatit soorunami kinaassusersiornatillu naleqqutissasut. Taamaalilluni sulariumannittussarsiuussinissamut killeqanngitsumik periarfissaqanngilaq aalajangersakkamilu aalisarnermik inuussutissarsiut pillugu sinaakkutitigut piumasaqaatini nalornilernermik pilersitsisut pillugit Naalakkersuisut isumaqataanatik. Aalisarnermik inuussutissarsiortut piffissami erseqqinnerusumik allanneqartumik inatsisitut aalajangersarneqartumik pisinnaatitaaffeqarput taamaattumillu piffissaq taanna malillugu ingerlataminnik tulluarsaanissamut periarfissaqarlutik.*

*Pisassiissutinit pigisat ukiumullu pisassiissutit utertinneqarnerini piumasaqaatit suut tunngavilersuutigineqarsinnaanerinik Naalakkersuisut nalileeqqissaarnikuupput. Tamakkiisumilli allattuinissap siunnersuummi allanneqarsinnaanissaa periarfissaanani, taamaattumik piumasaqaatit taamatut ittut nalunaarummi aalajangersarneqarpata pissusissamisoortutut nalilerneqarlutik. Ilaatigut uummaarissumik malittarisassaqarneq pilersinniarlugu, ilaatigut inatsisiliornikkut tunngavilersuuteqarluni.*

*Pinngitsaaliilluni taarsiissutitalimmik pigisanik piginnikkunnaartitsineq pillugu nassuiaatinut immikkoortoq 1.6-mut innersuussisoqarpoq.*

**2.13.12.** Paasissutissiisarnissaq pillugu siunnersuummi § 62-mut GA-mit oqaatigineqarpoq angallatini aquttut, suliffeqarfinnik piginnittut inatsimmillu eqquutitsinernik nakkutilliinermut atatillugu suliaqartut nakkutilliinermi oqartussanit noqqaasoqarneratigut paasissutissanik tamanik tunniussisussaallutik, tassunga ilanngullugit nakkutilliinerup naammassinissaanut pingaaruteqarsinnaasunik aningaasaqarnermut naatsorsuutinullu tunngasunik, kiisalu nakkutilliinermi pisariaqartinneqarpat nakkutilliinermi oqartussanut akeqanngitsumik ikiuuttussaallutik.

Tassani pineqarpoq aalajangersagaq ersernerluinnartoq paasiuminaatsumillu oqaasertalerneqarsimasoq, paasissutissiinissamut pisussaaffik pillugu tunngavik erseqqinnerusumik tunngavilersornagu, taamaallaat inatsisip nalinginnaasumik atortinnera suliffeqarfimmi kimilluunniit aamma pissutsit suulluunniit pillugit paasissutissanik piumasaqarnissamut oqartussanik killeqanngitsumik periarfissiisoq.

Tamanna inatsisitigut isumannaatsuunissamik eqqarsaatiginninneq aallaavigalugu ernumanarluinnarpoq aammattaarlu aalajangersakkap annikillisinnissaa erseqqissarnissaalu pisariaqarluinnarluni, taamaalilluni paasissutissiinissamut pisussaaffik erseqqinnerusumik nassuiarneqarluni. Aamma paasissutissiinissamut pisussaaffiup eqqartuussivik aalajangiitinnagu pinngitsaaliinikkut naammassineqarnera inatsisitigut akuerisaanersoq qularnartutut isigineqartariaqarluni, takuuk aamma unammilleqatigiinneq pillugu inatsimmut tunngatillugu § 63-imut ataani oqaaseqaatit assersuutissatut.

*Taamatut isumaqarneq Naalakkersuisunit isumaqatigineqanngilaq aalajangersagarlu allanngortinneqarnani. Allatigut oqaatigineqassaaq aalajangersakkap tamarmiulluni aalisarneq aamma aalisakkanik alliartortitsineq pillugu Danmarkimi inatsimmik nalunaarummik 2023-03-01 nr. 205-imi § 119-imi assigilluinnarmagu.*

**2.13.13.** Eqqartuussivimmi aalajangiinertaqanngitsumik periarfissaqarneq pillugu siunnersuummi § 63-mut GA oqaaseqarpoq nakkutilliinermi oqartussat qaqugukkulluunniit eqqartuussivimmiillu aalajangiinertaqanngitsumik suliffeqarfinnut angallatinullu isersinnaasut, inatsisip eqqortinnissaanut nakkutilliinermut tamanna "pisariaqarpat". Aammattaaq inuinnaap illuanut nakkutilliinermi oqartussat eqqartuussivimmit aalajangiinertaqanngitsumik qaqugukkulluunniit isersinnaapput, illup inatsimmik unioqqutitsinermut atasumik atorneqarnera pillugu "pasitsaassisoqarsimappat".

Nakkutilliilluni misissuinernut tunngavittut aalajangersakkami tunngaveqarneq annertuujuvoq ersernerluttumillu oqaasertalerneqarsimalluni. "Pisariaqartutut" aamma "pasitsaassinermi" suna eqqarsaataanersoq nassuiarneqarsimanngilluinnarpoq.

Inatsisit tunngaviusuni § 72 (inissiap innarligassaannginneranut) assersuukkaanni nakkutilliiartornissamut erseqqissumik paasinartumillu inatsisitigut tunngaveqarnissaq piumasarineqartariaqarpoq, aamma nakkutilliiartornerit allanneqartut eqqartuussivimmit aalajangerneqanngitsumik inatsisit naapertorlugit ilumut ingerlanneqarsinnaanersut. Assersuutitut unammilleqatigiinneq pillugu inatsimmik unioqqutitsinermut tunngatillugu Atuisartunut Unammilleqatigiinnermullu Aqutsisoqarfiup nakkutilliinermi misissuisarnerit Kalaallit Nunaanni Eqqartuussivimmiit eqqartuussisut aalajangiineri pissarsiareqqaarlugit taamaallaat pisinnaapput - tamanna suliffeqarfinni aamma inuinnaat angerlarsimaffiini nakkutilliiartornermut atuuppoq, tak. unammilleqatigiinneq pillugu inatsimmi § 31.

Taassuma inatsisitigut isumannaatsuunikkut piumasaqaatinik aamma inatsisini tunngaviusuni pisinnaatitaaffinnik naammassinninnera qulakkeerniarlugu aalajangersagaq misissoqqinneqartariaqarpoq, aamma eqqartuussivimmiit aalajangiisoqarnissaa pillugu piumasaqaat isumaliutigineqassalluni.

*Siunnersuusiornermut atatillugu nakkutilliinermi pisinnaatitaaffiit atuuttut pisariillisarneqarnissaasa pisariaqarnerat Naalakkersuisunit nalilersoqqissaarneqarnikuupput. Nakkutilliinermi oqartussat aalajangersakkami ilisimatitsissutigineqartut iluini nalunaaruteqaqqaarnatik nakkutilliiartortarnissaat pisariartutut isigineqarpoq. Siunnersuummi § 63-imi aalajangersagaq nalinginnaasumik aalisarnermik inuussutissarsiummut atasunik ingerlatanut nakkutilliinermi oqartussanut isersinnaatitsivoq - pissusissamisoortumik uppernarsaammik takutitsinikkut - aamma nakkutilliinermi oqartussat inatsisit tunngavigalugit suliassat suliarinissaasa qulakkeernissaannut.*

*Nakkutilliinermi oqartussat aalisarneq pillugu inatsimmik eqqortitsinermik pisarnertut eqqartuussivimmi aalajangiisoqanngikkaluartoq nakkutilliinissamut piginnaatitaaneranni taassuminnga unioqqutitsisoqarsimaneranik aalajangersimasumik naliliisoqannginneranik tunngavigineqarpoq. Taamatut pasitsaassisoqarpat, misissuinerit ingerlateqqinnissaanut pinerlussimanermillu paasiniaanermik suliaqarsinnaasunut, suliaq politiinut nassiunneqassaaq.*

*Nakkutilliinermi oqartussat, tamanna pisariaqartutut nalilerneqarpat, qaqugukkulluunniit pissusissamisoortumik uppernarsaanikkut eqqartuussivimmiillu aalajangiinertaqanngitsumik inuussutissarsiutigalugu aalisarnermut atorneqartunut angallatinut suliffeqarfinnullu isersinnaapput, tak.§ 3, nr. 2-mi inuussutissarsiutigalugu aalisarnerup nassuiarneqarnera.*

*Aalajangersakkap imaa tassaavoq nakkutilliinermi oqartussat nalinginnaasumik nakkutilliinermi suliassanut ileqquusumillu angallatinik suliffeqarfinnillu misiligutissanik tigusisarnikkut misissuinermut atatillugu inatsisip, ataatsimoortumik malittarisassaanik tamatumalu ingerlannissaanut nunami inatsisit eqqortinneqarnerinik nakkutilliinissamut imaaliallaannaq akornusersorneqarnatillu isersinnaanissaat.*

*Tusarniaanerup naammassereernerata kingorna siunnersuummi § 63, imm. 2 peerneqarpoq.*

**2.13.14.** Ikaarsaarnermi malittarisassat pillugit siunnersuummi § 77-imut GA-mit oqaatigineqarpoq aalajangersakkami ikaarsaarnermi malittarisassat aalajangersarneqartut, taamaalilluni

- ingerlatseqatigiiffinni piginnittuuneq pillugu piumasaqaatit § 9, imm. 3, nr. 2)-mi allanneqartut (toqqaannartumik/toqqaannanngitsumik piginnittunut tamanut 100 %-imik Kalaallit Nunaannut atassuteqarnissamik piumasaqaat) inatsisip atuutilerneraniit kingusinnerpaamik ukiut tallimat kingorna naammassineqarsimassallutik, aamma

- ingerlatseqatigiiffiit imaluunniit inuit ataasiakkaat, inatsisip atuutilernerani annertunerpaamik pigisassatut sippuisumik pisassiissutinit pigisanik pigisaqartut, tak. § 32, imm. 1, 2 aamma 3, pisassiissutinik pigisanik ukiut qulit qaangiutsinnagit pisassiissutinit pigisatik appartitsisimassasut, taamaalilluni pisassiissutinit pigisanut qummut killiliussat eqqortinneqarlutik.

Angallatini il.il. aningaasaliinerit annertussusaannut naleqqiullugit Ingerlataqartut pineqartut qularnanngitsumik isumagisimasaannut nalinginnaasumillu aningaasalersuinermi atugaannut piffissaliussat eqqaaneqartut sivikippallaarujussuarput. Kalerriinerit eqqaaneqartut qularnanngitsumik "pissusissamisoortumik kalerriinerussanngillat". Peqatigisaanik pisassiissutinut qummut killiliussat nutaat Ingerlataqartuni ikittuinnarnik eqquissapput - allaallu inatsimmut nassuiaatini suliffeqarfik aqqatigut taaneqarluni.

Tamanna malittarisassaliornikkut akuliunneruvoq annertooq, pinngitsaaliilluni taarsiissutitalimmik pigisanik piginnikkunnaartitsisinnaasoq, aamma Ingerlataqartunik ataasiakkaanik aalajangersimasumik naliliinerup kingorna Inatsisini tunngaviusuni § 73-imut akerliusinnaasoq. Tassunga atatillugu pinngitsaaliilluni taarsiissutitalimmik pigisanik piginnikkunnaartitsineq pillugu isiginninnernut sakkortusaatitut sunniuteqarluni pisassiissutinut qummut killiliussat Royal Greenland A/S-imut taamaaqataanik appartinneqanngimmata. Taamaattumik ingerlataqartunut aalajangersimasunut sammisumik aalajangersimasumik akuliunneruvoq nalinginnaasumik akuliunnerunani.

Tamanna inuiaqatigiinni aningaasaqarnermut annertuumik ajortumik kingunerlutsitsissaaq, tassa taamatut malittarisassaliorneq Namminersorlutik Oqartussaniit pinngitsaaliilluni taarsiissutitalimmik pigisanik piginnikkunnaartitsinermi annertuunik (tamakkiisumik) taarsiinermik kinguneqartitsisinnaammat, taamaalilluni pisortat aningaasaqarnerat artukkerneqarluni.

*Immikkoortoq 1.6-imut innersuussisoqarpoq.*

**2.14. Halibut Greenland**

**2.14.1.** Siunnersuummi § 32, imm. 1, nr. 3-mut Halibut Greenlandimit (HG) oqaatigineqarpoq, Kalaallit Nunaata Kitaani sinerissamut qanittumi qaleralinniarnermi pisassiissutinut qummut killiliussat 2,500%, § 32, imm. 1-imi siunnersuutigineqartut, Ilulissani ingerlatseqatigiffiup nunami suliffissuata ingerlannissaanut ineriartortinnissaanullu ajortumik ajornartorsiortitsisinnaanerat ingerlatseqatigiiffimmit ernumassutigineqarpoq.

Taamaattumik ingerlatseqatigiiffimmit siunnersuutigineqarluni maannakkut pisassiissutinut qummut killiliussat Kalaallit Nunaata Kitaani sinerissamut qanittumi qaleralinniarnermut 5,000%-iusut aalajangiussimaneqassasut.

Tamatumunnga pissutaavoq nammineq pisassiissutit atorneqarnerisa saniatigut pisassiissutinit pigisaqartunut ukiumut pisassiissutinik tunisisarnerit patajaatsumik aningaasarsiornikkullu imminut akilersinnaasumik aalisarnermik ingerlatsinissamut iluaqutaasarneri ingerlatseqatigiiffimmit misilittagarineqarmat.

*HG-p ernummataanut immaqa pissutaavoq qaffasinnerpaamik maanna qaffasinnerpaamit affaannanngorlugu appartinneqarsimaneranik paatsoorneq. Taamaaliortoqarsimanngilarli. Taakku 2,5%-it aalisariutit umiatsiaararsortullu kattutereerneratigut pisassat tamarmiusut ilagaat. Annertussusaannut atatillugu angeqqatigiit pineqarput.*

*Pisassiissutinik piginnittuunerup siammarterujussuarnissaanik kissaateqarneq aappaatigullu maanna aalisarnerup ilarujussuanik ingerlatsisut periarfissaasa ajornerulersinnginnissaanik kissaateqarneq tunngavigalugit pisassat qaffasinnerpaaffissaatut siunnersuutigineqartoq aalajangerneqarpoq.*

**2.14.2.** Siunnersuummi § 32, imm. 2, nr. 2-mut HG-mit oqaatigineqarpoq najukkami aalisartorpassuarnik, pisassiissutinit pigisaqartunit pigisaqanngitsunillu ingerlatseqatigiiffiup aaqqissugaanerani siunnersuummi § 32, imm. 2 ingerlatseqatigiiffiup piginneqataasuinut ataasiakkaanut, qaleralinniarnermi ingerlataqartutut ataatsimoortutut, ajortumik sunniuteqarsinnaanera ernumassutigalugu, taakkulu siunissami inuussutissarsiummik ingerlatsiinnarnissaannut periarfissaat killilerneqarlutik, ataasiakkaatut imaluunniit taakku suliaqarfiisa iluini ataatsimut aningaasaliisutut.

Inummut pisassiissutini qummut killiliussani ilaquttat qanigisat ilaapput, angajoqqaat, meeqqat, aappat qatanngutillu inuttut ataatsitut isigineqarlutik.

Ilisimatitsissutigineqassaaq ingerlatseqatigiiffimmi piginneqataasut amerlasuut angajoqqaajummata, meeqqat qatanngutillu, tamannalu aalisartut ingerlalluartut malunnartumik killiliiffiginerinik kinguneqartitsisinnaalluni.

Taamaattumik ingerlatseqatigiiffimmit siunnersuutigineqarpoq Kalaallit Nunaata Kitaani sinerissamut qanittumi qaleralinniarnermi pigisanut qummut killiliussaq 10 %-inut inissinneqassasoq, soorlu aamma tamanna raajarniarnermut siunnersuutaasoq.

*Immikkoortoq 14.1. innersuussutigineqarpoq.*

**2.14.3.** Siunnersuummi § 39, imm. 1-imi HG-imit oqaatigineqarpoq, ukiumut pisassiissutit tamakkerlugit atorneqarsimappata (tamakkerlugit aalisarneqarsimappata) ukiumut pisassiissutit aalisartunut pisassiissutinit pigisaqartunut ingerlatseqatigiiffiup atortittarai.

Tassunga tunngatillugu eqqaaneqassaaq ingerlatseqatigiiffik 2023-mi ukiumut pisassiissutinit 240,8 tonsit tunisimammagit, tamatumalu kingunerisaanik aalisartut pisassiissutinit pigisaqartut patajaannerusumik aalisarsinnaasimallutik, taamaalillutillu imminut akilersinnaanerusumik aalisarlutik.

Umiatsiaararsortut PNNP-mut ilaalissappata ukiumut pisassiissutinit tunisisarnernik pisariaqartitsineq siunissami annertunerulertussaassaaq.

Taamaattumik ingerlatseqatigiiffimmit siunnersuutigineqarpoq ingerlataqartup ataatsip ukiumut pisassiissutimi 50 %-ii tikillugit nuussisinnaanissaa, tassa taanna aamma aningaasarsiornikkut imminut akilersinnaanerusumik aalisarnermik ingerlatseqataammat, aamma aalisartunut taakkulu ilaqutaannut annertuumik iluaqutaallutik, ukiumut pisassiissutit nungunnerini uninngaannaratik, ukiumullu pisassiissutinik pisinissamut allatigut periarfissaqarnatik.

*Ukiumut pisassiissutit qanoq annertutigisumik tunineqarsinnaaneri Naalakkersuisunit isumaliutigeqqissaarneqarpoq. PNNP-mik aaqqissuussineq piviusumik ingerlassappat tulluarnerusumik iluaqutiginissaannut pisussaaffiup eqqunneqarnissaa pisariaqassaaq, taamaalilluni aaqqissuussineq takorluugaannaanani. Ilaatigut pisassiissutinit pigisat piviusumik piginnaasanut tulluarsarneqarlutik, ilaatigullu pisassiissutinit pigisat "attartortinneqarneri" pinngitsoorneqarluni.*

*Ukiumut pisassiissutit 8 %-ii tikillugit tunineqarsinnaaneri aamma 15 %-it nuunneqarsinnaaneriniki periarfissat (taamaattorli tunineqarsimasut ilanngaatigalugit) pisassiissutinik tunineqarsinnaasut procentip 50 %-ip allanngortinnissaa pisariaqartutut Naalakkersuisunit isigineqanngilaq*

**2.14.4.** HG-mit oqaatigineqarpoq siunnersuut ingerlataqartunut tamanut assigiissasoq aamma Royal Greenland A/S inuussutissarsiummi ingerlataqartunit allanit pitsaanerusumik inissinneqassanngitsoq.

*Immikkoortoq 1.6-imut innersuussisoqarpoq.*

**2.15. Qaleralinniartut**

**2.15.1.** Qaleralinniartut (HF) aalisarneq pillugu inatsisissamut siunnersuummut tunngaviusumik isumaqataapput, tassa inatsisip nutarterneqarnissaa pisariaqarmat. Taamaattorli HF aalajangersakkanut ukununnga oqaaseqaateqarluni:

**2.15.1.1.** §32 imm. 3 nr. 3, tassani allassimavoq: Kalaallit Nunaanni sinerissap qanittuani qaleralinniarneq 2,500 % .

Siunnersuutigaarput siuliani taaneqartoq 1,500%-imut inissinneqassasoq, tassa piginneqataasut angisuut allaat taamatut annertutigisumik naammattumik inissaqartitsimmata. Taamaalilluni TAC 30.000 tonsiuppat piginnittut ataasiakkat 450 tonsinik pisassiissuteqarlutik.

Taannalu aqqutigalugu inuusuttut aallarnisartut, umiatsiaararsortullu ingerlareersut annertunerusumik pissarsiassaqarsinnaalernissaat qulakkeerniarlugu.

Aalisarnermik akuersissuteqartut kisimik pisassiissutinik niuerutigineqarsinnaasunik sumiiffimmi (aalisartut akornanni) tunisisinnaapput, taamaalilluni pisassiissutit piginnittumiiginnarnerat qulakkeerneqarluni.

 Tamatuma saniatigut umiatsiaararsortut akornanni pisassiissutinik atorniarsinnaaneq akuerisaasariaqarpoq.

 Pinngitsoorani tunisinissaq sioqqullugu isertitaqarnissaq qulakkeerniarlugu.

 Tassani pineqarpoq tamatuminnga pisariaqartitsisoqarpat piniarnermi nalinginnaasumillu atortut nutarterneqarnissaasa qulakkeerneqarnissaat.

*Piginnittuunerup siammarterujussuarnissaanik kissaateqarneq aappaatigullu maanna aalisarnerup ilarujussuanik ingerlatsisut periarfissaasa ajornerulersinnginnissaannik kissaateqarneq tunngavigalugit pisassat qaffasinnerpaaffissaatut siunnersuutigineqartoq aalajangerneqarpoq.*

**2.15.1.2.** § 28, imm. 1, nr. 4-mi pineqarpoq aqutsiveqarfiup 47-p killeqarfii, tassanilu siunnersuutigissallutigu

68´800´00-miit 75´00´00-mut allanngortinneqassasoq. Tamatumani eqqarsaat tassaavoq piujuartitsinissaq eqqarsaatigalugu aamma

sippulimmik aalisarneq pinngitsoortinniarlugu aalisakkat sissuernissaat. Kiisalu Ilulissat,

Uummannap Upernaviullu eqqaani aalisarneq 10 % atuutissalluni, aamma aalisarneq eqqortinniarlugu.

Aamma siunnersuutigaarput kulturikkut pisassiissutinik atulersitsisoqassasoq, aalisartut qimussimik atuisut

300 tonsinik TAC-mik pisassinneqarnissaat eqqarsaatigalugu, taakku Ilulissat,

Uummannap aamma Upernaviup akornanni assigiimmik avinneqassallutik.

*Aqutsiveqarfinnut killeqarfiit nalunaarutit aqutsinermullu pilersaarutit aallaavigalugit aalisarnermilu soqutigisaqartut peqatigeqqissaarlugit aalajangersarneqartarput. assersuutigalugu piniarnermut sakkussanullu nalinginnaasunut aningaasanik pisariaqartitsigaanni, ukiumut pisassanik tunisisoqarsinnaavoq, tassa ukioq manna pisassat ilaannik. Aalisartut tamarmik aqutsiveqarfimmi 47-mi qimusserlutik aalisarfigisinnaavaat. Siunnersuutigineqartumi qimusserluni aalisarneq suli periarfissaavoq. Immikkut kulturimut tunngassuteqartumik pisassiisarnissaq Naalakkersuisut pisariaqarsorinngilaat. Paarlattuanik PNNP tunngavigalugu aalisarnerup aalisartut ataasiakkaat pisariaqartitatik aallaavigalugit aalisarsinnaanissaminnut periarfissippai, soorlu assersuutigalugu piumassappassuk qimussimik aalisariarsinnaallutik..*

**2.16. Klaus Møller, innuttaasoq**

**2.16.1.** Klaus Møller (KM) ilisimatitsivoq PNNP-mik malittarisassaqartitsinissamik siunnersuut inatsimmi siunertamut aamma § 1 il.il. allaaserineqartumut piujuartitsinermut akerliusoq. KM ilisimatitsivoq siunnersuummi kapitali 7 (pisassiissutit niuerutigineqarsinnaasut nammineq pigisat) aamma - nunani tamalaani, Naalagaaffiit Peqatigiinni aamma Kalaallit Nunaanni piujuartitsinerup qanoq nassuiarneqarneranut inatsimmi siunertamut akerliusoq. PNNP-mik aaqqissuussinerup piujuartitsinissamut akerliuneranut allaaserisanut assersuutinullu arlalinnut KM innersuussivoq, ilisimatusarnerullu erseqqissumik takutillugu PNNP sakkutut pinngortitami pisuussutinik aqutsineq "niuertunut" piviusumik isumagisassanngortinneqarnera. Tusarniaanermi akissummi PNNP-mik aaqqissussilluni aalisarneq, allaaserisanut innersuussutit innersuussutit tunngavigalugit eqqarsaatersuutit ernumassutillu saqqummiunneqarput..

*PNNP-mik aalisarneq pillugu KM-p isumaanut imaluunniit ernumassuteqarneranut Naalakkersuisut isumaqataanngillat. Siunnersuummi allannguisoqanngilaq aamma immikkoortoq 1.7-mut innersuussisoqarluni.*

**2.16.2.** KM-imit oqaatigineqarpoq aalisarneq pillugu Inatsisartut inatsisaanni 1996-imeersumi § 6, imm. 3, nr. 4 aamma imm. 4, nr. 2 aamma nr. 3-mi erseqqinnerusumik allaaserineqartut periarfissaqarnermut piumasaqaat siunnersuummi peerneqarsimasut. Tamanna pillugu ernumassutaasoq aalisarnermik ingerlatat ingerlataqartunut amerlanerusunut annertunerusumik ammaassinissamut sunniutaasinnaasunut attuumassuteqarput, tamatumalu kingunerisinnaallugu inuussutissarsiorlutik aalisartunut taarsiiffiginninnerit iluanaaruteqarniarnerulersinnaanerlu.

Ernumassutigisaq uparuarneqartoq pissusissamisoorpoq, tassa periarfissaqarnermut piumasaqaatit allanngortinneri aalisarnermik suliffissuarnut sumiiffinnilu inuussutissarsiutigalugu aalisartunut annertuumik kingunerlutsitsisinnaammata. Taamatut allannguinerit piujuartitsinissamut, aningaasaqarnermut inuiaqatigiinnilu pissutsinut tamarmiusunut qanoq sunniuteqarsinnaanerinut sillimanissaq pisariaqarpoq. Aalisakkanit pisuussutinit iluanaaruteqarniarsinnaaneq sippuisumillu atuinerit aalisarnerup patajaassusaanut avatangiisinullu aarlerinartorsiortitsilersinnaapput.

Imaassinnaavoq allannguutissatut siunnersuutigineqartut aalajangersimasumik anguniagaqarluni aallartinneqarsimasut, soorlu aningaasarsiorneq siuarsarniarlugu imaluunniit aalisakkanik pisuussutit iluaqutigineri pitsaaninngortinniarlugit. Taamaattorli aalajangiisartunut pingaaruteqarluni taamatut ittut ernumassutit saaffilernissaat pitsaaliornissaallu, allannguutit imatut atulersinnissai qulakkeerniarlugit inuussutissarsiutigalugu aalisartut soqutigisaat aalisakkanillu pisuussutit allanngutsaaliorneri oqimaaqatigiissinneqarlutik.

*Kalaallit Nunaanni inuussutissarsiutigalugu aalisarnermut isernissamut piumasaqaat allanngortinneqanngilaq aamma siunnersuummi § 9 ingerlateqqinneqarluni. Taamaattorli ukiuni tallimani atassuteqarsimanissaq piumasaqaataavoq, tak. siunnersuummi § 9, imm. 2 aamma 3.*

**2.17. KNAPK**

**2.17.1.** KNAPK ilisimatitsivoq tusarniaanermi piffissaliussaq sivikippallaarsimasoq, inatsisissatut siunnersuummi annertuumik pisariusut KNAPK-mi ilaasortanit pissusissamisoortumik suliarineqarsimanatik. Peqatigisaanik tusarniaanerup juullikkunni ingerlanneqarsimanera annertuumik isornartorsiorneqarluni. KNAPK-mit piumasarineqarpoq inatsisissatut siunnersuusiornerup piareersarnerani sulineq nutaamik aallartinneqassaaq, maannakkut sinerissamut qanittumi peqataasut eqqorneqartut peqataatillugit.

*Immikkoortoq 1.1-imut innersuussisoqarpoq.*

**17.2.** KNAPK-mit oqaatigineqarpoq siunnersuutip taamatut iluseqarnerata kingunerissagaa piviusumik, imaluunniit ajornerpaaffiani aqutsivimmi 47-mi (Upernavik, Uummannaq aamma Qeqertarsuup Tunua) pisassiissutinik pigisaqartut taamaallaat 40-ilernissaat, ullumikkut umiatsiaararsortut 1.000-it missaaniillutik aalisariutillu 150-it missaanniillutik. Ajortumik kingunerluutissarpassuit naammattumik erseqqissarneqarsimanngitsut imaluunniit inatsisissamut siunnersuummi qulaajarneqarsimanngitsut KNAPK-mit ernumassutigineqarput. Peqatigisaanik kingunerluutit tassaasinnaallutik raajarniarnermi tulaassisussaatitaanerup appartinneqarnera pissutigalugu nunami suliffissuit matuneqarneri, suliffissuit arlallit matusariaqassallutik, sulisut 1.350-it ilarpassui atorfissaarutsinneqarlutik. Taakku suliffissaarutissapput.

*Immikkoortoq 1.2-mut aamma 1.7-mut innersuussisoqarpoq.*

**2.17.2.** KNAPK isumaqarpoq Royal Greenland A/S-ip raajarniarnermi pisassiissutinit pigisaasa annertunerpaaffiat ingerlatseqatigiiffinni allani pisassiissutit assigissagai. Royal Greenland A/S-imut 33,33 %-imik inatsisissatut siunnersuummi killiliineq 20 %-imut appartinneqassaaq.

KNAPK-p tunngaviatigut isumaa tassaavoq pisortani oqartussat ingerlatseqatigiiffittut iluseqartut inuussutissarsiutinik, niuernermik inuussutissanillu suliaqarlutik aalisartunut namminersortunut unammillissanngitsut. Pisortat suliffeqarfii aalisarnertut ittuni inuussutissarsiornermi ingerlatsisutut namminersortutut sulissappata taava ingerlataqartunit namminersortunit pitsaanerusumik atugassaqartinneqassanngillat.

*Immikkoortoq 1.3-mut innersuussisoqarpoq.*

**2.17.3.** KNAPK ilisimatitsivoq sinerissamut qanittumi aalisarnermut aningaasalersuinerup tapersersornissaanut naleqqiullugu periutsimik eqqussisoqartariaqarpoq, tassa Naalakkersuisut sinerissamut qanittumi aalisarnermut aningaaserivinni taarsigassarsinernut qularnaveeqqusisuullutik piginneqataassutini pisinnaatitaaffinnilu "suliffeqarfik qularnaveeqqutigalugu". Tamanna sinerissami aalisartunut naammaginartumik taarsigassarsinissamut atugassiissaaq aamma sinerissami aalisartunut "paasiuminaatsunik" taarsigassarsisarnerit piiarneqarlutik. Qularnaveeqqusiineq Inatsisartut aningaasanut inatsisaanni kontumi 51.07-mi inuussutissarsiutinut tapiissutini pilersinneqassaaq inuussutissarsiutinut tapiissutaasartunut allanut tapertaatillugu. Taarsigassarsianut qularnaveeqqusiineq taamaallaat nunap immikkoortuinut aalajangersimasunuinnaq atuutissanngilaq, kisiannili imaassalluni aalisartut umiatsiallit 6 meterilu inorlugu angallatillit angallatinik aalisariutinillu 15 meterit tikillugit taarsigassarsinermut atatillugu qularnaveeqqusiiffigineqarsinnaallutik. Qularnaveeqqusiisarneq maannakkut tapiissuteqartitsisarnernut sunniuteqassanngilaq, tapertaasussaallunili.

*Naalakkersuisunit oqaatigineqarpoq tapiissuteqarnermik aaqqissuussinerusinnaasut - aamma taarsigassarsinerusinnaasut - tapiissuteqartarneq pillugu inatsisitigut attuumassuteqartutigut malittarisassaqartinneqassasut, taakkulu nutarternissaannut innersuussilluni.*

**2.17.4.** KNAPK-p aamma siunnersuutigaa akuersissutit ingerlaannartumik ukiut tamaasa nutarterneqartassasut, akuersissutip atorunnaarsinnissaanut piviusorsiortumik tunngavissaqanngippat. Piviusorsiortumik tunngavilersuutit assersuutigalugu tassaasinnaapput napparsimaneq, toqusoqarnera, malittarisassanik aalisarnermullu atasunik piumasaqaatinik unioqqutitsinerit.

*Siunnersuummi §23 tassaavoq akuersissutinik atuuttussanngortitsineq pigiinnarnissaalu pillugit malittarisassanik erseqqinnerusunik aalajangersaanissamut Naalakkersuisunut piginnaatitsinermi aalajangersagaq, tassunga ilanngullugu akuersissutit ukiumoortumik ingerlaannartumik nutarterneqarsinnaanerinut malittarisassaliornissamut periarfissat. Inatsisartut inatsisaanni tamatuma malittarisassaliuunnissaanut pisariaqartitsisoqarnera takuneqarsinnaanngilaq.*

**2.17.5.** Aammattaaq KNAPK-p isumaa tassaalluni sinerissamut qanittumi aalisarneq sinerissamut qanittumi aalisarnermi killeqarfik 3 sømiliniit 12 sømilit tikillugit annertusineqarneratigut ineriartortinneqassasoq. Tassani ilaasortat aalajangersimasumik misilittagaat tunngavigalugit killeqarfiup attuumassuteqartup erseqqinnerusumik eqqartorneqarnerani KNAPK peqataarusuppoq. Sinerissamut qanittumi aalisarnerup tamatumalu malitsigisaanik uumassuseqarnikkut piujuartitsisut pisassiissutit annertunerpaamik atuuffissanik nassaarniarnermi atuisutut ilisimasani KNAPK-p atorusuppai. Sumiiffinni tamani 3 sømilip ikkannersuit ikkarluillu attuumassuteqartut isorartussusiinut eqqoqqissaartumik killeqarfeqartinneqanngillat. Killeqarfiit pillugit Aalisarnermut Piniarnermullu Naalakkersuisoqarfimmi naalakkersuisoqarfinnillu allanik KNAPK oqaloqateqarusuppoq.

*Siunnersuummi § 15 atorlugu Naalakkersuisut aqutsiveqarfiit allallu pillugit maleruagassiorsinnaapput, soorlu aalisariutit kilisaatillu akornanni kiisalu aalisariuteeqqat umiatsiaaqqallu akornanni aalisarnermik agguaaneq pillugu. Nalunaarutit ingerlataqartut attuumassuteqartut suleqatigalugit suliarineqassapput, aamma aqutsinissamut pilersaarutit akuerineqarsimasut naapertussallugit.*

*Aqutsiveqarfiit pillugit inatsimmi malittarisassassiornissaq pisariaqarsorineqanngilaq.*

**2.17.6.** KNAPK-mit aamma siunnersuutigineqarpoq sineriak tamarmi aqutsiveqarfinnut 14-inut agguarneqassasoq. Allakkanut ulloq 31. marts 2023-mi KNAPK-mit nassiunneqartumut allakkanut innersuussisoqarpoq.

*Siunnersuummi § 15-mi ilaatigut sumiiffiit aqutsiviit pillugit malittarisassanik erseqqinnerusunik Naalakkersuisut aalajangersaasinnaanerannik periarfissanik malittarisassaqartitsivoq. Nalunaarutit ingerlataqartut attuumassuteqartut suleqatigalugit suliarineqassapput, aamma aqutsinissamut pilersaarutit akuerineqarsimasut naapertussallugit.*

*Sumiiffiit aqutsiveqarfiit inatsimmi malittarisassaliornissaannut pisariaqartitsisoqanngilaq.*

**2.17.7.** KNAPK-mit aamma siunnersuutigineqarpoq sinerissamut qanittumi aalisarnermut atukkat isumaqatigiissutaasut nakkutigineqassasut, tassunga ilanngullugu akinut minnerpaaffilinnut tunisisoqartarnissaa qulakkeerlugu. Ullumikkut sinerissamut qanittumi aalisartut avataasiorluni aalisartunut avammullu niuernermi akinut naleqqiullugu raajanut, qaleralinnut saarullinnillu tunisinermi akinik appasinnerusunik akilerneqartarput.

Aammattaaq siunnersuutigineqarpoq Norgemi periuseq malillugu aalisakkanik tunisisarnerit aaqqissugaasalernissaat sulissutigineqassasoq. Tamanna isumaqarpoq aalisarneq pillugu inatsisip saniatigut imaani isumalluutinik siullermeertumik kaaviiaartitsineq pillugu inatsit akuerineqartariaqartoq imaluunniit aalisarneq pillugu inatsisissamut siunnersuummi aalisakkat akiisa minnerpaaffissaannik aalajangersaaneq pillugu kapitali ilanngunneqarluni. Tassunga atasumik aalisartunut tamanut sinniisunik (aalisakkanik tunisisarnermik aaqqissuussineq) aamma aalisakkanik pisisartunut sinniisut peqatigiiffiat (aalisakkerivinnut suliniaqatigiiffik) aamma isumaqatigiinngitsoqartillugu akunnermuliuttartunik pilersitsisoqassaaq.

*Naalakkersuisunit maluginiarneqarpoq akit minnerpaaffissaat inatsit attuumassuteqartoq aqqutigalugu malittarisassiorneqassasoq. Aalisarneq pillugu inatsimmi aalisarnermik inuussutissarsiummik ingerlatsinermut pissutsinik erseqqinnerusunik malittarisassaliorpoq. Oqaaseqaatit allannguinermik kinguneqartitsinngillat, naalakkersuisoqarfiilli akimorlugit suleqatigiissitamik pilersitsisoqassaaq taamaasilluni akigititap naapertuuttumik inissinneqarnissaanik periarfissarsiortoqarniassammat.*

**2.17.8.** Kiisalu KNAPK-mit siunnersuutigineqarluni aalisartunut ajornartorsiuteqartunut iluaqusiisumik ikiorsiinermi aningaasaateqarfimmik pilersitsisoqassasoq, isertitaqannginnermi, aalisarnermut tunngasuni allannguinermut atatillugu pisassiissutinik / akuersissutinik tunniussinermi imaluunniit silap pissusaata allanngornerata malitsigisaanik taarsiinissamut periarfissiisoq. Aningaasaateqarfik suliassani taarsiinissamut periarfissiisoqassaaq, pisoqalisoorsimaneri apeqqutaatinnagu. Aningaasaateqarfiup siunertaa ilaatigut tassaasinnaavoq oqaluttuarisaanermi suliaasimasut pillugit akiliuteqartarnissaq, malittarisassat ersernerluttut / aningaaserivinniit/oqartussaniit/ eqqartuussisorisuniit siunnersuinerit kingunerisaannik siunertaanngitsumik akuersissutit, pisassiissutit, umiarsuit, atortut annaaneqarneri taakkulu malitsigisaanik isertitaarunneq annaasaqarnerlu. Aningaasaateqarfik inatsisissatut siunnersuummi quppernerit arfineq pingajuanni nassuiaatini ilisimatitsissutigineqartut ukiumut 245 mio. kr.-it aalisarneq pillugu inatsisip allanngortinnerani sinneqartoorutissatut naatsorsuutigineqartunit aningaasalersorneqassaaq. Tamanna pissaaq raajarniarnermi pisortanit pigineqartut aalisarnermi ingerlatsivinniit ukiumut 15 mio. kr.-inik iluanaarutissanik Naalakkersuisut pissarsisarnerisigut, aningaasaateqarfimmit agguagassat 50 mio. kr..-it anguneqarnissaasa tungaannut. Piumasaqaatit KNAPK-p aamma Naalakkersuisut akornanni suleqatigiinnikkut aalajangersarneqassapput.

*Naalakkersuisunit oqaatigineqarpoq tapiissutit pillugit malittarisassaliorneq, tassunga ilanngullugu ikiorsiisarnermi aningaasaateqarfik, inatsisini attuumassuteqartuni malittarisassaliorneqassasoq. Siunnersuummi aalisarnerup ingerlanneqarnera pillugu sinaakkutinik malittarisassaliorpoq aamma tapiissuteqarnissamut aaqqissuussinerusinnaasunik malittarisassaliornani. Taamaattumik siunnersuummi allannguisoqarnissaanut pisariaqartitsisoqanngilaq.*

**2.17.9.**KNAPK tusarniaanermi akissuteqarnermini aalajangersakkanut arlalinnut oqaaseqaateqarsimavoq, taakkulu tulliuttumi allanneqarlutik.

**2.17.9.1. §. 1-imut**: Aalisakkanik pisuussutit kalaallinit ataatsimoortumik pigineqarneri pillugit isiginninnermut KNAPK isumaqataavoq, taamaattumik pisinnaatitaaffiit ilaqutariinni ingerlatseqatigiiffinnilu ikittuinnarniittariaqaratik. Pisuussutinit aningaasaqarnikkut iluanaarutit pillugit piffissaq tassaaginnassanngilaq siunissami ungasinnerusumi anguniagassaq, tassa imaani pisuussutit maannakkut nunamut iluaqusiissammata, kingusinnerusukkuunngitsoq.

Taamaattumik aalisarnermut aamma ileqquusumik piniariaatsit atorneqarnerinut naleqqiullugu imminut pilersornissamut tunngaviusumik pisinnaatitaaffik eqqunneqartariaqarpoq. Imminut pilersornissamut pisinnaatitaaffik nammineq inoqutigiinnut ilaquttanullu atuuppoq (NP piujuartitsinissamut anguniagaa 148).

**2.17.9.2**. § 3-mut: Sinerissamut qanittumi aalisarneq, tak nr. 4 siunnersuutigineqarpoq imatut allanngortinneqassasoq "titarneq imaani oqartussaaffimmi tunngaviusumik titarnermiit 3 aamma sømilit aqqaneq marluk tikillugit avataaniittoq" (takuuk nalinginnaasumik oqaaseqaatit qulaaniittut).

*Inatsisissatut siunnersuummi § 15 Naalakkersuisut malittarisassaliorsinnaanissamut tunngavissippaat, tamanna ilaatigut aqutsivinnik inissiinissamut, tamatumunngalu aalisarnerup angallatinit anginernit, kilisaatinit, angallatinit mikinernit umiatsianiillu agguataarneqarnera.
 Nalunaarutit ingerlataqartut attuumassuteqartut suleqatigalugit suliarineqassapput, aamma aqutsinissamut pilersaarutit akuerineqarsimasut naapertussallugit.*

*Sinerissap qanittuani aalisarnerup killilersorneqarnissaannik malittarisassaliortoqartariaqanngitsoq nalilerneqarpoq.*

**2.17.9.3.** § 5: Kalaallit Nunaata imartaani eqqaanilu aalisarnermik alapernaarsuinissamut pisariaqartunik isumalluuteqarnissaq Issittumi Sakkutuut suleqatigalugit Naalakkersuisunit qulakkeerneqassaaq.

*Naalakkersuisunit oqaatigineqarpoq Isittumi Sakkutuut Danmarkimi Illersornissamut ministereqarfiup ataaniittut Naalakkersuisullu aalisarneq pillugu inatsimmi isumalluutinik salliutitsinermi sunniuteqarsinnaanatik.*

**2.17.9.4.** § 6: KNAPK-mit imm. nutaaq siunnersuutigineqarpoq, tassani erseqqissarneqarluni nammineq atugassanik ilaquttallu nammineq pilersornissaannut tunngaviusumik pisinnaatitaaffik akuersissummik pisariaqartitsissanngitsoq.

*Naalakkersuisunit oqaatigineqarpoq imminut pilersorniarlu aalisarneq akuersissuteqarnissamik pisariaqartitsinngitsoq, Kalaallit Nunaanni inuit nalunaarsorsimaffianni nalunaarsorneqarsimasumik najugaqaraanni. Siunnersuummi § 6, imm. 1-imi aalajangersagaq taamaattoq tusarniaanermi missingiummit sukateriffigineqarpoq taamaalilluni inuit aalajangersimasumik najugaqartuunngitsut kisianni inuit nalunaarsorsimaffiat malillugu KN-mi najugaqartut inuit siumoortumik akuersissuteqaratik aalisarsinnaasut.*

**2.17.9.5.** § 7 imm. 2 takornarialerisut peerneqassaaq. KNAPK-p isumaa malillugu takornariartitsisartut arlaannaatigulluunniit aalisartunut aamma/imaluunniit piniartunut sanilliunneqassanngillat.

*Naalakkersuisut taamatut isummersimaneq isumaqatiginngilaat. Siunnersuummi Kalaallit Nunaanni tamarmi aalisarneq pillugu sinaakkutissanik malittarisassaliortoqarpoq, tassunga ilanngullugu takornariaqarnermut atatillugu ingerlanneqartut.*

**2.17.9.6.** § 8: KNAPK-mit kissaatigineqarpoq nammineq pilersornermi aalisarneq inuussutissarsiutigalugu aalisarnerunnginnera erseqqissarneqassasoq taamaalilluni akuersissut pisariaqarnani, tak. aamma qulaaniittut.

*Inuussutissarsiutigalugu aalisarneq aamma inuussutissarsiutiginagu aalisarneq siunnersuummi § 3, nr. 2-mi nassuiarneqarput. Aalisartoq pineqartoq tunisat tamakkerlugit taakkuluunniit ilaannaanik tunisinissaq siunertaralugu ingerlatsinngippat inuussutissarsiutigalugu aalisarneq pineqanngilaq taamaalillunilu akuersissummik peqartariaqarnani, pineqartoq Kalaallit Nunaanni inuit nalunaarsorsimaffianni najugaqartutut nalunaarsorneqarsimappat, tak. siunnersuummi § 6, imm. 1.*

**2.17.9.7.** § 8, imm. 2 nunat allamiut taamatut periarfissaqassanngillat. KNAPK isumaqarpoq tamanna akuerineqarsinnaanngilluinnartoq.

*Naalakkersuisut taamatut isummersimaneq isumaqatiginngilaat. Kalaallit Nunaat nunani tamalaani isumaqatigiissuterpassuarni peqataavoq, aamma nunat marluk isumaqatigiissutaanni arlalinni Kalaallit Nunaannut iluaqutaasuni. Tamanna ilaatigut nunat allamiut ingerlataqartut Kalaallit Nunaata aalisarnermik oqartussaaffiani aalisarnissamut periarfissaqarput kalaallillu ingerlataqartut nunat allamiut imartaanni aalisarnissamut periarfissaqarlutik.*

**2.17.9.9.** § 9, imm. 3: Soraarnerussutisianut karsit aalisarnermut tunngasunut isertinneqarnerannut KNAPK qularuteqarpoq.

*Ingerlataqartut kikkut inuussutissarsiutigalugu aalisarnermut akuersissutinik pissarsinissamut periarfissaqassanersut Naalakkersuisunit isumaliutigeqqissaarneqarsimavoq. Inatsisissatut siunnersuutikkut soraarnerussutisiaqalernissamut aningaasaateqarfiit aalisarnermi aningaasaliinissamut periarfissinneqarput. Tamanna pissappat piginnittuunerup piviusumik siaruartinnissaa ilimanarluinnarpoq, tamannalu aalisarneq pillugu inatsimmi siunertat ilaanniilluni.*

**2.17.9.10.** § 9, imm. 5: KNAPK isumaqarpoq ukiuni marlunni ikaarsaarnissamut piffissamik pisariaqartitsisoqartoq kiisalu akuersissut pillugu qinnuteqarnermut atatillugu kiisalu CVR-imi nalunaarsorneqarsimanngitsut akuersissutinik piginnittooreersut pillugit oqartussanut ilitsersuinissamut pisussaaffik annertusilluni. Ilitsersuussinissamut pisussaaffimmiippoq aamma nalunaarsuinerup isumaginissaanut ikiuunnissaq.

*Maluginiarneqarpoq, CVR-mik nalunaarsorsimanissap piumasaqaataareernera Qitiusumik Suliffeqarfiit Nalunaarsuiffianni nalunaarsorsimanissamut inatsit (CVR-imut inatsit) Kalaallit Nunaannut atuuttoq.*

*Ikaarsaartoqarnissaanut aaqqiissuteqarnissaq naapertuukkunnaarpoq, tamanna piumasaqaataareermat atuuttumi.*

**2.17.9.11.** § 10, imm. 2 qamutit motoorillit ilaapput tamatumunngalu pissutaasoq pillugu nalornissuteqarluta?

*Qamutit motoorillit annertuutigut aalisarnermi atorneqarsinnaapput ilaatigut sikumi aalisarnermut qamuteralaat. Siunnersuummi akuersissummi angallat sorleq akuersissummi atorneqassanersoq pillugu piumasaqaammik ikkussivoq, tassunga ilanngullugu assersuutigalugu qamuteralaat. Tamanna Kalaallit Nunaanni atuuppoq. Angallat pillugu nassuiaat inatsisissatut siunnersuummi § 3, nr. 12. allassimavoq.*

**2.17.9.16.** § 15 aamma § 16: KNAPK isumaqarpoq aqutsinissamut pilersaarutit atornerisigut ataatsimut paasinninnissaq anguniarlugu sinerissamut qanittumi aalisarnermiit atuisut ilisimasaat ilanngunneqartariaqartut.

*Inatsimmili aqutsinermi soqutigisaqaqatigiit ilanngutitinnerini pingaartinneqassapput, tak, siunnersuummi § 1, nr. 8. Tamatuma saniatigut aqutsinissamut pilersaarutit soqutigisaqaqatigiit suleqatigalugit suliarineqassallutik, tassunga ilanngullugit sinerissamut qanittumi aalisartut, tak. siunnersuummi § 16, imm. 2.*

**2.17.9.17.** 17.9.17. § 16, imm. 3 sunniuteqarnissamut akuliunnani pisassiissutinik agguaassinermut akisussaaffiup inissinnera pillugu tunngavilersuut KNAPK-mit akuerineqarsinnaanngilaq, taamaattumik kattuffik siunnersuummut sakkortuumik akerliulluni. Akisussaaffik suli Naalakkersuisuniissaaq.

*Aqutsinissamut pilersaarutinik Naalakkersuisut akuersisarput soqutigisaqaqatigiit aalisarnermik ingerlatallit ilaatigut suleqatigalugit. PNNP-mik aaqqissuussinermut ilaanngitsunik pisassiissutinik agguaassinissamut pisussaaffik Naalakkersuisuniippoq.*

**2.17.9.18.** § 16, imm. 5 TAC-p 10 %-imik ukiumut annikillisinneqartarnissaa KNAPK-mit qularutigineqarpoq aqutsinissamut pilersaarutit atorneqarsinnaaneri innersuussutigalugit. Uumassusilinik piujuartitsinissaq sillimaffigeqqissaarlugu pisassiissutit aalajangerneqartarput.

*Aalajangersakkami ukiumoortumik annikilliliisarnissamik aalajangersaanngilaq, kisiannili nutarterinissatut pilersaarutaasoq sioqqullugu aqutsinissamut pilersaarutit allanngortinneqassappata Naalakkersuisunut periarfissiilluni.*

**2.17.9.19.** § 17: KNAPK isumaqarpoq aalajangersakkamut piumasaqaatit tassaassasut uumassuseqarnikkut tunngaviit pillugit atuisut ilisimasaannik ilaatitsineq.

*TAC aqutsinissamut pilersaarutit attuumassuteqartut tunuliaqutaralugit aalajangersarneqartarpoq. Aqutsinissamut pilersaarutit soqutigisaqaqatigiit attuumassuteqartut suleqatigeqqissaarlugit suliarineqartarput, tamatumalu kingunerisaanik uumassuseqarnikkut tunngaviit pillugit atuisut ilisimasaat ilanngunneqartarlutik.*

**2.17.9.20.** § 18: KNAPK akisussaaffiup nunanut allamiunut tunniunneqarneranut isumaqataanngilluinnarpoq. Innuttaasut nunaqavissut inuussutissarsiuteqartullu taakkuusariaqarput isumalluutinik aamma iluaquteqartariaqartut.

*Akisussaaffik nunanut allamiunut tunniunneqassanngilaq. Kalaallit Nunaat nunani tamalaani oqalliffinni arlalinni peqataavoq, aalisarnernik assigiinngitsunik sinaakkutissanik atugassanillu pilersitsisut, assersuutigalugu NASCO, NEAFC aamma NAFO. Oqalliffiit taakku naapertorlugit Naalakkersuisut aalisarnernik aqutsipput taamaattumillu TAC-mut pingaaruteqarlutik.*

**2.17.9.21.** § 20: KNAPK aalajangersakkamut isumaqataavoq agguaasseqqinnerlu niuerfimmi akit atorlugit tunisinertut ingerlanneqassalluni, taamaattorli aalisartut pisassiissutinit pigisanik ikinnerpaanik peqartut salliutinneqassallutik. Pisinermiit piffissaq unitsinneqartariaqarpoq, aalisartut pisassiissutinit pigisanik ikinnerpaanik peqartut niuerfinni akinut pisassiissutit (ilaannik) pisisinnaallutik. Annertussutsikkut piumasaqaatit kingusinnerusukkut KNAPK allallu isumaqatiginninniarnerisigut aalajangersarneqassapput.

*Taamatut isumaqarnermut Naalakkersuisut isumaqataanngillat.*

**2.17.9.22.** § 22: KNAPK isumaqarpoq sinerissamut qanittumi aalisarnermi qularnaveeqqusiinissamut periarfissaq eqqarsaatigalugu akuersissutit ingerlaannartumik atuutilertarneri eqqunneqartariaqarput nutarterneqarlutillu allanik kinaassusersiunngitsumik peqqutissaqanngippat. assersuutigalugu napparsimaneq, toquneq imaluunniit § 28 malillugu arsaarneqarneq.

*Aaqqissuussamik ingerlatsinermik pisariillisaasussamik atuutsitsisoqalernissaa naatsorsuutigineqarpoq nammineerlunilu akuersissutinik nutarterisoqartarnissaa pissusissamisuussagaluarpoq.*

**2.17.9.23.**  § 24, imm. 2 KNAPK isumaqarpoq tulaassisussaatitaanerup taamaallaat 25 %-imut appartinneqarnera nunami suliffissuit ataannarsinnaanerinut annertuumik kingunerlutsitsissasoq. Tamatuma kingunerisaanik suliffissuit arlallit matussapput. KNAPK siunnersuummut isumaqataanngilluinnarpoq.

*Immikkoortoq 1.5-mut innersuussisoqarpoq.*

**2.17.9.25.** § 28, imm. 4 Ataatsimut immikkoortitat appartinnerinut KNAPK isumaqataanngilaq, tassani isumaqarluta aalisartut suli qinnuteqarfigisinnaasaannik siunertamut annertussutsinik peqartariaqartoq, immikkoortitat qanoq aaqqissuunneri apeqqutaatinnagu.

*Taama isummerneq Naalakkersuisut isumaqatiginngilaat. Aalisartut PNNP-mut nuunneri naapertorlugit annertussutsit ikilineqanngippata PNNP-mik aaqqissuussineq kimeerutissaaq.*

**2.17.9.27.** § 30: Pisassiissutit taamatut atorunnaarsinnaasut pisassiissutillu tamarmik Kalaallit Nunaannit pigineqartut tamatumalu malitsigisaanik piffissamut killiligaanerannik tunngavimmut KNAPK isumaqataavoq. Tamanna isumaqarpoq illersuineq atorunnaarsitsinissamut kalerriinermut naapertuuttumik atuuttoq.

*Pisassiissutinit pigisat kingornunneqartartut PNNP-mi aalisarnermisulli piumasaqaateqarfigineqarput. Atorunnaarsitsinissamut kalerriinermut ilaavoq.*

**2.17.9.28.** § 30, imm. 1 Tamanna pillugu aalajangersakkap erseqqissarneqarnissaa KNAPK-p kissaatigaa, taamaalilluni aalisarnermi peqataasut aalisartut kisimik pisassiissutinik kingornussisinnaallutik. Tassa imaappoq aalisarnermi ilaanissamut piumasaqaatinik naammassinnittut kisimik pisassiissutinik kingornussisinnaapput.

*Naalakkersuisut oqaatigaat siunnersuummi iluaquteqarnissamut pisussaaffik eqqunneqarsimasoq. Tamatuma kingunerisaanik pisassiissutinit pigisanik pigisaqartoq pigisat taakku iluaqutiginissaannut pisussaaffeqartoq. Pigisat tamakkerlugit aalisarneqanngippata piginnittoq pisussaavoq pisassiissutinit pigisat tunissallugit. Peqatigisaanik ukiumut pisassiissutit niuerutiginissaanut killiliineq eqqunneqarluni. Tamanna isumaqarpoq piginnittoq inuussutissarsiutigalu aalisarnermik ingerlatsinngitsoq 8 %-it sinnerlugit ukiumut pisassiissutinit tunisisinnaanngitsoq tunisinerlu taanna attartortitsinertut iluseqassanngitsoq. Oqaatigineqartut allannguinissamut tunngavissiinngillat.*

**2.17.9.29.** § 32, imm. 3: KNAPK isumaqarpoq pisortanit pigineqartut ingerlatseqatigiiffiit ingerlatseqatigiiffiit allat assigalugit "killiliiffigineqartariaqartut". Nalinginnaasumik KNAPK-p nassuiaatai takukkit. Nr, 1, 2 aamma 5 annerpaamik 20 %-imut aalajangersarneqarput. 20%.

*Taama isummerneq Naalakkersuisut isumaqatiginngilaat. Immikkoortoq 1.3-mut innersuussisoqarpoq.*

**2.17.9.30.** § 32, Imm. 2, Nr. 3 1-1,5 %-imut aalajangersarneqarput.

*Taama isummerneq Naalakkersuisut isumaqatiginngilaat, Future Arctic Life-mit tusarniaanermut akissutinut oqaaseqaatit ilaatigut takukkit.*

**2.17.9.32.** § 34: Inatsisinut naapertuutinnginneranik misiliinissamut periarfissami aalisartut kalaallit Nunaata Eqqartuussiviani tamanna maalaarutigisinnaavaat.

*Ingerlataqartut ataasiakkaat malittarisassat nalinginnaasut malillugit eqqartuussivinni misiliinissamut periarfissaqarput.*

**2.17.9.33.** § 35: KNAPK-mit siunnersuutigineqarpoq killiliussaq 50 %-imut inissinneqassasoq. Aammattaaq KNAPK isumaqarpoq assersuutigalugu napparsimanermut assigisaanullu atatillugu immikkut akuersinissamut pitsaasunik periarfissaqartariaqartoq.

*Taamatut isumaqarnermut Naalakkersuisut isumaqataanngillat aamma atuinissamut pisussaaffik 85 %-imik aalajangiussimaneqarluni. Tassunga oqaatigineqassaaq siunnersuummi § 39, imm. 4-mi 8 %-it sinnerlugit immikkut akuersinissamut periarfissaqarmat.*

**2.17.9.34.** § 38-mut Pisassiissutinik nuussisinnaaneq 25 % (kingunerinik allannguineq, tak. siunnersuummi § 35).

*Taama isummerneq Naalakkersuisut isumaqatiginngilaat.*

**2.17.9.35.** 17.9.35. § 39, imm. 4 50 %-inut aalajangersarneqarpoq.

*Taama isummerneq Naalakkersuisut isumaqatiginngilaat.*

**2.17.9.36.** § 41: KNAPK isumaqarpoq aalajangersagaq naleqqiussinermi isiginninnermik amigaateqartoq.

*Naalakkersuisunit oqaatigineqarpoq naleqqiussinermik tunngavik tassaasoq ingerlatsinermi inatsisitigut tunngaviusoq sulianik suliarinninnermi tamatigut isigineqartariaqartoq. Oqaatigineqartut allannguinissamut tunngavissiinngillat.*

**2.17.9.37.** § 48: KNAPK-mit kissaatigineqarpoq misileraalluni aalisarnermik kalallit innutaasut nunaqavillutillu inuussutissarsiuteqartut kisimik ingerlatsisariaqartut. Akisussaaffik nunat allamiunut inissinneqassanngilaq.

*Aalajangersagaq tassaavoq missiliuinermik aalajangersagaq. Naalakkersuisunit misileraalluni aalisarnerup inuiaqatigiinnut iluaqutaanissaa anguniarneqarpoq, tamanna immikkoortitsilluni kalaallinit iml. allamiunit ingerlanneqassanngilaq, allamiulli Nunat marluk akornanni isumaqatigiissutit malillugit iml. ullumikkutut Kalaallit Nunaanni suliffeqarfiit niuernissamik isumaqatigiissuteqarfiginerisigut misileraalluni aalisarnissamut periarfissaqassapput.*

**2.17.9.38.** Kapitali 13: KNAPK isumaqarpoq Aalisarneq pillugu siunnersuisoqatigiit oqartussaasut pingaaruteqartut innersuussutigalugulu Aalisarneq pillugu siunnersuisoqatigiit inassutigisaat innersuussutaallu Naalakkersuisunit malinneqassasut.

*Aalisarneq pillugu siunnersuisoqatigiit oqartussatut pingaaruteqarneri Naalakkersuisunit akuerineqarput, tassungalu aamma oqaatigalugu Aalisarneq pillugu siunnersuisoqatigiit siunnersuisartuusut. Aalisarneq pillugu siunnersuisoqatigiit inassuteqaataat innersuussutaallu qaqugu malinneqassanersut suliamiit suliamut naliliiffigineqartarlutik Naalakkersuisullu tassaasut oqartussaasutut ingerlatsisut.*

**2.17.9.39.** § 68, imm. 4: KNAPK isumaqarpoq aalajangersagaq annertuumik sammisaqartoq pillaanermilu mianersuaalliortoqarsimanera tunngaviusariaqartoq isumaqarluni.

*Angallammik piginnittup imaluunniit angallammik oqartussaasup kinaassusersiunngitsumik akisussaanera aalajangersakkami allanneqarluni. Unioqqutitsineq mianersuaalliornikkut imaluunniit piaaraluni pisimanersoq piviusumik uppernarsassallugu ajornartuusinnaavoq. Unioqqutitsisoqarsimappat tamatumalu qanoq mianersuaalliortiginera apeqqutaatillugu pineqaatissiinissamut aalajangersagaq periarfissiivoq aamma kinguneqarluartumillu naammattumillu nakkutilliinermik nakkutilliinermi oqartussanut sakkussanut ilaalluni pingaaruteqartoq. Oqaatigineqartut allannguinissamut tunngavissiinngillat.*

**2.18. KNAPP Qaanaaq**

KNAPP ilisimatitsivoq peqatigiiffiup aalisarneq pillugu inatsisissaq akuerisinnaanngikkaa, aalisartuusugut piniartuusugullu isumaqaratta Avannaani pissutsinut tulluarsarneqarsimanngimmat aalisartorpassuarnillu mattussissalluni. KNAPP taarsiullugu kissaatigaa siunnersuut kinguartinneqassasoq tunuartinneqarluniluunniit.

*Naalakkersuisut KNAPP-p isummersimaneranut isumaqataanngillat.*

**2.19. Kommune Kujalleq**

Kommune Kujalliup (KK) nalinginnaasumik oqaatigaa inatsisissatut siunnersuummi aalisartut isertitaqarluarnissaasa siunertarineqarnera pitsaasuusoq, aammattaaq kalaallit inuiaqatigiit aalisarnermi pisuussutinik piginnittut sapinngisamik annertunerpaamik akileraaruserneqarnissaat siunertarineqartoq. Tusarniaanermut tunngavigineqartut attuumassuteqartuupput.

**2.19.1.** KK siunnersuummi § 9-mut tunngatillugu oqaatigaa tamanna Kujataani erseqqissumik ajornartorsiutaasoq, inatsisissatut siunnersuummut oqaaseqaammi eqqaneqarpoq kalaaliunngitsumik tamakkiisumik piginnittoqarpoq. Nanortallip tunisassiorfia illoqarfimmi suliffissaqartitsiniarnerup tungaatigut pingaaruteqarluartuuvoq. Kommune Kujalleq annertuumik aningaasaqarnikkut ajornartorsiulissagaluarpoq tamakkiisumik piginnittuusup kalaaliunissaa pillugu piumasaqaat malillugu tunisassiorfik matuneqassagaluarpat. Taamaattoqassappat Nanortalimmi allanik suliffissatigut periarfissaqarnissaa pingaaruteqarluinnassaaq.

Kujataanilu maannakkut aalisarnermi ingerlatseqatigiiffinnit aningaasaleerusussinnaaneq

ukiut arlallit ingerlanerini appariartorsimammat pingaarpoq kommunip akileraarutitigut isertitanik annaasaqannginnissaanut erseqqissumik pilersaaruteqarnissaa. Taamaammat kommunip kaammattuutigaa Naalakkersuisut Kujataani suliffissaqartitsinermi pissutsit mianerissagaat akuersissutinik/ tunniussillutik.

*Naalakkersuisut tusarniaanermut akissummi immikkut akuersinissamut periarfissaq erseqqissaassutigaat, taamatut pisuni immikkut akuersissuteqartoqarnissamik periarfissaqarmat.*

**2.19.2.**KK siunnersuummut nassuiaatini qupperneq 17-mut aamma 26-mut innersuussivoq oqaatigalugulu sinaakkutinik qulakkeerisoqarnissaa Naalakkersuisut siunertaralugu anguniarissagaat, taamaalilluni aalisarneq ineriartorsinnaaniassammat aningaasaatillu pisariaqartinneqartut piginnittuunermi piumasaqaatini pissarsiarineqarsinnaallutik. Kommunit

ineriartornerat patajaatsuuvoq patajaatsumillu akileraarutinit isertitat amerliartorlutik. Taamaammat suliffissuaqarfinnut aningaasalersuinissamut periarfissaqartoqarnissaa kissaatiginarpoq.

Immikkut akuersissuteqarnissamut periarfissat §9-mut siunnersuutigineqartut suliffeqarfiit suliaqarnerminni aningaasanik pissarsisinnaanissaannut naammannersut, Kommuni naliliisinnaanngilaq. Tamanna ersarissarneqartariaqarpoq. Kalaallit 100%-imik piginnittuunissaannik piumasaqaammit allaanerusumik aaqqiissutissatut, suliffeqarfinnut nunanit allaneersunit pigineqartunut, soorlu akitsuuteqarnikkut imaluunniit soorlu suliffissaqartitseqqusinikkut immikkut piumasaqaateqarsinnaaneq nalilersorneqarsinnaavoq

*Immikkoortoq 19-imut innersuussisoqarpoq.*

**2.19.3.**KK nassuiaatini qupperneq 27-mut innersuussivoq oqaatigalugulu sulisinnaasut aalisarnermiit inuussutissarsiutinut allanut nuunnissaannut pisariaqartumik immikkut suliniuteqarnissaq Naalakkersuisunit arajutsineqannginnissaa pisariaqarluinnartuusoq. Suliffeqarnermut tunngasuni annertunerusumik suliniuteqartoqarnissaa annertunerusumillu kajumissuseqartoqarnissaa pisariaqarpoq kiisalu nunanit allanit sulisussanik amerlanerusunik tikisitsisoqannginniassammat.

*Ilinniartitaanikkut neqeroorutini kivitsinissap pingaaruteqarnera Naalakkersuisunit akuerineqarpoq pingaartumillu siunnersuutip akuerineqarneranut atatillugu inuussutissarsiutinut allanut nuunnissamik toqqaasut ingerlataqartut immikkut pikkorissartinnissaannut tunngasoq.. Taamaattorli Naalakkersuisunit naatsorsuutigineqarnani sulisinnaasut imaaliallaannaq nuunneri pissasoq, kisianni ukiut arlallit ingerlanerini tamanna piumaartoq aamma ingerlataqartut pineqartut aningaasarsiornikkut allamik periarfissaqalerpata.*

**2.19.4.**§ 34-mi Aalisarneq pillugu siunnersuisoqatigiit katitigaanerinut KK oqaaseqarpoq aalisakkatigut isumalluutit Kalaallit Nunaanni inuiaqatigiinnit pigineqarneri eqqarsaatigalugit taava isumaliutigineqartariaqartoq Aalisarneq pillugu siunnersuisoqatigiinni ilaasortat aalisarnermeersuinnaanissaat, aammali isumalluutit ataatsimoorussat piujuartitsisumik ammasumillu pissuseqartumik aqunneqarnissaannut nalinginnaasumik soqutiginnittunit aamma ilaasortaqartariaqartut.

*Siunnersuummi § 54, imm. 4 tassaavoq ilaasortaaneq siunnersuisoqatigiillu katitigaaneri pillugit malittarisassanik erseqqinnerusunik Naalakkersuisut aalajangersaasinnaanerinut piginnaatitsinermi aalajangersagaq. Malittarisassat taakku nalunaarummi ilusilersorneqarumaarput tusarniaassutigineqartussat aamma peqataasut attuumassuteqartut isummaminnik saqqummiussinissamut periarfissaqassallutik. Nalaakkersuisut isumaat tassaavoq aalisarnermut tunngasuni sulianut tunngasunik ilisimasaqarlutik soqutigisaqartut kisimik aalisarneq pillugu siunnersuisoqatigiinni ilaasortaasinnaasut.*

**2.19.5.**  Kommunimit oqaatigineqarpoq inatsisissatut siunnersuut qisuariartitsisimasoq pinngitsoorani inuit tamarmik oqartussaaqataaneranni pitsaasumik ileqqunik pisariaqartunik naammassinngitsunik. Tamatumunnga pissutaasinnaagunarpoq inatsisissatut siunnersuutip inuiaqatigiinnut naammaginartumik saqqummiunneqarsimannginnera, tassunga ilanngullugu aalisarnermik inuussutissarsiortunut.

*Immikkoortoq 1.1-imut innersuussisoqarpoq.*

**2.20. Kommune Qeqertalik**

**2.20.1.** Kommune Qeqertalik (KQ) ilisimatitsivoq piffissamut tusarniaaffigineqartumut, Kalaallit Nunaannut aningaasarsiornitsinnullu taamatut pingaartigisumut apeqqummullu pingaaruteqartumut sapaatit akunneri taamaallaat arfineq pingasut immikkoortinneqarsimaneri annertuumik kommunimit ajuusaarutigineqartoq. Piffissaq tusarniaaffiusoq juullip ukiutoqqallu nalaaniinnerata tamanna pitsaanerulersinngilaa. Amerlanerpaat juullikkunni sulinngiffeqartarput nalliuttorsiorlutillu. Tamanna tunngavigalugu inerniliisoqartariaqarpoq piffissaq tusarniaaffiusoq sapaatit akunnerinit arfineq pingasunit sivikinnerussanngitsoq. Ilisimavarput Aalisarnermut Naalakkersuisut siulitit sinerissami angalanikuusut tusarniaaneq ingerlallugu, maannali aatsaat pisariaqaraluarpoq illit sinerissami illoqarfiit nunaqarfiillu tikillugit inatsisip inaarutissaa paasisitsiniutigissallugu, inatsit oqareernitsituut Kalaallit Nunatta aningaasarsiorneranut pingaaruteqarnerpaammat.

*Immikkoortoq 1.1-imut innersuussisoqarpoq.*

**20.2.** KQ siunnersuummi § 24, imm. 2-mut ernumassuteqarluni oqaaseqarpoq ilisimatitsissutigalugulu KQ-p naatsorsuutigalugu tunisassiornerup uninngasariaqartarnera tunisassiassanillu amigaateqartarneq suli annertuseriassasoq, suliffissaraluillu taamaalillutik Nunatta avataanut nuunneqassasut. Tamatuma saniatigut Kalaallit Nunaanni annertunerusumik tunisassiornerulernissap politikikkut kissaatigineqarnerulernissaa KQ-mit naatsorsuutigineqartoq.

*Immikkoortoq 1.5-mut innersuussisoqarpoq.*

**2.20.3.** Siunnersuummi aningaasaqarnikkut misissueqqissaarnernut KQ isumaqataanngilaq naliliillunilu inuiaqatigiit kalaallit annertunerujussuarmik piitsunngussasut.

Siullertut suliffeqarfiit atorunnaarsinneqartut pissutigalugit toqqaannartumik annaasat aamma umiarsuit nunamit avammut tuniniarneqassapput.

Aappassaattut ingerlatseqatigiiffiit aningaasaatikitsuaraallutik ernianullu amerlasoorpassuarnik aningaasartuutillit takkussuutissapput, aningaasanik pissarsisinnaagunik. Taamaalillunilu akileraarutinit iluanaarutit ikittuinnanngussapput imaluunniit pissarsinngitsuuissortoqassalluni.

Pingajussaattut kommunit annertuumik eqqugaassapput. Suliffippassuimmi atorunnaarsinneqartussaapput, kisianni inatsisissatut siunnersuummi kommunit aningaasarsiornerat oqaatsimik ataatsimilluunniit eqqaaneqanngillat. Taakkartorneqartut tassaapput pisortanit pigineqartut RG aamma Nunatta Karsia. Suliffiit annaasassat inunnit akissarsiaqarnerusunit, annaasassani amerlanerujussuarnik akissarsiaqartunik, taarserneqarnerat eqqumiippoq. Umiatsiaararsortut qanoq amerlatigisut inuussutissarsiummit piissasut aamma erseqqissumik oqaatigineqanngilaq. Kisianni arlallit nutaamik akissarsilluarnartumillu tassanngaannaq atorfittaassapput.

Naggataatigut, pisassat ikilisinneqarnerisa kingunerisinnaasaat naatsorsorneqarsimanngilaq. Taamaalillutalu ingerlatseqatigiiffiit aningaasaateqarpianngitsut aallaavigineqassappata 80-ikkunni pissutsinut utersaartoqariaannaavoq. Tamannalu maannakkut inatsisiliornerup toqqaannartumik kingunerivaa. Peqassuseq eqqarsaatigalugu taamatut iliartuaarneq maannakkorpiaq ajortup tungaanut ingerlaneruvoq, aamma pissutsinut pitsaanerusunut sukkasuumik uteqqinnissarput upperinngilara.

*Siullertut Naalakkersuisut piginnittuunerup 100 %-imik kaalaalinngorsarneqarnissaani annaasaqartoqarnissaa isumaqatigaat.*

*Aappaattut Naalakkersuisut siunissami aalisarnermut aningaasaliinissap unamminartunngorsinnaanerilerpaat, pingaarnertut aalisarnermut pisinnaatitaaffinnik piffissaliinermut tunngatillugu, maannakkut atuuttoq eqqarsaatigalugu aammalu nunanit allanit piginnittuunissamut maleruagassat atuuttut pissutigalugit.*

*Pingajuattut, Naalakkersuisut aalisarneq pillugu inatsisissatut siunnersuutip kommuninut tamanut kingunerluuteqarnissaa isumaqatiginngilaat. Naatsorsuutigineqarporli pisortat isertitaasa qaffannissaat, matumanilu kommunit.*

*Sisamaattut raajanut fabrikkimi piffissaq tamakkerlugu suliffilimmit suliffissaasinnaasoq alla appasinnerusumik aningaasarsiaqassasoq oqariartuuteqartoqarnikuunngilaq. Maluginiassavat akissarsianik sanilliussinermi akissarsiassat ataatsimut isigineqarpata sulinngiffeqarnermi aningaasarsiassat utoqqalinersiutisiassallu ilanngunneqartarmata.*

*Tallimaattut umiatsiaararsorlutik aalisartut suliunnaarsinniarlugit malittarisassanik atuutsitsisoqalernianngimmat.*

*Kingullertullu inatsisissatut siunnersuummi TAC-ini appariaatinik kinguneqartartitsisoqarnavianngilaq. Naatsorsuisoqarsinnaavoq siunnersuumili matumani kinguneqartitsisoqarnavianngilaq.*

**2.20.4.**  KQ ilisimatitsivoq aalisartortagut qiviarutsigit amerlanerpaat utoqqalisut, inatsimmilu aalisartunik nutaanik periarfissiineq kingusisserujussuuvoq aalisartunngorusuttummi 30-leerersimagunik akuersissummik pisinnaanerat aamma mattussiniarnertut isikkoqarmat.

*Naalakkersuisunit oqaatigineqarpoq siunnersuummi ukiutigut piumasaqaammit aalajangersaasoqanngitsoq, kisianni siunnersuummi § 15-imi ilaatigut aalisarnermut isersinnaanermut malittarisassat pillugit erseqqinnerusunik malittarisassanik aalajangersaanissamut periarfissiisoqarluni, tassunga ilanngullugu ukiutigut killiliisinnaaneq.*

**2.20.5.** KQ ilisimatitsivoq ataatsimiititaliap Inoqarfiup aamma Siumut imatut kissaammik saqqummiussisimasut:

"Aalisarnermut inatsisissaq pinngitsoorani innuttaasunut tamanut sineriak tamaat tusarniutigineqaqqaassasoq piumasaraarput. Kommune Qeqertalimmi nunaqarfinni illoqarfinnilu tamani tusarniaasoqarnissaa piumasaraarput, taakkuummatami siunissami annertuumik eqqugaasussatut isikkullit. Inatsisissarlu aatsaat ukiassamut aalajangerneqarluni eqqartorneqarnissaalu kinguartillugu."

*Immikkoortoq 1.1-imut innersuussisoqarpoq.*

**2.21. Kommuneqarfik Sermersooq**

**2.21.1.** Kommuneqarfik Sermersuumi (KS) kommunalbestyrelsip tamarmiusup kommunimi aalisartut piniartullu peqatigiiffiisa tusarniaanermi suliassiissutitut ilanngussat pillugit isornartorsiutaat kipiluttunartumillu pakatsisimaarnerat tapersersorpaat. Kommunalbestyrelse isumaqarpoq piffissami tusarniaaffiusumi aalisartut piniartullu peqatigiiffiinik peqataatitsinnginneq sakkortuumik isornartorsiorneqartariaqartoq. Tamanna tunngavigalugu, Kommunalbestyrelsip naatsorsuutigaa, Naalakkersuisut aammalu Aalisarnermut Piniarnermullu Naalakkersuisoqarfiup qulakkiissagaat inatsisissatut siunnersuut peqataatitsinikkut susassaqartut ataatsimeeqatiginerisigut ingerlateqqinneqassasoq, taakkununnga ilanngullugit aalisarnermut piniarnermullu peqatigiiffiit.

Tusarniaanermi atuagassiissutitut ilanngussat annertuujupput oqaatsillu inatsisinut tunngasut paasiuminaatsuullutik, susassaqartunut ataasiakkaanut paasilluassallugit ajornakusoorsinnaasut.

Kommunalbestyrelsi isumaqarpoq, Naalakkersuisut aammalu Aalisarnermut Piniarnermullu Naalakkersuisoqarfiup pisussaaffigigaat qulakkiissallugu, susassaqartut inatsisissatut siunnersuummik kalluarneqartut, inatsisissatut siunnersuummik tamanut paasiuminartumik saqqummiussiffigineqarnissaat. Tamanna pisariaqarpoq, taamaalilluni erseqqissumik allassimalissammat, kingunerisassat erseqqissut (pitsaaqutissat/ajoqutissallu) inatsisissatut siunnersuummiittut aalisarnermik suliaqartunut assigiinngitsunut, taakkununnga ilanngullugu pingaartumik umiatsiaararsortunut, atuutissanersut.

*Siunnersuut Inatsisartut 2024-mi upernaakkut ataatsimiinnerani akuersissutigineqassappat Naalakkersuisunit akuersaarneqarpoq inatsit kiisalu inatsit naapertorlugu atuutilersinneqartussat nalunaarutit pillugit qaammarsaasoqarnissaanik pisariaqartitsisoqassasoq. Tassunga tunngasumik oqaatigineqassaaq siunnersuut akuerineqassaguni ulloq 1. januar 2025-mi atuuttussanngortinneqartussaammat. Taassuma piffissap akornanni Aalisarnermut Piniarnermullu Naalakkersuisoqarfik inatsisip imaa kiisalu atuutilerfissaa pillugu qaammarsaassaaq. Siunnersuutip piareersarnerani sulinerup ingerlaqqinnissaa taassumalu ingerlanissaanut immikkoortoq 1.1-imut innersuussisoqarpoq.*

**2.21.2.** KS ilisimatitsivoq najukkami aalisartut piniartullu TAC-mik aammalu piniakkanik sunilluunniit pisassiissutinik aalajangersaanerni peqataatinneqarnissaat pingaarutilerujussuusoq. Taamaattumik inatsisissatut siunnersuummi erseqqilluinnartumik allassimasariaqarpoq, TAC-mik aammalu piniakkanik sunilluunniit pisassiissutinik aalajangersaanerit ilisimatuussutsikkut siunnersuineq aammalu najukkami aalisartut piniartullu peqatigiiffiinik peqataatitsinermik tunngaveqarnissaat, pingaartumik sinerissap qanittuani aalisartut eqqarsaatigalugit.

*Soqutigisaqaqatigiit suleqatigeqqissaarlugit suliarineqarsimasut ukiunut arlalinnut aqutsinissamut pilersaarutit tunuliaqutaralugit TAC Naalakkersuisunit aalajangersarneqartarpoq (tassunga ilanngullugu sumiiffinni aalisarnermut piniarnermullu peqatigiiffiit ilaatinneqarnerisigut) nunani tamalaani isumaqatigiissutit naapertorlugit aamma ilisimatuussutsikkut siunnersuineq eqqarsaatigalugu. Inatsimmi peqatigiiffiit suut imaluunniit atuisut ilisimasaat qanoq iluseqartut siunnersuummi tamakkiisumik allanneqarsinnaaneri ajornarpoq.*

*Aalisakkanut aqutsinissamut pilersaarutinut ilaanngitsunut siunnersuummi § 17 naapertorlugu ukiumut TAC-mik Naalakkersuisut aalajangersaassapput. Tassunga atatillugu ilisimasat pitsaanerpaamik pissarsiarineqarsinnaasut pingaartinneqassapput. Taassuma saniatigut Aalisarnermut siunnersuisoqatigiit tusarniarneqartarnerat ingerlaannartussaavoq.*

**2.21.3.**  KS isumaqarpoq siunnersuummi aalajangersakkat ukununnga tunngasut sinerissap qanittuani aalisartunut aammalu avataasiorluni aalisartunut tunngasut avinneqarsinnaasut pitsaanerusumillu immikkoortillugit. Inatsisissatut siunnersuummi saqqummiunneqartumi, ilaatigut ajornakusoorsinnaavoq immikkoortissallugu, aalajangersakkat sorliit sinerissap qanittuani aalisarnermut atuutissanersut aammalu aalajangersakkat sorliit avataasiorluni aalisarnermut atuutissanersut. Taamaattumik inatsisissatut siunnersuut aggulunneqartariaqarpoq pitsaanerusumillu immikkoortiterlugu, taamaalilluni paasiuminarnerussammat malinnaaffigiuminarnerulissallunilu, aalajangersakkat sorliit sinerissap qanittuani aalisarnermut atuutissanersut aammalu aalajangersakkat sorliit avataasiorluni aalisarnermut atuutissanersut.

*Naalakkersuisut taamatut isummersimaneq isumaqatiginngilaat. Siunnersuutip sinerissamut qanittumi aamma avataasiortunut agguarnissaa inatsisikkut annertuutigut ajornarpoq, tassa pissutsinut assigiinnut aalajangersakkat arlalissuit imminnut attuumassuteqartut malittarisassaliuunneqarmata. Taamaaliussagaanni tamanna marloqiusamik malittarisassaliornerussammat, inatsisiliornermut tulluartuunngitsoq.*

Kommunalbestyrelsi isumaqarpoq, Naalakkersuisut aammalu Aalisarnermut Piniarnermullu Naalakkersuisoqarfiup najukkani aalisarnermut piniarnermullu peqatigiiffiit suleqatigalugit qulaajartariaqaraat sinerissap qanittuani aalisarneq pillugu nassuiaat qanoq allannguuteqartinneqassanersoq imatut allassimaneraniit; ***”*sinerissap aamma aalisarnikkut oqartussaaffigineqartup tunngaviusumik killeqarfiup avataani 3 sømilimi titartarnerup akornanni aalisarneq ingerlanneqartoq;”** imaalillugu; ”sinerissap aamma aalisarnikkut oqartussaaffigineqartup tunngaviusumik killeqarfiup avataani 12 sømilimi titartarnerup akornanni aalisarneq ingerlanneqartoq". Nassuiaataata allannguuteqarnera inuiaqatigiinnut aammalu sinerissap qanittuani aalisartunut iluaqutaasussatut isumaqarfigineqarpat, nassuiaataa allannguuteqartinneqartoq inatsisissatut siunnersuummut ilanngullugu allanneqartariaqarpoq.

*Inatsisissatut siunnersuummi § 15 Naalakkersuisut malittarisassaliorsinnaanissamut tunngavissippaat, tamanna ilaatigut aqutsivinnik inissiinissamut, tamatumunngalu ilanngullugit aalisarnerup angallatinit anginernit, kilisaatinit, angallatinit mikinernit umiatsianiillu agguataarneqarnera. Nalunaarutit ingerlataqartut attuumassuteqartut suleqatigalugit suliarineqassapput, aamma aqutsinissamut pilersaarutit akuerineqarsimasut malinneqartussaapput.*

*Sumiiffiit aqutsiveqarfiusut malittarisassatigut iluarsiivigineqarnissaat inatsimmi pisariaqartitsisoqanngilaq.*

**2.21.5.** Kommunalbestyrelse isumaqarpoq, sinerissamut qanittumi aalisartut pitsaanerusumik isumannaarneqartariaqartut inatsisissatut siunnersuummi aalajangersagaliornikkut ukununnga tunngatillugu minnerpaamik akigititat pisanut tulaassisussaatitaaffiusunut. Tulaassinermi akigititat minnerpaaffii aalajangersarneqassapput/isumaqatiginninniutigineqassapput najukkami aalisartut piniartullu peqatigiiffiisa isumasiornerisigut.

*Naalakkersuisunit maluginiarneqarpoq akit minnerpaaffissaat inatsit attuumassuteqartoq aqqutigalugu malittarisassiorneqassasoq. Aalisarneq pillugu inatsit aalisarnermik inuussutissarsiummik ingerlatsinermut pissutsinik erseqqinnerusunik malittarisassaliorpoq. Oqaaseqaatit allannguinermik kinguneqartitsinngillat, naalakkersuisoqarfiilli akimorlugit suleqatigiissitamik pilersitsisoqassaaq, taamaalilluni akigititap naapertuuttumik inissinneqarnissaanik periarfissarsiortoqarniassammat.*

*Oqaaseqaat allannguinissamut tunngavissiisimanngilaq.*

**2.21.6.** Kommunalbestyrelsi isumaqarpoq, pingaaruteqartorujussuusoq nunaqavissut ingerlatsilerlaat isumannaarneqartariaqartut. Ingerlatsilerlaat soorlu assersuutigalugu angut/arnaq inuusuttoq, sinerissap qanittuani umiatsiaararsorluni aalisartunngornissaminik kissaateqartoq. Matumani inatsisissatut siunnersuummi inuussutissarsiummi erseqqissunik aalajangersaasoqarnissaa amigaatigineqarpoq, taakkunani ingerlatsilerlaat periarfissaat allassimassallutik.

*PNNP-mi aalisarnermi tamatumalu ataaniinngitsumi aalisarnermi inuusuttunik/ingerlatsisussanik nutaanik iluaqutaasinnaasunik malittarisassaliinissaq periarfissaajumaarpoq, takuuk siunnersuummi § 15 kiisalu akuersissuteqarnermi malittarisassat aammalu nalunaarutit atuuttut aqqutigalugit.*

**2.22. Niisa Trawl ApS aamma Sikuaq Trawl A/S**

Niisa Trawl ApS aamma Sikuaq Trawl A/S (NS) aallarniutigalugu ilisimatitsipput Niisa Trawl ingerlatseqatigiiffiup raajarniarnermi akuersissutaanut katillugit 110.404.498 kr.-inik akiliisimasoq. Sikuaq Trawl ingerlatseqatigiiffiup raajarniarnermi akuersissutaanut 53.539.962 kr.-inik akiliisimavoq, taakku saniatigut Sermersuut Seafood A/S-ip pisiarinerani akit ilanngunneqassallutik. Sikuap maannakkut akuersissut pigisaa tassaavoq siusinnerusukkut sinerissamut qanittumi raajarniarnermi akuersissutaasimasut sisamaasut inernerat. Ingerlatseqatigiiffik 2020-mi katillugit akitsuutinut akileraarutinullu 120 mio. kr..-it sinnerlugit akiliuteqarsimavoq 2021-milu akitsuutinut akileraarutinullu akiliutit 160 mio. kr.-iusimallutik 2022-mi akitsuutinut akileraarutinullu 186 mio. kr.-it akiliutigineqarsimapput.

**2.22.1.** NS-imit oqaatigineqarpoq siunnersuummi § 32, imm. 2-mit takuneqarsinnaanngitsoq pissutsit immikkut ittut atuutsillugit suut utaqqiisaasumik immikkut akuersinermut pissutaasinnaanersut, taakkuninnga Kalaallit Nunaanni aalisarnermik inuussutissarsiummut imaluunnit Kalaallit Nunaanni suliffissuarnut pingaaruteqarsinnaanerinik isumaqarnerup saniatigut. Tunngaviusumik isumarput tassaavoq aningaasaliissutinik annaasaqaateqarsinnaalluni ingerlatsineq nunatsinni pioreermat, isumaqarluta § 11, imm. 2 peerneqartariaqartoq.

*Nunat allamiut piginnittut Kalaallit Nunaanni umiarsuaatileqatigiinnik qanoq annertutigisumik piginnittussaanerat Naalakkersuisunit naliliiffigeqqissaarneqarsimavoq. Naalakkersuisut isumaat tassaavoq kalaallit piginnittut Kalaallit Nunaanni aalisarnermik ingerlatsisuussasut. Taamaattorli tusarniaanermi akissutit arlallit oqaatigisimallugu aningaasalersuinissaq qulakkeerniarlugu aamma umiarsuaatileqatigiit immikkut ilisimasatigut ikiorniarlugit nunat allamiut piginneqataanissaat pisariaqartoq. Pissutsit taamaanneranni nunat allamiut piginnittuunissaat pisariaqartinneqartillugu umiarsuaatileqatigiit imaluunniit nunaqqatigiinnut immikkut pingaaruteqarlutik Naalakkersuisut utaqqiisaasumik immikkut akuersinissamut t suli periarfissaavoq. Aalajangersakkamut nassuiaammi taamatut immikkut qanoq ilinerani akuersisoqarsinnaanersoq itinerusumik nassuiarneqarpoq.*

**2.22.2.** NS-imit oqaatigineqarpoq siunnersuummi § 24. imm. 2-mut sinerissamut qanittumut aamma avataasiornermut raajarniarnerup agguarnerata atorunnaarsinnissaa Sikuamut ajornerpaamik kinguneqartitsissasoq, tassa ingerlatseqatigiiffiup maannakkut akuersissutaa sinerissamut qanittumiimmat. Sinerissamut qanittumut akuersissut sumiiffimmi piffissani aalajangersimasuni annertuumik iluaqusiisumik aalisarnissamut periarfissiivoq, pisat annertussusiisigut aamma raajat pisarineqartut angissusiisigut, avataasiorluni raajarniarnermut naleqqiullugu. Tamanna aamma kaaviiaartitat apparnerinik, ajornerusumik angusaqarnermik aamma akitsuutinit akileraarutinillu akiliutit ikinnerulernerannik kinguneqassaaq.

Aammattaaq atorunnaarsitsinerup kingunerissallugu "avataasiornermi" angallatit amerlanerulernissaat, tassa naatsorsuutigineqarmat angallatinut aalajangersimasumik angissusilinnut sumiiffiit aalajangersimasut isersinnaanerisa Naalakkersuisunit killilerneqarnissaa.

*Inatsisissatut siunnersuummi aalisarnermi atugassarititaasut eqqartumik tunngaveqarnissaat anguniarneqarpoq soorlulu angallatip annertussusaat aamma/imaluunniit angallammi pisanik isumaginnissinnaanerit aallaavigalugit aqutsivinnik killilersuinerit atuuttussanngorlugit.*

**2.22.3.**  Siunnersuummi § 32, imm. 2, nr. 1-imut oqaatigineqassaaq Niisa aamma Sikuaq taamaallaat ilaqutariinnit ataatsinit pigineqarmata, tamanna isumaqarpoq ingerlatseqatigiiffiit katillutik Kalaallit Nunaata Kitaani raajarniarnermi 10 %-inik taamaallaat pigisaqarsinnaasut. Niisa maanakkut Kalaallit Nunaata Kitaani avataasiorluni raajartassiissutinik 13,365 %-inik pigisaqarpoq aamma Sikuaq Kalaallit Nunaata Kitaani maannakkut sinerissamut qanittumi raajartassiissutit 14,471 %-iinik pigisaqarpoq. Ataatsimut Niisa aamma Sikuaq Kalaallit Nunaata Kitaani raajartassiissutit 13,841 %-iinik pigisaqarput, taamaalilluni ingerlatseqatigiiffiit 3,841 %-pointit tunisariaqassallugit, inatsit maannakkut iluseqartillugu akuerineqassappat. Tamatuma kingunissaa tassaavoq siumut sammisumik kilisaatit marluk ingerlannissaanut pisassiissutinik tunngavissaarutissasoq, tassa umiarsuit ataatsimut piginnaasaat pisassiissutinit tunngavigineqartunit annertuumik sippuimmata, taamaalilluni ingerlatseqatigiiffiup aappaa tunisariaqalissallugu. Aammattaaq avaleraasartuunik aalisarnissamut tunngavissaarutissalluni, tassa piginnaasat tamarmiusut raajarniarnermut atorneqarmata. Tamatuma malitsigisaanik kilisaatip aappaa tunineqarpat tassani inuttat tamakkiisumik atorunnaassallutik.

Niisap aamma Sikuaq-p inassutigaa § 32. iml 2, nr. 1-imi killiliussaq 15 %-imut qaffanneqassasoq qulaani allassimasut annertuut inuiaqatigiinnut kingunerlutsitsinissaat pinngitsoortinniarlugu.

*Tusarniaanermi akissutit tiguneqartut tunuliaqutaralugit inummut pisassiissutinut qummut killiliussaq 10 %-imiit 12,5 %-imut qaffatsinneqarpoq.*

**2.22.4.**  Siunnersuummi § 32, imm. 2, nr. 4-mut NS oqaaseqarpoq ilaqutariit 10 %-imut killiliussamit eqqorneqassasut tamatumalu kingunerisaanik piginneqataassutit tunineqartariaqassallutik aamma ingerlatseqatigiiffimmit ikinnerussuteqartut piginneqataalerlutik, piffissami maannakkut piginnittuuneq avinneqarsimalluni. Tamanna erseqqissunik arlalinnik ajortumik kingunerlutsitsissaaq, tassunga ilanngullugu aalajangiinerni pingaaruteqartuni il.il. sunniuteqarneq annaaneqarluni, Tamanna tunuliaqutaralugu inassutigivarput killiussaq 15 %-imut qaffanneqassasoq.

*Tusarniaanermi akissutit tiguneqartut tunuliaqutaralugit inummut pisassiissutinut qummut killiliussaq 10 %-imiit 12,5 %-imut qaffatsinneqarpoq.*

**2.22.5.**  Siunnersuummi § 33-mut NS-imit oqaatigineqarpoq Kalaallit Nunaata Kitaani raajarniarnermut aamma Kalaallit Nunaata Kitaani avataasiorluni qaleralinniarnermut ukiuni qulini pisassiissutinit pigisanut piffissaliinissaq siunniunneqartoq. Ukiuni kingullerni umiarsuarni nutaani aningaasaliinernut naleqqiullugu piffissaq sivikippallaarpoq. Ingerlatseqatigiiffiit piginnittullu aamma aningaasaliinermiit tulluartumik iluanaaruteqassappat pisassiissutinit pigisanut piffissaliussaq ukiunut 15-inut qaffanneqartariaqarpoq. Tamanna maannakkut siunissamilu ingerlatsisussanut aningaasaleerusussutsip pigiinnarnissaanut iluaqutaassaaq.

*Immikkoortoq 1.4-mut innersuussisoqarpoq.*

**2.23. Oceans North Kalaallit Nunaat**

Oceans North (ON) ilisimatitsivoq suliniaqatigiiffimmit annertuumik ernumassutigineqartoq Aalisarneq pillugu inatsisip maannakkut iluseqarnermigut kingunerissagaa inuiaqatigiinnut Avannaanilu nunaqarfinnut aseruisumik sunniuteqarnissaa. Taamaattorli aalisarneq pillugu inatsisip nutaap pisariaqartinneqarnera ON-imit tapersersorneqarluni.

**2.23.1.**  ON-imit oqaatigineqarpoq tusarniaanerup ingerlanneqarnera sivikippallaartoq - aamma maannakkut sapaatit akunneri arfineq pingasut tikillugit tusarniaanermi piffissaliisoqaraluartoq. Aalisarnermik inuussutissarsiummi annertuumik allannguisoqarnissaa pilersaarutaavoq ONKN-milli pingaaruteqartutut isigineqarluni Naalakkersuisut aamma Naalakkersuisoq pisariaqartinneqartumik piffissaqassasut, minnerunngitsumik isumaqatigiinniarnissamuunnaanngitsoq, kisianni peqataasut attuumassuteqartut peqatigalugit inuussutissarsiortut pillugit aamma inuiaqatigiit pillugit siunissami ilusissap eqqartornissaanut. Isumaqarpugut annikinnerusutigut aalisartunik aalisarfeqarfiusullu mikisut illersornissaannut pisassiissutit agguarnerinut allamik periarfissamik imaluunniit "arlariimmik" aaqqissuussinernik misissuinissamut piffissamik annertunerusumillu suliniuteqarnissamut pisariaqartitsisoqartoq.

Inuiaqatigiinni inooqatigiinnikkut kulturikkullu isiginninneq aallaavigalugu isumarput tassaavoq inatsisip, uani siunnersuutigineqartup, aalisarnermut atassuteqartut nunaqqatigiit ulorianartorsiortikkai. Taamatut allannguinernut naammattumik misissueqqissaartoqarnanilu, pilersaarusiortoqarnanilu oqilisaassisoqarsimannginnera ernumassutigaarput, qanittukkullu soqutigisalinnit pingaaruteqartuniit oqaaseqaatit tunngavigalugit qularutiginagu piviusumik tamanut ammasumik oqallinneq aatsaat aallartittoq, tassa aalisarneq pillugu inatsisissatut siunnersuut tamanut saqqummiunneqarmat. Upperaarput politikikkut inaarutaasumik aalajangiinissaq inatsillu siunnersuutigineqartoq akuersissutigineqarnissaa sioqqullugu Kalaallit Nunaanni soqutigisaqartut pingaarutillit kiisalu inuit tamarmik oqallinnermi naammattumik peqataatinneqanngippata kikkut oqartussaaqataanerannik paasinninnermi ilungersunartumik ajornartorsiuteqartoq.

*Immikkoortoq 1.1-imut innersuussisoqarpoq.*

**2.23.2.**  ON-ip inassutigaa siunnersuummi § 1, imm. 3 "pingaartinneqassapput" imatut sakkortusineqartariaqartoq "inatsimmut matumunnga atatillugu aalajangiinissat tamarmik eqqarsaatigineqartussat pissutsit" immikkoortullu taaneqartut saniatigut uku ilanngunneqassallutik:

- mianersornissamut tunngavik imaluunnit isiginninneq

- pinngortitami ataqatigiinnerit tunuliaqutaralugit aalisarnermik aqutsinermik isiginninneq

- silap pissusaata allanngorneranit sunniutaasut

*Naalakkersuisut isummersuutit isumaqatiginngilaat taamaammallu siunnersuummi allannguuteqartitsisoqanngilaq.*

**2.23.3.** ON-ip akueraa nunat marluk akornanni isumaqatigiissutit aamma nunat tamalaat isumaqatigiissutaat siunnersuummi ilanngunneqarmata, kisianni isumaqatigiissutini taakkunani immikkut aalajangersimasut ilaatinnagit, aalisarneq pillugu inatsimmi annertuutigut ilanngunneqartut nunarsuarlu tamaat politikikkut isigalugu, taamatut tunngavinni nalornissuteqarlunilu akisussaassuseq amigaatigineqassaaq.

Periarfissatut kapital 1, imm. 1-imut ilanngunneqarnissaa inaassutigaarput "tunngaviit" pillugit kapitali 1-imi paragraffimik ilanngussisoqassasoq. Pissutsit taakku imm. 3-mut imaluunniit immikkoortumi nutaani ilanngunneqarneri apeqqutaatinnagu, taakku aamma paragraf 1, imm. 3 (nassuiaatini) ilanngunneqartariaqarput, nassuiaatinilu ilaassallutik nunani tamalaani inatsisit, sinaakkutit ilitsersuutillu attuumassuteqartut, taamaallaat unnga killeqartinnagu:

- UNFSA (pingaartumik immikkoortortaq 5 aamma 6)

- Atlantikup imarpissuata avannamut kitaani (NAFO) aalisarneq pillugu suliniaqatigiiffik pillugu isumaqatigiissut

- Piujuartitsisumik ineriartorneq pillugu NP nunarsuarmi anguniagaat, pingaartumik anguniagaq 14 Imaani uumasut + piujuartitsisumik atuineq pillugu NP nunarsuarmi anguniagaanik Naalakkersuisut sulinerat: https // www.anguniakkavut.gl/

2- 022 uumasut assigiinngisitaartuunerinut nunarsuaq tamakkerlugu sinaakkusiussat (aamma aalisarnermut tunngatillugu anguniakkat) + uumasut assigiinngisitaartuuneri pillugit Naalakkersuisut periusissiaat: ii nr. 29-2003 (nunalerineq.gl)

*Kalaallit Nunaata nunani tamalaani sunik isumaqatigiissuteqarsimanera inatsisip oqaasertaani tamakkiisumik allannissai inatsisilerinikkut naleqqutinngitsuusoq Naalakkersuisut isumaqarput. Taamaattorli tamatumunnga assersuutit arlallit nassuiaatini allanneqarlutik.*

**2.23.3.** ON-imit pingaartinneqarpoq ammasumik pissuseqarnerup kapitali 1, imm. 9-mi ilaatinneqarnera, inassutigissavarpulli tamanna aalajangiiniarnermi ammasumik pissuseqarneq immikkut isumagineqassasoq.

*Ammasumik pissuseqarneq aalisarneq pillugu inatsisissatut siunnersuummi tunngaviit pingaarutillit ilagaat, tamannalu aamma siunnersuummi § 1, imm. 3, nr. 9-mi takuneqarsinnaalluni. ON-ip oqaaseqaatai Naalakkersuisunit imatut paasineqarput Naalakkersuisut aalajangiineranni ammasumik pissuseqartarnissaq ON-ip inassutigaa. Tamanna ajornartinnagu Naalakkersuisunit kissaatigineqarpoq aalajangiiniarnerni aamma aalisarnermik aqutsinermi ammasumik pissuseqartarnissaq. Tamanna aamma aalisarneq pillugu paasissutissanik suliaqarnerup tamanullu saqqummiussisarnissaq siunnersuummi ilanngunneqarneranut pissutaavoq ingerlatsinermi aalisarnermillu inuussutissariummi annertunerusumik ammasumik pissuseqarnissaq siunertarineqarmat.*

*Naalakkersuisunilli paasineqarpoq aalisarnermik aqutsinermi aamma aalajangiiniarnerni isertuussassanik peqartarsinnaanera, taamaattumik ON-ip oqaaseqaatai siunnersuummi ilanngunneqarnatik.*

**2.23.4.** ON-imit oqaatigineqarpoq uumassuseqarnerup assigiinngisitaartuunerata illersornissaanut aaqqissutit annertuut ilanngunneqarnissai nalinginnaasumik amigaataasut, tassunga ilanngullugit aalisarnerup uumasunut sunniuteqarnera, uumasuni piniagaanngitsuni, ilaatigullu imaani timmissanut eqalussuarnullu. Inassutigaarput aalisarneq pillugu inatsisip nutaap uumasut assigiinngisitaartuunerinut nunarsuaq tamakkerlugu sinaakkutit naapertorlugit Kalaallit Nunaata pisussaaffinnik naammassinninniarnerani qanoq peqataanera pillugu innersuussisoqassasoq, aamma inatsisip qanoq uumasut assigiinngisitaartuunerinut nunami periusissiamut iliuuseqarnissamut pilersaarutini tapertaanersoq, uumasut assigiinngisitaartuuneri pillugit isumaqatigiissut naapertorlugu. Immikkoortut ilaatinneqarsinnaasut tassaasinnaapput saniatigut pisat annikillinissaanut pisussaaffiit, uumasoqarfiit sumiiffiillu matoqqatinneqartut illersornissaanut aaqqiissutinik pilersitsinerit, sumiiffinni aalajangersimasuni kilisaatit natersiutit atorlugit aalisarnerup killeqartinnera. Uumasut assigiinngisitaartuuneri pillugit nuna tamakkerlugu periusissiamut atatillugu iliuuseqarnissamut pilersaarutit iluaqutaasumikqimerloorneqarsinnaapput.

*Siunnersuummi siunertaq pillugu aalajangersakkami ilaatigut aqutsinermi aalisakkanik pisuussutinik piujuartitsinermik iluaquteqarnissap pingaartinneqarnissaanut innersuussisoqarpoq, aamma imaani pinngortitap ataqatigiinneranut aalisarnerup ajortumik sunniuteqarnissaa minnerpaamiitinniarlugu.*

*Tamatuma qulakkeernissaanut sulinermi suliniutit inatsit naapertorlugu nalunaarutini attuumassuteqartunik atulersinneqartuni ilanngunneqarnissai qulakkeerneqassaaq. Ilaatigut malittarisassatigut sukkasuumik naammattumillu tulluarsaanissaq qulakkeerniarlugu, ilaatigullu inatsiliornermik peqquteqartumik.*

**2.23.5.** ON-imit oqaatigineqarpoq Piujuartitsinermik anguniakkat eqqortinnerinut aamma innersuussineq pitsaasumik ilassutaassasoq, tassa avatangiisitigut inuiaqatigiinnilu piujuartitsinermut innersuussinerit taakku eqqarsaatigalugit - Kalaallit Nunaata piujuartitsinermi anguniagaanik nutarternerinermi maannakkut sulineq iluaqutaasumik Naalakkersuisunit iluaqutaasinnaammat.

*Taama isummerneq Naalakkersuisut isumaqatiginngilaat. Siunnersuummi uumassusilinnik, aningaasaqarnikkut inuillu atugaasigut piujuartitsinermut tunngavinnut innersuussivoq, piujuartitsinissamullu anguniakkanik itisiliilluni nassuiaasoqartariaqarsorinagu.*

ON siunnersuummi § 21-mut oqaaseqarpoq aalajangersagaq mianersornissamut tunngavik naapertorlugu aalisarnerup unitsinnissaa pillugu aalajangersakkamik imaqartariaqartoq, taamatut aalisarnerup kingunerisinnaappagu aalisakkanik pineqartunik ajoqusiisinnaaneq, aamma pinngortitami ataqatigiinnerni pingaarutilinnut allanut imaluunniit nalinginnaasumik uumasoqarnerup innarligassaannginneranut.

*Naalakkersuisut tassunga isumaqataanngillat. Mianersornissamut tunngavik aqutsinissamut pilersaarutini atuuttuni aamma TAC-p aalajangersarnerani isiginiarneqarsimapput.*

**2.23.7.** ON-imit oqaatigineqarpoq siunnersuummi §§ 16 aamma 17 maannakkut aaqqissuussinermi nassaarineqarsinnaasunik tunngaviusumik ajornartorsiutinik aaqqiinngitsut (assersuutigalugu naalakkersuisut TAC-mik saneqqussisinnaanerat) ilisimatuussutsikkut siunnersuineq paasiniaaffigereerlugu. Paragraffimut tassunga inassutigaarput peqassuseq, nalinginnaasumik MSY-mik (piujuartitsinermi annerpaamik pisarineqarsinnaasut) aaqqissuussineq naapertorlugu tassani killissarititatut nassuiarneqartoq, qaffasissutsimut aalajangersimasoq inorlugu apparsimappat pilersitseqqinnissamut pilersaarut inissinneqarsimasoq ilanngunneqassasoq (takussutissiaq 1). Maluginiarparput piumasaqaat taanna peqassutsip killiffia pillugu naammattunik tatiginartunillu ilisimatuussutsikkut paasissutissanik pisariaqartitsisoq. Taanna ilanngussineq aamma pisassiissutinik agguaassineq pillugu politikikkut aalajangiinernut peqassutsip piujuartinnissaanut illersuissaaq, aamma peqassuseq kinguariarpat aamma aalajangersimasumik annertussuseqalerpat aalisartut qanoq naatsorsuutigisaqarsinnaanerannut malittarisassanik erseqqissunik saqqummiussissalluni. Aalisarnermik aqutsineq pillugu tunngaviit nutaaliaasut aamma inatsisitigut oqartussaaffinni allani misilittakkat tunngavigalugit pilersitseqqinnissamut pilersaarutit ineriartortinnissai pillugit ilitsersuummik iluaqutaasumik Canada suliaqarsimavoq.

*Naalakkersuisunit oqaatigineqarpoq peqassutsinik pilersitseqqinnerat aqutsinissamut pilersaarutinit ataasiakkaanit takuneqarsinnaassasoq. Tassunga oqaatigineqassaaq TAC-mi imaluunniit aqutsinissamut pilersaarutini allannguutaasinnaasut pillugit nassuiaateqarnissamut Naalakkersuisut pisussaaffeqarmata, tak siunnersuummi § 53.*

**2.23.8.**  ON qalerallit pillugit ilisimatuussutsikkut siunnersuinermiit qaffasinnerusunik pisassiissutinik suli akuersisoqartarneranut annertuumik ernumassuteqarpoq, aamma tusarniaanermi akissutiminni tabel 1 tamanna pillugu paasissutissat nutaat saqqummiussimallugit, NAFO SCR Doc 23/030, 23/028, 23/033 (aningaasarsiornikkut pisat) pillugit paasissutissanik imaqartoq - NAFO SC Advice juni 2022-imeersoq. Aalisarneq pillugu inatsisissamut missingiummi aqutsinissamut pilersaarutinut piumasaqaatit takoqqillugit ON kaammattorneqarpoq, kisiannili pilersaarutit taakku sunik imaqarsinnaaneri pillugit paasissutissat amerlanerusut pisariaqartinneqarlutik.

*Aqutsinissamut pilersaarutini immikkoortut suut ilaatinneqarnissaat pillugu Naalakkersuisut nalileeqqissaarsimapput. Oqaatigineqassaaq aqutsinissamut pilersaarutit aqutsinissamut pilersaarutinut Aalisarneq pillugu ataatsimiititaliarsuup siunnersuutai aallaavigalugit suliarineqarmata, taakku ICES-imi inassuteqaatit tunuliaqutaralugit suliarineqarsimallutik. Tamatuma saniatigut Pinngortitaleriffik aamma Aalisarneq pillugu siunnersuisoqatigiit qanimut suleqatigalugit Kalaallit Nunaanni Aalisagaqatigiinnut Aqutsinissamut pilersaarutinut minnerpaamik imarisassaanut malittarisassanut innersuussisoqarpoq. Taakkua inatsit aallaavigalugu nutarterneqarnissaat naatsorsuutigineqarpoq. ON-ip tusarniaanermi akissutaanit paasissutissat suut ON-imit ujartorneqarnersut erseqqissumik takuneqarsinnaanngilaq. Oqaaseqaatit siunnersuummut allannguinissamut tunngavissiisimanngillat.*

**2.23.9.** ON-mit pisassiissutinit pigisat annertunerpaaffissaannut tunngatillugu siunnersuummi § 32-mut oqaatigineqarpoq suliniaqatigiffik annertuumik ernumassuteqartoq. Sinerissamut qanittumi qaleralinniarnermi pisassiissutinit pigisanut killiliussat peqassutsimut pisassiissutit tamarmiusut immikkoortillugit allanngortinneqartillugit kisitseriaatsikkut ajornarmata. Tamanna pisarpoq pisassiissutit sumiiffimmi 47-mi pisassiisutit tamarmiusut ilaatut naatsorsorneqarpat, kisinnili 2,5 %-imik qummut killiliussaq peqarfiusuni immikkoortuni taamani pingasunit 2,5 %-iusut naatsorsorneqarpat. Sumiiffimmi ataatsimi pisassiissutit qummut ammulluunniit nikippata, allat apeqqutaatillugit, pisassiissutinut iliuuseqarsimanngikkaluarlutik aalisartut ilaannut qummut killiliussat qaangerneqassapput (tak. ilanngussaq 2).

Tamanna aamma aalisakkani taakkunani peqassuseq taakku akornanniittoq atassuteqanngitsumik aqunneqarpat taava PNNP peqassutsinut malinnaassaaq. Tunngavigisaq taanna eqqortinneqanngippat sumiiffiit akornanni aalisartut nuutsinnissaat ajornarsissaaq, aalisartumut nuuttumut malitsigisaanik pisassiissutit allanngortinneqanngippata (tak. ilanngussaq 1).

2,5 %-imik pisassiissutinut qummut killiliussat aalisarneq pillugu ataatsimiititaliarsuup siunnersuutaanit 0,2-0,6 %-imit qaffasinneruvoq. Tamatumunnga pissutaasut ilaat tassaavoq taakku 2,5 %-it sumiiffinni pingasuni tamanit naatsorsorneqartarmata. Qummut killiliussat peqassutsini tamani qanoq aalajangersarneqarnersoq erseqqinngilaq.

*Aqutsivimmi 47-mi pisassiissutinut qummut killiliussaq ataatsimut suliaavoq. Aqutsivik nalunaarusiornikkut pingasunut agguataarneqarsinnaavoq.*

*Pisassiissutinut qummut killiussatut siunnersuutigineqartumi pisassiissutinik pigisat sapinngisamik siammasinnissaanik aammalu massakkut ingerlatsisut aalisarluarnerinik ajoqusernagit periarfissaqartittuarnissaannik kissaateqarnerit nalimmassaqatigiissillugit inissinneqarput.*

**2.23.10.** ON-imit oqaatigineqarpoq PNNP-mut ikaarsaarnermut najoqqutarineqartoq tulluanngitsunik kinguneqartitsissasoq. Aalisartut ataasiakkaat tamarmik pisassiissutinit pigisassaat ukiuni kingullerni tallimani aalisarsimanermi pitsaanerpaanit pingasut tunngavigalugit naatsorsorneqartarmat ukiuni kingullerni marlunni ileqquusumik annertunerusumik aalisarsimasut aalisartut tamarmik PNNP-mut nuunnissamut pilerisunnerussapput. Tamanna PNNP-mut nuunnissamik pilersitsivoq, aalisartut kingullertigut nalaatsornikkut annertunerpaamik aalisarsimasut naapertuutinngitsumik iluaquserneqarlutik, inernerallu naligiinnginnermik pilersitsilluni. Sunniut taanna ilanngussaq 1 aamma 2-mit erseqqinnerusumik allaaserineqarpoq. Nunap immikkoortuinit allaniit nalunngilarput piffissamik pisanillu toqqaaneq aalisartunut annikinnerusumik aalisarsimasunut ajortumik sunniuteqartartoq, aamma anginerusunik angallateqartut aalisarluartitsinerusunillu atortoqartunut tamanna iluaqusiisarluni.

*Tamatumunnga Naalakkersuisut akerliliipput oqaatigissallugulu ukiuni kingullerni tallimani piviusumik aalisarsimaneq tunngavigalugu naatsorsuineq ingerlataqartut ataasiakkaat piginnaasaannut eqqortumik takutitsisartoq. Ingerlataqartoq taassuma iluaqutigisinnaasaanit qaffasinnerusumik pisassiissutinit pissarsisimappat siunnersuummi iluaquteqarnissamut pisussaaffik ikkunneqarsimavoq. Aalajangersakkamik unioqqutitsineq pineqaatissiisarnermut aalajangersakkat malillugit akiliisitsinermik kinguneqarsinnaavoq, kisiannili aamma piffissami aalajangersimasumi aalisarsinnaanermut akuersissutip atornissaanut pisinnaatitaaffiup tamakkiisumik ilaannakortumilluunniit arsaarinnissutigineqarneranik imaluunniit aalisarsinnaanermut akuersissutip arsaarinnissutigineqarneranik kinguneqarsinnaavoq, takuuk § 40, imm. 1, nr.1.*

*Aalajangersakkamik aqutsinermi naleqqiussinermi tunngavik isiginiarneqassaaq.*

**2.23.11.**  ON aamma ilisimatitsivoq angallammut ataatsimut pisinissamut pisussaaffiup 25 %-imiit ingerlatseqatigiiffiup pisaanit tamarmiusunit 25 %-inut allanngortinneqarnissaanut siunnersuut pillugu suliniaqatigiiffik ernumassuteqartoq. Tunngavik eqqunneqarpat tamanna qularnanngitsumik isumaqassaaq pisinerit tamarmiusut appassasut taamaalillunilu pisiffiusuni sulisoqarnermut ajortumik sunniuteqarluni tamatumalu kingunerissallugu Avannaani nunaqqatigiippassuarni isertitaluttunngornissaq.

*Immikkoortoq 1.5-mut innersuussisoqarpoq.*

**2.23.12.** Pisassiissutinik piginnittut tamatigut aalisartuusariaqarput "taaguutaannarmik angallatit naalagai" akornuserniarlugit aamma pisassiissutit katersornissaannut naapertuutinngitsumik kajumissaaruteqannginneq qulakkeerniarlugu. Inatsimmi pisassiissutinik procentiusumik piginnittuunermi killiliussat akuerivagut kaammattuutigalugulu taakkua naammattumik misissoqqissaarneqassasut, procentit taakku suli Kalaallit Nunaanni innuttaasunut aamma inuiaqatigiinni ataasiakkaanut annertunerpaamik iluaqutaanissaat qulakkeerniarlugu. Aalisarnerit ilaanni nunaqqatigiit iluanni tunniunneqarsinnaasunik nunaqqatigiinnut" pisassiissutinik tunniussisarnikkut naligiinnermut iluaqutaasinnaaneranut ernumasoqarsinnaavoq, aamma akuersissutinut aningaaserivinnik pilersitsisoqarsinnaalluni, pisassiissutillu nunap immikkoortuinut aalajangersimasunut atatinneqalerlutik. Periarfissaq alla tassaavoq pisassiissutit pillugit peqatigiiffinnik pilersitsinerup akuerineqarnera, peqatigiit peqatigiiffimmi peqataasut aalisartut amerlassusaasa assinginik pisassiisutinik peqarlutik. Taamatut aaqqissuussineq inissinneqarpat PNNP-p aningaasaqarnikkut kinguneqarluartitsinera anguneqarsinnaavoq, taakkulu inuiaqatigiinni ajortumik sunniutai annikillineqarlutik. Aalisakkanik isumalluuteqartunik sumiiffimmut qanittumiittut nunaqqatigiinnut aalisartut killeqartinnissat Naalakkersuisut isumaliutigissagaat inassutigaarput. Kalaallit Nunaanni immikkut ataqatigiinnermi aamma pisassiissutinut procentit siunnersuutigineqartut tunngavigalugit ONKN-imit inassutigineqarpoq tamanna iluaqutaasinnaasoq, piginneqatigiiffiup pisassiissutinit pigisai pigisaqarnissamut akuerineqarpata, pisassiissutinit pigisat atugassinneqarsinnaasunit annertunerusinnaasoq. Tassani tunngavigineqassaaq pisassiissutinik piginneqatigiiffiini aalisartut tamarmik piginneqatigiiffimmit attartorneqartunik aalisarsinnissamut akuerineqarpata, pisassiissutinit pigisat amerlaqataannut naapertuuttunik. Taamaalilluni piginneqatigiiffik piginneqataasut amerlassusiinut naapertuuttumik pigisat qummut killiliussamik amerlinerannut naapertuuttumik annerpaamik aalisarsinnaalissaaq.

*Aalisarneq pillugu ataatsimiititaliarsuaq aqutsinissamut najoqqutassanik assigiinngitsunik misissueqqissaarsimavoq aamma inuussutissarsiornermi sinaakkutini piumasaqaatit patajaatsut qulakkeerniarlugit PNNP-mik aaqqissuussineq inassutigisimallugu. Ingerlataqartut PNNP-mik aaqqissuussinermi kisimik peqataarusuttut qulakkeerniarlugit aaqqissuussinermik kajumissuseq tunngavigalugu peqataaffigineqarsinnaasumik Naalakkersuisut eqqussipput. Siunnersuummi nammineq aalajangiisinnaaneq erseqqissarneqassaaq taamaalillunilu ingerlataqartut arlaannaalluunniit aalisarnermik qimatsinissaannut pinngitsaalineqarnatik. Taamaattorli Naalakkersuisut naatsorsuutigalugu sinerissamut qanittumi aalisarnermi nalinginnaasumik ukioqqortussuseq pissutigalugu sinerissamut qanittumi aalisartut amerlassussaasa allanngortiartuaarnissaa..*

**2.23.13.** Aalisarnermik aqutsineq pillugu tunngaviit nutaaliaasut, qulaani eqqaaneqartutut, PNNP-mik aaqqissuussinermik tapersersuinermut atorneqassapput. Tassunga ilaapput mianersortumik isiginneriaaseqarneq aamma pinngortitami ataqatigiinnikkut aqutsinermut isiginneriaaseqarneq.

Pisanik nakkutilliineq pillugu malittarisassat aamma pilersitseqqinnissamut killiliussat aamma annikilliliinissamut pingaaruteqarput kiisalu pisat annertussusai annikillisinniarlugit ajornartumik aalajangiisoqassatillugu politikikkut aalajangiisarnerit atorunnaarsinnissaat tulluarlutik, taamaalilluni peqassuseq pilerseqqineqarsinnaalluni. Immikkut immikkoortunut ilaasinnaapput ilisimatuussutsikkut siunnersuisarnerit malinneqarnissaasa qaangerneqartannginnissaasalu qulakkeerneqarnissaat, aalisagaqarfiit pingaarutillit illersorneqarnissaat, aamma nerukkaatersorluni aalisarnermut atatillugu uumasut kiisalu pisaasartut akornanni sunniiveqatigiinnerit eqqarsaatigineqarlutik. Sumiiffiit matuneqarneri aamma suffinerit nalaanni aalisarnerit killiliiffigineqartarnerilu kiisalu aalisakkanut mikivallaartunut nalunaarsuisarneq aamma atulersinneqarsinnaapput. Sunngiffimmi aalisarnissaq akuerisaatillugu aalisarnernit taakkunaniit aalisakkat toqusarneri pillugit missiliuisarnerit aalisarnermi qanoq annertutigisut pisarineqartarnerinut ataatsimut missiliuinermut ilanngunneqartariaqarput.

*Siunnersuummi tassani piujuartitsinerup pingaaruteqarnera Naalakkersuisunit annertuumik isiginiarneqarpoq. Taamaattorli oqaatigineqassalluni ilisimatuussutsikkut siunnersuisarneq pinngitsoorani peqassutsinut tamanut naleqqersuutigissallugu naammanngimmat, taamaattumik taanna atorneqanngippat imaluunniit naammaginanngitsumik pitsaassuseqarpat maannakkut ilisimatuussutsikkut siunnersuisarnermut tamatigut innersuussisoqarsinnaanani. Tusarniummut akissutigineqartumi immikkuualuttut eqqaaneqartut tamarmik aqutsinissamut pilersaarutini nalunaarutinilu attuumassuteqartuni ilanngunneqarsimapput.*

**2.23.14.**ON-ip naggasiullugu oqaatigaa PNNP-mik aaqqissuussinerup aaqqissugaanera tulluarsarneqarsinnaasoq, taamaalilluni taanna toqqaannartumik sinerissami nunaqqatigiinnut iluaqutaalerluni. Kisiannili pisariaqarluni PNNP-p malitsigisaanilu inuiaqatigiinni aningaasarsiornikkut kingunissai arajutsinaveersaarneqassallutik. Tamatumani ilanngullugu pisariaqarpoq Naalakkersuisunit kissaatigineqarmat aarlerinartut pitsaaliorneqarnissaat.

Maannakkut missingiut oqaaseqaatillu inuiaqatigiinni aningaasarsiornikkut pitsaaqutaasinnaasunik inuiaqatigiinni aningaasaqarneq imaluunniit inuiaqatigiinni pitsaaqutit akornanni paarlakaapput. Periusissiat aningaasarsiornerup kinguneqarluarnissaanik, naammassisaqarsinnaanissaat imminullu akilersinnaaneranik qaffatsitsiniartoq soorunami inuiaqatigiinni aningaasarsiornikkut iluaquteqarneq annertusitissinnaavaat. Taamaattorli aningaasarsiornikkut inuiaqatigiinnilu iluaqutinut sillimanngitsumik isiginninneq inuiaqatigiinni avatangiisitigullu siunertaanngitsumik ajoqusiisinnaasumillu kinguneqarsinnaallutik.

Pitsaasumik aalisarneq pillugu inatsiseqarnerup aningaasarsiornikkut imminut akilersinnaaneq qulakkiissavaa, kisianni inuiaqatigiinni atugarissaarneq, inuiaqatigiit ineriartornerat, naapertuilluarneq avatangiisitigullu piujuartitsineq eqqarsaatigalugit pitsaasumik angusaqarfiusinnaalluni.

Tassunga aamma ilaasinnaapput atorfinnik pilersitsinerit, piitsuussutsip akiorneqarnera, inuiaqatigiinni peqataalersitsineq, avatangiisinik illersuineq aamma kulturimik allanngutsaaliuineq. Aalisarnermi aaqqissuusseqqinnermi siunissami ungasinnerusumi piujuartitsisinnaaneq aamma aalisarnermi toqqaannartumik peqataasut saniatigut innuttaasuni soqutiginnittuni atugarissaarneq sillimaffigineqassaaq, tassunga ilanngullugit nunaqqatigiit, atorfeqartut siunissamilu kinguaariiusussat.

*Kajumissutsimik PNNP-mik aaqqissuussineq sinerissamut qanittumi aalisarnermi pisariaqartumik eqassutsimik pilersitsisoq, taamaalilluni ingerlataqartunut tamanut iluaqutaassasoq Naalakkersuisunut nalilerneqarpoq. Tamanna inuiaqatigiinni aningaasarsiornikkut misissueqqissaarnerni arlalissuarnik tunngaveqarpoq aamma aalisarneq pillugu ataatsimiititaliarsuup isumaliutigisimasaannit tunngavigineqarlutik.*

**2.24. Polar Seafood**

Polar Seafood (PS)-p tusarniaanermut akissuteqarnermini aallaqqaasiullugu siunnersuummi pingaarnertut inerniliunneqartut imaqarluartut erseqqissaatigai. Tulliullugulu Polar seafood umiarsuaatileqatigiinnermi piusuusaartitsilluni naatsorsuillunilu takutitsivoq, takutinneqarlutik siunnersuut taamatut isikkoqartillugu akuersissutigineqassappat aningaasalersuinissami periarfissat ajornarnerulernissaat. Suliamut ilanngussat ima annertutigipput, ilaatigut pisariaqartuinnarnik iluamik misissuisoqarsinnaalluni.

**2.24.1.** PS-ip tamatumunnga atatillugu Aalisarnermut Ataatsimiititaliarsuup isumaliutissiissutaani maluginiarpai piginnittuussutsip siammarternissaanut Naalakkersuisut kissaatigisaat naapertorlugu inuiaqatigiit aningaasaqarnerata pitsanngorsarnissaa eqqarsaatigalugu imaluunniit ajunnginnerusumik allaffissornikkut aqunneqarnissaa aammalu pinngortitap pisuussutaannik iluanaarutigineqarnissaq tunngavilerneqarsimanngitsut, taamaallaalli kissaatigineqarsimalluni umiarsuaatileqatigiit anginerit Kalaallit Nunaanniittut eqqorneqarnissaat.

*Naalakkersuisut siunnersuummi kissaatigaat Kalaallit Nunaanni isumalluutit siammartinneqassasut. Ingerlatseqatigiiffinnut amerlanerusunuunngitsoq kisianni nunatsinni isumalluutinik atorluaallutik ingerlataqartut akornanni amerlanerusut piginneqataasinnaanissaannik periarfissiilluni. Taamaaliornikkut ingerlatseqatigiiffiit namminersortut piginneqataassutsinik tuniniaasinnaassapput, taamatullu piginnittuuneq siammarterlugu. Tamanna assersuutigalugu piginneqataassutsinik utoqqalinersiassanik ingerlatseqatigiiffinnut inunnulluunniit ataasiakkaanut kattuffinnut assingusunut tunisaqarnikkut pisinnaavoq – taamaattorli inuit taakku ataasiakkaat siunnersuummi Kalaallit Nunaannut attuumassuteqarnissamut piumasaqaat pillugu § 9 naammassisimasariaqarpaat.*

**2.24.2.** PS-ip maluginiarpaa, aalisarnermik ataatsimiititaliarsuup isumaliutissiissutaa juli 2021-meersoq aallaaviusimasoq, tunngavigineqarluni aalisarnermik inatsisissamik nutaamik missingersuusiornermi, kisianni innersuussutit pingaarutillit arlallit avataasiorluni raajarniarnermut tunngasut malinneqarsimanngitsut.

Ataatsimiititaliarsuaq nammineq misissuisimanini tunngavigalugit inerniliivoq, pingaartumik avataasiorluni aalisarneq massakkutut isikkoqarluni, arlalitsigut ataatsimiititaliarsuup innersuussutaannut naapertuuttumik ingerlasoq … Ataatsimiititaliarsuaq misissuinikkut naammassisimasatik naapertorlugit innersuussaqarsinnaanngilaq, pisassarititaasut malunnaatilimmik agguataarpallaarnerpata atorluaanissamut inatsit malillugu a inuiaqatigiit aningaasaqarnikkut pissarsiarisartagaannut annertuumik ajorseriaateqartitsisinnaammat.

Ataatsimiititaliarsuarmut suliassiissutitut allassimasoq naapertorlugu ataatsimiititaliarsuaq peqquneqarsimavoq, misissussallugu periarfissaqarnersoq agguataarinissamut, tassanilu ataatsimiititaliarsuaq periarfissanik marlunnik takusaqarsimavoq.

Periarfissatut siullertut ataatsimiititaliarsuup innersuussutigaa, inatsisitigut allannguutinik atulersitsisoqassasoq, taamaalillutik innuttaasut nalinginnaasut aalisarnikkut ingerlatsivissuarnut aningaasaliissuteqarsinnaammata, assersuutigalugu, ingerlatseqatigiiffiit ileqqaarnermik suliaqartartut imaluunniit ingerlatsiviit pensionisianik katersuiffiusut – innersuussutigineqartorlu taanna assut tapersersorparput.

Ataatsimiititaliarsuaq aamma aqqutissaasinnaasumik allamik takusaqarsinnaavoq – umiarsuaatileqatigiit killilersornerisigut inuttullu piginnittut pisuussutinik killilimmik atuisinnaatitaanissaat anguniassallugu pisassarititaasut qummut killingata appartinneqarneratigut.

Tassunga tunngatillugu ataatsimiititaliarsuup oqaatigaa naalakkersuinikkut tulluartuusorineqassappat pisassanik agguaassisarnerup siammarternerullugu tunngavilersorneqarnissaa, pisassarititaasut qummut killiffiat umiarsuaatileqatigiinnut inunnullu ataasiakkaanut aalajangersorneqassasoq 20%-imut, tassanilu toqqaannanngitsumik piginnittuuneq aamma ilanngunneqassasoq. Ataatsimiititaliarsuup innersuussutigisimanngilaa pisortat suliffeqarfiutaat immikkut inissisimassasut.

Pisassat qummut killingat inatsisitigoortumik inuttaasut pillugit immikkoortumut (juridisk person) 20%-mut killersorsimagaluarpoq (raajarniarluni aalisarnermi) kisianni inunnut ataasiakkaanut 10%-iinnaalluni. Royal Greenlandimi pisassat qummut killingat raajartassanut tunngatillugu tigummiinnarneqassaaq 33,33%-iulluni, taamaalilluni Aalisarnermut Piniarnermullu Naalakkersuisoqarfiup allattoqarfiata nammineq suliffiutini eqqissisimatippaa, taamaalillunilu umiarsuaatileqatigiit namminersortunik pigineqartut inuillu ataasiakkaat kisiisa Aalisarnermik Piniarnermillu Naalakkersuisoqarfiup isumaa naapertorlugu pisinnaatitaaffimminnik piiaaffigineqassapput.

*Ataatsimiititaliarsuup inassutai naapertorlugit siunnersuummi Kalaallit Nunaanni innuttaasut tamarmik aalisarnermik ingerlatseqatigiiffinnut aningaasaliisinnaanngussapput. Assersuutigalugu aningaasaliinissamut peqatigiiffik soraarnerussutisialinnulluunniit ingerlatseqatigiiffik aqqutigalugu inuttut aningaasaliinerusinnaavoq.*

*Pisortat ingerlatseqatigiiffiutaat (Royal Greenland) ingerlatseqatigiiffiillu namminersortut akornanni pisassinneqarsinnaanerup qaffasinnerpaaffissai pineqartillugit immikkoortinniarlugit Naalakkersuisut aalajangersimapput. Naalakkersuisut Royal Greenland kalaallinit inuiaqatigiinnit tamakkiisumik pigineqartutut nalilerpaat, pisassallu maanna inuiaqatigiinnit pigineqartut, ingerlatseqatigiiffinnut inunnulluunniit ataasiakkaanut tunniussorneqalissappata tamanna aalisarnermi piginnittuunermik siammarteriniarnermut naapertuunnavianngilaq. Tamatumunnga atatillugu oqaatigineqassaaq Royal Greenland ingerlatseqatigiiffittut pisortanit pigineqartutut immikkut pisussaaffilerneqartarmat – matumalu kingorna pisussaaffilerneqartarsinnaalluni.*

**2.24.3.** Inatsisip allatigut pingaarnerusumik anguniagai allat pillugit PS isumaqarpoq aalisarnermit pisuussutit tassaasut inuiaqatigiit kalaallit pigisaat, imatut paasillugu pisuussutinik atuineq sapinngisamik annertunerpaamik inuiaqatigiinnut kalaallinut iluaqutaassaasoq, aamma inatsisit taamaalilluni ungasinnerusoq isigalugu qulakkeertussaavaat inuiaqatigiit sapinngisamik aalisarnermit annertunerpaamik aningaasaqarnikkut iluanaarnissaat, taamaalippallu ataqatigiissumik aalajaatsumillu sinaakkutissatigut piumasaqaatinik aalisarnermut inuussutissarsiutaasumut pilersitsisoqassasoq unnerlugu. Siunertaq taanna anguneqarsimavoq maannakkut aalisarnermi, takukkit, pisuussutinut akitsuutitigut akiliutit siuliani taaneqareersutut oqaatigineqartut ineriartorneri.

Aalisarnermi pisuussutitta piujuartitsineq eqqarsaatigalugu pingaartinneqarnerunissaat isumaqatigaarput, aammalu aalisagaqatigiit piujuarnissaat attatiinnarneqassasut piffissaq ungasinnerusoq eqqarsaatigalugu annertunerpaamik piujuaannartitsinikkut tunngaveqarluni iluaqutigineqassasut, peqatigisaanillu isumaqarpugut tamakku inatsisissatut siunnersuummi qulakkeerniarneqanngitsut.

*PS inatsisip siunertaanut pingaarnernut atatillugu tusarniaanermut akissummi assigiinngitsunik oqariartuuteqartoqarpoq, tullinnguuttunilu taakku immikkut akissuteqarfigineqarput.*

**2.24.3.1.** Inuiaqatigiit sapinngisamik annertunerpaamik iluaqutigissavaat – Akuersissutit piffissalerneqanngitsut pillugit akerliuneq.

PS ilisimatitsivoq, ulorianartorsiortitsinerpaasoq tassaasoq piffissaq atugassaq inatsisip tamakkiisumik atuutilerneraniit ingerlasussaq, ulorianartorsiornermi tunngavigisassat eqqarsaatigalugit pisassiissutigineqarsimasunik taamaatitsinermi suut atorneqarumaarnersut, aamma inuiaqatigiinniit piffissaliinermi killiffissatut ulloq atorneqartussaq suujumaarnersoq – tassami avataasiorluni aalisarneq aningaasaliissutit eqqarsaatigalugit oqimaappoq aamma eqqarsaatigisariaqarmat kilisaatit ukiunut 20-25-inut nalikillilerneqartarmata.

Inatsisissamik siunnersuummi nutaami (§34) kissaatigineqarpoq piffissamik killersugaanngitsumik pisassiisarneq unitsinneqassasoq, siumut kalerrisaarinikkut, kalerrisaarinermi pisassarititaasut annertussusaata piffissaliuunneqarnerat naapertorlugit unitsitsisinnaasut, taamaattoq unitsitsineq ukiumut annertunerpaamik 20%-iusinnaalluni.

Ikaarsaariarnermik aaqqiinermi piginneqatigiilluni pisassat atorunnaarsinneqartarnerat pillugu malittarisassat atuutinngillat. Tamanna pissutigalugu Naalakkersuisut inatsisit akuersissutigineqaannartullu kinguninngua pisassarititaasunik unitsitsisinnaapput. Unitsitsinermi pisassarititaasut ataasiakkaarlugit 20%-iunersut, imaluunniit katillugit toqqaannartumik pisassarititaasut imaluunniit toqqaannartumik toqqaannanngitsumillu pisassarititaasut katiterneri pineqarnersut, kisianni tamassuma inernerissavaa massakkut umiarsuaatileqatigiiusut ukiuni 16-ini uniinnarsinnaasut pisassiissutinik pigisaratik – tamanna uatsinniit isigalugu tunngavissaqanngivippoq aamma erseqqilluinnartumik inatsisip tunngaviusup pinngitsaaliissummik taarsiissutitalimmik pigisanik piginnikkunnaarsitsinermut piumasaqaataanut tamanna erseqqissumik akerliuvoq.

Inatsit aamma tassunga oqaasertaliussat nipaarluupput suna tunngavigalugu unitsitsinermik tunngaviliisoqassanersoq nalinginnaasumik allaffissornikkut ingerlatsinikkut tunngaviit malissagaanni.

Paasinanngilluinnarpoq Aalisarnermut Piniarnermullu Naalakkersuisoqarfiup allaffissornikkut aalajangiinani naalakkersuinermik suliaqartunut aalajangiussassanngortiinnassappagu pisassarititaasunik taamaatitsisoqassanersoq imaluunniit naamik. Oqaluttuarisaanerput qiviarlugu tamanna tupassaarinertut oqaatigisariaqarpoq, ilami siusinnerusukkut pisassiissutinik tunisisarneq naalakkersuinikkut aalajangersarneqartarmat – sumilluunniit kinaassusersiunngitsumik tunngaveqanngitsumillu malitassaqarani inatsimmi, taamaalilluni pisassarititaasunik taamaatitsineq nalorninartunngorpoq naalakkersuinikkummi patsiseqarluni aalajangerneqartariaannaammat.

Pisassarititaasunik tunisinermi kinaassusersiunngitsumik tunngaveqarluartumillu unitsitsisinnaaneq inatsisissamut ilanngunneqartariaqarpoq, taamaalilluta aalisarnermi suliaqartut nalorninatik suliaqarsinnaassammata – taamaattoqanngippat asuli nalornisitsisoqaannassammat suut aalisarnermik inuussutissarsiutitut ingerlasut tunngaviussanersut aamma pisassiissutinik unitsitsinermi ammaassisoqassammat tunngaveqanngitsumik aalajangiinissamut.

*Nalaakkersuisut Kalaallit Nunaanni aalisarnermi pisassat inuttut pigineqarsorinagillu pigisassaasorinngilaat. Tamanna aalisarnermut inatsimmi 1990-imeersumi aallaavigineqarpoq, § 14-mi allassimalluni, Inatsisartut piffissaqartitsilluarlutik ilimasaarereernikkut inatsisiliornikkut piffissamut killeqanngitsumik akuersissutinik piffissamut killilimmut akuersissutinngortitsisinnaasut. Inatsisip suliarineqalernerani “pissusissamisoortumik kalerriinermi” ukiut tallimat qaangerneqannginnissai aallaavigineqarpoq. Tamatuma malitsigisaanik akuersissutinik piginnittut ukiut tallimat qaangersimagunikkit immikkut illersorneqarnissartik naatsorsuutigisinnaanngilaat.*

*Siunnersuummi ukiuni qulini aalisarsinnaanermut akuersissut atuutilersinneqassaaq, taannalu imaappoq umiarsuaatileqatigiit pisassaannik tunuartitsinnginnermi umiarsuaatileqatigiit inatsisitigut ukiuni qulini atuisinnaatitaasoq – taamaattoq pisassiissutigineqaqqaartumik qaffasinnerpaaffiliineq ukiumut 20%-iutillugu. Taamaattumik aalisarsinnaanermut akuersissummut piffissaq / atorunnaartitsinissamut ilimasaarutaasoq, aalisarnermut inatsimmik 1990-imeersumik suliaqarnermi aallaavigineqartumit marloriaammik sivisuneruvoq.*

*Pinngitsaaliilluni taarsiissutit taarsiissutitaqanngitsitsinerlu pillugit aalajangersaanernut eqqarsaatersuutinut allanut immikkoortoq 1.6 innersuussissutigineqarpoq.*

*PS ilisimatitsivoq pisassat utertinneqarnissaat politikkikkut aalajangerneqartariaqanngikkaluartut. Siunnersuummi § 34-mut nassuiaatini pisassanik tunuartitsisinnaanermut suut piumasaqaatit pingaartinneqassanersut ilanngunneqarput. Naggataatigulli imaappoq, pisassanik agguaasseqqinnermi politikikkut anguniakkat anguneqarnissaat. Imaassinnaavoq inuusuttut, tulaassisarnerit, najugaqariaaserlu eqqarsaatigineqartut, kisiannili tamakku siunnersuutip saqqummiunneqarnerani siumut isigineqarsinnaanngillat Qanorikkaluarpalluunniit, allannguutit pisarialimmik siumut piffissaliussamik kalerreeqqaarluni pisartussaapput kiisalu ingerlatsinermi Aqutsinermilu inatsisitigut malittarisassat malinneqartussaallutik.*

**2***.***24.3.2.** Uumassusilerinermi piujuaannartitsineq pillugu Siunnersuummi anguniakkatut PS-ip oqaatigaa, kialuunniit akisussaassusilimmik Kalaallit Nunaanni aalisarnermi peqataasup apeqqusersinnaanngilaa ilumut uumasoqassuseq piujuaannartitsinikkut tunngaveqartariaqartoq. Ukiumoortumik TAC raajanoortoq aalajangersorneqaraangat nalerisaasoqartarpoq ukiumoortumik nikingassutsit millisinniarlugit, s.a. qummut isigisassaavoq aamma Kalaallit Nunaanni atuutsinneqartariaqarpoq aalisarnermut pisassiissutitalinnut tamanut.

Illuatungaani ukiuni kingullerni apeqqusiinertaqanngitsumik sinerissap qanittuani qaleralinniarnermi pisassiissutinik akuersisarnermi periuserineqarsimasoq naleqqutinngitsorujussuuvoq. Aalisarneq 2013 -imiit piujuaannartitsinikkut tunngaveqarluni ingerlanneqarsimanngilaq naalakkersuinikkullu qulakkeerniartariaqalerpoq suli amerlanerusunik pisassiissutinik tunisisoqannginnissaa tamanna piuaannartitsinermik tunngavissaqanngippat, tamannalu aningaasaqarnikkut tunngavilersugaavoq kisianni biologisk-iusumik aamma tunngaveqarluinnarluni.

PSG ukiorpassuarni atuunnitsinni ujartortuarsimavarput aalisarnerup piujuaannartitsinikkut ingerlanneqarnissaa, ukiorpassuarni aalisarnikkut peqataanissarput naatsorsuutigigatsigu.
 Uungaannaq isigaluni iluanaarnissaq uagutsinnut annerunngisaannassaaq piujuaannartitsinikkut aalisarnermut naleqqiullugu.

Kisianni tassa inatsisissap siunniussaa ilaatigut tassaavoq pisassiissutinik piginnittuussutsip agguaanneqarnerunissaa. Piginnittuuneq siammartissagaanni isumarput ilaatigut naapertorlugu tamatuma kingunerisinnaavaa ingerlatsiviit aningaasakilliornerusut, periarfissaqalissasut inatsisiliortup pisassiissutinut akuersissutinik tigusisinnaanera periarfissaralugu, ernumanarsinnaavoq aalisaqataasussat nutaat nammineq piffissami qaninnerusumi aningaasatigut anguniakkatik pingaarnerutilissagaat ungasinnerusoq isigalugu piujuaannartitsinermik tunngaveqartumik anguniakkat tunulliullugit. Aningaasatigut ajornartorsiorfiusumik tunngaveqaraanni tamanna qanorluunniit pisoqarpat aalisagaqassutsimut ajoqutaassaaq.

Aalisartut nutaqqat (takkuttoqassappat nutaanik) kalluarneqartussaassapput TAC imaluunniit pisassiissutit allat millisarneqassappata, imaluunniit akit appariassappata, tamannalu pippat biologiskimik siunnersuineq malikkuminaatsinneqalissaaq, aalisarneq umiarsuaatileqatigiit aniguiniarsarinerannik tunngaveqalissammat. Taamaaliorneq naalakkersuinikkut akiuinnassallugu ajornakusoorsinnaavoq.

Oqaluttuarisaanitta takutippaa, siusinnerusukkut namminerpiaq naalakkersuinikkut anguniakkat tapersersortaalu atorlugit pisassiissutinik akuersissutinillu tunisisoqartarsimasoq –t kingullermillu aalisarnikkut ajalusoortoqarmat tamanna nunatta karsianut akisoqisumik kinguneqarpoq kasiiliinissamut tunngavissaq atorlugu allatut ajornartumik akuliuttoqartariaqalersimalluni.

Umiarsuaatileqatigiit ullumikkut ingerlasut aningaasatigut nukissaqareerput allaanerujussuarnik, pisassiissutit tunngavissaasa allanngorartumik ingerlanneqarneranni akiuutissallutik aamma aalisariutit amerlavallaalersimappata aalisartitsinngikkallarnissaq ingerlassinnaallugu, pisassiissutinik atuineq piffissami aalajangersimasumi tunngaveerutissagaluarpat – umiarsuaatileqatigiilli minnerit tamanna ajornakusoortittussaavaat, pingaartumik assersuutigalugu ataasiinnarmik umiarsuaateqarunik.

Piujuaannartitsinikkut økologisk-iusumik ingerlaveqarnissamik kissaateqarneq nukittorsarneqarnavianngilaq piginnittuuneq raajarniarlutik aalisartunut amerlanerusunut agguataarneqarpat – tamanna tunisassiornermut aserorterissaaq – taamaattumik Aalisarnermut Piniarnermullu Naalakkersuisoqarfiup aalisarnermut ataatsimiititaliarsuup innersuussutai malittariaqarpai pisassiissutinullu raajaanngitsunut qummut killiliinatik aamma raajanut pisassiissutit qummut killissaat atatiinnartariaqarpoq massakkutut inissisimaffik atortiinnarlugu, tassani umiarsuaatileqatigiiffinnut namminersortunut pisortanillu pigineqartunut assigiinngisitsisoqanngimmat.

Akerlianik isumaqatigaarput, PNNP-mik atuutilersitsineq aalisakkat amerlassusaannut nuannersumik kinguneqassasoq, sinerissap qanittuani qaleralinniarluni aalisarneq eqqarsaatigalugu.

*PS-ip raajanut pisassat ataasiinnarmik qaffasinnerpaaffeqartussaanerannik isumaa Naalakkersuisut isumaqatiginngilaat, akissuteqaallu siunnersuummik allannguititsinngilaq.*

*Oqaatigineqassaarli siunnersuummi aalisakkanut pingaarutilinnut aqutsiveqarfinnut tamanut pilersaaruteqarnissamik piumasaqaateqarmat, siunnersuummi § 16 takuuk. Taakku aqutsiveqarfinnut pilersaarutit soqutigisaqartut eqqortut suleqatigalugit suliarineqartassapput, allassimasullu akornanniittassapput TAC-mik pisassanillu aalajangersaanissamut maleruagassat. Aqutsiveqarfinnullu pilersaarutini soorunami periuseqartitsisoqassaaq, soorlu raajarniarnermi aamma naleqqussaariaaseqartoq.*

*Isersinnaanermut killiussassaasinnaasut maannatulli nalunaarutitigut iluarsiiffigineqassapput. Tamatumunnga ilanngullugit akuersissutinik nutaanik tunniussisarnernik unitsitsinerit, soorlu 2019-imiit 2022-mut tamanna pisoq.*

**2.24.3.3.** Siunnersuummi aningaasaqarnikkut piujuartitsinissamut atatillugu PS-ip oqaatigaa, qaleralinniarluni aalisarnermi PNNP-mik atuutilersitsineq ungasinnerusoq isigalugu aningaasaqarnikkut piujuaannartitsinermik kinguneqarumaartoq aalisarnerup iluani, minnerunngitsumik sinerissap qanittuani. Soorlulusooq inatsisiliortut aalisarnermik inatsit 1990-imi atuutilermat paasigaat, taava tamatuma inernerissavaa aalisarnermut akuersissutit inunnut ikinnerusunik pigineqalissasut, aalisarnermi peqataasut amerlanerulissapput, angallatillu iluaqutaanerat imminullu akilersinnaanerat qulakkeerneqassaaq sunniuteqarluarnerulissallutillu. Akuersissutit aningaasaliinissamut pisariaqavissunut atorneqartalissasut, qularnaveeqqusiinermi atorneqarsinnaammata aningaaserivinni atorniarfiusuni. Imaassinnaavoq ineriartornerup tamanna ikorfartoraa.

Aalisarnermi PNNP-mik atuutilersitsinissap saniatigut inatsisissami iluaqutaasussap aappaatut aalisarnermut imminut akilersinnaanerusumik tapertaasussaq tassatuaavoq sinerissap qanittuani raajarniarnermi tulaassisussaatitaaneq 25%-iusoq.

Nunami tunisassiornikkut kingunerisassai suliffeqarfinnillu annaasaqarneq allaaserisami allami tikinneqarpoq, aamma taamatut tikinneqarluni avataasiorluni raajat uutat akii nuanniitsumik sunnerneqartut.

Kisianni kajumissaarutigaarput aqqut tamaat atuinnaqqullugu allaallu qaleralinnik tulaassisussaatitaaneq kilisaatinut avataasiortunut allanngorteqqullugu. Taamaaliorneq aningaasanut kaaviiaartitanut iluaqutaasinnaavoq, Akileraarutinut A-nut, sinneqartoorutinut aamma pisuussutinut akiitsuutinut aalisarnermeersunut pitsanngorsaaqataalluni.

Tamanna nunami suliffissanut annikinnerusumik ajoqutaalissaaq pisuussutit piniagassat annikimmata aamma nunami tunisassioriaaseq annikitsuinnaammat. Aalisarnermut Piniarnermullu Naalakkersuisoqarfik isumaqareerpoq, inuit suliffimminnik annaasaqartut allamik suliffissaqareersut aamma allami akissarsilluarnerusinnaasut – taava patsisissaqanngilaq taamaaliortoqannginnissaanut. Aalisarnermik inuussutissarsiornerup aningaasaqarnikkut ajunnginnerusumik inissikkumaartoq qularutissaanngilaq aamma nunatta karsianut taamaappoq, pisuussutit akitsuutaasigut isertitat annertusiartuaassapput – imaassimassappat nunami tunisassiorfiusuni atorfeqartut suliffissaminnik allanik nassaarsinnaappata – tamanna uagut qularinngilarput.

*Naalakkersuisut tulaassisussaatitaaneq pillugu PS-ip paasinninnera isumaqatiginngilaat PS-illu kaammattuutaat siunnersuummi ilanngunneqanngilaq.*

*Oqaatigineqassaarli siunnersuummi raajarniarnermi atugassarititaasunik assigiissaarinissaq ilanngullugu siunertarineqarmat, tamatumalu kingunerissammagu raajarniutinut tamanut 75%-imik tunisassiorsinnaanermut akuersissut. Kisiannili akornutissaqanngilaq aalisartup pisani tamakkerlugit suliffissuarmut tunigaluarpagit - naatsorsuutigineqarpormi aalisartut ilaat suli taamaaliussasut, aamma siunissami ungasinnerusumi.*

**2.24.3.4.** PS-ip Inuiaqatigiinni piujuaannartitsineq inatsisissatut siunnersuummi PS-ip naammattumik isumagineqarsimasorinngilaa. PS ilisimatitsivoq oqaaseqaatigineqartuni taaneqartoq tulaassuisussaatitaanermik allannguinermik eqqussuisoqassappat sinerissap qanittuani aalisarnermi taava ukiumut sulisut 35-it annaaneqassasut katillugillu suliffeqarnikkut appariaateqassasoq raajanut fabrikkini ukiumut 140 atorfeqartut eqqugaallutik. Tassunga ilanngunneqassapput PNNP sinerissap qanittuani qaleralinniarluni aalisarnermi atuutilerpat atorfillit 300 ukiumut eqqugaassasut.

Kinguliini nassuiaatigisimavarput Aasianni raajanut fabrikkerput matussappat qanoq sunniuteqarumaarnersoq, kisianni naatsorsukkavut malillugit fabrikkini suliffissanik annaasaqataasussatut naatsorsukkatta takutiinnarpaat naatsorsoriikkat eqqortuusut.

Periataallaqqinnerminni puigorpaat inuussutissarsiutinut allatigut attuumassuteqartunut sunniutissai fabrikki matuneqarpat aamma saniatigut aalisarnermi ukiumut atorfeqartitat 300-it annaaneqassasut (Aalisarnermut Ataatsimiititaliarsuup isumaqatigalugit takusinnaavarput kisitsisit annertungaatsiartumik qaffasinnerusut, allaat 700-it tungaanut) - aamma toqqaannartumik allaat naalanngisaarneruvoq inatsisissamut siunnersuummut oqaasertaliussani naatsukullammik oqaatigiinnarmassuk sulisussanik ”tamanut atorneqarsinnaanngortunik” iperaasoqartoq, ungasinnerusumilu allanik nutaanik suliffissaqalerumaartut inuussutissarsiutinilu allani tapertaallutik naleqalersitsiumaartut tassanilu asuli tunngavissaqanngitsumik isummertoqarsimavoq takorloorlugu suliffimminnik annaasaqartut 75%-ii suliffinnik allanik nassaallarumaartut ukiumut akissarsialerlugit tkr. 300. Uani pineqartut tassaapput, inuit ilaqutallit pinnguaanngitsut taakkualu sunnerneqassapput fabrikkinik matusisoqarpat aamma sulisut ikinnerulerpata sakkortungaatsiartumik eqquissaaq minnerunngitsumik Qeqertarsuup Tunuani kiisalu Kalaallit Nunaata Avannaani.

Inuit pineqartut amerlanerpaatigut ilinniarsimanatik inissisimasut sunik suliffissaqaramik? Sumi aningaasaliisoqarsimava inuussutissarsiutinut allanut ilinniarteqqinnissaannut? Inuit pineqartut ilaqutaallu sumut nuussappat, avannaani illoqarfiit nunaqarfiillu tamavimmik sakkortunerpaamik eqqugaassappata? Tamakkua kingunerisassai sakkortuumik sunniuteqarumaartussat pillugit nassuiaassisoqarsimanngilaq, inatsisitaassarlu uagut takusinnaasavut naapertorlugit inunnik isumaginninnermut tunngatillugu equngaqaaq, tassami nunami suliffiit eqqartorneqartussaapput.

Inuiaqatigiinnut aningaasaqarnikkut sunniutissai eqqarsaatigalugit sukumiinerujussuarmik naatsorsuisoqartariaqarpoq ”tamaat kaajallallugu” naatsorsuinerillu aamma imarisariaqarpai takussutissiat, aalajangiisuuginnassalluni suna tunngavissatut sammineqarniarnersoq.

*Siunnersuutip imarai suliffissaqartitsiniarnermi killilersuinerit aammalu annertusaanerit. Taamaattumik tusarniaanermi akissummi oqaatigineqartutut illuinnaasiortumik aaqqiinerusutut oqaatigineqarsinnaanngilaq. Nunami suliffissaqartitsiniarneq annikillisinnaavoq, sinerissap qanittuani aalisarneq annikillisinnaavoq aamma avataasiorluni aalisarneq annertusisinnaavoq.*

*Suliniutit inuiaqatigiinni piujuartitsinermik annertusaasinnaapput, taamaattumik aqutsiveqarfik 47-mi saattuarniarnermilu PNNP-mik atuutsilersitsineq eqqussinerupput.*

*Naalakkersuisut suliniutit suliffeqarnermut sunniuteqarnissaat naatsorsuutigineqassasorinngilaat. Siunissami ungasinnerusumi raajarniarnermi aamma raajaleriffinni sulisoqarneq, angallatini tunisassiornissamut periarfissap 75 %-imik iluaqutigineqarnerani suliffiit ukiumut sulisut 175-it nalingisa missaat tikillugit ikilissapput.*

*Pisat 75%-iisa tunisassiarinissaanut periarfissamik tamakkiisumik atuineq aatsaat periarfissaalissaaq sinerissap qanittuani raajarniarnermi angallatit umiarsuarmi tunisassiornissamut inissaqartitsisut naammalerpata. Tamanna qanittumi pinavianngimmat, ingerlatsisut tamarmik allannguutinut naleqqussariartuaarnissamut periarfissaqassapput.*

*Inuit aalisarnerup allanngortiterneratigut eqqugaasinnaasut ilinniaqqissinnaanissaat Naalakkersuisut immikkut ukkataraat, peqatigisaanilli oqaatigaat siunnersuutip aalisarnermi tunngavissanik aalajangersaanissaq siunertarigaa, kingornalu inuussutissarsiortut tunngavissanut taakkununnga naleqqussarsinnaallutik.*

*Tulaassisussaatitaanermut piumasaqaatit siusinnerusukkut Naalakkersuisunit aalajangersarneqartarput, inatsisitiguunngitsoq, taamaattumik inuussutissarsiornermi nalornissutigineqarsinnaavoq qanoq annertutigisoq tulaanneqartassanersoq, kiisalu qanoq annertutigisoq umiarsuarmi tunisassiarineqartassanersoq. Siunnersuummi raajat pisat 25%-iisa tulaanneqarnissaat inatsisitigut piumasaqaataavoq, tamannalu inuussutissarsiornermi tunngavissanut piumasaqaatinut iluaqutaavoq inuussutissarsiornermilu siumoruminarnerulersitsilluni.*

**2.34.3.5.** Siunnersuummi qinikkat pisortat ingerlatsiviini aqutsinnginnissaat pillugu PS ilisimatitsivoq qinikkat akuleruttarnerat pinaveersaagassaasoq aamma sinaakkusiorluni atugassarititaasut paasinartuusariaqartut, pineqartullu nutaamik agguaanneqarnissaat kinaassusersiunngitsumik suliarineqassallutik, taamaalilluni aalisarnermik suliaqartut ilisimasaqarfiginiassammassuk sunik atuuttunillu malittarisassaqarnersoq naleqqussartoqarniassammallu.

Inatsisissatut missingersuummi ajoraluartumik taamaanngilaq.

Aalisarnermik inatsimmi massakkut atuuttumi Naalakkersuisut sumiiffinni 28-ni aalajangersaasinnaapput, tamatumalu kinguneraa nalunaarutinik 29-nik saqqummersitsisoqarnera.

*Siunnersuummi piginnaatitsinermut aalajangersakkat arlalissuunerinut Naalakkersuisut isumaqataapput, tamannalu ilaatigut inuussutissarsiortunut nalornilernermik kinguneqarsinnaalluni. Naalakkersuisulli piginnaatitsinissamut aalajangersakkat qanoq annertutigisumik pisariaqartinneqarnerinik nalileeqqissaarsimapput GR-illu oqaaseqaatai tunuliaqutaralugit inuussutissarsiummut sinaakkutini piumasaqaatit patajaatsut qulakkeerniarlugit piginnaatitsinermi aalajangersakkat suut pisariaqarnersut sukumiisumik naliliiffigisimallugit.*

*Tassunga oqaatigineqassaaq piginnaatitsinermut aalajangersakkat amerlassusaat, sinaakkutitigut piumasaqaatit patajaatsut qulakkeernissaannut aalajangiisuusanngimmata, akerlianilli piginnaatitsinermut aalajangersakkap eqqunneqarnissaa qaqugu pisariaqarnersoq naliliiffigineqartarluni.*

*Naliliineq tassaavoq siunnersuummi piginnaatitsinissamut aalajangersakkat tamarmiullutik suliassaqarfinni arlalinni sukumiisumik uummaarissumik malittarisassaliornissamut periarfissiissut, malittarisassaliornerit qaffasissumik pitsaassuseqarnerinik qulakkeerisut aamma aalisarnermik inuussutissarsiutip, siunnersuummi tunngavigisat iluini, ineriartornissaanut periarfissiilluni.*

**24.3.5.1.** Missingiummi Naalakkersuisut sumiiffinnut 36-nut maleruagassanik aalajangersaasinnaatinneqarput. Sumiiffiit ilaat allaffissornerinnakkut aalajangersarneqaraangata paasinartarpoq, kisianni sumiiffiit pingaarutillit Naalakkersuisunit aalajangersaavigineqartussaanngillat, inatsisitigulli aalajangersagaasussaallutik.

Assersuutigalugu aalisariutit pisaqarsinnaassusaat pisarineqarsinnaasunut nalimmassarneqarnissaat ilaatigut siunertaralugu akuersissutit atulersinneqarnerat attatiinnarneqartarnerallu piumasaqaatillu taakkununnga atasut pillugit Naalakkersuisut malittarisassiorsinnaapput (§23). Naak aalisarnermut inatsimmi atuuttumi assinganik aalajangersagaqareeraluartoq aalajangersagaq kinaassusersiunngitsumik piumasaqaatinik amigaateqarpoq, aalajangersagaq taamungaannaq atorneqannginniassammat assersuutigalugulu aalisarnermik ingerlatsisunik malersuilluni, allaniinngitsoq.

*Naalakkersuisut suli ingerlatsinermi aamma tunngaviusumik inatsiseqarnermi malittarisassat malillugit ingerlatsisussaapput. Suliaqartunik immikkoortitsineq malittarisassanik taakkunnannga unioqqutitsineruvoq.*

**2.24.3.5.2.** Aalisakkanut allanut tunngatillugu (raajaanngitsut, qaleraliunngitsut saattuaanngitsullu) piffiilluunniit aalisarfiusartut eqqarsaatigalugit, pisassiissutit immikkoortinneqarsimanissaanik ukiumoortumik pisassiissutit ilanngullugit Naalakkersuisut maleruagassiorsinnaapput (§28, imm.2). Tunniussinissamut piumasaqaatit soorlu massakkut aalisarneq eqqarsaatigalugu inatsimmi erseqqissareernissaat siunnersuutigaarput.

*Aalisakkat PNNP-mi ilaatinneqartussaanngitsut inatsisip atuutilernerani ilaatinneqannginnissaat eqqarsaatigalugit aalajangersakkat atuutilersinneqarput. Naalakkersuisut tunniussinissamut tunngatillugu qanoq annertutigisumik piumasaqaateqassanerlutik nalilersoqqissaarsimavaat taamaaliornissarlu pissusissamisuunngitsutut nalilersimallugu.*

*PNNP-mik eqqussinermi mianerisassat inatsisillu suliarineqarnerani ilisimaneqanngitsut amerlasinnaanerannik tamanna patsiseqarpoq.*

**2.24.3.5.3.** Pisassiissutinik pigisanut aamma ukiumoortumik pisassiissutinut kaaviiaartitsinermut kiisalu Naalakkersuisunut nalunaaruteqarnernut malittarisassanik (§30) erseqqinnerusunik Naalakkersuisut aalajangersaasinnaapput.

*Siunnersuutip § 30 imm. pingajua piginnaatitsineruvoq Naalakkersuisut qanoq annertutigisumik pisassiisarnissannik, ukiumut pisassiisarnissamut kiisalu Naalakkersuisut nalunaarusiortarnissaannut naalakkersuisunik piginnaatitsisoq.*

*Ineriartorneq taqamut iseqarluni takuneqareersinnaanngilaq, taamaattumillu ineriartornerup pitsaanngitsumik ingerlalernerani pisariaqarpoq Naalakkersuisut iluarsiinissamut piginnaatinneqarnissaannik, assersuutigalugu ukiumut pisassanik attartortitsinermi imaluunniit nukissatigut piginnaasatigullu assigiinngitsoqarpallaartillugu.*

**2.24.3.5.4.** § 31-mi allassimavoq pisassiissutinik pigisanut aamma ukiumoortumik pisassiissutinut kaaviiaartitsinermut, matumani ilanngullugit pisassiissutinut pigisanut aamma ukiumoortumik pisassiissutit annertussutsit, Naalakkersuisunut tutsinneqartussanut atugassamik neqeroortitsinermut nittartakkamik Naalakkersuisut pilersitsissasut.

Neqeroortitsisarnerit tamanut suliarinnittussarsiornikkut pisarsiarinissaasa saniatigut toqqaanissani piumasaqaatit aalajangersakkani taaneqarsimanngillat, Naalakkersuisullu tamanut suliarinnittussarsiuussisarnerni piumasaqaatissat atugassarititassallu eqqarsaatigalugit maleruagassiornissamut piginnaatinneqarmata, atugassarititat piumasaqaatillu tunngavissaqanngitsut ingerlatseqatigiiffimmit pisortanit pigineqartumit Royal Greenlandimit taamaallaat naammassineqarsinnaasut saqqummiullugit.

*Tamanut suliarinnittussarsiortarnerit eqqunneqarnerisa siunertaraa pisassat ukiumulluunniit pisassat Naalakkersuisunit pigisassanngortinneqartut pillugit Naalakkersuisut piumasaqaatinik aalajangersaasinnaalernissaat. Suliarinnittussarsiuussinerni piumasaqaatit suut salliutinneqassaneri inatsimmik suliaqarnermi teknikikkut aaqqinneqarsinnaasimanngilaq. Siunissami naalakkersuinikkut isiginiagassat massakkut ilisimaneqanngitsut tamatumunnga patsisaapput. Taamaakkaluartoq ingerlatsinermut inatsisit tunngaviusut kiisalu sulianut kinaassusersiunnginnissamullu piumasaqaatit allallu naammassineqassapput. Taamaattumik Naalakkersuisut pisortat ingerlatseqatigiiffiutaannut (Royal Greenlandimut) taamaallaat neqeroorsinnaatillugit tamanna pisassanik neqeroortitsinermi pissusissamisoornavianngilaq. Paarlattuanilli nutaanik ingerlatsisussarsiorneq sumiiffimmiluunniit aalajangersimasumi ineriartortitsinissaq siunertarineqarpat ukioqatigiit aalajangersimasut kisiisa sumiiffilluunniit aalajangersimasoq kisiat pisassanut neqeroorsinnaatinneqarpata pissusissamisuussaaq.*

*PS-ip oqaaseqaatai siunnersuummi allannguinissamut tunngavissiisimanngillat.*

**2.24.3.5.5.** Inatsimmi umiarsuarnut sinerissap qanittuani tunisassiorsinnaatinneqarsinnaasunut piumasaqaatit allaaserineqanngillat taakkulu piumasaqaatit Aalisarnermut Piniarnermullu Naalakkersuisoqarfiup siunertaanut naapertuunnersut nalilersussallugu pingaaruteqarput – 79-erinik atuutilersitsinermit misigisat aarlerititsipput.

Taamaalilluni inatsisissami allanngorsinnaajunnaarlugu Naalakkersuisunit atugassarititaasunik piumasaqaataasussanillu ilanngussuisoqartariaqarpoq, pisassiissutinik pigisat ukiumoortumillu pisassarititaasussanik neqeroorutigineqartillugit inatsisit malillugit erseqqissumik tunngavilimmillu malittarisassiortoqartariaqarpoq, pisassarititaasutut pissarsiassanik taamaatitsisoqariataassappat. Tamanna pereerpat kissaatigineqassappat malittarisassanik allannguinissaq, taava inatsisit allangortittariaqarput. Tamanna pissusissamisoorluinnarpoq aamma maannakkut ingerlanneqartumut sanilliullugu ersinnerulluni, massakkummi misigisimavugut malillugit unammillernermut ajoqutaalluinnartumik piumasaqartoqartartoq pisassiissutinik immikkut tunisisoqassappat.

*Naalakkersuisut isummersuutit isumaqataaffiginngilaat taamaammallu siunnersuummi allannguuteqartoqanngilaq. Aalajangersakkami siunertaavoq aalisarnermi malittarisassat pissutsinut piviusunut naleqqussarneqarnissaat,*

**2.24.4.** PS siunnersuummi aalajangersakkanut ataasiakkaanut arlalinnik oqaaseqarpoq.

**2.24.4.1.** Siunnersuummi § 9-mut atatillugu PS-ip oqaatigaa aalisarnermi suliaqartut kikkut akuersissummik licens-imik pissarsisinnaanersut aalajangersakkami aalajangerneqartoq. Aalajangersakkami aalajangerneqarpoq aalisarnikkut suliaqartut najugaqavissuussasut aamma aalajangersakkami suniluunniit aalisarneq pineqarpoq, raajarniarneq kisiat pineqarani.

Aalajangersakkami nunani allani soqutigisaqaqatigiit avataaniitinneqarput s.a. avataasiorluni pelagiskimik aalisarnermi ullumikkut suleqateqartoqartoq ingerlatsiviit nunani allaminngaanneersut peqataasarmata aningaasaliinikkut aamma ilisimasaqarnikkut.

PSG assersuutigalugu suleqateqalersimavoq islandimeersut Sildarvinnslan Hf. Aalisakkanik pelagiskinik suleqatigalugit, tassanilu Polar Pelagic A/S pilersinneqarsimavoq. PSG suleqatigiinnermi tassani aktiat 67%-it pigivai.

Oqaatigineqassaaq piginneqatitta ingerlatsivimmi piginneqataassutaat ingerlatsiviup nalinginnaasumik nammineq aningaasaatai ukiumoortumik naatsorsuutit taamaallaat 2022-meersut najoqqutaralugit 48 mio kr. missaanni naleqarmata, tassanilu ilanngunneqassalluni siunissami ingerlatsinikkut aningaasartuutit annaasaqaataasussat.
Taamaalilluni aningaasaliinissaq annertungaatsiarpoq aalisarnermik suliaqartoq alla kisimiilluni piginneqataassutsimut agguagarsiaq aningaalersussappagu.

Siunnersuut una tapersersornarpoq eqqarsaatigitigalugu, Kalaalit Nunaanni aalisarneq sapinngisamik annertunerpaamik kalaallit inuiaqatigiivinut iluaqutaasariaqarmat.

Kisianni Aalisarnermik Piniarnermillu Naalakkersuisoqarfiup nassuiaatiginngiivippaa, piginneqataassutsit taakkua qanorpiaq aningaasalersorneqassanersut aammalu tamanna aningaasanngorlugu qanorpiaq annertutigissanersoq naatsorsuutigineqarnersoq.

Ilanngullugu aamma ”pinngitsaaliissutaasumik tuniniaaneq” piginneqataassutsineersut assersuunneqarsinnaapput pinngitsaaliissummik taarsiissutitalimmik pigisanik piginnikkunnaarsitsinermut (ekspropriation), taamaalilluni nunatta karsiata uani aamma naatsorsuutigisariaqaraa taarsiivigitinnissamik piumasaqaatinik annertuunik akiligassaqalersinnaanini, tamakkualu nalingi inatsisissamut siunnersuutip oqaasertaani taaneqaratik.

*Aningaasaqarnikkut kingunerisassat allat siunnersuutip nassuiaataanni nalinginnaasuni nassuiarneqarput.*

**2.24.4.2.** Siunnersuummi § 18-imut atatillugu PS-ip oqaatigaa aalisarnermik inatsisip atuuttup § 5, imm. 3-at, naapertorlugu raajanik pisassat Kalaallit Nunaata kitaani agguataarneqassasut 43%-mik sinerissap qanittuani aalisariutaasunut aamma 57% avataasiorlutik kilisaatinut. Inatsisissatut siunnersuut assingusumik aalajangersagaqanngilaq, inatsisissami §18 taamaallaat aalajangersaammat, Naalakkersuisut TAC´it agguataassagai aalisakkanut pisassanngorlugit aalisariutinut assigiinngitsunut agguataarlugit.

Tamanna Aalisarnermik piniarnermillu Naalakkersuisoqarfimmiit piaaraluneerluni taamatut inissitaanersoq imaluunniit puigorsimaneraat, ersernerluppoq, siusinnerusukkut agguataarisarnerit oqaaseqaatini taaneqanngimmata.

Ilisimaneqanngilaq, Naalakkersuisut qanoq ilillutik raajanik pisassat siumut isigaluni agguataarniarsimaneraat, inatsisissatullu siunnersuummi inatsisinullu oqaaseqaatini taamaatitsiinnarsimaneq oqaluuserineqanngimmat, tunngaviusumik isigalugu nalunarpoq, allannguut qaqugumiit atuutilissanersoq takorloorneqarsimanersoq.

Taamaattoq oqaatigineqarpoq, raajanik pisassanik agguataarineq 50/50%-inngussappat, taava avataasiorlutik pisassarititaasut pisassarititaasunit 12% missaani annaasaqaatigissagaat.

Pineqartoq ataatungaani itisilerneqarpoq taarsiivigitinnissamik immikkoortumi.

Aalisarnermut Piniarnermullu naalakkersuisoqarfik erseqqissumik nalunaartariaqarpoq – raajarniarluni aalisarnermi sinerissap qanittuani aamma avataasiorluni aalisarluni raajarniarnermi agguataarineq allanngortinneqassasoq kissaatigineqarpoq, taamaappallu qanoq iliortoqassava aamma qanoq annertutigissava?

Aalisarnermut Piniarnermullu naalakkersuisoqarfiup pisariaqavissumik inatsisip malitassaasa ilai saqqummiuttariaqarpai, allaaseralugu qanorpiaq raajanik pisassarititaasut siunissami sinerissap qanittuani aamma avataasiorluni aalisarnermi aalajangersarneqarniarnersut – tamannalu tulluassagaluarpoq § 29, imm. 3 naapertorlugu uagullu isumarput naapertorlugu ingerlaqqittumik massakkut agguaassisarnermut periuseq atuuttoq naapertorlugu (43/57).

Agguaasseriaatsimik allanngortitsiniarneq uagut isumarput naapertorlugu assersuutaavoq arsaarinninnermut, pinngitsaaliissummik taarsiissutitalimmik pigisanik piginnikkunnaarsitsinermik piumasaqaateqarfiusinnaasoq, taarsiiffigineqarnermik kinguneqartussamik.

*Siunnersuummi siunissami sinerissap qanittuani aamma avataasiorluni raajarniarnermi qanoq agguaassisoqartassanersoq nassuiarneqarsimanngilaq. Tamatumunngali atatillugu sulialinnut allanngortoqassanngilaq, suliaqartullu pisassatik annaassanngilaat.*

**2.24.4.3.** Siunnersuummi § 30-mut atatillugu PS-ip oqaatigaa aalajangersagaq ersernerluttumik allassimasoq aamma oqaaserineqartut annertuumik ikiuutaanngitsut.

Naatsorsuutigaarput Aalisarnermut Piniarnermullu Naalakkersuisoqarfiup kissaatigisimasaa tassaasoq, sinerissamut qanittumi pisassarititaasut taamaallaat sinerissamut qanittumi atorneqarsinnaasut, tamannalu tulluarpoq, pingaartumik eqqarsaatigalugu Aalisarnermik Piniarnermillu Naalakkersuisoqarfiup ingerlaqqittumik atorfissaqartimmagu sinerissamut qanittumi aalisaarnermi pisassarititaasut aamma avataasiorluni pisassarititaasut assigiinngitsuunerisa immikkoortissinnaanissaat , taamaanngippat matematiki atorlugu pisassiissutinit pigisat naatsorsorneqarsinnaanngimmata, tassani oqaaseqaativut $18 naapertorlugu innersuuppavut.

Kisianni aalajangersagaq assut ersernerluppoq allaqqittariaqarlunilu.

Aalisarnermik Piniarnermillu Naalakkersuisoqarfiup kissaatigivaa piginnittuuneq agguataaqqinniarlugu pingaartumik raajanut pisassiissutinut tunngatillugu, ullumikkut umiarsuaatileqatigiit namminersortunit pigineqarmata, tamatumalu malitsigisaanik pinngitsaaliissutaasumik tunisariaqarlugit, naak taakku annertoorujussuarmik naleqaraluartut. Aningaasalersoriaasissamut periarfissaq takujuminartoq tassaalluarsinnaavoq umiarsuaatileqatigiit ullumikkut ingerlasut ingerlatsinerat.

Kisianni Aalisarnermik Piniarnermillu Naalakkersuisoqarfiup pisassarititaasunik annerpaaffissaqarluni killiliinissaq aalajangiusimaannassappagu § 32-mi toqqaannartumik toqqaannanngitsumillu piginnittuuneq eqqarsaatigalugu, taava Aalisarnermik Piniarnermillu Naalakkersuisoqarfiup nassuerutigisariaqarpaa immikkut akuersissuteqarsinnaaneq, pisassarititaasut qummut killingat malittaralugu, pisassaqartitaasoq pinngitsaaliissutaasumik tunisariaqalerpat, ilivitsumik ilaannakuusumilluunniit tuniniaasumiit aningaasalersorneqarluni.

Taamaanngippat massakkut umiarsuaatileqatigiit maanna ingerlasut pisassarititaasut tuniniarsinnaanngilaat, tuniniaasoq aningaalersuisoralugu, tuniniakkanik aningaasanngorlugit akiliinngikkunik, imaammat qularnaveeqqusiinerit (pant) pissutigalugit piumasarineqassammat pisassiissutit pinngitsaalisaataasumik tunineqartut ingerlaqqittumik naatsorsuinermi ilanngunneqartariaqassammata, aalajangersagaq malillugu umiarsuaatileqatigiit tuniniaasut pisassarititanik toqqaannanngitsumik piginnittuunerata ilanngunneqartariaqarnera pissutigalugu.

Ilanngullugu inatsisissami aalajangersakkamik ilanngussisoqartariaqarpoq pisassiissutit pinngitsaaliissutaasumik tunineqarsimasut paarinerlutaasimallutik umiarsuaatileqatigiiffimmut utertinneqarsimasut pisassarititaasut qummut killiffiannut ilanngunneqassanngimmata. Aalisarnermi atuisunut allanut tuniniaaneq, atornerluisoqarsimatillugu, arlaatigut qanorluunniit isigalugu isumannaatsuunngilaq, nalorninartussaammat aalisarnermi allanik atuisoqarsimanersoq pisisinnaasunik immaqaluunniit piserusuttunik tuniniaavinniluunniit akiusut (markedspris) atorlugu akileerusuttumik taamatut pisoqartillugu.

Erseqqivissumik taamatut periarfissaqanngippat – tamannalu Naalakkersuisunit immikkut akuerineqarnermit taamaallaat tunngavilerneqassanngilaq –erseqqissumik inatsimmiippat, periarfissaanavianngilaq PSG-mut tuniniaasutut aningaasalersussallugu pisassiissutinit pigisat tunineqarnissai, pisassiissutit qummut killilersugaanerat pissutigalugu, taamaalillunilu aningaasalersueriaasissatut periarfissaq aalisarnermik atuisussanut nutaanut periarfissaajunnaassaaq.

Aalisarnermut Piniarnermullu Naalakkersuisoqarfik kajumissaarneqassaaq eqqarsaatigeqqeqqullugu pisassiissutinik qummut killiliisarneq annertussuserneqarsimanera kiisalu pisassiissutinik pinngitsaaliinikkut tuniniaanermi tuniniaasup aningaasaqarneranut pisassiissutit qularnaveeqqutitut atorneqartillugit piginnittup pissarsiassaasa ilanngunneqannginnissaat qulakkeerneqassasoq, pisassiissutit qummut killilerneqarneranni toqqaannanngitsumik piginnittuunermut tunngasut pissutigalugit.

Aalisarnermut Piniarnermullu Naalakkersuisoqarfiup aamma periarfissaatittariaqarpaa, aningaaseriviit assigalugit, pisassiissutinut tunisariaqalikkanut piginnittuusinnaaneq ilanngullugu , imaassinnaammat pisassiissutinik utertittariaqalersunik tuniniaasup sumiginnaasimanera pissutigalugu annaasaqartoqartoq, s.a. ukiunik 2-3-nik periarfissinneqarnikkut, piffissaqarluarluni pisassiissutinit pigisatut allamut tunineqarnissaannut periarfissaqarniassammat.

*Aalisarnerup iluani ataatsimut eqiteruttoqarnera ikittuinnaat piginnittunngorsimapput tamatumalu malitsigisaanik* Siammarterinissaq siunertaralugu erseqqissunik malittarisassiortoqarnissaa pisariaqalerimavoq.

*Suli tuniniaasoqartillugu aningaasaliinissaq periarfissaassaaq, pisassat qummut qaffasissusaat qaangerneqanngippat.*

**2.24.4.4.** Siunnersuummi § 32-mut atatillugu PS-ip oqaatigaa aalajangersagaq umiarsuaatileqatigiinnut, namminersortunut minnerunngitsumillu PSG-mut toqqaannartumik saassussinerusoq, Naalakkersuisullu nammineq umiarsuaatileqatigiiffiat Royal Greenland immikkoortinneqartoq.

Taava piginnittuussutsip siammarterneqarnissaanut tunngasut suliffissuarmut Namminersorlutik Oqartussat pigisaannut Royal Greenlandimut tunngatillugu pisassiissutinut tassunga atuuttumut tunngatinneqanngilaq – tassami taakkununnga pisassiissutit attuallanneqanngimmata imaallunilu ingerlatseqatigiiffiit Namminersorlutik Oqartussanit pigineqartut annertunerusunik pisassinneqarsinnaapput umiarsuaatileqatigiit namminersortut pissarsiassaannit annertunerujussuarnik

Polarip pisassiissutinit pigisai, toqqaannartut toqqaannanngitsullu tamaasa ilanngullugit, ulloq manna 31,99%-ip missigai, avataasiortunut tunngatillugu sinerissamullu qanittumi pisassat 22,9 %-iullutik. Ataatsimut katillugit taakku pisassat tamakkiisut 28 %-eraat, inatsisissamut siunnersuummi pisassiissutinut qummut killigititaasoq qaffasinnerpaamik 20%-iusussaasoq.

Ilaqutariit piginnittut marluusut toqqaannartumik/toqqaannanngitsumik pisassarititaasunit tamarmik immikkut 14,5%-it pigivaat, inatsisissatullu siunnersuummi qummut killigititaasoq qaffasinnerpaamik 10%-iusussaalluni..

PSG Aalisarnermut Piniarnermullu Naalakkersuisoqarfik isummani allanngortinngippagu, pisassarititaasunit qummut killiffittut aalajangersagartik allanngortinngippassuk, pinngitsaalisaataasumik pisassarititaasut 8

%-iat aamma/imaluunniit ilaqutariit piginnittut marluusut pisassiissutinut pigisatik 4,5% -tut annertussusillit pinngitsaalisaataasumik tuniniartariaqassavaat.

Royal Greenlandip toqqaannartumik/toqqaannanngitsumik pigivai 33,5% sinerissamut qanittumi avataasiorlunilu pisassiissutini, tassalumi umiarsuaatileqatigiit Naalakkersuisunit pigineqarmata 33,33%-imik pigittuusinnaatitaallutik taamalu inatsisiliornermi Royal Greenland kalluarneqartussaanngilaq.

Pisassiissutinik qummut %-inngorlugu killiliinermik assigiinngisitsinerup aamma kingunerivaa, umiarsuaatileqatigiit raajarniarlutik aalisartut PSG-millu piginnittuuffillit eqqugaasussaapput PSG-mit pisassiissutinit pisisariaqalissagamik imaluunniit aningaasaliisussamik allamik nassaarniartariaqassallutik. Aningaasaliissutit suminngaanniit pissarsiarineqassagamik?.Pisassiissutitut pigisanik tuniniaanerup aamma kingunerissavaa PSG-mi immikkut ilisimasat umiarsuaatileqatigiinni atorneqarsinnaajunnaassasut, PSG-mi piginneqataanermi atorluarneqarsinnaasimagaluartut.

Umiarsuaatileqatigiit Royal Greenlandimik piginneqatillit inissisimasut assinganik pineqarnavianngillat, tamannalu isumarput malillugu unammilleqatigiinnermik equtitsineruvoq erseqqissoq, allaallu pissaanermik atornerluinertut oqaatigineqapajaarsinnaalluni.

Suli naatsorsorsimanngilarput qummut pisassarititaasussatut killigititat allanngortinnagit atuutilissappata tamanna qanoq kinguneqassanersoq, kisianni TAC ukiumi 2024-mi najoqqutaralugu PSG-p piginnittullu pinngitsaaliissummik raajanit pisassiissutinit 8.000 tonsit tuniniartariaqassavaat, tassungalu ilanngullugit kilisaatit, piginneqataassutsit il.il. Qangarnisarpaluttumik naatsorsuissagutta taava tamatuma kingunerissavaa pisassiissutinit pinngitsaalisaataasumik tuninisassat, pisassiissutit, piginnittuussutsit angallatillu ilanngullugit katillutik kr. 500 – 1.000 mio. akornanni naleqartut.

Nunatsinni taamatut aningaasaliisoqarsinnaanera ilimanaateqanngimmat, aammalu PSG tuniniaasutut aningaasaleeqqusaanngimmat, tak. Siuliani eqqartorneqartutut nunanit allanit aningaasaliinerit periarfissaajunnaarsinneqarnissaat, taava tamatuma qularnanngitsumik kingunerissavaa pigisat niuernermi akit atorlugit niueruteqarnissaasa ajornakusoortuunissaa taamalu pinngitsaaliissummik tuniniaanissaq kisiat eqqarsaatigalugu annaasaqartorujussuussaagut..

Tassunga ilanngullugu ingerlatsinermi annertungaatsiartumik annaasaqassaagut.

Annaasaqaataasussat katillutik milliaartinik arlaqartunik naleqartussaammata pissusissamisoortumik timitalersuinissarlu ilutigalugu Naalakkersuisunut piumasaqaataalerumaarput.

Unammilleqatigiinneq naligiissoq aamma naleqquttoq taamaallaat anguneqarsinnaavoq sinaakkutissatut atugassarititaasut assigiippata, umiarsuaatileqatigiinnut namminersortunut pisortanillu pigineqartunut tamanut atuuttumik, taamaattumik pisassiissutinut qummut killigititaq tamanut assigiittariaqarpoq, namminersortunut pisortallu pigisaannutut– soorlu ullumikkut taamaareersoq.

Taamaammat Aalisarnermut Piniarnermullu Naalakkersuisoqarfik sakkortunerpaamik kajumissaarneqarpoq raajartassanut qummut killigititaasoq umiarsuaatileqatigiinnut namminersortunut pisortanillu pigineqartumut Royal Greenland A/S-mut assigiissasoq, assersuutigalugu 33,33%-iutinneqarluni.

Aalajangersagaq ”ataqatigiissitamik pisassiissutit qummut killingat” atatiinnarniarneqarpat taava piumasariniarparput umiarsuaatileqatigiit namminersortut aamma Royal Greenland A/S kitaani pisassiissutit ataqatigiissitamik pisassiissutit qummut killingani 40 %-imik pisassinneqassasut.

*Immikkoortoq 1.3-mut innersuussisoqarpoq.*

**24.4.5.** Siunnersuummi § 32, imm. 2-mut

Aalajangersakkami pisassiissutit inunnit ataasiakkaanit taakkulu qanigisaannit pigineqarsinnaasut annerpaaffissaat allassimavoq.

Oqariartaaseq "qanigisat" inatsisissatut siunnersuummi § 32-mi imaluunniit siunnersuutip § 3-ani nassuiarneqarsimanngilaq, naak tassani oqariartaatsit inatsisip allassimanerani atorneqartut nassuiarneqaraluartut.

§ 32-mulli nassuiaatini imatut allaqqavoq: "Matumunnga atatillugu taaguut ”qanigisat” ima paasineqassaaq, ilaquttat siuaat kinguaalluunniit, qatanngutit, katissimasaq/najugaqatigalugu aapparisaq, kiisalu "inooqatigisaq" ima paasisarialittut, inuk avitseqatigisaq ukiunilu marlunni ineqatigisaq."

Inatsimmi allassimasuni allani, tassunga ilanngullugu akileraartarneq pillugu inatsimmi, kingornussisarnermut inatsimmi aamma eqqartuussisarnermut inatsimmi taaguut "qanigisat" atorneqarpoq. Taaguulli inatsisini taakkunani tamani assigiinngitsumik paasineqarsinnaavoq.

Taamaattumik uani inatsisissatut siunnersuutigineqartumi taaguut atorneqartoq siunnersuutigineqartumit annertunerusumik nassuiarneqarnissaa pingaaruteqarluinnarpoq.

Paarlattuanik inatsisitigut tunngavissat aalisarnermi peqataasunut sunniuteqarnerluttumik paasiuminarunnaarsinnaapput, taamaasillunilu oqartussanit sussaqartunit inatsisitigut tunngavigineqarsinnaanerata nalorninarnera pissutigalugu malinniarsinnaanissaa ajornarsinnaalluni.

Taaguummik "qanigisat" inatsisissatut siunnersuummi atuineq tullinnguuttunik immikkut ittumik apeqqutissaqalersitsivoq, kisiannili tunngavigineqartut aallaavigalugit inatsisissatut siunnersuutip erseqqinnginnerata kingunerisaanik allanik apeqqutissaqartoqarsinnaanera mattunneqarsinnaanngilaq.

- Taaguummi "qanigisaq" inuup affarmik qatanngutaa pineqarpa?

- Taaguummi "qanigisaq" inuup meeravissiaa/angajoqqaavissiat pineqarpat?

- Taaguummi "qanigisaq" inuup meerarsiaa/angajoqqaarsiai pineqarpat?

- Taaguummi "qanigisaq" inuup soraluai pineqarpat?

- Taaguummi "qanigisaq" inuup sakii/ukuai/pineqarpat?

Apeqqut siulianiittoq uagut isumarput malillugu inatsisissatut siunnersuummi taaguutip "qanigisat" erseqqissumik tamakkiisumillu nassuiarneranik ilanngussinikkut erseqqissartariaqarpoq.

*Naalakkersuisut suliassaattut pituttugaasimavoq piginnittuunerup eqiterukkiartuinnarnera killilissallugu. Piginnittut akornanni qanigiissuseq piginnittuunermik siammarterivinnermut sanilliullugu oqallisigineqarsinnaavoq. Naalakkersuisut killissaq siunnersuutigineqartoq toqqarsimavaat ima eqqarsarlutik, siammarterineq ilaquttanit qanigisanit pissasoq, kiisalu ima eqqarsarlutik, ilaqutariit qummut ammullu kiisalu qatanngutit tassaassasut ”ilaquttat qanigisat”.*

**2.24.4.5.1.** Matumani PS-ip maluginiarpaa siunnersuummi § 32, imm. 2 erseqqissumik naleqqutinngitsoq maluginiarlugulu § 32, imm. 2-p erseqqinnginnerata saniatigut aamma erseqqissumik naleqqutinngitsoq, tamakku imatut assersuusiornikkut takutinneqarsinnaapput:

- Kitaani saattuarniarnermut tunngatillugu Aalisarnermut Piniarnermullu Naalakkersuisup kissaatigaa pisassiissutit suliffeqarfinnut 17 %-inut inuinnarnullu 10%-inut qummut killiliunneqassasut. PSG-p pisassai (piviusumik aalisarneq malillugu naatsorsorneqartut)11, 11 %-it missaanniipput pisassiissutinut qummut killiliussaq ataallugu, kisiannili Bent Salling qatanngutini arnaq peqatigalugu PSG-mi 50%-imik piginnittuugamik toqqaannanngitsumik 5,5%-it pigivaat. Ataataasup Jens Sallingip nammineerluni 16%-it pigai. Ilaqutariit Sallingikkut katillutik toqqaannartumik toqqaannanngitsumillu pigisaat 21,5%-iupput. Taamaalilluni Jens Sallingip soorluttaaq Bent aamma Laila Sallingip pisassiissutit pigisaat 10%-inut appartinniarlugit pinngitsaaliissummik tuniniarneqassapput.

Jens Salling nunap immikkoortuani najukkamini namminerlu akisussaaffigisamini aalisartarpoq PSG-miillu akuleruffigineqarani. Maannakkut PSG-mut tulaassuisoqartarpoq. Kisiannimi Aalisarnermut Piniarnermullu Naalakkersuisoqarfiup kina pinngitsaaliissummik tuniniaatissavaa? Piumasaqaatit suut malillugit? Pisoq ilaqutariinnit nalaanneqartoq naleqqutinngilluinnarpoq.

- Inuit siuliani assersuutigineqartoq naapertorlugu "qanigisatut" inissisimasut immikkullu tamarmik imminnut attuumassuteqaratik aalisarneq pillugu inatsit atuuttooreersoq maleruarlugu suliffeqarfimmik pilersitsisimasut pisassaat ataatsimoortinneqassapput. Ilaquttat inuussutissarsiornikkut imminnut attuumassuteqanngitsut, kisiannili aalisakkanut assigiinnut immikkut pisassallit pigisaminnik pisassaminnilluunniit pinngitsaaliissummik tuniniaaqquneqarnerannik tamanna kinguneqarsinnaavoq.

Pisumili taama ittumi pineqartut pinngitsaaliissummik tuniniaaqquneqarnerminnik akuersaanngippata Aalisarnermut Piniarnermullu Naalakkersuisoqarfik qanoq iluarsiissalluni eqqarsarsimava - Aalisarnermut Piniarnermullu Naalakkersuisoqarfiup kina tuniniaassanersoq pisassiissutillu sorliit tuniniarneqassanersut aalajangissavai? Piumasaqaatit erseqqitsinnagit pisoq taanna naleqqutinngilluinnartoq tunngavigineqarsinnaanngilaq.

- Pisumi allami aalisartoq assersuutigalugu sinerissap qanittuani qaleralinniarnermi pisassiissutit 2,5%-iannik piginnittuusinnaavoq. Aalisartulli qanigisaata arlaannaalluunniit – qanorluunniit pikkoritsigigaluarunik sulleritsigigaluarunillu – namminneq qaleralinnik aalisaleqqusaanngillat. Naapertuutinngilluinnarpoq aalisartunillu pikkorissunik sullerissunillu aalisartitsinnginnissaq Aalisarnermut Piniarnermullu Naalakkersuisoqarfiup siunertariunnanngilaa.

Inunnut ataasiakkaanut pisassiissutinut qummut killiliussap qanigisat ilanngullugit naatsorsorneqartarnera pillugu aalajangersagaq peerneqassasoq Aalisarnermut Piniarnermullu Naalakkersuisoqarfik qinnuigissavarput.

Taamatuttaaq Aalisarneq pillugu Ataatsimiititaliarsuup innersuussutaanut innersuussuteqarluta sakkortuumik kaammattuutigissavarput inunnut ataasiakkaanut pisassiissutinut qummut killiliussaq inunnut akisussaaffimmik tigummiartunut killiliussap annertoqataanut inissinneqassasoq – aamma sakkortuumik kaammattuutigissavarput inunnut akisussaaffimmik tigummiartunut pisassiissutinut killiliussaq ingerlatseqatigiiffinnut pisortanit pigineqartunut killiliussap annertoqataanut inissinneqassasoq, taamaalilluni unammilleqatigiinneq inatsisitigut equngalersinneqannginniassammat.

*Inuit ataasiakkaat pineqartillugit pisassiissutinut qummut killiliussaq 10 %-imit 12,5 %-imut allanngortinneqarpoq.*

**2.24.4.5.2.** Siunnersuummi § 32, imm. 1, nr. 5-imut tunngatillugu PS-ip maluginiarpaa, ataqatigiissumik avataasiorluni aalisarneq 20%-inut killilernissaa pillugu malittarisassamik eqqussisoqarniartoq. Malittarisassap kingunerisaanik raajarniarnermi pisassaqaraanni aalisarnermi pisassiissuteqarfiusumi allami pisassiissutini qanoq annertutigisuni peqataasinnaanermut sunniuteqartassaaq. Malittarisassap kingunerisaanik PSG kisimiilluni qaleralinnik avataasiorluni pisassiissutaasut 20%-annik pisassinneqarsinnaavoq. Ullumikkut PSG-p kitaani avataasiortunut qaleralittassiissutit 28%-it missaanniittut toqqaannanngitsumik piginnittuuffigai, ilaqutariillu PSG-mik piginnittut tamarmik immikkut 15%-it missaanniittunik piginnittuullutik, taava PSG-p raajartassiissutit 20%-iannik piginnittuuinnarusukkuni piginneqataassutini pisassiissutilluunniit pisassiissutit 8%-iannik annertussusillit pinngitsaaliissummik tuniniartariaqalissavai.

Tassani aamma erseqqissumik assigiinngisitsisoqarpoq, tassami Naalakkersuisut Royal Greenlandip ataqatigiissumik avataasiorluni aalisarnissamut periarfissaa 20%-inut killilerneqanngilaq, marloriaataanulli 40%-inut killilerneqarluni. Taamatut assigiinngisitsineq tunngavilersorneqarsimanngilaq – Royal Greenlandimmi avataasiorluni sinerissap qanittuanilu raajartassat 33,5 %-ii toqqaanartumik toqqaananngitsumillu aammalu Kitaani avataasiorluni qaleralittassat 48,4%-inut naatsorsorneqarsimasut pigisarimmagit pisassanut 40% qummut killiussaq allanngorsinnaasoq taamaasilluni allanngortinneqarani (33,5%+48,4%)/2= 40,95%-iulluni.

Aalajangersakkap isumassaqanngilluinnarnini pissutigalugu peerneqarnissaa sakkortunerpaamik kaammattuutigissavarput.

Periarfissaq alla tassaavoq kalaallit avataasiorlutik aalisartut atugassarititat assinganik atugassaqartinneqassasut Namminersorlutik Oqartussat suliffeqarfiutaat kisiisa iluaqutissalersornagit, taamaattoqassappammi unammilleqatigiinnermut toqqaannartumik equngalersitsissaaq isumarpullu malillugu pissaanermik aamma atornerluinerulluni.

*Naalakkersuisut PS-ip isumaliutersuutai isumaqataaffiginngilaat aalajangersakkamilu allannguisoqanngilaq.*

**2.24.4.6.** Siunnersuummi §§ 33-mut, 34-mut aamma 77-imut tunngatillugu PS-ip maluginiarpaa aalajangersakkami pisassiissutit piffissamut killilersugaanngitsut atorunnaarsillugit raajarniarnermut qaleralinniarnermullu akuersissutit sivikinnerpaamik ukiuni qulini saattuarniarnermullu sivikinnerpaamik ukiuni tallimani atuuttussanngortinneqartarnissaannik taarserneqarniartut.

Taamatuttaaq Naalakkersuisut piffissap pisassiissutinik piginniffiusup taamaaqataanik ilimasaarinikkut pisassiissutinik pigisanik, aallarniutaasumik pisassiissutit 20%-iannik atorunnaarsitsisinnaapput. Atorunnaarsitsinermut piumasaqaatinik allassimasoqanngilaq, taanna tusarniaanermut akissummi uani allami oqaluuserineqarpoq.

§33 aamma 34 § 77-imi ikaarsaarnissami aalajangersakkanut ilaanngillat – matumani pisassiissutinut qummut killiliussat pillugit malittarisassat taamaallaat pineqarput, taanna naapertorlugu raajarniarnermut qaleralinniarnermullu tunngatillugu inatsisip atuutilerneraniit ukiut qulit qaangiunneranni saattuarniarnermullu tunngatillugu inatsisip atuutilerneraniit ukiut tallimat qaangiunneranni pisassiissutinut qummut killiliussaq eqqunneqassaaq.

Taamaalillutik Naalakkersuisut inatsit akuerineqarniariartoq pisassiissutinik ukiumut 20%-inik atorunnaarsitsisinnaalissapput. Tassuunakkut raajarniarnermik qaleralinniarnermillu maannakkut ingerlatsisut inatsisip atuutilerneraniit ukiut 15-issaanni pisassaqanngilluinnarsinnaapput, illuatungaanili saattuarniarnermik ingerlatsisut inatsisip atuutilerneraniit ukiut qulissaanni pisassaqanngilluinnarsinnaallutik.

Saattussanik pisassiissutit raajanik qaleralinnillu pisassiissutitut iluarsineqarnissaat sakkortuumik kaammattuutigissavarput. Aalisarnerup taassuma allaanerusumik pineqarnissaa piviusorsiortumik tunngavissaqanngilaq.

Taamatuttaaq sakkortuumik kaammattuutigissavarput § 77-imi ikaarsaarnissami aalajangersagaq ukiunut 25-inut inissinneqassasoq pisassiissutinillu atorunnaarsitsisinnaaneq ikaarsaarnissami aalajangersakkamut ilanngunneqassasoq, taamaalilluni aatsaat ukiut 15-it qaangiunneranni piffissarlu pisassiissuteqarfiusoq mianeralugu atorunnaarsitsineq aallartinneqarsinnaassalluni, taamaalilluni atorunnaarsitsisoqassappat aatsaat ukiut 25-ssaanni atuutilissalluni inatsisip atuutilerfiani atuutileruni. Saattussanut tunngatillugu aamma taanna atuuttariaqarpoq.

Tamanna akuersaarneqanngippat inatsisilerinikkut siunnersortitta inatsimmi aalajangersakkat – taarsiissuteqarnissamut immikkoortumi innersuussutigineqartut – Pinngitsaaliissummik pigisanik taarsiissutitalimmik pigisanik piginnikkunnaarsitsineq pillugu inatsimmi tunngaviusumi aalajangersakkanik unioqqutitsinertut erseqqissumik nalilissavaat.

*Immikkoortoq 1.4-mut innersuussisoqarpoq.*

**2.24.4.7.** Siunnersuummi §§ 35-mut, 38-mut, 39-mut aamma 40-mut tunngatillugu PS-ip maluginiarpai, ingerlatsisut ingerlatsisumut ukiumoortumik pisassiissutigineqartut minnerpaamik 85%-iannik aalisagartarnissaannik aalajangersakkatigut pisussaaffilerneqartut, ingerlatsisulli ukiumoortumik pisassiissutit 15%-iannik ukiup tulliani pisassiissutinut nuussisinnaasut (pisassiissutit nuunneqarsinnaasut) ingerlatsisullu ukiumoortumik pisassaasa taamaallaat 8%-ii ingerlatsisumut allamut nuunneqarsinnaasut.

§40-mi aalajangersarneqarpoq ingerlatsisoq ukiuni pingasuni ukiumoortumik pisassiissutit 85%-iannik aalisarsimanngikkuni ukiumoortumik pisassiissutit tuniniarnissaannut pisussaaffeqartoq.

Nassuiaatinili allassimavoq taakku aalisarsinnaasimanngisat kisiisa tuniniarneqartussaasut.

Isumaqarluinnarpugut pisassiissutit nuunneqarsinnaasut pillugit malittarisassat maannakkut attuuttut aamma ukiumoortumik pisassiissutinik tuniniaasarneq inatsisissatut siunnersuummi anguniarneqartunut sanilliullugit eqaannerujussuusoq aamma pisassiissutit tamaasa aalisarsimanngikkaanni tuniniartariaqalernissaanik aarlerinartoqarmat ingerlatsisut assersuutigalugu ukiumoortumik pisassiissutit ingerlatsisumut allamut nuunnissaanik killeqartitsisorujuusinnaapput – tassami taassumami pisassiissutit taakku aalisarsinnaanngippagit qanoq pisoqassava. Eqaalluinnartumik aaqqissuussaqarunnaarpat raajarniarnermi ingerlatsisut minnerusut amerlasuut eqqugaassapput.

Taamaattumik pisassiissutinut nuunneqarsinnaasunut ukiumoortumillu pisassiissutinik tuniniaasarnermut malittarisassat maanna atuuttut attatiinnarneqassasut siunnersuutigaavut.

*Naalakkersuisut isummersuutit isumaqataaffiginngilaat taamaammallu siunnersuummi allannguuteqartoqanngilaq.*

**2.24.5.** PS-ip nalunaarutigaa siunnersuut akuerineqarpat ingerlatseqatigiiffiup aalisartunut piniartunullu aningaasalersuisarnera unissasoq. PS-ip tassunga atatillugu ilisimatitsissutigaa PSG aalisartut piniartullu 200 sinnerlugit aningaasalersorsimavaat angallatinik pisassiissutinillu pisinermut atugassanik, kisianni aamma ingerlaavartumik ikummatissanik taqussanillu pisiortornermi aamma ikiuisimallutik il.il. aningaasat katillugit atorneqarsimasut millionilinnik marlunnik kisitsisitalinnik angissuseqarput. Aningaasat atorsimasaat tunniunneqartarsimapput aalisartut piniartullu pineqartut pisatik raajat, qalerallit aamma saarulliit PSG-mut tulaassorneqarniassammata aningaasallu utertinneqartarsimapput tulaassuisoqaraangat.

Aalisartut anginerit peqatigalugit isumaqatigiissusiortoqarsimavoq aningaasat atukkatik akilersornissaat pillugu aalisartup pineqartup angallataa pisassiissutaalu qularnaveeqqusiinikkut aaqqinneqartassasut, aalisartullu pineqartup tulaassuinera annikippallaarpat akiitsuutaasoq isumagineqarsinnaalluni.

Aalisarnermik Piniarnermillu Naalakkersuisoqarfiup ilaatigut kissaatigaa, PNNP atuutilerpat sinerissamut qanittumi qaleralinnik aalisartoqalerluni, qulakkeerniarneqassasoq pisaassiissutit pigisat annerusumik assannut ikinnerusunut agguataarneqartalissasut aalisarnermik pikkorissuseq qaffanniarlugu ataasiakkaarlutillu aningaasaqarniarnerat pitsanngorsarlugulu aalisarnermut ileqqaarineq atorneqalissasoq. Inatsisissatut siunnersuut tassuuna isumaqatigaarput.

Aalisarnermut Piniarnermullu Naalakkersuisoqarfiup puigorpaa, aalisartut piniartullu najukkaminni aalisarfiusuni imminut akilersinnaasunik aningaaseriveqanngimmata. Kalaallit Nunaanni aningaaseriviit mianersuutigivaat illoqarfiit anginerusut avataani aningaasanik atukkiinissartik, angallatinut mikinerusunut aamma pisassiissutinik pisinissamik, tamannalu pissutigerpiarlugu PSG suliassatut tigusimagaa tulaassuisoqarsinnaanera qulakkeerniarlugu.

Aningaasat atortitat amerlanersaat toqqaannanngitsumik pisassiissutinik pigisanut pigisaqarnerup isumaliuutip iluaniittut oqaatigineqarsinnaapput, nalinginnaasumik angallatini anginerusuni pisassiissutinilu qularnaveeqqusiisaratta – taamatut ilioqqajaaneq alliartussaaq PNNP atuutilerneratigut, aalisartoqarmat pisassiissutinik piserusuttartunik, atorfissaqartikkaangamikkit aningaasalersortariaqarlugulu.

Kisianni inuk inatsisitigut (juridisk person) toqqaannanngitsumik qaleralinniarluni aalisarnermi sinerissamut qanittumi pisassiissutinit pigisani 2,5% sinnerlugit pigisaqaqqusaanngimmat, taava kingunerissavaa, aningaasanik atukkat arlalippassuit atorunnaarsittariaqassagatsigit, aalisartut PNNP-mut saappata, aammalu PSG aningaasalersuinermi tapertaasinnaajunnaarmat aamma taamaalilluni tapertaasinnaanani Aalisarnermik Piniarnermillu Naalakkersuisoqarfiup eqqunniagaanut PNNP-mut.

Tamanna aamma atuutsissaaq aalisartunut aningaasanik atukkiisimagaanni raajanik sikulersukkanik tulaassuisimappata.

Upperinngilarput aalisarnermik ingerlatsisut allat nunatsinniluunniit aningaaseriviit akiligassat pineqartut tigorusussagaat, taamaattumik maannangaaq atukkiisarnerput unitsipparput atukkanillu suliassartai misissuataalerlugit, naatsorsuutigineqarsinnaavorlu ingerlatavut arlallit atorunnaarsillugit taamaatiinnartariaqassagivut, inatsisissap pisassiissutinik qummut killissaa unioqqutinnginniassagatsigu, pisassiissutit qummut killisaat pillugit aalajangersakkat atuutilerpata. Inuit ataasiakkaat akiliisinnaajunnaarneri ajoraluartumik pinngitsoorneqarsinnaanavianngillat.

Matumuuna aammaarluta sakkortuumik kajumissaarutigissavarput pisassiissutinik toqqaannanngitsumik pigisaqarneq ilannguteqqunagu, pisassiissutit qummut killissaa naatsorsorneqartalerpat.

*PS-ip Oqaaseqaatai siunnersuummut allannguinissamut tunngavissiisimanngillat. Aalisarnerup siammarterneqarnissaa Naalakkersuisut kissaatigaat. Toqqaananngitsumik piginnittuusinnaaneq attatiinnarneqassappat siammaaneq pisinnaanavianngilaq.*

**2.24.6.** PS-ip tusarniaanermut akissummini inatsisip ingerlatseqatigiffimmut pingaaruteqassusaa erseqqissaatigaa pingaartitatillu pingasut immikkut erseqqissaatigalugit.

**2.24.6.1.** Inatsisissasut siunnersuutip atuutilersinneratigut pisariaqavissumik pisassiissutinik nammineq pigisanik pinngitsaaliilluni tuniniaasariaqartarnissaq pinngitsoorneqarsinnaanavianngitsoq PS-ip erseqqissaatigaa. Inatsisit pilersaarutigineqartutut piviusunngussappat, taava PSG pisassiissutit pinngitsaaliissummik tuniniassavai raajartassat-TAC 8%-itut annertutigisoq aamma avataasiorluni qaleralinniarluni aalisarnermi pisassiissutit tamarmiusut 8%-ii. Ilaqutariit Salling-ikkut pinngitsaaliissutaasumik tuniniassavaat saattussanik pisassiissutit pigisatik, tassaasut saattussanut pisassiissutit 11,5%-ii.

Pinngitsaaliilluni annikillisaatit qulaani taaneqartut ”taamaallaat” pisassiissutinik tuniniaanermi pisinnaanngillat.

Qulaani pineqartut kingunerissavaa PSG ilanngulluni aamma piginnittutut pigisani pinngitsaaliissutaasumik tuniniassagai ingerlatsivinni arlalinni, Ingerlatsiviillu taakkua aqutsinikkut piginnaasatigut, teknikimik ilisimasat, pitsaassuseq aamma tunisassiorneq il.il. , tamannalu ingerlatsivinnut pitsaavallaanngitsumik sunniuteqassaaq. Ilanngullugu aamma ajornakusoorsinnaavoq takussallugu kalaallini aalisarnermik suliaqartuni kikkut aningaasaliinissamik kivitsisinnaanersut, tamannalu pissutigalugu ernumassutigaarput suliffeqarfiit taakkua akornanni suleqatigiinnerup unitsinneqartariaqarnissaa.

Ataatsimut isigalugu PSG nalilinnillu piginnittutut tunulequtaasoq toqqaannartumik tuniniaavinni naleqassusaa 500 aamma 1.000 mio. kr. akornanniissaaq, aamma PSG ingerlatsinermi annertoorujussuarmik annaasaqassaaq piginnittutullu pigisat kiisalu Aasianni raajanut tunisassiorfik matussalluni, tamannalu ataani tikinneqassaaq. Suliffissuaq aamma Aasianni raajanik suliffissuarmik matusinikkut annaasaqassaaq, taannalu ataani eqqartorneqarpoq.

PSG-li ingerlaannassaaq pigisanillu il.il. tunisinermigut patajaannerulissalluni naatsorsuutaanngitsumik avataaninngaanniit aningaasaliisoqartariaqalissagaluaruni. Qinigassatut allatut nunatta karsianiit taarsiivigitinnissaq pisinnaavoq inatsisilerinermik siunnersortitta paasisimammassuk, inatsisissaq massakkutut isikkoqartillugu kinguneqarsinnaammat Polar nunatta karsia sassaqqusissummik tunisinnaagaa milliardimiit annerusumik taarsiivigitinnissamik piumasaqaateqarluni – ingerlatseqatigiiffittut akisussaasutut allatut ajornartumik taamaaliortariaqassaagut.

PSG´p aalisarnikkut angissusaa taamaalilluni piffissami ungasinnerusumi Kalaallit Nunaani annikillisinneqassaaq, taamaattoq PSG aamma annertungaatsiartunik aningaasannassaaq – aningaasallu taakkua ileqqaarinikkut Kalaalit Nunaanni aalisarnissamut nutaamut atorsinnaanagit.

*Oqaaseqaatit siunnersuummut allannguinissamut tunngavissiisimanngillat. Taamaattoq pinngitsaaliilluni taarsiissutitalimmik pigisanik piginnikkunnaartitsinernut tunngatillugu immikkoortoq 1.6 innersuussutigineqarpoq.*

**2.24.6.2.**

Inatsisissaq atuutilissappat aamma raajanik kilisaatit tunisassiorfiini uutat raajarniarluni sinerissap qanittuani aalisarnermi akuerineqassappata aamma pisariaqartumik aningaasaliinissaq angallatinik nutarterinikkut ingerlanneqassappat, kilisaammi tunisassiorneq ingerlanneqalersinnaaguni, taava tamanna nunami tunisassiornermut annertuumik sunniuteqassaaq.

Massakkorpiaq tunisassiorfinnut Kalaallit Nunaanniittunut raajat 50.000 tonsit missaanniittut tulaassorneqartarput. Raajat tulassuisussaatitaatilluni tulaassukkat amerlassusaat 47%-mik appariaateqarpata imaluunniit 23.000 tonsit missaannik, tamannalu atuagarsornikkut (teoretisk) isigalugu periarfissaavoq inatsisip tamakkiisumik atorneqarnissannut periarfissiinera annikitsumik tulaassuilluni sinerissap qanittuani 25%-imut, taava raajanut fabrikkinik minnerpaamik marlunnik matusineq pisariaqassaaq, tassami malittarisassatut pingaarnertut raajanut tunisassiorfiup 10.000 tonsit missaanniittut tigusariaqarpai, tunisassiorneq imminut akilissappat.

PSG Kalaallit Nunaanni marlunnik raajaleriffeqarpoq – Nuummi ataaseq aamma Aasianni ataaseq. Fabrikki ataaseq matusariaqassappat, taava Aasianniittoq matussaaq, ilaatigut ukiuunerani sikusarnera pissutaalluni angalaniarneq ajornakusoorsinnaasarmat.

Raajaleriffik matussappat naatsorsuutitigut annaasaqaat marlunnik kisitsisitalimmik annaasaqaataassaaq raajaleriffiup illutaannaa eqqarsaatigalugu.

Raajaleriffiup sulisorisai ukiumoortumik 68-inik amerlassuseqarput. Sulisut amerlanerpaat akunnermusiaqarput. Massakkorpiaq 14-inik sulisoqarpugut nunanit kangianeersunik, taakkualu matusissagutta angerlartitaasinnaapput, atorfeqartullu sinneri Kalaallit Nunaanni nunaqavissuupput matusaassaguttalu sulisut ukiumoortumik naatsorsorlugu 54-it suliffissaaleqilissapput.

Tassunga ilanngutissapput toqqaannartumik atorfillit suliffeqarfinni allaniittut aalisarnermik inuussutissarsiummut inuussutissarsiutitut malinnillutik suliffeqalersut, soorlu usingiaaneq, atisanik errorsineq, containerinik passussineq, angallanneq aamma iluarsaasinnerit assigiinngitsut, nerisinneqarnissamik sullinneqarneq, il.il. Ataatsimut isigalugu qangarnisarpalaartumik nalilersuinerput naapertorlugu tamatuma kingunerissavaa suli ukiumoortumik 21-nik suliffiit illoqarfimmiit tammassasut. Uani kingunerisaannik sunniutaasuni ilanngunneqarsimanngillat kaaviiaartitat illoqarfiup niuertarfiutaanni annikillisimaneri, unnuisarfinni il.il., kiisalu kommunemut akileraarutitigut isertitat ilanngunneqarsimanngiivipput, kisianni suliffissanik suli amerlanerusunik annaasaqarneq inernerissagaa ilimanarluinnarpoq.

Inatsisissap oqaasertaanni oqaatigineqarpoq, siunnersuutip kingunerissagaa ukiumut suliffissat 140 tungaanut annaasaqaataassasut, raajaleriffinnut raajanik tulaassuineq appasinnerusoq patsisaalluni (aamma ukiumut suliffissat katillugit 480-it annaasaqaataassasut).

Nammineq naatsorsuinitta missingersuut una ilumoornerarpaa.

Inatsisissap oqaasertaanni ilimagineqarpoq taakkunannga ¾-it ungasinnerusumi nutaanik allanik suliffissarsiorumaartut, ukiumut akissarsialerlugit kr. 300.000, taamaalilluni isertitarineqartut katillugit 110 mio. missaanniittunik qaffariaateqassapput. Oqaatigisaq uppernarsarsimanngisaq una kisitsisitigut qanorpiaq suliarineqarsimanersoq saqqummiunneqarnikuunngilaq, kisianni paasissutissiissutigisinnaavarput suliffeqarfissuatsinni sulisartup agguaqatigiissillugu akissarsiai akunnermut 160 kr. missaanniimmata, imaluunniit qaammammusianngorlugit 18.000 kr. missaanniillutik akileraarutit peertinnagit. Akissarsiai aamma tapinik ilaqarajuttarput taamaattumik agguaqatigiissillugu qaammammut akissarsiai 22.000 missaanniillutik.

Ilinniarsimanngitsunut suliffissat arlaqarnerusuuppata qaammammut kr. 25.000-mik naleqartunik, taava Aasianni fabrikkitsinni suleqativut kangianeersuinnaassagaluarput – qulaanili takuneqarsinnaasutut Aasianni raajaleriffimmi sulisut eqqarsaatigalugit taamaaqqajanngilaq. Ilinniarsimanngitsunut suliffissatut Aalisarnermik Piniarnermullu Naalakkersuisoqarfimmit naatsorsuutigineqartut, pigineqanngillat aamma inuiaqatigiinni aningaasaqarnikkut naatsorsuinerit tunngavissaqanngivipput.

Tassunga ilanngunneqassaaq, raajaleriffinnik tulaassat ikippallaaleraangata matusisarneq, imminut akilersinnaasumik tunisassiornissaq tunngavissaaruttarmat. Qaqugu tamanna pissanersoq siumut oqaatigineqarsinnaasanngilaq, kisianni ilimanarpoq sinerissap qanittuani raajarniarnermi allanngortiteritinnani tamanna piumaartoq.

Aasianni fabrikkerput tamanna pissutigalugu matusariaqassappat, taava angallateerarsortunut arlalinnut akornutaalissaaq Qeqertarsuup Tunuani tulaassiffissaaruttussaammata –suli ajussaaq Royal Greenlandip Ilulissani raajanut fabrikkiutini aamma matusimappagu.

Inatsisissamut siunnersuutip oqaaseqaataanni tamanna takussutissaqanngilaq, inuiaqatigiit aningaasaqarniarneranut naatsorsuinertalimmik tunngaveqarnersoq, kisianni isumaqarpugut taamaattoqanngitsoq ajornartorsiut oqaaseqaatini tikinneqarsimanngimmat.

*Naalakkersuisuit maluginiarpaat siunnersuummi § 24 tassaasoq ilaatigut tulaassuisussaatitaaneq pillugu nalunaarutikkut malittarisassanik erseqqinnerusunik Naalakkersuisut aalajangersaasinnaanerinut piginnaatitsinissamut aalajangersagaasoq. Aalajangersakkami imm. 2 malillugu raajarniarluni ingerlataqartoq nunami suliffissuarmi suliarineqartussanik pisami minnerpaamik 25 %-iinik tulaassissasoq. Naalakkersuisut oqaatigaat manna tikillugu inatsisini tunisinissaq pillugu inatsisini aalajangersarneqartumik piumasaqaateqarsimanngitsoq. Annertussutsit tunineqartussat Naalakkersuisut aalajangiinerat tunngavigalugu aalajangersarneqarsimapput. Siunnersuutikkut tunisat annertussusii nalunaarummit takuneqarsinnaanissaat pillugu piumasaqaat eqqunneqarpoq, tamannalu ingerlatsinermi suli annertunerusumik ammasumik pissuseqarnissamik pilersitsilluni aamma siumut ilisimaneqareersinnaasut, isumannaatsuunermik inuussutissarsiullu pillugu sinaakkutini piumasaqaatit patajaatsut pilersinneqarnissaat siunertaalluni. Piumasaqaatit manna tikillugu inatsisini atuuttuni atuussimanngitsut.*

*Aalajangersagarli nalunaarutikkut qanoq raajat annertutigisut tunineqarnissaannik Naalakkersuisut piumasaqarnissaannik killiliivoq. Taamaalilluni 25 %-inik annertunerusunik tunisisoqarnissaanik Naalakkersuisut piumasaqarnissaat periarfissaanani. Tamatumunnga pissutaavoq raajarniarnermi ingerlataqartunut tamanut assigiimmik piumasaqaatinik Naalakkersuisut pilersitserusunnerat aamma angallatini tunisassiornissamut periarfissat assigiissarnerisigut sinerissamut qanittumi raajarniarnermut pingaartumik aningaasalersuinissamut periarfissat pitsaasut pilersinniarlugit. Aalajangersakkap kingunissaanik Naalakkersuisut nalileeqqissaarsimapput isumaqarlutillu sinerissamut qanittumi aalisarnerup ineriartornera salliutinneqassasoq. Tassunga oqaatigineqassaaq tamanna kissaatigineqassappat 25 %-init annertunerusunik pisanik raajarniartut tunisinissannut siunnersuut killiliinngimmat.*

*Siunissami qaninnerusumi annikinnerusumik tulaassisoqartarnissaa naatsorsuutigineqanngilaq, kisiannili annertusiartortumik ineriartortoqarnissaa naatsorsuutigineqarsinnaalluni ingerlataqartut tamarmik niuerfimmi tulluarsarsinnaallutik.*

**2.24.6.3.**

Inatsisissatut missingiut akuerineqassappat raajanik imaani uutanik tunisassiorneq qaffasinnerusoq akuerineqassappat, sinerissap qanittuani raajanut nioqqutissiortoqarsinnaassappat aalisariutip usitussusaanut pisariaqartunut aningaasaliisoqarpat, raajanik imaani uutanik nioqqutissiorneq ajunaarutaassaaq.

Raajanik imaani uutanik nioqqutissiorneq 41%-nik qaffassappat, atuagarsorluni ilisimasat tunngavigalugit sinerissap qanittuani tulaassuinerup inatsisitigut killilersugaasup 25%-ii tamakkiisumik aalisarneqarpata, niuernermi akigititat 40%-nik appassasut nalilerparput, allaat sinerissap qanittuani imaani uutiterisut nioqqutissiorsinnaanissaanut Kinamullu nioqqutissiorsinnaaneq akuerineqaraluarpalluunniit, tamanna Kinami pitsaassutsimik akuersissutinik tunniussisartunit immikkullu ilisimasaqarnermik pigisaqartunit unammillernartorsiortitsisinnaapput.

Sinerissap qanittuani aalisarneq sukkasuumik allanngortinneqarsinnaanngitsoq isumaqarpugut – immikkut aningaassaliinissaq ilisimasaqarnerlu amigaataalluinnarput – akit appassapput taamatullu nunatsinni raajanik suliaqartut tamarmik avammut tunisisinnaaneranut sunniuteqassalluni.

Aalisarnermut Piniarnermullu naalakkersuisoqarfimmiit tamanna ilisimaneqartoq inatsimmut oqaasertaliunneqarpoq, 15%-inillu akitigut appartoqarnissaa kg.-imut 28,96 kr.-t tunngaveqarpat ilimagineqarpoq. Tullinnguuttutut malugissallugu pingaaruteqarpoq, raajat qalipallit akii tatisimaneqareermata, nunatsinniit avammut tunisineq kg.-imut massakkut 28,80 kr.-ummat.

Siunissaq qaninnerusoq ungasinnerusorlu eqqarsaatigalugit tunngaviit atorsinnaanngillat, taamaammallu inuiaqatigiit aningaasaqarneranut nalilersuinerup annersaa naatsorsugaanerlulluni, ilaatigut pisuussutinik atuinermi iluanaarutit, inuit akileraarutaanit ilanngaassereerluni qaffaatit, suliffeqarfiit akileraarutaanit ilanngaassereerluni qaffaatit taamatullu Royal Greenlandip inerneranit ilanngaassereerluni qaffaanerit, taamaammat aningaasatigut pingaartitat eqqarsaatigalugit inatsisip atuutilersinneqarnissaa kissaatigineqanngilaq.

Inatsisissatut missingiut ilisimasaqannginnermik toqqammaveqartoq allaat oqaatigisinnaavarput.

*Kingunerisassat pillugit naatsorsuutit nalimmassarneqarput, taamaalilluni annermik tunisassiortumik umiarsualiinerni tamani raajat qalipallit avammut tunineranni akii appariartarput, raajallu qerineqanngitsut tulaallugit tunineranni akit qaffariartarlutik raajallu uutat qalipaajakkat avammut tunineranni akii qaffattarlutik.*

*2023-mi raajat qalipallit avammut tunineranni akii agguaqatigiissillugit 35,2 kr/kr.-usimasut oqaatigineqarpoq. Raajat qalipallit misissueqqissaarnermi aallaaviatigut avammut tunineranni 33 kr/kg-iusimapput.*

**2.24.7.** Inatsisissamik missingiut unammillernikkut eqqarsartitsilersoq PS saqqummiussivoq, inatsisissamik missingiummi qulequttat aalajangersimasut soorlu inatsisitigut inunnut pisortaniillu ingerlatsivinniit pigineqartunit pisassiissutinit qummut killiliussat immikkoortinneqartut, tassa ingerlatsiviit pisortanit pigineqartut immikkut salliunneqarput, soorlu tusarniaanermi matumani arlaleriarluni taamatut akineqartoq.

Inatsisissatut missingersuut suliffeqarfinnut unammilleqatigiinnermi suliffeqarfinnit pisortanit pigineqartunik ingerlatsisuni sallinngortitsivoq. Tamanna niuerfinni suliffeqarfinnut unammilleqatigiinnermi ingerlataqartunut ajoqutaasinnaavoq, inatsisitigut suliallit niuerfinni atugassarititaasunut suliffeqarfinnut pisortanit pigineqartunit piumasaqaataasut naligiinngimmata.

Taamaammat pisortanit taamatullu aningaasarsiorfiusuni inuussutissarsiorfittut ingerlatsiviusuni assigiimmik atugassaqartitsineq inatsisissatut missingiummi qularnaarneqanngilaq.

Pisortanit pigineqartut ingerlatseqatigiiffiit niuerfinni niuerpalaartumik ingerlatsiffiusuni peqataagaangata, unammilleqatigiinneq eqqarsaatigalugu, tunngaviusumik unammilleqatigiissinnaanermi naligiittoqarnissaa siunertaajuaannarpoq, tassa ima paasillugu pisortat pigisaanik piginneqataanertik piinnarlugu namminersortutut ingerlatalinnut sanilliullutik salliunneqarneq ajorput. Tamanna inatsisissatut missingiummi unioqqutinneqarpoq.

Assigiimmik tunngaveqarnani unammilleqatigiittoqarpat piffissaq qaninnerusoq ungasinnerusorlu eqqarsaatigalugit ajortumik sunniuteqarsinnaavoq.

Inatsisissatut missingiummi niuernissamut siunertanut tamanna equtitsivoq, inatsisissatut missingiummi tamanna toqqaannartumik akerlerineqarluni.

Tamatuma saniatigut avaqqunneqarsinnaanngilaq, inatsisissatut missingiummi unammilleqatigiinnermut equtitsisumik tapiissuteqartoqassammat, takuuk unammilleqatigiinneq pillugu ("unammilleqatigiinnermut inatsit) Inatsisartut inatsisaat nr. 1 § 12, 15. maj 2014-imeersoq kingusinnerusukkut allanngortinneqartoq.

Unammilleqatigiinnermut inatsimmi § 12-p siunertaraa, inuussutissarsiorluni ingerlatsisunut aalajangersimasut salliunniarlugit pisortanit taperneqarnermigut nunatsinni niuernermi unammilleqatigiinneq equtinneqassanngitsoq. Aalajangersakkamit ilaatigut qulakkeerneqarpoq, pisortanit namminersortunillu ingerlanneqartuni unammilleqatigiinnermi naligiinneq tunngavigalugu piumasaqarfiussasoq.

Piumasaqaatit aalajangersimasut arlaqartut eqquutinneqarpata unammilleqatigiinnermut equtitsisunik tapiissuteqartoqarpoq. Ilaatigut eqqartorneqarpoq, tapiissutit aningaasaqarnikkut iluanaarutaassasut, Tamanna niuerfinni nalinginnaasumik piumasaqaatinut atuuttuni anguneqarsinnaasimanavianngilaq. Ajunnginnerusumik pineqarneq isumaatigut arlalitsigut paasineqarsinnaavoq tassaasinnaallutik toqqaannartumik tapiissutit, suulluunniit toqqaannartumik toqqaannanngitsumillu tapiissutaasut, suliffeqartut nalinginnaasumik tuniniaavikkut atugassarititaasuni pissarsiarisinnaanngisaat.

Tamatuma saniatigut piumasaqaataavoq ”inuussutissarsiornermi suliaqarnernut aalajangersimasunik iluseqartunut” iluaqutaassasoq, tassa immikkut ittunut tapiissutaapput. Tassani pineqarpoq, suliffeqarfiit inissisimaffii aallaavigalugit sanilliussinermi tapiissutissat siunertaat aallaavigalugit tapiissuteqarfigineqarsinnaapput.

Inatsisissatut missingiummi inatsisinik suliaqartunit anguneqarsinnaanngitsunik suliffeqarfiit pisortanit pigineqartut aningaasatigut iluanaaruteqassammata, takuuk siuliani oqaaseqaat, ilaatigut pisassiissutinut qummut killiliussanut immikkoortumi, pisortanik suliffeqarfiit pigineqartut salliunneqarmata.

Taamaammat nalilerparput inatsisissatut missingiummi tapiissutit pineqartut unammillersinnaanermut equngalersitsimmata.

Tapiissutit pisortat maleruagassiisarneranut inatsisinut naapertuukkaluartut, takuuk unammilleqatigiinnermut inatsit § 2, imm. 2, tamanna nunatsinni niuerfinnut unammilleqatigiinnermut qanoq kinguneqarsinnaanersoq Naalakkersuisut eqqarsaatigissagaat piumasaraarput, ilaatigut unammilleqatigiinneq inatsisissatut missingiummi equtinneqannginnissaa anguniarlugu.

Susoqaraluarpalluunniit inatsisiliortut, ilaatigut inatsisissatut missingersuusiunnginnermi, unammilleqatigiinnermut inatsimmut kattunneqarsinnaanera pillugu peqqissaarussamik suliaqarsinnaasariaqarpoq nassuiaasinnaasariaqarlunilu.

*Immikkoortoq 1.3-mut innersuussisoqarpoq.*

**2.24.8.**  Taarsiisussaatitaanermut inatsisitigut malittarisassarpaalunnik eqqarsaatigisariaqakkanik PS saqqummiussivoq, ataatsimut isigalugu inerniliussarineqarpoq, ingerlatsiviup nalilissagaa, inatsisissatut missingiummi immikkoortut pingaaruteqartut arlallit inatsimmi tunngaviusumi § 73 inuit piginnittussaatitaanerannut tunngasumut akerliummat, arsaarinnissinnaanerillu pillugit piginnaatitaaffiit siunniunneqarmata, tamakkiisumik taarsiisoqanngikkaluarluni.

Inatsisissatut missingiut taamatut isikkoqartillugu akuerineqassappat, piffissamut killiligaanngitsumut akuersissutinut PSG annaasaqassaaq, pisassiissutinillu pigisat annertuut utertittariaqassallugit.

Piffissamut killiligaanngitsumut akuersissutit pisassiissutinillu pigisat piginnittuunermut pisinnaatitaaffimmut inatsisini tunngaviusuni § 73-mi ilaapput.

Inatsisissatut missingiummi akuersissutinut tunngasunuunerusoq (§ 22), pisassiissutini qummut killiliussat (§ 32), pisassiissutinik pigisanik atorunnaarsitsineq (§ 34) taamatullu sinerissap qanittuani avataasiortunilu aalisariutit ilaannut immikkoortunut ataatsinut raajanut pisassiissutigineqartunut atorunnaarsitsineq, PSG-p piginnittuuneranut pisinnaatitaaffimmut inatsisini tunngaviusuni akuliuttoqarneranik kinguneqarpoq.

Inatsisissatut missingiut taamatuttaaq ajornartorsiuterpassuarnik pilersitsivoq, ingammik naatsorsuutigisanut pisinnaatitaanermut pissaanermillu killormut inissiinernut tunngavinnut atatillugu.

Pisassiissutit agguarneqarnerisa allanngortinneqarnerat (naatsorsuutigaarput akuersissutit agguarneqarnerat ilanngullugu) naatsorsuutigisanut pisinnaatitaanermut tunngaviusunut akerliusoq nalilerparput.

Pisassiissutit akuersissutillu piffissamut killiligaanngitsut utertinneqassanngitsut inuussutissarsiuteqarfiit allat assigalugit PSG-mit naatsorsuuteqarpoq. Tamanna ilaatigut aningaasaliissutinut, aningaasaliissutissatut pilersaarutinut eqquissaaq. Tamakku aningaassaliissutit, pisassiissutit utertinneqarsinnaanerinik mianersoqqussuteqaqqaaratik, Namminersorlutik Oqartussanit akuerineqarput.

Pisassiissutinut atorunnaarsitsinissamut agguaanissamullu tunngatillugu suut ingerlatsivimmi inatsisinut tunngatillugu eqqarsaatigisariaqarnersut ilanngunneqannginnerat ajornartorsiutaavoq.

Tamanna pissaanermik killormut inissiisoqaratarsinnaaneranik (kinaassusersiortoqanngitsumik tunngaveqarluni ingerlatsineq) kinguneqariaannaavoq, tamatuma naqissuserneqaqqinneranik, inatsisissatut missingersuummi oqaasertaliunneqarsimasumi erseqqissarneqarpoq, inatsisinut missingersuusiorneq PSG-mut toqqaannaq innarlerneqassasoq, taamaattorli Royal Greenland annertunerusumik eqqorneqassanani.

Inatsisissatut missingiut Europamiut inuit pisinnaatitaaffii pillugit isumaqatigiissutaanut (”EMRK”) naapertuutinngitsoq nalilerparput.

Piginnittussaatitaanermut inatsit tunngaviusumik inatsit § 73-meersoq EMRK-mit illersugaavoq, taamaammat inatsisissatut missingersuusiaq tunngaviusumik inatsit § 73-mik akerliusoq assinganik EMRK-mut akerliuvoq.

Tamatuma saniatigut inatsisissatut missingersuusiarineqartup ilagaa ingerlatseqatigiiffinnut namminersortunut pisortanillu pigineqartunut immikkoortitsineq, tamanna EMRK-mut aamma naapertuutinngilaq.

Nunatta kitaani raajatassiissutinut avataasiorlunilu qaleralittassiissutinut annertuunut Royal Greenland A/S pisassaqassaaq, namminersortutulli ingerlatsisut pisassaarutissallutik.

Immikkoortitsineq taamaattoq tamatigoortumik aallaaveqartumik tunngavilersorneqarsinnaanngilaq, inatsisinillu unioqqutitsilluni immikkoortitsineruvoq.

*Inatsisini pinngitsaaliilluni taarsiissutitalimmik pigisanik piginnikkunnaartitsinermi malittarisassat naapertorlugit ingerlanneqarnissaanut immikkoortoq 1.6-mut innersuunneqarpoq.*

*Innersuussutigineqartumut isummersuilersitsisunik tunngavissiineq PS-ip nalilersuutaa Naalakkersuisunit isumaqatigineqanngilaq, malugeqquneqarporlu qaqugumulluunniit inuiaqatigiit isumalluutaat ingerlatsivinnit pigineqarsinnaanngimmata, ingammik piffissap ingerlanerani isumalluutit kinguaassioqqissinnaanerat eqqarsaatigalugu.*

*Tamatuma saniatigut malugeqquneqarpoq, 1996-imi inatsimmi atuuttumit piumasaqaataammat, pissusissamisoortumik kalerriisoqartillugu killeqanngitsumik piffissaliussatut pisassat piffissalersukkamik killilerneqarsinnaammata. Piareersaataasumik suliarineqarnerani ukiunut tallimanut naatsorsorneqarput. PS-ip oqaaseqaataasa ilagaat inuussutissarsiutigineqartoq naatsorsuutaalluni taanna pingaarutilinnik aningaassaliiffigineqartartoq, piffissamik killiligaanngitsunik pisassiissuteqarnikkut akuersissuteqarnikkullu pigisat utertinneqarsinnaannginneri pissutaallutik. Tamatuma saniatigut Naalakkersuisunit malugineqarpoq, inatsisissatut missingiutip atuutilernerani pisassiissutit akuersissutillu piffissaliussamik killiligaanngitsut utertinneqarnavianngitsut, taamaattorli aalisarnermut inatsit atuuttoq akerliani ingerlaavartumik piffissamik killiliisumik atuutitsisoqalissasoq. Tamanna inuussutissarsiutip qularineqarneranut "pissusissamisoortumik kalerriisoqartarnera" atuutillugu peerneqassaaq. Taamaasilluni tassani inuussutissarsiuteqarnermi piffissamik killiligaanngitsumik pisassanut pigisaqarsinnaaneq naatsorsuuteqartarneq pisussaaffigineqarsinnaanngilaq. Piffissaligaanngitsumik pisassiissutinut tunngatillugu kingullermik 2017-imi killilikkamik pisassiissutinngortinneqarnissaat inatsisissatut missingersuusiarineqarpoq, 2019-imilu Naalakkersuisut aalisarnermut ataatsimiititaliamik pilersitsipput, taakku aalisarnermi pigisanik siammarterisinnaanermik periarfissanik ilaatigut innersuussutissanik misissuisussanngorlugit suliakkerneqarput.*

*PS-ip suliniutinut unammilleqatigiinnermik equngalersitsisunut tapiissuteqarnermut imaluunniit immikkoortitsisoqarneragaanera namminersortunut pisortanilluunniit pigineqartunut pisassiissutinik assigiinngisitsineragaaneq Naalakkersuisunit isumaqatigineqanngilaq. Taamaattorli Naalakkersuisunit oqaatigineqassaaq, pisortanit ingerlatsivinnut pisassiissutinut tunngasut inatsisissatut missingiummi ilisimatitsissutigineqarnera annikippallaartoq, taamaammat inatsimmi aalajangersakkami oqaasertaliussani itisilerneqarsimapput. Immikkoortoq 1.3-mut innersuussisoqarpoq.*

**2.24.8.1.** Taarsiissussaatitaanermut tunngasunik inatsisissatut missingiummi aalajangersakkat

**2.24.8.1.1.**  Raajanik TAC-imik agguataarineq

Pisassanik TAC-millu aalajangersaaneq aalisarneq pillugu inatsimmi atuuttumi § 5-imi erseqqinnerusumik aalajangersarneqarput.

§ 5, imm. 3-mi allassimavoq Kalaallit Nunaata kitaani raajanut pisassiissutit sinerissamut qanittumi aalisarnermut 43 %- aamma avataani aalisarnermut 57 %-ii agguarneqartartut. TAC-imik agguataarineq aalajangersimasoq 2002-mi inatsimmik allannguinikkut ikkunneqarpoq (inatsisartut inatsisaat nr. 5, 21. maaji 2002-meersoq). Inatsisip allanngortinnera 11. decembari 2001-imi KNAPK-p aamma APK-p akornanni isumaqatigiissuteqarnermik tunngaveqarpoq, allannguinerlu taamaalilluni inuussutissarsiornermi erseqqilluinnartumik siumoortumik akuersaarnermik tunngaveqarluni.

Massakkut § 5, imm. 3-mut immikkut oqaaseqaatini allaqqavoq Naalakkersuisut isumaqartut Kalaallit Nunaata kitaani raajanut TAC-ip agguaanneqartarnerata inatsisinngortinneqarnera ajoqutissartaqarnerunani iluaqutissartaqarnerussasoq.

Iluaqutissat ilaattut taaneqarpoq, inatsisinngortitsinikkut aalisarnermi inuussutissarsiuteqartut taarsigassarsiniarnermi periarfissaat annertuumik pitsannguallattussaammata. Tamanna annerusumik nassuiarneqanngilaq, kisianni taamatut paasissallugu nalinginnaavoq, TAC-p inatsisinngortinneqarneratigut Kalaallit Nunaata kitaani raajarniarnermut tunngavissanut piumasaqaatini siumut takunnissinnaaneq annertunerulermat, taamaalilluni inuussutissarsiornermut aningaasalersuinissamut tunngaviit siusinnerusumut sanilliullugu isumannaannerulerput, TAC-ip agguarnera ukiumoortumik Naalakkersuisunit allaffissornikkut tunngaveqartumik allanngortinneqartarmat.

Tamanna Inatsisartut Aalisarnermut, Piniarnermut Nunalerinermullu Ataatsimiititaliaanit aamma uppernarsarneqarpoq 2002-mut missingersuutip aappassaanneerneqarata kingornatigut isumaliutissiissummi tunniunneqartumi ilaatigut allaqqasumi, ”aalisariutit assigiinngitsut taakku marluk akornanni agguaassisarneq aalajangersarneqartassasoq agguaassisoqartassasorlu, taassumami qulakkiissammagu aningaasaliisut umiarsuaatillillu pisassiissutigineqartarnerannut tunngaviusup paasiuminartuunissaa. Pisassiissutinik tunngaviusumik agguaassisarnerup aalisartut aalisarnikkut iliuuserisamik siunissamut ungasissumut pilersaarusiornissaannik aamma aningaasaliinissaannillu periarfississavai.” Ataatsimiititaliaq naliliivoq agguaassisarnerup kingunerissagaa inuussutissarsiummik ingerlatsisut taarsigassarsinissamut periarfissaasa pitsaanerulersinneqarnissaa, naatsorsuutigineqartariaqarmammi agguaassisarneq aalisartunut taarsigassarsisitsisartut ilassilluassagaat.”

Aammattaaq 2002-mut missingiummut massakkut atuuttumi § 5, imm. 3-mi immikkut oqaaseqaatini allaqqavoq, allannguisoqarnissaa sioqqullugu ARP aamma Naalakkersuisut akornanni isumaqatigiinngittoqartoq, allannguineq pinngitsaaliissutaassanersoq, agguaanerullu inatsisitigut aalajangersaanerata akuliunnerup pinngitsaaliissutaaneranik isiginninneq nukittorsarneqassaaq.

Tamanna Aalisarnermut, Piniarnermut Nunaqarfinnullu Naalakkersuisup Aalisarnermut, Piniarnermut Nunalerinermullu Ataatsimiititaliamut ataatsimiititaliap 2002-mi missingersuutip oqaluuserineranut atatillugu uppernarsarpaa:

”Agguaasarnerup inatsisikkut aalajangersakkap allanngortinneqarnera pillugu avataaniit oqartoqarsinnaammat inuit pigisaannik Namminersornerullutik Oqartussat tigusisutut. Suliami uani Naalakkersuisoqarfik naliliivoq piffissamik aalajangersimasumik sioqqutsilluni nalunaareernermi agguaanermut tunngaviusoq allanngortinneqarsinnaasoq. Raajarniarnermi nutaaliaasumi annertuunik aningaasaliinerit erniortinneqarnissaasa sivisussusiat nalunaarnermi isiginiarneqassaaq.”

Allatut oqaatigalugu Naalakkersuisut isumaqataapput, TAC-p allanngornera naleqquttumik piffissalerlugu taamaallaat ilimasaarutigineqartariaqartoq raajarniarnermi nutaaliaasumi aningaasaliinernut tunngatillugu nalikilliliinermi piffissaliussaq eqqarsaatigalugu.

*Immikkoortoq 2.24.8.1.3. innersuussutigineqarpoq.*

**2.24.8.1.2.** Siornatigut raajanut TAC-ip agguataarnerata allanngortinneqarnissaannut siunnersuut

2017-imi Naalakkersuisut aalisarnermut inatsisissamik siunnersuuteqarput. Siunnersuummi ilaatigut Kitaani raajanut TAC-imi pisassiissutigineqartut naligiimmik sinerissap qanittuanut aalisariutinut avataarsiorlunilu aalisariutinut agguataarneqassasut 2002-mi aalajangiunneqarsimasumut sanilliullugu tassani sinerissap qanittuani aalisariutinut 43 %-ii pisassiissutigineqarmata avataarsiorlunilu aalisariutinut 57 %-it pisassiissutigineqarlutik.

Inatsimmut siunnersuut naapertorlugu inatsisip atulerneraniilli ukiut 5 qaangiuppata aatsaat atulersinneqarnissaa siunnersuutigineqarsimavoq taamaasilluni ”sinerissap qanittuani angallatit aamma avataasiornermi angallatit siunnersuummi agguaanermut nutaamut naleqqussarnissamut nammattumik piffissaqartinnissaat.”

Inatsisissatut siunnersuut akuerineqanngisaannarpoq, akuerineqarsimagaluarpat inatsisinik tunngaveqartumik pinngitsaaliissummik pigisanik tunniussinermik taarsiivigineqarnissamik piumasaqaatitalimmik kinguneqassagaluarpoq, tassami pigisanut pisinnaatitaaffinnik illersugaajunnaartoqassammat.

Ukiunik tallimanik ikaarsaariarfissaqarnissamik siunnersuuteqarneq isumarput malillugu inatsit tunngaviusoq § 73 malillugu naammattumik periarfissiinavianngilaq.

Avataarsiorluni aalisarnermut tunngasuni aningaasaliinernut nalikilliliinermi piffissaliussap kalerriinermut (ikaarsaariartorneq) naleqqutissasoq pingaarnertut taperserparput. Taamaattumik nalikilliliinermi piffissaliussaq ukiuni 20-25 sivisussuseqartariaqaraluarpoq.

*Immikkoortoq 2.24.8.1.3. innersuussutigineqarpoq.*

**2.24.8.1.3.** Raajanut TAC-imik agguataarnerup atorunnaarsinneqarnissaannut siunnersuuteqarneq

Inatsisimik siunnersuuteqarnermi raajanut TAC-imik agguataarneq atuuttoq atorunnaarsissavaa. Inatsisissatut siunnersuuteqarnermi tamanna erseqqarissumik allaqqanngilaq, aalajangersakkalli kingunerisaanik TAC-mik agguataarineq allanngortinneqassaaq.

Tamanna inatsisissatut siunnersuummi § 17 allaqqavoq, tassa aalisagaqatigiinnut ataasiakkaannut TAC-ip Naalakkersuisunit aqutsinissamut pilersaarut attuumassuteqartoq naapertorlugu aalajangerneqartassasoq. Aqutsinissamut pilersaaruteqanngippat Naalakkersuisut TAC inatsisip siunertaa naapertorlugu aalajangissavaa.

Inatsisissatut siunnersuummi § 18. imm. 1-imi aalajangersarneqarpoq, "Naalakkersuisut aalisagaqatigiinnut ataasiakkaanut TAC-mik aalisariutit immikkoortuinut assigiinngitsunut nunat tamat akornanni isumaqatigiissutit aqutsinissamullu pilersaarutit attuumassuteqartut mianeralugit agguaassisassapput".

Ingerlataqartunut ataasiakkaanut pisassiissutinik agguaaneq kapitali 6 naapertorlugu ingerlanneqassaaq. Ataani tamanna takuuk.

Inatsisissatut siunnersuummi iml. Inatsisissatut siunnersuummut oqaaseqaatini avataasiorluni sineriassiorlunilu raajarniarnermi TAC-inik agguaassineq atuuttoq eqqaaneqanngillat, takuuk § 5, imm. 3, Aalisarneq pillugu inatsit.

Aalajangiussassatulli siunnersuutigineqartut inatsisini tunngaviusumik inissisimanermut tunngasoq allanngortinneqassaaq immikkoortumi tassani (sinerissap qanittuani aalisariutit 43 %-ii aamma avataarsiorluni aalisariutit 57 %-ii) agguaassineq atorunnaarsinneqassammat siunnersuutigineqartunillu taarserneqassalluni.

Allannguummut tassunga atatillugu nuukkiartuaarnissamik iml. nalunaaruteqarnissamik aaqqiissuteqartoqanngilaq.

Inatsisissatut siunnersuut taamaatillugu Naalakkersuisut raajartassiissutinik qanorpiaq agguaassissanersut siulittuutigiuminaappoq.

*Siunnersuut atuutinneqalerpat raajartassiisutit tamakkerlugit PNNP-mik aalisarneqalissapput TAC-millu agguaassisarneq atorunnaarsinneqassalluni. Tamatuttaaq pisassiissutinik assigiinngitsunik marlunnik TAC-eqassanngilaq, TAC-ili ataaseq, TAC-ip katinnerisa procentiat piginnittumit ataatsimit pigineqarluni.*

*PNNP-mik aalisarneq aallaavigalugu aqutsineqartussaammat Naalakkersuisut raajartassiissutinik agguaassisassanngillat. Agguaassineq pisassiissutinik piginnittoq malillugu tunniunneqartassaaq.*

*Ingerlatsisoq annaasaqarnavianngimmat pisassiissutinik piginnittuuffia aalajangersakkap kingunerisaanik allannguiffigineqarnavianngimmat ikaarsaariartornissamik iml. nalunaaqqaarnissamik aaqqiissuteqartariaqanngilaq.*

*Tusarniaanermut akissutit tunngavigalugit aalajangersagaq manna allanngortinneqanngilaq.*

**2.24.8.2.** Akuersissutit, Pisassiissutinut qummut killiliussat aamma pisassiissutinit pigisat atorunnaarsinneri

**2.24.8.2.1.**Inatsisissatut siunnersuummi § 22 Aalisarsinnaanermut akuersissuteqartarneq

§ 22. Aalisarnissamut akuersissut ingerlatsisunut ataasiakkaanut ukiumoortumik nalunaarutigineqartarpoq, aamma pisarineqarsinnaasut annertunerpaaffiannut attuumassuteqarsinnaalluni.

Inatsisissatut siunnersuutip piffissaligaanngitsumik akuersissuteqarsinnaaneq aalisarnermut inatsimmi § 14, imm. 1, imm. 2 aamma 4 aalajangersarneqartoq, atorunnaarsissavaa, tassani siunertaqarmat Naalakkersuisut piffissalikkanik akuersissutissiisalernissaat. Tamanna akuersissutinik piffissaligaanngitsunik utertitsinermik kinguneqassaaq.

Nassuiaatini nalinginnaasuni akuersissutinik piffissaligaanngitsuni tunniunneqareersuni ukiuni qulini atorunnaarsitsinissamik kalerriisoqassasoq allaqqavoq.

"Piffissamut killiligaanngitsumut akuersissutit tassungalu atasut pisassiissutinit pigisat piffissamut killeqartinneqalerput. Taamatut allannguinerup malitsigisaanik pisassiissutinit pigisat ingerlaannaq atorunnaarsinneqanngillat, kisianni avataasiorluni aalisarnerni atorunnaarsitsinissamut kalerriinissap aalajangernissaanut ukiut quliussallutik. Akuersissut ukiumiit ukiumut nutarterneqartarpoq, ukiullu qulissaanni piumasaqaatini allannguisoqassalluni, taamaattorli imatut iluseqassalluni ingerlataqartut piffissami akuersissuteqarfiusumi tulluarsarnissamut piffissalerneqassallutik.

Ullumikkut piffissamut killiligaanngitsumut akuersissutit “pissusissamisoortumik kalerriinikkut” utertinneqareersinnaapput, malittarisassallu nutaat ingerlataqartut pilersaarusiornissamut aningaasalersuinissamullu periarfissaannik allannguimmata, taakku inuussutissarsiortut aningaasaqarnerannut pingaaruteqarnissaa naatsorsuutigineqanngilaq."

Akuersissutinik piffissaligaanngitsunik utertitsinerit ukiuni qulini kalerriinertallit tunngaviusumik inatsimmik unioqqutitsisutut nalilerpavut, ”pissusissamisoortumik kalerriinerinngimmata”, Aalisarneq pillugu inatsit massakkut atuuttoq § 14, imm. 1, naapertorlugu piareersaataasumillu sulinermi aalisarnerup ineriartornera naapertorlugu kalerriinissaq inissinneqassappat, ataanilu apeqqutip sukumiinerusumik tunngavilersorneqarnera takuuk.

*Immikkoortoq 1.4 innersuussutigineqarpoq.*

**2.24.8.2.2.** Pisassiissutinit pigisanik imaluunniit piginneqataassutinik qummut killiliinerit (§ 32)

Inatsisissatut siunnersuummi § 32, imm. 1, allaqqavoq, inatsisitigut pisussaatitaasut pisassiissutinit pigisaat aalajangersakkami nr. 1-5-mi procentiliussassatut allassimasut sinnerlugit pigisaqassanngitsut. Inatsisissatut siunnersuummittaaq qummut killiliinerit maanna atuuttut allanngortinneqarniarput soorluttaaq ataqatigiissitsilluni pisassiissutinut qummut killiliussiisoqarnissaa siunnersuutigineqartoq.

Inatsisitigut pisussaatitaasut ataqatigiissitsilluni pisassiissutinut qummut killiliuffigineqassapput inatsisissatut siunnersuut § 32, imm. 1, nr. 5, malillugu suliffeqarfillu inatsisitigut akuerineqartoq Kitaani ataqatigiissitsilluni avataarsiorluni raajarniarnissamut qaleralinniarnissamullu 20 %-it sinnerlugit pisassiissutinik pigisaqarsinnaatitsinngilaq.

Toqqaannartumik toqqaannanngitsumilluunniit pisassiissutinik pigisaqarnermi qummut killiliisoqassaaq. Toqqaannanngitsumik piginnittuuneq pineqartillugu (i) pisassiissutinik piginnittuunissamut inatsisitigut pisussaatinneqartup pigisaanut aalajangiisinnaassuseqarluni sunniuteqarsinnaanera pineqarpoq aamma (ii) inatsisitigut pisussaatitaalluni pisassiissutinik toqqaannartumik piginnittumut (ilaatigut) piginnittuuneq (aqqutit assigiinngitsut aqqutigalugit).

Piginnittuunermik naatsorsueriaaseq siunnersuutigineqartoq malillugu PSG-p pisassiissutinik pigisai inatsisitigut pisussaatitaasunut pisassiissutinut killigititaq qaangerpaa. Inatsisissatut siunnersuut akuerineqarpat, PSG pisassiissutitut pigisani pinngitsaaliissummik tunisariaqassavai. Inatsisissatut siunnersuummut nalinginnaasumik nassuiaatini arlalinni tassunga tunngasut takuneqarsinnaavoq:

"Raajarniarnermi piginnittuunermik nutaamik naatsorsuisarneq aamma pisassiissutinut 20 %-imik qummut killiliineq

Raajarniarnermi piginnittuunermik nutaamik naatsorsuisarneq aamma pisassiissutinut 20 %-imik qummut killiliineq peqqutaalluni Polar Seafood Greenland A/S aktianik tunisisariaqarpoq iml. piginneqataasutut TAC-ip 8 %-ia ( 8.500 tons miss. 2023-mi raajanut TAC malillugu). Polar Seafood A/S pisassiissutinut qummut killiliussat 20 %-it sinnerlugit toqqaannartumik pigisaqanngilaq, kisianni ingerlatseqatigiiffinni allani piginneqataaffigiunnaarfiusussani piginneqataassuteqarlutik.

Polar Seafood A/S-ip ingerlatseqatigiiffiini annaasaqarsinnaanerit saniatigut ingerlatseqatigiiffiit mikinerusut piginnittooqataassutsip saniatigut qularnanngitsumik aamma piginnaasanut aningaasaatinullu periarfissatik annaassavaat, taakkulu allani nassaarisariaqassallugit."

-"Pisassiissutinut qummut killiliussap kingunerisaanik Polar Seafood avataani qaleralinniarnermi pisassani tuniniartariaqarpai taamaanngippalluunniit Sigguk A/S-imik piginnittooqataanini ilaannakortumik iperarlugu. Ataatsimut isigalugu Polar Seafood A/S-ip piginneqataassutit pisassalluunniit TAC-ip 6%-iatut annertutigisut tuniniassavai."27

-"Taakku saniatigut piginnittuunerup naatsorsorneranut pisassiissutinut qummut killiliussat pillugit malittarisassat nutaat kingunerisaannik Kalaallit Nunaata Kitaani raajanut aamma avataasiorluni qaleralinnut TAC-it ilaannut piginnittussanik nutaanik ujarlertoqartariaqassaaq. Malittarisassat pingaartumik Polar Seafoodimut aamma Royal Greenlandimut kiisalu ilaqutariinnik pingasunik, malittarisassani nutaanik akuerisaasunit annertuallaanik piginnilertussanut eqquissapput."

PSG toqqaannartumik iml. toqqaannanngitsumik sinerissap qanittuani avataarsiorlunilu raajartassiissutit ataatsimut 28 %-ii pigivai pisassiisunillu imal. pigisanit tunisinermi katillugu 8% procentpoint appartitsissaaq.

Tamatuma saniatigut PSG toqqaannartumik iml. toqqaannanngitsumik Kitaani qaleralittassarsiissutit katillugit 28,1%-ii pigivai taamaasilluni pisassiissutinik iml. piginnittuunerminik tunisinermini 8,1 procentpointinik appartitsissalluni.

Tullinnguuttut tassaapput ilaqutariit Salling-ikkut, toqqaannartumik iml. toqqaannanngitsumik Kitaani saattuartassiissutit 21,5 % pigivaat inuillu toqqaannartumik iml. toqqaannanngitsumik piginnissinnaannerannut 10 %-imik killerititaqarneq peqqutaalluni pisassiissutit 11,5 procentpointii tunisariaqassavaat takuuk, natsisissatut siunnersuut § 32, imm. 2, nr. 3.

Inatsisissatut siunnersuummi § 33, imm. 1, pisassiissutinit pigisanut ukiunik qulinik piffissalerlugu atulersinneqartarput (taamaattorli Kalaallit Nunaata Kitaani saattuarnermut ukiut tallimat).

Inatsisissatut siunnersuummi § 34, imm. 1, aalajangersakkami Naalakkersuisut § 33 malillugu pisassiissutinit pigisanut piffissaliussap sivisoqataanik siumoortumik pisassiissutinik pigisap atorunnaarsinneqarnissaannut kalerriissasut. Tamanna isumaqarpoq, pisassiissutit pioreersut ukiut qulit sioqqullugu atorunnaarsinneqassapput, saattuarniarnerli minillugu taakkununnga atorunnaarsitsinermik kalerriineq ukiuni tallimat sioqqullugu kalerriisarneq atuummat.

Atorunnaarsitsineq ukiumut pisassiissutitut piginneqataaffigineqartup tunngaviusup annerpaamik 20 %-iserissavaa. Pisassiissutitut piginneqataaffigineqartoq atorumajunnaagaq agguagassanngoqqittussanngorluni Naalakkersuisunut utissaaq, takuuk. § 34, imm. 2.

Aalajangersakkat siunertaa siunnersuummi piareersaataasumik suliaqarnerni allassimavoq § 34:

"Pisassiissutinut qummut killiliinerit aalajangersarneqartut piginnittuunerup siammarternissaanut periarfissiipput. Pisassiissutinut qummut killiliinernut sakkortusinerit, minnerunngitsumik toqqaannanngitsumik piginnittuunerit ingerlatalinni pisassiissutinit pigisanik naatsorsuinerni ilaasussaanerat pillugu malittarisassaqarneq, siammarterinissamik kinguneqartussaapput, ilimanarluinnarporli tamanna umiarsuaatileqatigiiffinni aningaasanik siammarterinermik imaqassasoq, tassalu pisassiissutinit pigisanik angallatinut ingerlatalinnullu arlalinnut siammarterinissaq pineqartussaanani.

Taamaammat pisassiissutinit pigisanik siammarterinermi pisassiissutinit pigisanik Naalakkersuisut atorunnaarsitsinissaat ilimanarluinnarpoq, taamaasillunilu periuseq anguniagassanik Naalakkersuisut anguniagassaannik qulakkeerinnittoq atorlugu agguaaqqittoqarnissaa anguneqarsinnaassammat.

§ 34-kkut pisassiissutinit pigisat agguaateqqinnissaannut Naalakkersuisut periarfissinneqarput."

Aalajangersakkamut nassuiaatini aamma allaqqavoq atorunnaarsitsineq aatsaat pisinnaasoq pisassiissutinit pigisanut piffissaliussap "ukiup tulliani".

Pisassiissutinik pigisanik atorunnaarsitsineq nassuiaatit malillugit "ingerlatsinermi inatsisini tunngaviit nalinginnaasut malinneqassapput”, aamma ”pisoq immikkut nalilersuiffigisariaqarpoq, tassalu arsaarinninnissaq kissaataasoq pinngitsaaliissummik pigisanik taarsiissutitalimmik pigisanik piginnikkunnaarsitsinermik ingerlatalinnullu annaasaqarnermik kinguneqassanersoq, tamannalu Naalakkersuisut taarsiissuteqarfigisussaassavaat.”

Aalajangiussaq akuersissutigineqassappat PSG-mut kinguneqaangaatsiassaaq, PSG-p pisassiissutinik pigisai inatsimmik atulersitsinermit ukiuni qulini tulliuttuni atorunnaarsinneqarnissaannut aarlerinaateqarmata (saattuarniarnermi ukiuni tallimani).

Aalerissut tamanna aalajangiussamut oqaaseqaatini erseqqissarneqarpoq, agguaassisoqaqqittariaqarnera eqqartorneqarmat, PSG-p pisassiissutit ullumikkut pigisaat suliffeqarfinnit allanit pigineqalissammata.

Qanorluunniit pisoqaraluarpat PSG-p pisassiissutinik arsaarneqarnissaannut aarlerinaateqarnerata aningaasaliinissaq siunissamilu aningaasaliisarnerit unitsissavaat.

Inatsisissatut siunnersuummi kalerriineq sivikippallaarpoq tamannalu ataani tunngavilersuinitsinni tunngaviusumik inatsimmik unioqqutitsinertut nalilerparput pisinnaatitaaffinnillu pissarsiarineqarsimasunik tunngavinnik unioqqutitsisoqassasoq, pisassiissutit inatsit naapertorlugit tunniunneqarsimasut arsaarinnissutigineqassammata.

Inatsisissamittaaq pisassiissutinik atorunnaarsitsinermi agguaaseqqinnermilu qanoq iliortoqassanersoq itinerusumik nassuiarneqanngilaq, tamannalu pissaanermik killormut inissiisoqarnissaanik aarlerinaateqalernissamut qanillattuilissalluni (kinaassusersiunngitsumik ingerlatsineq pillugu piumasaqaat).

Tamanna inatsisissatut siunnersuummi oqaaseqaatini nalinginnaasuni naqissuserlugu erseqqissarneqarpoq, tassa PSG inatsisissatut siunnersuummi immikkut ittumik sunnerneqassammat, Royal Greenland A/S inatsimmit sunnertippallaarnavianngitsoq.

*Immikkoortoq 1.4-mut innersuussisoqarpoq.*

**2.25. QAK**

Aallaqqaasiutigalugu QAK-p oqaatigaa, nutaamik inatsisitaarnissaq nukinginnarsisoq maannakkut inatsisaasoq pisoqalisimammat aamma ullumikkut aalisarnermik suliaqarfimmi takusatsinnut tunngaviusunut nikerartunut naleqqunnani. Ingammik sinerissap qanittuani aalisarneq annertuunik unammilligassaqarpoq, aningaasaliissuteqarnissanut nutaanut kajumissaataasinnaasut tunngaviusut pisariaqartut amigaataammata. Aalisariutit pigisatta, ingammik raajarniarnermi, nungusaataanngitsumik ingerlatsineq unammilleqatigiissinnaassuserlu qulakkeerniarlugit nutarterinissamut pisariillisaanermullu pisariaqartitsisoqarpoq.

Sinerissap qanittuani aalisarnermut tassanilu ingerlatsisunut tapersiissutaasunik tunngaviusunik pilersitsinissap pingaaruteqassusia akuersaarparput. Aalisarnermut inatsisip nutaap atuutilernerasigut, aalisakkanik isumalluutit ingerlataqartunut ikittunnguanut sukkasuumik eqiterunnerat pinngitsoortissavarput. Tamanna inatsisissami siunertaanngilaq, taamaattumillu piffissami ikaarsaarfiusumi sinerissap qanittuani aalisarnermut aningaasaliinermik aaqqissuussineq naleqquttoq atuutilersinneqartariaqarpoq. Taamaaliortoqassaaq piffissami ikaarsaarfiusumi inuussutissarsiutip ineriartornera tapersersorniarlugu.

Tassunga tulliullugu aalajangersakkanut ataasiakkaanut oqaasertanut QAK oqaaseqaateqarpoq.

**2.25.1.** § 9 Kalaallinut ingerlatsisunut akuersissut

**2.25.1.1.** Imm. 1:

• Inummut suliffeqarfik inummit ataatsimit ingerlanneqartoq aamma ilaasariaqarpoq. Imm. 2-mi nassuiaatit takukkit

• Missingiummi isumagineqarpoq pisortat ingerlatseqatigiiffiit imaluunniit peqatigiiffiit pigisaat. Aalisarnermut ingerlatseqatigiiffik pisortanit pigineqartoq maannakkut atuuttoq, Royal Greenland A/S, kisimi pineqassanersoq QAK-p erseqqissaateqarfigeqquaa. Pisortat piginnittuunerata ataatsimut katilluni missingiummi taaneqartoq qaangersimassanngilaa.

• "Pisortat peqatigiiffiat" ingerlatseqatigiiffittut ilusilerlugu aaqqissuuneqanngitsumi qanoq isumaqartinneqarnersoq ersernerluppoq. Peqatigiiffiit annertuallaamik ersarluttumillu taaguutaasoq, QAK-lu isumaqarpoq, aalajangersakkamit peqatigiiffiit peerneqartariaqartut.

*Suliffeqarfiit inummit ataatsimit ingerlanneqartut aalajangersakkami aamma ilaapput.*

*Ingerlatseqatigiiffiit imaluunniit peqatigiiffiit pisortanit pigineqartunut tunngatillugu QAK-p kissaataa Naalakkersuisut isumaqatiginngilaat. Ilaatigut pissutigalugu oqaasertaliornerup taamaattup siunissami ingerlatseqatigiiffiit ilusai pisortanit mattussaammata ilaatigullu inatsisinut periutsit pissutigalugit.*

*Pisortat peqatigiiffii pillugit tamanna aalajangersakkamut nassuiaatini itisilerneqarpoq. Aalisarnermi aamma ”peqatigiiffinni” ilaanissamut peqataasut arlaqarnerusinnaanerannut periarfissaqartariaqarneranik Naalakkersuisut kissaataat aalajangersakkamit peerneqanngilaq.*

**2.25.1.2.** Imm. 2: Taaguutip "inuk" saniatigut taaguut "suliffeqarfik inummit ataatsimit ingerlanneqartoq aamma ilaasariaqarpoq.

Suliffeqarfiit inummit ataatsimit ingerlanneqartut Kalaallit Nunaannut ingerlatseqatigiiffiit pillugit inatsisip naammassinerani nalunaarsorneqarnissaannut tunngatillugu periarfissanngorpoq, aamma inummut taaguutaasoq, suliffeqarfimmik ingerlatsisumut CVR.nr.-littut pisinnaatitaaffeqarluni pisussaaffeqartumullu inunnut nalunaarsorneqarsimanngitsunut atuuttumut, tassunga pingaarnertigut naapertuuppoq.

*Suliffeqarfik inummit ataatsimit ingerlanneqartoq ”inummut” ilaavoq.*

**2.25.1.3.** Imm. 3:

• Soraarnerussutisiaqalernissamut aningaasaateqarfiit aalisarnermi piginneqataasalernissaannik ammaassiniartoqarnera QAK-p eqqarsarnartoqartippaa. Sinerissap qanittuani aalisariutit nutarterneqarnissaanut soraarnerussutisiaqalernissamut aningaasaateqarfiit tunniussaqarsinnaaneri ilalerneqarsinnaapput. Periarfissaq taanna erseqqinnerusumik misissorneqartariaqarpoq. Piginneqataassutaasinnaasutut piginnittuunermut killiliussat eqqartorneqartut soraarnerussutisiaqalernissamut aningaasaateqarfinnut aamma atuunnissaat QAK-p nuannaarutigaa.

*Siunnersuummut allannguutissanik tamanna tunngavigalugu suliaqartoqanngilaq.*

**2.25.1.4.** Imm. 4:

• QAK-p ilaasortaasa piumasarissallugu kissaatigaat soraarnerussutisiaqalernissamut aningaasaateqarfinni ilaasortat tamarmik § 9, imm. 2-mi piumasaqaatinut sapinngisamik naammassinnissasut, taamaalilluni "nunanit allamiut piginnittuuneq" isertorniarlutik soraarnerussutisiaqalernissamut aningaasaateqarfinnik imminnut taallutik angusinnaannginniassammassuk. Taamaalilluni soraarnerussutisiaqalernissamut aningaasaateqarfiit 100 %-mik kalaallinik piginnittoqassapput.

• Allakkut malugineqassaaq, oqaloqatigiinnerni Soraarnerussutisiaqalernissamut aningaasaateqarfik Sisa aalisartunut taarsigassarsisitsinissamut ammammat. Piginnittuunermi SISA suliniummut ataatsimut 50 mio. kr.-nik aningaasaliisinnaavoq, annerpaamillu suliniutit 7-8 peqataaffigisinnaallugit.

• Soraarnerussutisiaateqarfiit Kalaallit Nunaanni najugaqartutut allassimanissaat piumasaqaatigineqarniarpoq. Taanna imatut paasineqassaaq soraarnerussutisiaateqarfiit nunanit allaneersut immikkoortortamik ammaaginnarlutik piviusumik piginneqataalersinnaasut.

• QAK-p kissaatigaa Soraarnerussutisiaqalernissamut aningaasaateqarfiit kalaallit aalisarnerannut aningaasaliisinnaanerat sukumiisumik malittarisassiuunneqassasoq, tassuunakkut tunngavigisat aalajangersarneqassasut aningaasaliissutit annertussusissaat aammalu soraarnerussutisiaateqarfiit qanoq oqartussaaffeqalersinnaanerat soorlu taaseqataasinnaassutsit il.il. eqqarsaatigalugit.

*Aalisarnermi immikkut piginneqataanissamut soraarnerussutisiaqalernissamut aningaasaateqarfiit periarfissaqarnerat qanoq annertutigissanersoq Naalakkersuisut nalilersorluarsimavaat, immikkullu isiginiarsimallugu Kalaallit Nunaata avataani najugaqartunik soraarnerussutisiaqalernissamut aningaasaateqarfiit ilaasortaqarmata.. Naalakkersuisut naliliipput tamanna nangittumik periarfissaasariaqartoq, ilaatigut aningaasalersuineq qulakkeerniarlugu, ilaatigut aalisarnerup siammaannissaa qulakkeerniarlugu.*

*Tassunga oqaatigineqassaaq, aningaasat soraarnerussutisiaqalernissamut aningaasaateqarfiit aningaasaliissutigisinnaasaat killeqartut uani pineqarmata, aamma soraarnerussutisiaqalernissamut aningaasaateqarfiit sunniuteqarnissamut immikkut malittarisassanut inissisimammata.*

*Nunat allamiut soraarnerussutisiaqalernissamut aningaasaateqarfii Kalaallit Nunaanni immikkoortortaqarfimmik ammaasinnaaneranut aamma aalisarnermi piginneqataasutut ilaasinnaanerannut siunnersuummi akornutissaqanngilaq. Taamaattorli § 9, imm. 4-p allanngortinnissaanut QAK-p oqaaseqaataani pissutissaqalersitsisimanngilaq.*

**2.25.2.** § 10: Ingerlatsisumut akuersissut

Imm. 1:

QAK-p nuannaarutigaa angallatinik piginnittut pillugit sukaterisoqalermat. Ullutsinni takussaapput angallammik arlaliussillutik piginnittut. Pissutsit taamaattut akuersaarneqarsinnaanngillat. Pingaaruteqarpoq sukaterinikkut angallammut aalajangersimasumut ataatsimik akuersissuteqassasoq.

Missingiummi oqaasertaliorneqarsimavoq "Akuersissummik piginnittoq kisimi angallat atorlugu aalisarsinnaatitaavoq". Oqaasertaliorneq taanna paatsoorneqarsinnaavoq imaalillugu akuersissutaatilik inuttut ataasiakkaatut aalisariummut imaluunniit umiatsiamut aalisarnermik ingerlatsisoqartillugu ilaassasoq. Oqaasertaliorneq taanna QAK-p allanngortinneqassasoq kissaatigaa erseqqissarneqartillugu akuersissummik piginnittoq angallammut aalisartussaatitaasumut ilaanngikkaluarluni inuttanik atorfeqartitsinermigut ingerlatsisinnaasoq. Ajornartorsiut pilersinnaavoq aalisariutaatilik napparsimalluni allamilluunniit peqquteqarluni imaanut avalaqataasinnaajunnaarpat. Taamaaliornikkut inuit ataasiakkaat naligilissavaat inuit inatsisitigut akisussaaffimmik tigummiartut aamma ingerlatseqatigiiffiit pisortanit pigineqartut inatsisissamut siunnersuummi taagorneqartut.

*Ingerlatseqatigiiffik akuersissummik piginnittuuguni ingerlatseqatigiiffik akuersissummik piginnittuuvoq taamaalillunilu ingerlatseqatigiiffiup piginnittuata aalisarnermi najuunnissaa pisariaqarani.*

*Siunnersuummi § 10, imm. 1 allanngortinneqarpoq, taamaalilluni erseqqissumik allaqqalerluni aalisarneq akuersissummit peqartumit nammineq ingerlanneqassasoq angallatinut 6 meter l.o.a. ataappatigit.*

**2.25.3.** § 11: § 9-mut Immikkut akuersissuteqarneq

• QAK-p akerleraa § 9 pillugu immikkut akuersisoqarsinnaanerata periarfissinneqarnera, § 11, imm. 2-mi siunnersuutigineqartutut, "Kalaallit Nunaanni atassuteqavissunut" tunngatillugu. Pingaaruteqarpoq Kalaallit Nunaata nammineq isumalluutiminnut tamakkiisumik atuisinnaatitaanissaa, aammalu kalaallit aalisarnerannut allamiut piginneqataalersinnaanerat mattunneqassasoq. Ikaarsaarnermi piffissaq ikaarsaarfiusoq inatsimmi aalajangersarneqartoq atuutsinneqassaaq.

• QAK-p akuerisinnaanngilaa ukiut 5 ikaarsaariartoreernerup kingorna (siunnersuutigineqartoq § 77, imm. 1) suli allamiut kalaallit aalisarnerannut piginneqataatinneqarsinnaanissaat, § 11, imm. 2 atorlugu periarfissaatinneqartoq. Tamanna Naalakkersuisunit naliliisoqareerneratigut.

*Kalaallit aalisarneranni nunami allamiut piginnittuunerat qanoq annertutigisoq akuerineqassanersoq Naalakkersuisut isumaliutigilluarsimavaat. Kalaallit aalisarnerat Kalaallit Nunaanni najugalinnit ingerlataqartunit ingerlanneqassasoq naalakkersuinikkut isumaavoq.*

*Nunami allamiut piginnittuunerat pisariaqarsinnaavoq, tamanna pillugu siunnersuummi § 11-mi immikkut akuersissuteqarfigineqarnissamut periarfissaq ilanngunneqarpoq. Piumasaqaataavorli, aalajangersagaq pisuni immikkut ittuni taamaallaat atuutissasoq, aamma kalaallit aalisarnikkut inuussutissarsiutaannut imaluunniit Kalaallit Nunaanni suliffissuarni sulinermut pingaaruteqartoq naliliiffigineqarpat.*

*Siunnersuutip § 11-nut QAK-p oqaaseqaatai allannguinissanut pissutissaqalersitsinngillat.*

**2.25.4.** § 13: Aalisarnermi oqartussaaffik

12 sømilinik killigititap iluani kalaallit ingerlatseqatigiiffii kisimik aalisarsinnaapput. Nunat allamiut ingerlatsisut 12 sømilinik iluanut isernissamut immikkut akuerineqarsinnaatitaassanngillat.

Imm. 2:

• angallatit, Kalaallit Nunaanni angerlarsimaffeqanngitsut, 12 sømilinik killigititap (22.224 m) iluani aalisarnermik ingerlataqassanngitsut, tunngaviusumik killeqarfimmiit uuttorlugu.

*Eqqarsaammut tassunga Naalakkersuisut isumaqataanngillat oqaaseqaatillu aalajangersakkamik allannguinissamut pissutissaqalersitsinngillat.*

**2.25.5.** § 16: Aqutsinissamut pilersaaruteqarnissamut piumasaqarneq

QAK-mit kissaatigineqarpoq aalisarnermut inatsisissap akuerineqarneranut atasumik aqutsinissamut pilersaarutit soqutigisalittut attuumassuteqartunit iluarsaanneqassasut aamma atuutsinneqalinnginnerminni Naalakkersuisunit nutaamik akuerineqarlutik.

Aqutsinissamut pilersaarutit aalisakkanik isumalluutit aqunneqarneranni pingaaruteqarluinnartuupput, aalisartunut ingerlatsisunullu atortuullutik pingaarutilerujussuit. Tamakkunannga nutaamik ataqatigiissaarinissaq pisariaqarpoq aalisarneq pillugu inatsisip akuerineqareerluni atuutsinneqalerseqqinnginnerani.

*Aqutsinissamut pilersaarutini piffissanut killiliussat aalajangersakkat malillugit aqutsinissamut pilersaarutit ingerlaavartumik iluarsaanneqartassapput. Tamatuma kinguneraa, aqutsinissamut pilersaarutit atuuttut, inatsisip piffissami atuutilernerani atuuttut, aqutsinissamut pilersaarut naatinnagu iluarsaanneqassanngimmata, imaluunniit kukkunersiuinissamut aalajangersakkat aallartitsinnagit.*

**2.25.6.** § 24: Tulaassisussaatitaaneq

**2.25.6.1.**  QAK isumaqarpoq, aalisarneq sunaluunniit eqqarsaatigalugu angallammi pisanik piareersaanissaq periarfissaassasoq. Taamaaliortoqartassaaq imminut akilersinnaassuseq qaffassarniarlugu aammalu aningaasatigut attanneqarsinnaasumik ingerlatsinissaq eqqarsaatigalugit, taamaattumillu pingaaruteqarpoq tulaassisussaatitaanerup Naalakkersuisunit taamaatitsinneqarnissaa, aalisartup/aalisarnerup imminut akilersinnaasumik ingerlanneqarnissaa eqqarsaatigalugu.

Sinerissap qanittuani aalisartut KISSAATIGINNGILAAT "uninngasumik imminillu ingerlaannartumik" tulaassisussaatitaaneq. Siunissami periarfissaqartariaqarpoq angallammi suliarinnissinnaaneq kissaatigineqartillugu taamaaliorsinnaatitaanissaq. Immikkullu uani eqqarsaatigineqassapput Nuummi Ilulissanilu nunanut tamalaanut attavilinnik mittarfittaarnissat. Mittarfiit nutaat periarfissanut tunniussinnaasaannut tulaassisussaatitaanerup attatiinnarneratigut killilersorneqassanngilagut.

Taamaattumik QAK-mit siunnersuutigissavarput sinerissap qanittuani aalisarnermi ukiumoortumik pisassat ilaata procentip aalajangersimasup tulaassisussaatitaanermut ilaannginnissaa. Tamanna ukiumut pisat 30%-risinnaavaat. Tamanna pisinnaatitaaffiussaaq sinerissap qanittuani aalisartup perusutaa, kisianni ingerlattariaqanngisaa.

*Aalajangersagaq tassaavoq piginnaatitsissutitut aalajangersagaq nalunaarummi tunisineq pillugu erseqqarinnerusumik malittarisassat aalajangersarnissaannut Naalakkersuisunik periarfissiisoq. Aalisarnerni tamani angallatini nioqqutissiornissap qanoq annertutigisumik inatsisinik tunngavissaqartilerlugu periarfissinnissaa Naalakkersuisut isumaliutigilluarsimavaat.*

*Sinerissap qanittuani aalisarnermut immikkut tassunga inatsimmik sukangasumik pisariaqartitsisoqarsinnaanera inatsimmi tamassuma takuneqarsinnaanissaa tulluartuunngitsoq Naalakkersuisut isumaqarput.*

*Oqaaseqaatit aalajangersakkami allannguinissamut tunngavissiinngillat.*

**2.25.6.2.** Imm. 2:

• QAK-p assut iluaraa raajarniarnerup iluani tunisassiornissamut akuersissuteqalernera.

• Ilanngunneqartariaqarpoq 25 %-it pineqartut tassaammata ukiumut pisat. Soorlu siunnersuummi allassimasoq, nassuiarneqarsinnaavoq aalisariarnermi ataatsimi pisat 25 %-tii tunineqassasut.

*Aalajangersakkami nassuiaatit tassunga naapertuuttunngorlugit allanngortinneqarput.*

**2.25.7.** § 28: Pisassiissutinit pigisat (PNNP)

**2.25.7.1.** QAK isumaqarpoq, PNNP pingaarutilerujussuusut aalisarneq aningaasaqarnikkut imminut napatittoq nungusaataanngitsumillu ingerlasoq pilersinneqassappat. Taamaaliornikkut pilersinneqarsinnaavoq aalisarnikkut inuussutissarsiuteqarneq nunatta karsianik isumalluuteqanngitsoq. Aalisarneq taamaalilluni inuiaqatigiit aningaasaqarnerannut annerpaamik iluaqutaalissaaq.

Erseqqissarluarneqartariaqarpoq PNNP-mut nuunnissap pisariaqartimmagu aalisarnerup pineqartup nikerarpallaarani patajaatsuunissaa. Taamaattumik QAK isumaqarpoq sinerissap qanittuani saarullinniarneq PNNP-mut ikaarsaartissallugu naammattunik sinaakkuteqanngitsoq. Aatsaat saarullinniarnerup patajaatsunik sinaakkuteqarnissaa aqunneqarnissaalu ineriartortinneqarluni piareerpat ikaarsaartinneqarsinnaassaaq.

*Siunnersuutip § 28, imm. 1.-ani allattorneqarsimasunit allanik aalisarnernut allanut ilaatigut PNNP-mik aaqqissuussinernik malittarisassanik aalajangersaanissamut siunnersuutip § 28, imm. 2-nik Naalakkersuisunut periarfissaavoq. PNNP-mik aalisarnerup atuutilersinnissaa pillugu isumaliutiginninnerni aalisarnerup aalajaatsuunissaa PNNP atuutilersinneqassanersoq pillugu naliliinermut ilaassaaq. Sinerissap qanittuani saarullinniarneq PNNP-mut ikaarsarnissamut piareersimanngitsoq QAK-p naliliineranut matumani Naalakkersuisut isumaqataapput.*

*QAK-p oqaaseqaataa tunngavigalugu aalajangersakkami allannguutinik suliaqartoqanngilaq.*

**2.25.7.2.** Imm. 1:

• QAK isumaqarpoq 6-itut) nipisanniarneq ilanngunneqartariaqartoq.

Nipisanniarneq ukiorpassuanngortuni ingerlanneqareerpoq, aqutsinissamut pilersaarusiortoqartarpoq aammalu MSC-mit akuerisatut aalisarneq naliligaavoq. Sinerissap qanittuani aalisarneqarnerpaat tallimaattut inissisimavoq. Aalisarnerup pitsaanerpaaffissaa angujumallugu nipisanniarneq PNNP-mut ikaarsaartittariaqarpoq.

*Matumani nipisanniarnerup PNNP-mut ikaarsaartariaqarneranik Naalakkersuisut isumaqanngillat aamma aalajangersakkamut allannguutinik suliaqartoqanngilaq.*

**2.25.7.3.** Imm. 1, nr. 3:

QAK-p ilaasortaasa kissaatigaat avataasiorluni qaleralinniarneq aalajangersakkamit peerneqassasoq. Raajartassiissutit TAC-t appariartortinneqarneranni sinerissap qanittuani raajarniartut ilaat avataasiorluni qaleralinniarnermut siunissami akuutinneqartarsinnaapput.

*Siunnersuummilu tusarniaanermullu akissutit takkuttut allat tunngavigalugit PNNP-mik aaqqissuussinermut annertusisamut aamma Tunumi qaleralinniarneq ilaasariaqartoq paasinninnermut tassunga Naalakkersuisut isumaqataanngillat.*

**2.25.8.** § 29: Pisassiissutinik tunniussineq.

Imm. 3:

• QAK-mit isumaqatigineqarpoq siunnersuutigineqartutut agguaassisarnermi tunngavissaq, tassani aallaaviatigut ukiuni tallimani ukiut pitsaanerit pingasut tunngavigalugit PNNP naatsorsorneqartassasoq.

*Inatsisissatut siunnersuutip allanneqarnerani allannguisoqarsimanngilaq.*

**2.25.9.** § 30: Pisassanik piginneqatigiinni piginnittuuneq, qularnaveeqqusiineq kingornussisarnerlu.

QAK-mit pingaartutut isigineqarpoq pisassanik piginneqatigiinnermi pigisat niuerutigineqarsinnaanerat, taakkualu qularnaveeqqusiinermi atorneqarsinnaaneri kiisalu kingornunneqarsinnaaneri

Imm. 2:

• QAK isumaqarpoq sinerissap qanittuani aamma avataasiornermi tunngavissat assigiittariaqartut Pissutissaqarluartumik tunngavilersuutissaqanngilaq aalisariutit aggulussimanerini tunngavigalugit niuernerup immikkut malittarisassaqarnissaannik, aammalu taamaaliornikkut avataasiortut sinerissap qanittuani pisassiissutinik pisinissaannut mattullugit.

*Siammarterinissaq qulakkeerniarlugu Naalakkersuisunit tamanna pisariaqartutut isigineqarpoq, tassa, aalisariutinik avataasiortunik piginneqatigiilluni pigisaqartunit sinerissap qanittuani aalisariutaatillit raajanik pisassaannik pissarsisarneq killilersorniarlugu.*

*Aalajangersakkami allannguisoqanngilaq.*

**2.25.10.** § 31: Suliariumannittussarsiuussinermi nittartagaq.

Imm. 3:

• Suliariumannittussarsiuussinermi nittartagaq atorlugu akuersissutinik tunniussuinermi QAK-mit inassutigineqarpoq, pisassanik peqareersut aammalu suli pisassanik pisariaqartitsisut salliutinneqartassasut.

*Siunnersuutip § 31 imm. 3-ani Naalakkersuisut periarfissinneqarput, akuersissuteqartarnermut peqataanissamut piumasaqaatit pillugit malittarisassiornissamut. Umiarsuaatillit suli pisassanik pisariaqartitsisut siulliunneqartarnissaat ilanngunneqassaaq. Naalakkersuisulli isumaqanngillat taamatut isumassuinerit inatsimmi ersissasut, tassami aalajangersakkami siunertarineqarmat pisut tunngavigalugit aalisarnerup aqunneqarnissaa.*

*Aalajangersakkami allannguisoqanngilaq.*

**2.25.11.** § 32: Amerlanerpaanik pisassaateqarneq.

**2.25.11.1.** Imm. 1:

QAK-mit nuannaarutigineqarpoq pisassanik piginnittarneq qummut killiliiffigineqarmat tamannalu inatsisiliuunneqarmat. QAK isumaqarpoq qaffasissusiliineq inersuussutigineqartutut toqqaannartuussasoq, toqqaannartuussanngitsorlu.

QAK-mit innersuussutigineqarpoq nipisanniarneq inatsisiliornermi ilanngunneqassasoq. Nipisattassanik qaffasissusiliinermi aalisartup ukiut tallimat iluani ukiuni pingasuni pisai pitsaanerpaat tunngavigineqarsinnaapput, taannalu pisassiissutinik qaffassissusiliinermi atorneqarluni.

*Immikkoortoq 25.7.2. innersuussutigineqarpoq.*

**2.25.11.2.** Imm. 1, nr. 1:

Raajarniarneq Siunnersuummut tapersersuisoqarpoq. 20%

*Aalajangersakkami allannguisoqanngilaq.*

**2.25.11.3.** Imm. 1, nr. 3:

Sinerissap qanittuani qaleralinniarneq: Siunnersuummut tapersersuisoqarpoq, 2,500 %.

*Aalajangersakkami allannguisoqanngilaq.*

**2.25.11.4.** Imm. 1, nr. 4:

• Kalaallit Nunaata kitaani assagiarsunniarnermi procent innersuussaq 20%-voq. Assagiarsunniarnermi TAC-liisarnermi siunissami ineriartornissaq ilaasortat erngumassutigaat. Piffissami matumani aalisarnermi ukiumut TAC-p 60%-a kisimi aalisarneqartarpoq, taamaattumillu appasissumik qaffasissusiliineq siunissami aningaasatigut imminut nappassinnaanngilaq.

PNNP atorlugu assagiarsunniarnermi imartani pisassiisoqartariaqarpoq, aalisarneq pillugu ataatsimiititaliarsuup innersuussineratut immikkuualuttukkaarlugu agguarnagu (s. 192). Kiisalu aqutsivinnut pingasunut pisassiisarnermi killilersuineq peerneqartariaqarpoq, tamannalu aamma aalisarneq pillugu ataatsimiititaliarsuarmit kaammattuutigineqarpoq.

Taamaattumik QAK-mit innersuussutigineqarpoq assagiarsunniarneq pillugu aqutsinermut pilersaarut eqquteqqinneqartariaqartoq.

*Naalakkersuisut taamatut isummersimaneq isumaqatiginngilaat.*

*Imartat pisassiiffiusussat aamma taakkua ataanni immikkuualuttut pillugit Nalunaarummi § 15 naapertorlugu Naalakkersuisut erseqqinnerusumik aalajangersakkanik suliaqarsinnaapput.*

**2.25.11.5.** Imm. 1, nr. 5:

• QAK-mit innersuussitigineqarpoq avataasiorluni qaleralinniarnermi pigisat qaffasinnerpaaffissalerneqartariaqartut. Tamanna 100%-iusariaqanngilaq, tassami Kalaallit Nunaanni aalisarnermi sapinngisamik amerlasuut suliaqarnissaannik siunertaqarneq tamatumuuna malinneqassanngimmat. Killiussaq 30%-imut innersuussutigineqarpoq

• QAK isumaqarpoq (avataasiorluni) raajarniarnermi aamma qaleralinniarnermi akuleriissillugit piginnittuusarneq 25%-imut inissinneqartariaqartoq. Taamaaliornikkut umiarsuaatileqatigiit pioreersut aalisarluartut nunattalu karsianut isertitsisartut eqqorneqarnissaat pinngitsoortinneqarsinnaavoq.

*Naalakkersuisut tamanna isumaqataaffiginngilaat aalajangersakkamilu allannguisoqarani.*

**2.25.11.6.** Imm. 2, nr. 1:

Aalisarnermut inatsisissatut siunnersuummut missingiummi siunnersuutigineqarpoq raajarniarnermi inunnut ataasiakkaanut piginnittussaatitaaneq 10%-mut killilerneqassasoq. Malittarisassami tassani ilaqutariit ullumikkut raajarniarnermi angallatinik marlunnik pigisallit ingerlalluartullu, Sikuaq Trawl aamma Niisa Trawl eqqorneqassapput. Allassimasoq naapertorlugu naatsorsuinermi pisariaqassaaq pisassanik tuniniaanissaq,tamatumalu kingunerissavaa, umiarsuaatileqatigiittut ingerlasut umiarsuaatimik aappaa tunisariaqalersinnaavaat.

Aalisarneq pillugu ataatsimiititaliarsuup isumaliutissiissummini kaammattuutigaa erseqqissaatigalugu "atuisinnaanermut pisinnaatitsissutip siaruarneranik kingunilimmik annertuumik suliniuteqartoqassanngitsoq, pissutigalugu suliniutit taamatut ittut inuiaqatigiinni pissarsissutaasinnaanerisa annertuumik ajorseriarneranik kinguneqarsinnaaneranut ulorianaateqarmat".

Inunnut ataasiakkaanit piginnittussaanerup 10%-imut killilerneqarneratigut inuiaqatigiinni aalisarnermi pissarsissutaasinnaanera annertuumik kingunerluuteqartussaavoq, tassanilu akitsuutini akileraarutinilu annertuumik annaasaqartoqarsinnaalluni. 10% attatiinnarneqassappat siunnersuut pigisanik piginnikkunnaarnissamik tassungalu atatillugu taarsiiffigineqarnissamik piumasaqarnernik kinguneqarsinnaavoq.

• QAK-mit innersuussutigineqarpoq piginnittussaatitaaneq 15%-imut inissinneqassasoq.

*Tusarniaanermi akissutit tunniunneqarsimasut tunngavigalugit Naalakkersuisut siunnersuummi § 32, imm. 2, nr. 1, 12,5%-nngortippaat. Pisassiissutit 15%-mut allanngortinneqassappata ilaqutariit aalisarnermik aallartitaqareersimasut piginneqatigiiffinnik nutaanik aallartitsisinnaalissapput, taamaalillunilu siaruaanissaq pinngitsoorsinnaalluni, tamannalu politikikkut attanneqarsinnaanngilaq siunnersuummilu siunertarineqarani.*

**2.25.11.7.**  Imm. 2, nr. 3:

QAK-mit innersuussutigineqarpoq, assagiarsuttassani inuttut piginnittussaatitaaneq 20%-imut annerpaamik qaffasissusilerneqassasoq, tamannalu QAK-mit im. 1-mi tunngaviatigut killiliussassatut siunnersuutigineqarluni.

Assagiarsunniarnermi inuttut ataasiakkaatut aalisarneq ilisarnaataavoq piginneqatigiiffinnillu minnerusunit ingerlanneqarluni. Inuttut ataasiakkaatut piginnittussaanerup 10%-imut qaffasissusilerneqarnerani ullumikkut siunissamilu aalisartut ineriartornissaannut periarfissaat eqqorneqassaaq.

*Immikkoortoq 2.25.11.4. innersuussutigineqarpoq.*

**2.25.11.8.** Imm. 3:

Pisassanik piginneqatigiilluni piginnittuunerup allatut killilerneqarnissaanut QAK-p siunnersuutaa, aalisarnermut ataatsimiititaliarsuup siunnersuutigisimasaanik aallaqqaataaniilli taamatut aallaaveqarpoq, aamma kikkut tamarmik naligiimmik pineqarnissaannik atugassaqarnissaannillu inatsimmut tunngavilersuutigineqarluni, kiisalu 20%-iussalluni. Taamaattumik ilaasortat amerlanerussuteqartut innersuussutigaat Royal Greenland immikkut pineqassanngitsoq.

*Immikkoortoq 1.3 innersuussutigineqarpoq.*

**2.25.12.** § 33: Pisassiissutinik piginneqatigiinnerup piffissalerneqarnera

Imm. 1:

Avataasiorluni sinerissallu qanittuani aalisarnermi pisassanik piginneqatigiinnermi ukiut qulit piffissaliineq, annertuumik aningaasaliissalluni sivikippallaarpoq. QAK isumaqarpoq aalisarnerni tamani pisassanik piginneqatigiinnermi piffissaliussaq ukiunut 15-inut inissinneqassasoq.

• Assagiarsunniarluni aalisarnermi piginneqatigiilluni pigisaqarneq ukiunut 15-inut nalunaarutigineqartariaqarpoq, siunnersuutigineqartut ukiunut TALLIMANUUNNGITSOQ. Assagiarsunniarluni aalisarnermi sinerissap qanittuani aalisarnertut allatut annertutigisunik aningaasaliissutaasarpoq.

*Pisassiissutinit pigisanut piffissaliussaq ukiunut 10-nut allanngortinneqarpoq.*

**2.25.13.** § 34-mut: PNNP-p atorunnaarsinneqarnera

QAK allassimasunut isumaqataavoq, piginnikkunnaarnermi tassami pisassanik piginneqatigiinnermi nikerarsinnaasuni 20% kisiat pigiunnaarneqarsinnaalluni.

*Aalajangersakkami allannguisoqanngilaq.*

**2.25.14.** § 35-mut: 85%-mut malittarisassaq

QAK-mit kissaatigineqarpoq, ukiumut pisassiissutinik minnerpaamik 85%-imik aalisartussaatitaaneq inatsisissatut missingiummit peerneqartariaqartoq.

QAK-mit siunnersuutigineqarpoq tunngaviatigut maannakkut aalisarnermut inatsimmi § 19 attatiinnartariaqartoq, tassani allassimalluni umiarsuaatileqatigiit akuersissummut sunniuteqanngitsumik ukiumut pisassiissutit imaluunniit ukiumut pisassiissutit ilaat tunisinnaagaat, imaattoqartillugu.

1) ajutoornermi imaluunniit sivisuumik amutsivimmiinnermi,

2) pinngortitap, assersuutigalugu sikup, akornusiinerata imaluunniit

3) Assingusumik pisoqartillugu umiarsuaatileqatigiit ukiumut pisassiissutit tamaasa aalisarsinnaanngippatigit. Qulaani allassimasunut ilanngunneqassaaq tunniussinermi pisassiissutinik attartuisitsisoqarsinnaanngitsoq.

*Naalakkersuisut tamanna isumaqataaffiginngilaat aalajangersakkamilu allannguisoqarani.*

**2.25.15.** § 37-mut: Qaammatinut 48-nut aalajangersagaq

QAK isumaqarpoq inatsisissatut siunnersuummut missingiummi § 37 peerneqassasoq.

Angallateqanngikkaanni siunnersuutigineqartoq § 36 atuuttariaqarpoq. Ukiumut pisassiissutit atorluarneqarnissaat pillugu piumasaqaat sukaterneqarsinnaanngilaq peqatigisaanillu ukiuni sisamani pisassiissutit aalisarneqannginnissaannik inatsimmi periarfissiilluni. Eqqortoq tassaavoq, tunngavilersuutaannaasoq, suliallit pisassat ukiut sisamat pigiinnarsinnaagaat, siornatigullu aalisarnermik suliaqarsimanatik.

*Aalajangersagaq qaammatinut 24-nut allanngortinneqarpoq.*

**2.25.16.** § 38-mut: Pisassat 15%-mik nikerarsinnaanerat.

Qulaani siunnersuutigineqartutut § 35 attatiinnarneqassappat, § 38 atuutilinnginnerani minnerpaamik ukiuni tallimani ikaarsaariarfissaqartariaqassaaq.

*Naalakkersuisut tamanna isumaqataaffiginngilaat aalajangersakkamilu allannguisoqarani.*

**2.25.17.** § 38-mut: Ukiumut pisassat 8%-inik tunisisinnaatitaaneq

QAK-mit pisassanik sinneruttunik tunisisinnaanermi killiliinissaq akerlerineqarpoq. 15% iluini tamanna ingerlanneqartillugu.

Taamaattumik siunnersuut taanna inatsisissatut siunnersuummit peerneqarluinnartariaqarpoq.

*Naalakkersuisut tamanna isumaqataaffiginngilaat aalajangersakkamilu allannguisoqarani.*

**2.25.18.** § 40-mut: Pisassiissutit pinngitsaaliinikkut nuunneqartarnerat

§ 35-mi aamma § 36-mi minnerpaamik ukiunik tallimanik ikaarsaariarnissamut piffissaliineq QAK-mi akerlerineqanngilaq, piffissami ukiuni pingasuni ukiumut pisassat piginneqatigiissutigineqartut tamakkerlugit aalisarsimasinnaanngikkaanni, taakkualu ukiumut pisassanik aalisanngitsuukkatut annertutigippata, piginnittoq pisussaalissaaq pisassat aalisanngitsuukkat tuniniarnissaannut.

Imm. 1, nr. 3:

QAK isumaqarpoq § 37 peerneqarluinnartariaqartoq, taamaalillunili imm. 1 nr. 3) peerneqarluni.

*Naalakkersuisut tamanna isumaqataaffiginngilaat aalajangersakkamilu allannguisoqarani.*

**2.25.19.** § 42-mut: Aalisariutini inuttat

QAK isumaqarpoq ukiut tallimat qaangiuppata aqumiut 100%-iunissaat piumasaqaataassasoq. Aallaqqaasiunneqarsinnaavoq aquttut kalaaliunissaat.

*Inuit kalaallit aalisariutaanni aalisartut siunnersuummi § 9 naammassisimassagaat pingaaruteqartoq Naalakkersuisunit akuersaarneqarpoq.*

*Siunnersuutip § 42-a pisinnaatitsissummik aalajangersagaavoq, tassani Naalakkersuisut periarfissinneqarlutik angallatini inuttat pillugit aalajangersaanissamut, tamatumunnga ilanngullugu inuttalersuisarnermi procentilersuineq. Tamatumunnga umiarsuaatileqatigiit ilisimatitsipput, piumasaqaatip taassuma naammassineqarnissaanut sulisussat sulisinnaasut naammanngitsut.*

*Taamaattumik Naalakkersuisut pisariaqartutut isigaat inuttalersuisarnermi malittarisassat Nalunaarutit malillugit ingerlanneqarpata, inatsisitiguunngitsoq.*

*Aalajangersakkami allannguisoqanngilaq.*

**2.25.20.** § 43-mut: Usinik nuussineq

Usinik nuussinermi malittarisassat oqinnerusunngortinneqarnissaat Naalakkersuisut akuerisariaqarpaat. Assersuutigalugu akuersissummut ataatsimut angallatit arlaliuppata, taakkua angallammut akuersissuteqarfigeqatissaminnut usinik nuussisinnaasariaqarput.

*Aalajangersagaq pisinnaatitsinermut aalajangersaaneruvoq, tassani Naalakkersuisut periarfissinneqarlutik usinik nuussisarneq pillugu malittarisassat Nalunaarut aqqutigalugu aalajangersaasinnaanerminnik.*

*Usinik nuussisarneq pillugu malittarisassanik allannguisoqassappat suleqatit attuumassuteqartut Nalunaarummik nutaamik taakkunannga nalimmassaasunik suliaqarnermi ilaatinneqassapput.*

*Aalajangersakkami allannguisoqanngilaq.*

**2.25.21.** § 45-mut: Suliareqqiineq

§ 24 stk. 1 og imm. 2-mi aalajangersakkat malinneqassapput.

Raajarniarnermi § 24, imm. 2 naapertorlugu 75%-imik suliareqqiisinnaasoqassaaq.

Siunissami sinerissap qanittuani allanik aalisarnerni angallatini suliareqqiisinnaasoqassaaq. Aalisartut suliareqqiinissamut qinnuteqartillugit kiisalu qinnuteqaatit nalilersorneqartillugit, Naalakkersuisut nunami suliffissaqartitsiniarneq eqqarsaatigivallaarunnaartariaqarpaat.

*Naalakkersuisut tamanna taamatut isiginngilaat aalajangersakkamilu allannguisoqanngilaq.*

**2.25.22.** § 46-mut: Eqqissisimatitsineq, piujuartitsinissaq siunertaralugu teknikikkut iliuusissat il.il.

**2.25.22.1.** Ataatsimut isigalugu QAK isumaqarpoq inuussutissarsiutigalugu aalisarnermut tunngasut tamarmik aamma illersuinissamut malittarisassat sukumiinerusut Naalakkersuisut akisussaaffigisariaqaraat. Inuussutissarsiutigalugu aalisarnermut atatillugu aalisarnermi siunissamut ungasinnerusumut aningaasatigut iluanaaruteqarnissaq pingaartumik eqqarsaatigineqartariaqarpoq, soorlu § 1-imi tamanna pingaarnerutinneqartoq. Inuussutissarsiutigalugu aalisarneq najukkami kommunini pissutsinit immikkut ittunit killilersorneqartariaqanngilaq. Taamaattumik raajanik, saarullinnik, qaleralinnik, saattussanik nipisannillu inuussutissarsiutigalugu aalisarnernik annernik tallimanik illersuinissamut aalajangersakkat tamarmik Naalakkersuisut akisussaaffigisariaqarpaat.

Kommunilli sunngiffimmi aalisarneq aallaavigalugu najukkani isumalluutinik illersuinissaq pillugu aalajangersakkanut, nuna tamakkerlugu eqqarsaatigineqartariaqartuni pingaaruteqannginnerusunut akisussaasuuginnassapput. Naalakkersuisut qaqugukkut nuna tamakkerlugu immikkut eqqarsaatigineqartussanik peqarnersoq aalajangertassavaat.

*Siunnersuummi § 46 ataatsimut isigalugu malittarisassat atuuttooreersut ingerlateqqinneqarput. Naalakkersuisut aalajangersakkamik qanoq annertutigisumik iluarsiisoqarnissaanik pisariaqartitsisoqarnersoq kommunalbestyrelsillu kommunini aalisarnermut sukumiisumik qanoq suli malittarisassaqartitsisinnaassanersut isumaliutigeqqissaareerpaat. Naalakkersuisut kommunit malittarisassanik aalajangersaanissamut periarfissaannik allannguisoqartariaqanngitsoq isumaqarput. Tamatumunnga ilaatigut pissutaapput kommunit kommunini inuussutissarsiornermut pissutsinut ilaatigullu nunap immikkoortuini sumiiffinni sorlerni immikkuualuttunik malittarisassaqartitsisoqassanersoq ilisimammassuk.*

*Kommunalbestyrelsi kommunet ileqqoreqqusat aqqutigalugit malittarisassanik aalajangersaaniarunik Naalakkersuisunit suli piginnaatinneqarnissaat piumasaqaataavoq, taannalu nalunaarutitigut pissaaq.*

**2.25.2.2.** Imm. 2:

Aalajangiisinnaatitaaneq Naalakkersuisunut tunniunneqassanngikkuni, periarfissatut allatut QAK-p siunnersuutigaa:

QAK isumaqarpoq maannakkut aalajangersagaq 2) angallatinik, aalisarnermi atortunik taakkulu atortuinik aaqqissuussineq atuinerlu Naalakkersuisunit aalajangerneqartassasut, taakku aalisarnermut taamaalillutillu aamma kalaallit aalisarnerannut tassuunakkullu aningaasarsiuutaasinnaaneranut pingaaruteqarluinnarmata.

2) ataanut 3)-mut nuunneqassaaq, 3)-lu siunnersuutigineqartoq 2)-nngortinneqassalluni. 1) aamma 2) nutaat kommunit ileqqoreqqusaatigut taamaallaat aalajangerneqarniassammata allanngortinneqarput.

Nutaamik tulleriiaarnissaanut siunnersuut:

1) piffissat eqqissisimatitsiviusut aamma sumiiffimmiit sumiiffimmut tamakkiisumik ilaannakortumilluunniit aalisarfigeqqusaanngitsut,

2) aalisarnermi ileqqorissaarnissamut malittarisassat,

3) angallatinik, aalisarnermi atortunik taakkulu atortuinik aaqqissuussineq atuinerlu,

4) aalisakkanut assigiinngitsunut allanullu minnerpaaffissaliinerit,

5) nigartat angissusissaat taakkulu uuttortarneqarnissaat, kiisalu,

6) aalisakkanik allanik aalisarnermi aalisakkanik aalajangersimasumik annertunerpaamik saniatigut pisarineqarsinnaasut.

*Immikkoortoq 2.25.2.1. innersuussutigineqarpoq.*

**2.25.23.** § SS-mut: Nakkutilliineq pillugu malittarisassat

Kalaallit Nunaanni Aalisarsinnaanermut Akuersissutinik Nakkutilliisoqarfik (KANUAANA) kalaallit angallataanni aamma angallatini avataaneersuni Kalaallit Nunaata aalisarnikkut oqartussaaffigisani inuussutissarsiutigalugu aalisarnermik ingerlatsisuni, aalisakkanik tunisassiortuni aamma/imaluunniit aalisakkanik aalisakkanillu tunisassianik nussuisartuni misiligutissanik tigooqqaasarnikkut inatsimmi allassimasut maleruarneqarneranik nakkutilliisussatut pilersinneqarsimavoq. KANUAANA-p tamatuma saniatigut kalaallit aalisarneq pillugu aalajangersagaat angallatinit nunatsinni nalunaarsorsimasunit, Kalaallit Nunaata aalisarnikkut oqartussaaffigisaata avataani, siullertut NAFO-qarfimmi ICES-eqarfimmilu inuussutissarsiutigalugu aalisartunit maleruarneqarnersut nakkutigisussaavai. KANUAANA Grønlands Kommandomit (GLK) Kangilinnguani politiiniillu ikiorneqarpoq.

Grønlands Kommando (GLK)/Sakkutuut Aalisarnermik Alapernaarsuisui danskit illersornissamut ministereqarfiata oqartussaaffianniippoq, taamaattumillu kaajallaasitanik suliakkiussanillu kalaallit qitiusumik oqartussaasuinit atuutilersinneqartunik malinnittussaatitaanngillat. Illersornissamut ministereqarfiup oqartussaaffia Namminersornerullutik oqartussanut suli tunniunneqanngimmat, Naalagaaffimmi oqartussat suliassat kunngeqarfimmut tamarmut tunngasut, ilaatigut danskit naalagaaffiata naalagaaffittut oqartussaaneranik nunagisallu imartaanut aningaasarsiornikkut oqartussaaffigisaanut (aalisarnikkut oqartussaaffigisaanut) oqartussaaneranik eqqortitsineq aamma Kalaallit Nunaata killeqarfitsigut oqartussaaneranik qulakkeerinninnermut atatillugu GLK-p Kalaallit Nunaata aalisarnikkut oqartussaaffigisaata qaangerneqannginnissaa nakkutigisussaavaa taamaattumik ilaatigut GLK-p suliassaqarfiata iluaniippoq KANUAANA-p nakkutilliinikkut ikiornissaa kiisalu politiit eqqortitsinissamut tunngatillugu suliassanut tunngasunik. Politiit nalinginnaasumik unnerluussisussaatitaasarput, assersuutigaluguli akiliisitsissutissamik aalajangersakkat GLK-mit nakkutilliisumit akisussaasumit isumagineqarsinnaallutik. Aalisarnermik nakkutilliisuunerup saniatigut GLK imaani annaassiniarnermik imaanilu uuttortaanermik suliassanik isumagisaqartarpoq.

QAK isumaqarpoq aaqqissuussineq taanna agguataarsimanerilu pissusissamisoortut.

*Inatsimmik aalajangersakkat pillugit oqartussat sorliit nakkutilliissanersut Naalakkersuisut aalajangissavaat. Inatsisissap piareersarnerani Kalaallit Nunaanni Politiinit ilisimatitsissutigineqarsimavoq politiini oqartussat nalinginnaasumik aalisarnermi nakkutilliinermik oqartussaasuunngitsut aalajangersakkamiillu peerumasimallutik.*

*Tassunga atatillugu oqaatigineqarpoq Kalaallit Nunaanni Aalisarsinnaanermut Akuersissutinik Nakkutilliisoqarfik (KANUAANA) Illersornissaqarfiup Aalisarnermik Alapernaarsuisui suleqatigalugit tassaasut nakkutilliinermik oqartussatut piginnaasallit. Illersornissaqarfiup Aalisarnermik Alapernaarsuisuisa avataani nakkutilliineq KANUAANA suleqatigalugu isumagissavaa KANUAANA-lu nunap iluani aalisarnermik nakkutiginnissalluni. Naleqquttumik naammattumillu nakkutilliisoqarsinnaanissaanut kapitali nakkutilliinermut tunngasoq tamanna naapertorlugu nutarterneqarpoq.*

 *Kalaallit Nunaanni politiit pisariaqartinneqarpat nakkutilliinermik ikiuuttarumaartut oqaatigineqarpoq.*

*Aamma immikkoortoq 2.2.1 innersuussutigineqarpoq.*

**2.25.24.** § 56-imut: Angallatinut isersinnaaneq

**2.25.24.1. KANUAANA-p suliassaa:** Kalaallit Nunaanni Aalisarsinnaanermut Akuersissutinik Nakkutilliisoqarfik (KANUAANA) politiinit Grønlands Kommandomillu ikiorneqarluni kalaallit aalisarneq pillugu aalajangersagaat aalisarnermik inuussutissarsiuteqartunit, aalisakkanik tunisassiortunit aamma/imaluunniit Kalaallit Nunaata aalisarnikkut oqartussaaffigisaani aalisakkanik aalisakkanillu tunisassianik nussuisartunit maleruarneqarnersut nakkutilliissaaq. KANUAANA-p tamatuma saniatigut kalaallit aalisarneq pillugu aalajangersagaat angallatinit nunatsinni nalunaarsorsimasunit, Kalaallit Nunaata aalisarnikkut oqartussaaffigisaata avataani, siullertut Barentip imartaani inuussutissarsiutigalugu aalisartunit maleruarneqarnersut nakkutigissavai. Matumani kalaallit angallataat sumiiffimmi atuuttumik nalunaaruteqarnerit assilineri KANUAANA-mut nassiutissavaat.

Oqaatsit tungaatigut nakkutilliisut alapernaarsuisunik taassallugit eqqornerusimassagaluarpoq. Nakkutilliisut pineqaatissiisinnaanermut tunngatillugu taamaallaat killilimmik piginnaasaqarput. Nakkutilliisoq aquttarfimmi angallammiluunniit sumiiffinni allani naalakkersuinermik arsaarinnissinnaassuseqanngilaq. Nakkutilliisut ilitsersuinissamik atorfeqanngillat.

*Naalakkersuisut tamanna isumaqataaffiginngilaat aalajangersakkamilu allannguisoqarani.*

**2.25.24.2. KANUAANA-p pineqaatissiisinnaatitaanera:**  KANUAANA pineqaatissiinissamut aalajangersimasumik periarfissaqanngilaq. Nakkutilliisut minnerusumik unioqqutitsisoqarnerani, assersuutigalugu aalisariut piffissami aalisariutip uninnganerani qassutinillu nivingatitaqannginnerani inuttaqarnermut malittarisassanik tamakkiisumik maleruaanngippat mianersoqqussummik tunniussisinnaapput imaluunniit aalisarneq pillugu aalajangersakkamik unioqqutitsineq Nuummi KANUAANA-p qullersaqarfia aqqutigalugu Aalisarnermut Piniarnermullu Pisortaqarfimmut unnerluutigisinnaavaat.

Pisuni sakkortuuni nakkutilliisup unioqqutitsineq Sakkutuut Aalisarnermik Alapernaarsuisuinut {GLK) imaluunniit politiinut unnerluutigisinnaavaa. Unioqqutitsinerit Aalisarnermut Piniarnermullu Pisortaqarfimmut unnerluutigineqarpata suliap suliarineqarnera pisortaqarfimmit tiguneqassaaq, tassani aalajangerneqassaaq mianersoqqussummik tunniussisoqassanersoq eqqartuussivitsigulluunniit malersuisoqarnissaanut politiinut unioqqutitsineq unnerluutigineqassanersoq. Taamaalilluni pisortani oqartussaqarfimmi ataatsimi marloriaammik nakkutilliisoqarpoq.

Atatillugu Inatsisissatut siunnersuummi § 73-imut tunngatillugu KANUAANA angallammik arsaarinninnissamut piginnaatinneqarpoq. Matumunnga nassuiaatit takukkit.

*KANUAANA aqutsisoqarfiuvoq namminersortoq aalisarneq pillugu inatsimmi aalajangersakkanik nakkutilliisoq. KANUAANA namminersortumik ingerlatsivoq aamma Aalisarnermut Piniarnermullu Naalakkersuisoqarfimmit suliassani aalajangersimasuni ikorfartorneqartarnani. KANUAANA naammaginartumik pisariitsumillu nakkutilliisinnaaqqullugu oqartussat inatsimmi nakkutilliinermi piginnaatitaaffiit amerlisimavaat. Tassunga ilaatigut ilaapput eqqartuussiviit akuersiteqqaarnagit angallatinut suliffeqarfinnullu isersinnaaneq, allaffissornikkut akiliisitsiniarsinnaatitaaneq eqqartuussiviillu avaqqullugit arsaarinnissinnaaneq kiisalu inatsimmi killiliussat naapertorlugit peqqusisinnaaneq inerteqquteqarsinnaanerlu.*

*Naalakkersuisut oqaaseqaatit tunngavigalugit nakkutilliinermi oqartussanut piginnaatitsissutit allanngortinnissaanut pissutissaqarsimanngillat.*

**2.25.25.** § 57-imut: Nakkutilliiniarluni angallatinik unitsitsineq angallatinullu ikineq

Imm. 3:

Oqartussaaffigisanut tunngatillugu tikinnermik qimagutilernermillu nalunaaruteqartarnerit, aalisarnermik ingerlatsinermik ingerlatsinnginnermillu nalunaaruteqartarnerit kiisalu nalunaaruteqartarnerit allat (sapaatip akunnera, sumiiffik sumiiffimmillu nalunaaruteqarnerit) pillugit ukiuni amerlasuuni aalajangersagaqarsimavoq taakkualu nalunaaruteqartarnerit angallatip nassitsisartuanut atassuteqartarsimallutik. Aalisarnermi unioqqutitsineq pillugu suliat arlallit umiarsuup nassitsisartuinit allagartaatit tunuliaqutaralugit aalajangiiffigineqarsimapput. Aalisarnermik assiliissutitigut nakkutilliineq alloriarnerinnaavoq nalinginnaasumillu assersuutigalugu kilisaatinik igitanillu assit atorlugit nakkutilliisoqartarluni.

Assiliissutit atorlugit nakkutilliisarnerit EU-mi sumiiffinni arlalinni peqqussutaapput aalisarnermilu tamanna siunissaagunarluni. Qanorli annertutigisumik taamaasiortoqarnissaanut mianerisassaqarpoq. Taamaattumik taamaallaat angallat aalisarnermi pineqartumi pingaaruteqarluinnarpat assiliissutit atorlugit nakkutilliisoqartarnissaa siunnersuutigineqarpoq (pisariillisaanissaq annertussuserlu pissutigalugit)

QAK-p aalisariutit tamarmik AIS-imik pisussaaffilerneqassasut inassutigaa. Taamaaliornikkut aalisartut angallatilluunniit tamarmik sumi aalisarnertik ilisimasalissavaat. AIS-imik pisussaaffeqarneq piniutinut annaaneqartartunut tunngatillugu aamma annertuumik iluaqutaassaaq.

*Siunnersuummi § 57-imi piginnaatitsissutitut aalajangersagaqarpoq Naalakkersuisut ilaatigut CCTV (assiliissutit atorlugit nakkutilliissutit) aamma AIS pillugit nalunaarutikkut malittarisassanik sukumiinerusunik aalajangersaanissaannut tunngaviliisoq.*

*Malittarisassat taakku maannakkut Aalisarnermik nakkutilliineq pillugu Namminersorlutik Oqartussat nalunaarutaat nr. 39, 20. januar 2023-meersutigut malittarisassaqartinneqarput, tassani aalajangersarsimavoq inuussutissarsiutigalugu angallatit tamarmik, 17 meterinik tamakkiisumik takissusillit aalisarnermullu atorneqartut AIS-imik ikkusimasuuteqassasut.*

*Naalakkersuisut isumaqarput malittarisassat tamakku nalunaarutitigut malittarisassaqartinneqaannassasut, nakkutilliinermi oqartussaasut nakkutilliineq pillugu nalunaarummi malittarisassat allanngortinneqarnissaat pisariaqartinneqalerpat suliaminnik sukkasuumik pisariitsumillu naammattumik naleqqussarsinnaanissaat qulakkeerniarlugu.*

**2.25.26.** § 59-imut: Nakkutilliinermi aalisariutip sumiiffia

QAK-p kissaatigaa aalisarneq mianeralugu pisariaqanngitsumillu aalisarneq akornusernagu taamaaliortoqartassasoq.

*Aalajangersakkami imm. 1, oqaaseqatigiit aappaanni allaqqavoq "Piffissaq sumiissusissarlu sapinngisamik umiarsuup naalagaanut isumaqatigiissutigineqartassapput". Taamaalilluni nakkutilliinerit umiarsuaateqarfiit pisariaqanngitsumik akornusersorneqarnissaat pinaveersaartinneqassaaq. Nakkutilliinerit piviusorsiortumik ammasumillu aamma angallat pisariaqanngitsumik kinguarsarnagu ingerlanneqartarnissaat nalinginnaasumik tunngaviuvoq.*

*Tunngaviit tamakku nakkutilliinermi oqartussanit malinneqarput nakkutilliinermilu oqartussat imaani nakkutilleeriaasiat, Aalisarnermik nakkutilliineq pillugu Namminersorlutik Oqartussat nalunaarutaanni nr. 39, 20. januar 2023-meersumi ilanngussami 4-mi takuneqarsinnaasoq aammalu nunat tamalaat akornanni kattuffiit nakkutilliinermut najoqqutassaat naapertorneqartarlutik.*

*Naalakkersuisut isumaqarput inatsimmi allassimasut taakku itisilertariaqanngitsut aalajangersakkamulli nassuiaatini erseqqissarsimavaat* *nakkutilliinerit piviusorsiortumik ammasumillu nakkutilliivigineqassasut taamaalilluni angallat pisariaqanngitsumik kinguarsarneqassanani.*

**2.25.27.** § 62-imut: Paasissutissanik tunniussisussaatitaaneq

QAK isumaqarpoq angallatit naalagaat aningaasaqarnermut naatsorsuutinullu tunngasunik paasissutissiisinnaanissaat ilanngunneqassasoq.

*Oqaaseqaatit siunnersuummut allannguinissamut tunngavissiisimanngillat.*

**2.25.28.** § 63-imut: Suliffeqarfinnut angallatinullu nakkutilliisinnaaneq

Imm. 2:

QAK-p nakkutilliinermi oqartussat nammineq pigisanut eqqartuussivik aalajangiitinnagu isersinnaanissaat isumaqataaffiginngilaa.

Nammineq pigisanut isersinnaaneq inatsisini "uppernarsaatissanik ujaasinertut" nassuiarneqarpoq.

Iliuutsinut pineqaatissiissutigineqarsinnaasunut tunngatillugu "pasisaq" aamma "pasisaanngitsoq" matumani immikkoortinneqarput. Nalinginnaasumik isersinnaanermi § 63-imi allaaserineqartumi "pasineqanngitsoq" pineqarnera tunngavigineqartariaqarpoq. Uppernarsaatinik ujaasinissamut akuersisoqanngippat, eqqartuussisarnermik inatsimmi § 411 naapertorlugu eqqartuussisarnikkut inatsimmik unioqqutitsisoq uppernarsaatinik ujaasinissamut tunngaviliisoq inissiisarfimmiittussanngortinneqarsinnaanissaa (aalisarneq pillugu inatsimmi taamaattoqanngilaq) aamma uppernarsaatinik ujaasinermi, aalisarneq pillugu inatsimmik unioqqutitsisoqarneranik uppernarsaataasinnaasunik nassaartoqarnissaanut isumaqarneq immikkut tunngavissaqarnissaa piumasaqaataapput.

Aalisarnermik nalinginnaasumik ingerlaavartumik nakkutilliineq, assersuutigalugu angallatini allattuivinnik takunnissinnaaneq angallammilu sulianik allatigut nakkutilliisinnaaneq illuatungaanilu ininut aalisarnermut attuumassuteqanngitsunut isersinnaalernissaq immikkoortinneqartariaqarput. Kingulleq pingaartumik ineqarfiup innarligassaannginneranut tunngassuteqarpoq.

§ 63 eqqartuussisarnermik inatsimmi aalajangersakkanik qaangiivoq. QAK-p nalilerpaa aalajangersagaq Inatsimmi tunngaviusumi § 72-imik unioqqutitsisoq. Aalajangersagaq taanna malillugu inuit illuutaannik misissuisoqartinnagu eqqartuussiviit akuersiteqqaarneqassapput. Tamatumattaaq Inuit Pisinnaatitaaffii pillugit Europamiut Nalunaarutaanni Artikel 8-mik unioqqutitsineruvoq.

*Siunnersuummi § 63, imm. 2 peerneqarpoq.*

**2.25.29.** § 68-imut: Akiliisitsisarnermi aalajangersakkat

Imm. 1, nr. 5.:

Nakkutilliinermi oqartussanik nammineq angerlarsimaffigisamut isertitsiumannginnermut akiliisitsissut - § 63-mut nassuiaat takuuk. Pineqaatissiinissaq inatsimmut tunngaviusumut unioqqutitsinnguatsiarpoq aamma Inuit Pisinnaatitaaffii pillugit Europamiut Nalunaarutaanni artikel 8-mik unioqqutitsilluni.

*Immikkoortoq 2.25.28. innersuussutigineqarpoq.*

**2.25.30.** § 73-imut & 74-imut: Angallammik tigummigallagassanngortitsineq

Imarsiorneq pillugu inatsimmi § 91-imi qaqugukkut umiarsuarmi arsaarinnittoqarsinnaanersoq tamakkiisumik allassimapput. Inatsisissatulluunniit siunnersuummi pineqaatissiissutit taaneqartut ilaanngillat. Imarsiorneq pillugu inatsimmi § 91 imarsiornermi arsaarinnissinnaanermut isumaqatigiissummik inatsisinngortitsineruvoq. Tassa imaappoq piumasaqaammi akileeqqusissummik pineqaatissinneqarnerup arsaarinninnerulluunniit kingunerisaanik pilertumi eqqartuussisarnermik inatsimmi aalajangersakkat malinneqassasut.

Aalisarneq pillugu inatsimmik unioqqutitsinerit ingerlasut unitsinniarnerinut tunngatillugu oqartussat pissaanermik atuisinnaasut (politiit aamma Sakkutuut Aalisarnermik Alapernaarsuisui) tamakku unitsinnissaannut allatigullu aalisariutip sukumiisumik paasiniaaffiginissaa misissuiffiginissaalu siunertaralugit talittarfiliartinnissaanut akisussaasuusariaqarput. Tigusarinnittarnermulli tunngaviit nalinginnaasut naapertorlugit umiarsuarmik arsaarinninneq unitsinneqassaaq arsaarinninneq siunertaaruppat.

**2.25.30.1.** § 73: QAK-p nalilersuinera malillugu oqaasertalersornera erseqqinngippallaarpoq. Tigummigallagassanngortitsinermik (paasiniaanermik) siunertaq annertunerusumik nassuiarneqartariaqarpoq allassimasariaqarlunilu paasiniaanerit/uppernarsaatinik qulakkeerinerit naammassineqariartut umiarsuaq iperarneqaqqissasoq.

*Naalakkersuisut tamanna isumaqatigaat oqaatigalugulu akulerunnerit suulluunniit pissutsinut naapertuutissasut, angallammillu tigumminninneq taamaammat atorunnaassaaq tassunga tunngavissaaruppat.*

**2.25.30.2.** § 74: Inatsisigut isumannaatsumik inissisimanissaq eqqarsaatigalugu annertuumik sanngiiffeqarpoq qulakkiikkamik uppernarsaasinnaanerit il.il. atorunnaarneranit eqqartuussivimmi aalajangiisoqarnissaata tungaanut piffissaq sivisooq ingerlasinnaasarmat aammalu aalisarnermi inatsimmi unioqqutitsisoqarsimatillugu kinaassusersiortoqarsinnaammat. Assersuutigalugu usilersornissamut pilersaarutit naammanngitsumik pilersaarusiorneqarsimatillugu aalisarnermi nakkutilliisut pitsaanngitsunik nerisaqartinneqartarsimatillugit il.il. massakkut ileqquusut malillugit akiliisitsinerinnakkut naammassineqartartut angallammik qaammatini arlalinni tigumminninnissamik kinguneqartinneqartalissappata tamanna illuatungaannarsiortumik pinninneruvoq.

*Siunnersuummi § 73 naapertorlugu aalisarnermi inatsimmi piumasaqaatinik unioqqutitsinermi angallatip atorneqarsimanera pasineqartillugu nakkutilliisutut oqartussaasut angallammik tigumminnikkallarsinnaatitaassapput. Aalajangersakkap uuma nassuiaatitaani allassimavoq angallammik taamatut tigumminnittoqartillugu Kalaallit Nunaanni eqqartuussisarneq pillugu inatsimmi kapitali 37 malinneqartartortaaq.*

Kalaallit Nunaani eqqartuussisarneq pillugu inatsimmi kinaassusersiunnginnissamik piumasaqaateqarpoq, tak § 421, matuma kingorna arsaarinnikkallartoqarsinnaanngilaq, akuliunneq suliap qanoq ittuuneranut peqqarniissusaanullu kiisalu akuliunnerup nassatarisinnaasaanik annaasanut imaluunniit akornuserneqarnermut naleqquttuusorineqanngippat.

*Siunnersuummi § 74-mut tunngatillugu assersuutit QAK-mit saqqummiunneqartut angallatip tigummigallartariaqarnissaanut tunngavigissallugit naammapput. Naak angallatip tigummigallartariaqartarnerinut iliuuserisinnaasat assigiinngissinnaasaraluartut. Akiitsut tamarmik taarserneqarnissaat qulakkeerniarlugu siunnersuummi § 74 atorneqartariaqartassaaq.*

*Taamaattumik eqqartuussisarneq eqqarsaatigalugu QAK-p sanngiiffeqarneranik isumaa Naalakkersuisunit isumaqatigineqanngilaq, Kalaallit Nunaani eqqartuussisarneq pillugu inatsit aqqutigalugu suliassani naammattumik piukkunnaatilinnik kisimik aalajangersakkat malinneqarsinnaammata. Aalajangersakkami allannguisoqanngilaq.*

**2.25.30.3.** Imm. 3:

Tunngaviusumik inatsimmi § 71, imm. 3 eqqarsaatigalugu killormut paasineqassaaq. Aalajangersagaq taanna inunnik tigusaqarnermi atorneqartarpoq angallatit pineqaratik. Tigusarinninnerup akunnernik 24-nit sivisunerunissaa naatsorsuutigineqarpat suliaq politiinit eqqartuussisunut suliassanngortinneqassaaq. Siunnersuummi § 74, imm. 3 eqqorneqartup nammineerluni suliassaq eqqartuussivinnut suliassanngortissavaa. Inuk aamma angallat assigiinngitsumik isigineqartussaapput. Piviusumilli eqqarsassagaanni angallammik tigusarinninneq angallatip naalagaanik inuttaanillu tigusarinninnertut aamma isigineqarsinnaavoq. Angallat tigusarineqartoq nunalinneqarpat angallatip naalagaata inuttaasalu angallammik qimatsisinnaanerat qanoq periarfissaatigiva.

Eqqartuussisarnermi inatsimmi § 423 arsaarinnissinnaanissamut periarfissiivoq arsaarneqartorlu arsaarinninnermut tunngavilersuutit aallaavigalugit eqqartuussivimmut suliassanngortitsisinnaavoq. Aalajangersagarli taana atortunut tigussaasunut tunnganeruvoq soorlu savinnik, ikiaroornartunik il.il. unioqqutitsilluni tigummiaqarnerni. Angallat tamarmiusoq (inuttalik) aalisarnermilu atortut pingaarutillit pinnagit. Eqqartuussisarnermili inatsimmi § 421, aallaavigineqassaaq kinaassusersiunngitsumik iliuuseqartoqartartussaammat.

Arsaarinnissinnaatitaaneq pinnagu eqqartuussisarnermi inatsimmi aalajangersakkanut innersuussisinnaaneq pineqartariaqarpoq, assigiimmik pinninnissaq, mianerinninnissaq il.il. eqqarsaatigalugit eqqartuussiviit tamakku isummerfigiumaarmagit.

Politiit kisimik arsaarinnissinnaatitaasariaqarput.

*Immikkoortoq 25.30.2. innersuunneqarpoq. Tassunga tunngatillugu oqaatigineqassaaq aalajangersagaq iliuuseqarfiginiakkat qulakkeerniarlugit ilanngunneqarmat. Taamaammat Kalaallit Nunaanni eqqartuussisarneq pillugu inatsimmi kapitali 37-mut oqaaseqaatit taamaaqataanik atuutissapput.*

*Tassunga oqaatigineqassaaq aalajangersagaq § 73, imm. 3-mut nuunneqarmat.*

**2.25.31.** § 77 Inatsisip atuutilernissaa, immikkut akuersissuteqarsinnaanerit

Piginnittuuneq pillugu piumasaqaat inatsisip atulersinneraniit kingusinnerpaamik ukiut tallimat sioqqullugit naammassineqarsimanissaa QAK-p isumaqatigaa, tassani piginneqataasutit kalaallinit 100%-imik pigineqartillugit.

QAK isumaqarportaaq pisassiissutinik pigisanik annerpaamik ukiuni 15-ini pigisaqarsinnaaneq § 32-mi oqaatigineqartut allanngortittariaqartoq.

*Naalakkersuisut tamanna isumaqataaffiginngilaat aalajangersakkamilu allannguisoqarani.*

**2.26. Qeqqata Kommunia**

**2.26.1.** Qeqqata Kommuniata (QK) piumasarivaa tusarniaanerup sivitsorneqarnissaa, paasinarmat innuttaasunut amerlasuunut inatsisissamut siunnersuut pillugu suli annertunerusumik paasititsiniaanissaq atorfissaqartinneqartoq.

*Immikkoortoq 1.1-imut innersuussisoqarpoq.*

**2.26.2.**Qeqqata Kommuniata assortorsinnaanngilaa naleqarnerulersitsinikkut inuiaqatigiit ataatsimut aningaasanik amerlanerusunik pissarsisalernissaat siunertarineqarmat, tamanna atugarissaarnerulernissatsinnut aningaasalersueqataasussaammat. Taamaakkaluartoq inatsisissami taaneqartoq raajanik 25 procentimik tulaassisussaatitaaneq eqqunneqassappat erseqqissaatigerusupparput kommunitsinni aalisakkerivinnik suliffissuaqarnerput aningaasarsiornitsinnut suliffissaqartitsiniarnikkullu annertoorujussuarmik pingaarutilimmik kommunimut innuttaasunullu inissisimammata.

*Raajarniutini angallammi namminermi tunisassiorsinnaaneq aammalu nunami tunisassiorfiit naammattunik tunisassiassaqartuarnissaat Naalakkersuisut assiginngitsunik sammiveqarlutik nalilersorsimavaat. Raajarniarnerup piffissap ingerlanerani nalimmassariartuaarnissaa naatsorsuutigineqarpoq, taamaasilluni nioqquteqarfigineqartartut eqqarsaatigalugit nalimmassarnissamut piffissaqassalluni.*

**2.26.3.** Siunissaq ungasinnerusoq eqqarsaatigalugu sulisoqarnikkut ukioq kaajallallugu sulisut 480-t missaanik ikilinissaanik naatsorsuisimanermi kommunitsinni eqqorneqartussat qanoq amerlatigissanersut paaserusunnarpoq. Aammalu paaserusupparput ingammik sumiiffinni mikinerusuni aalisakkerivinni suliffeeruttussat ilumut nutaamik suliffittaarnissaat qulakkeerneqarsimanersoq? Nalunngisatsituummi sumiiffinni mikinerusuni suliffissat killeqqarnerujussuuneri tamanit ilisimaneqarpoq.

*Oqaatigineqarpoq siunnersuummut nassuiaatini allaqqanngimmat sulisinnaasut amerlassusaat inatsimmut siunnersuutikkut sunnerneqarnissaat naatsorsuutigineqartoq. Taamatut paasinninneq suminngaanneernersoq Naalakkersuisut paasiuminaatsippaat.*

*Akerlianilli naatsorsuutigineqarpoq suliniutit arlaqartut sulisussanik pilersitsissasut, taakku inuussutissarsiutini allani nalitusaaqataasinnaapput.*

*Sulisussat allami sulilersinnaalersussat agguataarnerini apeqqutaassaaq suliffissuit sorliit ingerlatseqatigiiffinnit tunisassanik ikilisaaffiginiarneqarnersut.*

*Inoqarfinni minnerni sulisussat ikilinissaat naatsorsuutigineqanngilaq, tassa sumiiffinni taakkunani aalisarnermit suliffissaqartitsiniarnerup appartinnissaanut suliniutituaasinnaasoq tassaammat aalisartut ilaat PNNP-nut nuullutik pisassanik pigisatik niuerutigilissagaluarunikkit. Inoqarfinni minnerni suliffissaqartitsiniarneq killeqartorujussuummat aalisartut taama iliornissaat naatsorsuutigineqanngilaq, taamaaliorunimmi aalisarnermit peqataajunnaartussaammata. Aalisartut taama iliornissaminnut kajuminnavianngillat allanik suliassarisinnaasaminnik periarfissaqanngippat.*

Taamaattumik innuttaasut suliffissaqartuaannarnissaasa ilanngullugu inatsisiliornermi pingaartinneqarnissaa ilungersortumik Qeqqata Kommunianiit kaammattuutigivarput. Pissutigalugu sulineq imaluunniit suliffissaqarneq inuup naleqassussaanut imaluunniit imminut naleqartinnermut annertuumik aamma pingaaruteqarmat.

*Innuttaasut naammattunik suliffissaqarnissaasa qulakkeerneqarnissaat Naalakkersuisut pingaartittorujussuuaat. Massakkut nunatsinni sulisussanik annertuumik amigaateqartoqarpoq pissutsillu qanittumi allanngornissaat naatsorsuutigineqarani. Siunnersuut una akuerineqarniariarpat inuit aalisarnermit aalisartutut aalisakkerivinniluunniit sulisutut suliunnaartut inuussutissarsiutinut allanut naleqqussarsinnaanissaat siunertaralugu ilinniaqqinnissamut periarfissaat sulissutigalugit aallartinneqassapput. Tamanna naalakkersuisut akimorlugit suleqatigiinnikkut pissaaq kommunillu aamma suleqatigalugit.*

**2.26.4.** Qeqqata Kommunia isumaqarpoq umiatsiaaqqat aalisarsinnaanermut akuersissummik tunineqassagunik Søfartstyrelsen-imi nalunaarsorsimanissaasa piumasaqaatinngornissaa piviusorsiornerunngitsoq, tamannalu 1 januar 2026-miit naammassereersimanissaanik inatsisissami siunniunneqartoq piviusorsiornerunngitsoq.

Angallatit 6 meter ataallugu sinnerlugulu angissusillit tusintilippassuit Imarsiornermut Aqutsisoqarfimmit nalunaarsorneqartalernissaat kommunini allaffissornerujussuarmik pilersitsissaaq. Umiatsiaararpassuit massakkut aalisarnermi atorneqartut nalunaarsortissagaluarpata suliassaq kommuninut annertuallaassaaq; aamma Qeqqata Kommuniata qularivaa Søfartsstyrelsen-ip taanna umiatsiaaqqanik nalunaarsortinnernik suliassaq akuerisinnaassagaa Nunatsinni umiatsiaaqqat aalisarnermi atorneqartut taama amerlatigitillugit.

*Naalakkersuisut maluginiarpaat imarsiorneq pillugu inatsimmi aamma umiarsuarnik nalunaarsuineq pillugu nalunaarummi umiarsuaq/angallat inuussutissarsiutigalugu aalisarnermi atorneqartoq nalunaarsugassanngorlugu nalunaarutiginissaa pillugu piumasaqaateqartoq, angallatip angissusaa apeqqutaatinnagu.*

*Aamma tusarniaanermi Imarsiornermut Aqutsisoqarfimmit akissuteqaatit innersuussutigineqarput.*

**2.26.5.** Tunisassiorfiit nutaat imaluunniit tunisassiorfiit tunisassiaminnik allanngortitsissappata kommunit akuersisartutut itigartitsisartutulluunniit inissinnissaat Qeqqata Kommuniata isumaqatigivaa.

Kommuuni piareersimavoq suliassanik tigusinissamik malitsigisaanillu aningaasanik aamma tunineqarnissaq kommunip piumasaqaatigissavaa ilaatigut kommunini atorfinnik pilersitsisariaqarneq pissutigalugu.

*Suliassamik tigusisoqassappat Naalakkersuisut kommunillu akornanni isumaqatiginninniaqqaartoqartariaqassaaq.*

**2.27. Royal Greenland**

**27.1.**  Royal Greenland (RG) nalinginnaasunik arlalinnik oqaaseqaateqarpoq ilaatigullu erseqqissaatigalugu siunnersuummi Kaalaallit Nunaanni aalisarnermik suliaqarneq ammanerulersinneqassasoq, taamaalillutik aalisarnermik suliaqartut aalisarnerminnik tunisassiornerminnillu aaqqissuussinissaminnut kiffaanngissuseqarnerulissasut, taamatuttaarlu suliaqartup inuiaqatigiit aningaasaqarneranut iluaqutaasumik isertitaqartarnitik pitsanngortissinnaalissallugit.

Siunnersuut Kalaallit Nunaanni suliaqarfimmut annertuumik sunniuteqartarsinnaavoq ukiualuit ingerlanerini immami nunamilu aaqqissuusaanikkut annertuumik pinngitsoorani allannguisussaalluni.

Siunnersuummi aningaasaqarnikkut naatsorsuutit tunngavigineqartut ullumikkut pissutsit atuuttut naapertorlugit suliaapput. Raajat iluitsut immami uutat aamma raajat uutat qalipaajakkallu pillugit annertuumik allanngueratarsinnaaneq niuerfinni pisunit aningaasaqarnikkut naatsorsuutinik annertuumik sunniuteqaratarsinnaavoq. Siunnersuulli inuiaqatigiinnut iluaqutaasinnaasoq qularinngilarput niuerfinni pisut nalorninartoqartillugit suli annertussusileruminaappoq.

Umiarsuaatileqatigiiffiit pisassiissutitut killigititaasut pillugit inatsit nutaat eqquutikkumallugit pisassiissutinik tuniniaasussanngorpat aningaasat Kalaallit Nunaanni pissarsiarisinnaassanerigut qularisinnaavarput. Pisuussutit taakku niuerfinni naligitinneqartut piviusut naapertorlugit tuniniarneqassappata aningaasaateqangaatsiartariaqassaaq. Tamatumunnga atatillugu pisassiissutinik niueruteqarnissamut atatillugu isertortumik akunnermuliuttoqaratarsinnaaneranik nalorninartut annikillisinnissaat eqqumaffigeqquneqarpoq ingammik sinerissap qanittuani raajarniarnermi immikkullu ittumik isumannaallisaanerit naatsorsuutigineqartut aningaasartuiffiungaatsiartariaqartillugit.

Inatsisissatut siunnersuummi naleqqussakkat nalunaarusiornikkullu sukumiinerusumik maligassiutaasussatut naatsorsuutigineqartut oqimaaqatigiissagaarpasipput. Matumani eqqaaneqarsinnaavoq siunnersuut manna saqqummiunneqartoq 77-inik aalajangersagaqarmat, tamannalu assersuutigalugu Savalimmiuni aalisarnermut inatsimmut 74-inik aalajangersagaqartumut sanillersuunneqarsinnaavoq.

Taamaakkaluartoq immikkoortut ilaat nalunaarusiornikkut aalajangersaaffigineqartussatut inissinneqartut nassuiartariaqartutut tikkuarneqarput, inuussutissarsiummilu sinaakkutissat isumannaatsuunissaat siunertaralugu piaartumik naapertuuttunik nalunaarusiortoqarnissaa pingaaruteqarpoq. Angallatit angissusaat piffiillu aalisarfiusartut uani aamma eqqaaneqarsinnaapput.

Inatsisissatut siunnersuutip Inatsisartut upernaakkut ataatsimiinnissaani suliarineqartussatut saqqummiunneqarnissaa siunertaasoq tusarniaassummi allaqqavoq. Tamanna taperserparput nalunaarutillu 2025-mi januaarip aallaqqaataani ullulluunniit taassuma kinguninngua atuutilertussatut suliarineqarsinnaaniassammata siunnersuutip naammassillugu suliarineqarnissaa innersuussutigaarput.

Ilisimaneqartutut aalisarnermut inatsimmik nutaamik suliaqarneq ukiorpaalunni ingerlanneqarpoq, siunnersuullu tamakkiisoq kingullermik 2017-imi tusarniaassutigineqarpoq. Pingaarnertut inuuniutigisatsinni sinaakkutitut piumasaqaatit taama sivisutigisumik nalorniffiunissaat attatiinnarneqarsinnaanngilaq, taamaammallu inatsisissatut siunnersuut maanna siunniunneqartariaqarpoq.

Siunnersuut naapertorlugu sinerissap qanittuani raajarniarnermi aningaasaliinissamut periarfissat pitsanngussapput, taamatuttaarlu ilisimaneqarluarpoq aalisariutit pineqartut pisoqalingaatsiarlutillu agguaqatigiissillugu ukiorpassuarni atuussimapput.

Maleruagassanik nutaanik siunnersuuteqarnermi nassuiaateqarnissaq ingammillu inatsisinut atuutereersunut sanilliullugit allannguutinik taakkualu tunngaviinik nassuiaanissaq pingaaruteqarpoq.

**2.27.2.** § 3, nr. 3-mut

Pisassiissutit assersuutigalugu saarullinnut suannullu tunngasut immikkut sunngiffimmi aalisartunut pisassiissutigineqassapput. Pineqartut sunngiffimminni sukisaarsaatigalugu aalisartarput, sulili tunisisinnaapput, namminerlu pissanik aalisarneq kisimi siunertaanngilaq. Taamaammat allaaserinerani nassuiaat paatsuunganarsinnaavoq.

*Naalakkersuisut paasinninnerat unaavoq, tassalu pisanik tunisineq inuussutissarsiutigalugu aalisarnerusoq. Taamaalilluni "inuussutissarsiutiginagu" aalisarneq pillugu nassuiaat allanngortinneqanngilaq.*

**2.27.3.** § 3, nr. 15-imut

Pisarineqartut 75%-ii toqqaannartumik tulaanneqanngikkaluarlutik avammut tunineqarsinnaanissaat 25%-illu sinneruttut nunatsinni tunisassiorfinnut nunamiittunut tulaanneqartarnissaat aalajangersaaffigineqarsinnaappat umiarsuami tunisassiarineqarnersut tunisassiarineqannginnersulluunniit ukkatarineqartariaqanngilaq.

Taamaalilluni pisarineqartut tulaanneqartariaqartut sukkavallaamik tulaassorneqaratarsinnaanerannik nunatsinnilu tunisassiarineqarnissaat kissaatigineqaraluartoq kinguninngua avammut tunipallattarsinnaanerinik nalorninartut annikillissapput.

*Naalakkersuisut tamanna taamatut isiginngilaat aalajangersakkamilu allannguisoqanngilaq.*

**2.27.4.** § 3, nr. 19-imut

Koralit pupiillu aningaasarsiutigineqanngitsut uunga ilanngunneqarsimaneri tupinnarpoq.

*Naalakkersuisut tamanna taamatut isiginngilaat aalajangersakkamilu allannguisoqanngilaq.*

**2.27.5.** § 3, nr. 22-mut

 Pisat umiarsuarmi tunisassiarineqaqqusaanngitsut passunneqartarnissaat iluamik nassuiarneqanngilaq.

Pisat umiarsuarmi tunisassiarineqartussaanngitsut nunami tunisassiarineqartariaqarnerat naapertuuppoq, tunitsivigisamili tunisassiarineqassanersut sumiiffimmulluunniit allamut assartorlugit, matumani nunatta avataanut ilanngullugu, tunisassiarineqarsinnaanersut aalajangersarneqarsimanngilaq.

Pisat "tulaanneqartut" arlaannaatigulluunniit tunisassiarineqaqqaarnatik assartorneqarsinnaappat, matumani aamma avammut tunineqarsinnaappat? Paasinarpianngilaq.

*Naalakkersuisut taamatut qularuteqarneq isumaqatiginngilaat, aamma "tunisineq" pillugu nassuiaammik allannguisoqanngilaq.*

**2.27.6.** § 3, nr. 23-mut

Tunisassiassat tulaanneqartariaqartut tunisassiarineqarsimanatik tulaanneqartarnissaat aalajangersarneqartariaqanngilaq. Nunami suliareqqinneqarsinnaasunngorlugit tulaanneqartarnissaat aalajangersarneqartariaqarpoq.

*Naalakkersuisut tamanna taamatut isiginngilaat aalajangersakkamilu allannguisoqanngilaq.*

**2.27.7.** § 3, nr. 27-mut

Nassuiaat paasiuminaappoq. § 5, imm. 2-mi KANUAANA Aalisarnermilluunniit Aqutsivik avaqqullugit allamik toqqaasoqarsinnaasoq periarfissaasoq allaqqavoq. "Nakkutilliisutut oqartussat" oqartussanit taaneqartuniit allaasartussaanerat siunertaava? Tamanna siunertaarpasinngilaq, taamaammat aalajangersagaq sukumiinerusumik erseqqissarneqassaaq.

*Naalakkersuisut nassuiaatit pillugit aalajangersagaq RG-mut assingusumik paasinngilaat. Siunnersuummi § 5 imm. 2 naapertorlugu KANUAANA aammalu Illersornissaqarfiup Aalisarnermik Alapernaarsuisut avaqqullugit Naalakkersuisut nakkutilliinermut oqartussaasunik toqqaasinnaallutik piginnaatinneqarput.*

**2.27.8.** § 5-imut

Aalajangersakkami imm. 1-imi politiit maanna nakkutilliisuutitaasut aalisarnermut inatsimmi § 27 naapertorlugu KANUAANA-mit taarserneqarput. Tamanna sukumiinerusumik nassuiarneqanngilaq, naapertuutinngilarlu. Inatsimmi massakkut atuuttumi politiit atuuffii ilumut allanut tunniunneqarpat? Tamanna nassuiarlugulu tunngavilersorneqartariaqarpoq.

KANUAANA Aalisarnermullu Aqutsivik naligiillutillu atuuffitik immikkut ingerlassinnaavaat, imaluunniit ataatsimoorlutik ingerlatsisariaqarpat? Tamanna nassuiarneqanngilaq.

Aalajangersakkami imm. 2-mi KANUAANA Aalisarnermulluunniit Aqutsivik avaqqullugit allat nakkutilliinermik oqartussaatinneqarsinnaapput. Siunnersuummi kina oqartussat marluusut pisinnaasaattulli pisinnaatitaasinnaanersoq sukumiinerusumik nassuiarneqanngilaq. Nalorninartoq taanna toqqissisimananngilaq, eqqugaaratarsinnaasullu iliuuseqarsinnaaqqullugit tamanna erseqqissaavigineqartariaqarpoq.

KANUAANA-p ullumikkumut sanilliullugu pisinnaaffeqarnerulersinnissaa siunertaappat pisinnaaffìssaminnik eqquutsitsinissaminut kivitsisinnaaqqullugu suut piginnaanngorsarfigineqartariaqartut nassuiassallugit pingaaruteqarpoq. Tamatumunnga tunngatillugu siunnersuummi nakkutilliinermik oqartussat ilaatigut inuit najugaannut isersinnaanissaannik pisinnaatinneqassasut maluginiarneqarpoq, tamannalu, kiisalu pisinnaaffiit allat ilinniarsimasunik sulisoqartinneqarnissaat siunniunneqartoq naatsorsuutigineqarpoq. Aammattaaq akiligassiinermik arsaarinnissuteqarnermillu allaffissornikkut akuersisinnaanermut periarfissaq § 69-imi aalajangersarneqarpoq.

Eqqugaaratarsinnaasut iliuuseqarsinnaaqqullugit allannguutinut taamak annertutigisut tunuliaqutaat sukumiisumik nassuiarneqartariaqarlutillu inatsisitigut isumannaatsuunissaat ataqqineqartariaqarpoq.

Siunnersuummi inatsisinik unioqqutitsinermi iliuuseqarluarnerusinnaaniarluni aalisarnermik nakkutilliinerup nukittorsarnissaa siunertarineqarpasippoq.

Inatsimmi aalajangersakkat naapertorlugit KANUAANA Aalisarnermullu Aqutsivik nakkutilliinermik ingerlatsisuummata sulisaaseq maanna atuuttoq ingerlateqqiinnarneqartoq § 5-imut tunngatillugu oqaaseqaatini allaqqavoq. Tamanna ilumuunngilaq. Aalisarnermut inatsimmi atuuttumi 1996-imeersumi § 27, imm. 1 naapertorlugu illersornissaqarfiup aalisarnermik nakkutilliisui politiillu manna tikillugu inatsimmi aalajangersakkat eqquutsinneqarnerinik nakkutilliisuusut allassimavoq.

Kalaallit Nunaanni Eqqartuussisarnermut inatsimmi § 61-imi allassimavoq "Politiit suliassaraat .... Inatsisinik ileqqoreqqusanillu maleruaanissamik nakkutiginninnissaq kiisalu pinerluttaaliuisitsinissamut pisariaqartunik iliuuseqartarnissaq aamma tamakku pillugit suliassanik paasiniaanissaq malersuinissarlu. Politiit suliassaraattaaq unnerluussisussaatitaasutut suliassaqarnissaq."

"Aalisarnermik nakkutilliinerup nukittorsarneqarnera" anguniarneqartoq eqqartuussisarnermut inatsimmi aalajangersakkami politiit suliassaannut pisinnaatitaaffiinullu naapertuunnersoq qulakkeerneqarsimanersoq siunnersuummut oqaaseqaatini allassimanngilaq. Illersornissaqarfiup aalisarnermik nakkutilliisoqarfianut attuumassuteqarnera aammattaaq qulakkeerneqarsimanersoq allassimanngilaq. Tamanna siunnersuummi annertuumik amigaataavoq.

Kalaallit Nunaanni eqqartuussisarnermut inatsit folketingimiit akuerineqarpoq. Politiitut oqartussaaneq politiinit isumagineqassasoq tassani aalajangersagaammat pisinnaatitaaffik taanna naalagaaffimmi oqartussaasuusut isumasioqqaarnagit Inatsisartuni aalisarnermut inatsisiliornikkut annikillisinneqarsinnaananilu allanngortinneqarsinnaanngilaq.

*Siunnersuut Naalagaaffimmi oqartussat tassunga attuumassuteqartut suleqatigalugit suliarineqarnikuuvoq. Siunnersuutip suliarineqarnerani Kalaallit Nunaanni Politiit aalisarnermut tunngatillugu nakkutilliisutut inissikkumanatik nalunaarutiginikuuaat, suliassaqarfimmullu tassunga kalaallit oqartussaasuummata suliassaq KANUAANA-mit isumagineqartariaqartoq.*

*Sunniuteqarluartumik naammaginartumillu nakkutilliinerup ingerlaannarnissaa qulakkeerneqassappat KANUAANA-p pisinnaatitaaffii nutarterneqartariaqassapput. Nakkutilliinissamut oqartussaassuseqartup nakkutilliinissamut naapertuuttumik piginnaasaqarnissaa soorunami qulakkeerneqarumaarpoq.*

*Siunnersuummi § 63, imm. 2 nammineq pigisanut eqqartuussivik aalajangiitinnagu isersinnaanissaat siunnersuummit peerneqarsimasoq oqaatigineqarpoq.*

**2.27.9. § 9-mut**

**2.27.9.1.** Aalajangersakkami siunnersuutigineqartumi nunatsinni aalisarnermik inuuniuteqarnermi nunani allani piginneqataassutit periarfissaajunnaassapput, maannalu piginneqataassutaasut piffissami nikikkiartuaarfimmi tuniniarneqassapput.

Allannguut siunnersuutigineqartoq naapertorlugu nunatsinni aalisarnermi piginnittuunermut tunngasut pitsaaqutaat ajoqutaallu ilanngullugit maannamiit aaqqissuunneqartalissasut politikkikkut isummerfigineqartartussatut nalilerpagut. Tamanna pillugu politikkikkut aalajangiineq tusaatissatut tigullugulu malillugu naleqqussarumaarpugut.

Tamakkiisumik isigalugu ikerinnarsiorluni aalisarnermi nunani allani piginneqataassuteqarnitsinni pitsaasumik misilittagaqarluta ilanngullugu oqaatigiumavarput. Nunani allani aallussaqarneq matumani aalisarnermut pineqartumut nalorninartut naapertorlugit aningaasaliinermut ilisimasanillu ilanngussinermut ilapertuutaavoq.

*Siunnersuummi nunanit allanit piginnittoqarnissamut immikkut akuersissuteqarnermik ammaasoqarpoq, siunnersuummi § 11 imm. 2 takuuk. Piginnittuussuserli Kalallit Nunaanni aalisarnermut suliffissuarnulluunniit pingaaruteqarnissaa piumasaqaataavoq.*

**2.27.9.2.** Aalajangersakkami imm. 3, nr. 2-mi "assigisaannilluunniit" inatsisip allassimasortaani ersarinnerusumik allassimasariaqarpoq, matumani ingerlatseqatigiiffinnut inatsit naapertorlugit aalajangiisinnaaneq aamma ilanngunneqarluni.

*Matumuuna aalajangersagaq naapertorlugu iluarsineqarpoq.*

**2.27.9.3.**  Aalajangersakkami imm. 6 naapertorlugu takussutissiineq piumaneqartoq sukumiinerusumik nassuiarneqartariaqarpoq, matumani isumaqatigiissutaasut aallussaqartut aallussaminnik nammineerlutik aqutsisinnaanissamut pisinnaasaannut pingaarutillit tamarmik tunniunneqarsinnaasunngorlugit.

*Oqaaseqaatit immikkoortumut tassunga allannguinissamut tunngavissiinngillat.*

**2.27.9.4.** Inatsisissatut siunnersuummi immikkoortoq 3.6.1.1-imi oqaaseqaatini allassimavoq Royal Greenland A/S Pelagic Greenland A/S-imi piginneqataanermini maanna piginneqataasut Islandimeersut allanik taarsissallugit pinngitsaalineqassasoq. Siullertut piginneqataasut nunamit allameersut inatsimmi piumasaqaataasut eqquutsikkumallugit piginneqataassutsiminnik tuniniaasussaammata saqqummiussaq taanna paatsuunganarpoq. Royal Greenland A/S piginneqataasup piginneqataassutsiminik tuniniaanissaanik piumasaqarsinnaanngilaq.

Tamatumunnga atatillugu inatsisissatut siunnersuummi piginneqataasoq nunamit allameersoq piginneqataassutsiminik inatsit naapertorlugu tunisinngippat imaluunniit piginneqataassutsinut akuersisoqanngippat akuersissulluunniit atorunnaarsinneqarsimappat qanoq pisoqassanersoq aalajangersaasoqarsimanngilaq. Tamatumunnga atatillugu inatsisissatut siunnersuummi piginneqataasoq nunamit allameersoq piginneqataassutsiminik inatsit naapertorlugu tunisinngippat imaluunniit piginneqataassutsinut akuersisoqanngippat akuersissulluunniit atorunnaarsinneqarsimappat qanoq pisoqassanersoq aalajangersaasoqarsimanngilaq. Taamatut pisoqartillugu Naalakkersuisut piginnittut sinnerlugit piginneqataassutsinik tuniniaasinnaassasut aalajangersarneqassasoq assersuutaasinnaavoq.

*Piginnittup nunami allameersup piginneqataassutsini siunnersuut naapertorlugu tuninngippagit Naalakkersuisut piginnittoq sinnerlugu tuniniaaneq aallartissavaat siunnersuummi § 41, imm. 2 naapertorlugu.*

**2.27.10.** § 10-mut

Aalisariutinik umiarsuarnillu nalunaarsuineq maanna danskit inatsiseqarfianniippoq, taamaammat danskit oqartussaat taakku pillugit inatsisinik aalajangiisuussasoq naatsorsuutigineqarpoq. Aalisariutit minnerit soorlu umiatsiaaqqat Umiarsuarnut nalunaarsuiffimmi aamma nalunaarsoqqassasut kissaatigineqarmat tamakku pillugit allanngortiterinissaq pisariaqarsinnaavoq.

*Naalakkersuisut tamatumunnga isumaqataapput tassungalu naapertuuttumik siunnersuummi allannguillutik.*

**2.27.11.** § 17-imut

Aalajangersakkani imm. 1-imi innersuutigineqarpoq "..... naapertorlugu." uuminnga taarserneqassasoq ”....ilaatillugu...." Aamma imaassinnaavoq".... mianeralugit....” soorluttaaq oqaaseq taanna § 18-imi atorneqartoq. Taamaaliornikkut Naalakkersuisut pisarineqarsinnaasut annertunerpaaffissaat, TAC, ukiumoortumik aalajangersaaffiginerini politikkimut, aningaasaqarnermut suliamullu tunngassuteqartut allat killilersorneqaratik ilanngussorsinnaanissaat erseqqissarniarneqarpoq, piviusorsiornerli uumasoqatigiillu uumassusilerinikkut piujuartinneqarnissaat pingaarutilittut ilaatinneqassapput. Angusat tunngavilersorluarsimanissaattaaq pingaaruteqarpoq.

*Naalakkersuisut tamanna taamatut isiginngilaat aalajangersakkamilu allannguisoqanngilaq.*

**2.27.12.** § 24-mut

Aalajangersakkami imm. 2-mi 25%-it naatsorsornerisa tunngavissaat nalornisoqaqqunagu erseqqissarneqassasoq innersuutigineqarpoq, taamatuttaarlu taakku 25%-it ingerlataqartup ukiumi ilivitsumi piffissamiluunniit allami pisaaniit naatsorsorneqassanersut ilanngullugu erseqqissarneqassasoq innersuutigineqarpoq.

*Matumuuna aalajangersagaq naapertorlugu iluarsineqarpoq.*

**2.27.13**. § 28-mut

Nunatta kitaata kangiatalu imartaani avataasiorluni saarullinniarneq PNNP naapertorlugu aalisarnermut ilanngunneqanngilaq. Maanna aalisarnermut inatsit nutaaq naapertorlugu aalisarnerit allat PNNP naapertorlugu aalisarnerussammata aalisarnerit pineqartut taamatulli ingerlanneqarnissaat pissusissamisoortoq nalilerparput.

*Naalakkersuisut naliliipput, Kalaallit Nunaata Kitaani Tunumilu avataasiorluni saarullinniarnermi PNNP tunngavigalugu aalisarneq suli atulersinneqassanngitsoq. Siunnersuummili § 28 imm. 2 naapertorlugu Naalakkersuisut Kalaallit Nunaata Kitaani Tunumilu saarullinniarnermi PNNP tunngavigalugu aalisarnerup atulersinnissaanut piginnaatitaapput.*

**2.27.14**. § 29-mut

Assersuutigalugu umiarsuup aseruanera il. il. pissutigalugit piffissami sivisuumi ingerlatsisoqanngitsillugu aallaqqaasiut avaqqullugu immikkut ittumik iliuuseqarsinnaanissamik periarfissaq ilanngullugu suliarisariaqarpoq.

*Naalakkersuisut paasinninnerat tassaavoq, pisassiissutinit pigisat naatsorsornerini tunngavigineqartoq ukiorluusinnaaneranik isiginninniartoqassasoq.*

**2.27.15.** § 30-mut

Imm. 2-mi oqaasertaliineq sinerissap qanittuani aalisarnerup avataasiorluni aalisarnertulli periarfissaqarnissaanik tapersiinngilaq, taamaalillunilu nunatta kitaata imartaani raajarniarneq aalisarnertut ataatsimoortutut ataatsitut isigineqartussanngortinneqarpoq.

Aalisariutit assigiinngitsut taakku marluk naligiissinneqassappata sinerissap qanittuani pisassiissutit avataasiorluni aalisariutinut nuutsinneqarsinnaanissaat aammattaaq periarfissinneqartariaqarpoq, tamatumanilu soorunami inatsimmi pisassiissutit annertunerpaaffissaat il.il. pillugit malittarisassat malinneqarnissaat naatsorsuutigineqassaaq.

Inatsit atuutilerpat pisassiissutit annertunerpaaffissaat pillugu malittarisassami avataasiorluni aalisarnermik ingerlataqartut sinerissap qanittuani aalisarnermik ingerlataqartut pisassiissutaanniit pissarsisinnaanissaminnik periarfissaqassanngillat, taamaammat imm. 2-mi aalajangersakkat pisariaqarpasinngillat. Taamaammallu pisassiissutit pigineqartut maanna sinerissap qanittuani aalisarnermik ingerlataqartuniit avataasiorluni aalisartunut niueqatigiinnikkut nuunneqarsinnaanissaat aporfilersorneqartariaqanngilaq. Inatsisissatut siunnersuummi pisassiissutit annertunerpaaffissaat pillugit malittarisassaq naapertorlugu pisassiissutit naapertuutinngitsumik ataasiinnarmiitinnissaat pinaveersaartinneqassaaq.

Imm. 2 aammattaaq naleqqutinngitsutut misinnarpoq, tassami inatsit atuutileruni ingerlataqartunut killilersuilissammat, taakkuli kingusinnerusukkut ingerlataqalersussanut atuuttussaanatik. Tassa imaappoq, sinerissap qanittuani aalisarnermik ingerlataqartoq inatsisip atuutilernerata kingorna pisassinneqaruni pisassiissutit avataasiorluni aalisarnermik ingerlatalimmut nuussinnaassavai, taamatuttaarlu avataasiorluni aalisarnermik ingerlataqartup inatsisip atuutilernerata kingorna pisassiissutit pissallugit. Tamanna erseqqissarneqartariaqarpoq.

Aalajangersakkap imai attatiinnarneqassappata sinerissap qanittuani aalisarnermik ingerlataqartut qanoq ilillutik avataasiorluni aalisarnermik ingerlataqartut atugassarititaasa nalinganik atugassaqalissanersut, tassa imaappoq pisassiissutinik taakkununngattaaq tunisinissaminnut periarfissaqassasut, erseqqissaavigineqartariaqarpoq. Taamaaliortoqarsinnaavoq assersuutigalugu tapertaralugu ima aalajangersaanikkut: "siornatigut sinerissap qanittuani aalisarnermik ingerlataqartut avataasiorluni aalisariummik pissarsisinnaapput taamaalillutillu avataasiorlutik aalisalersinnaallutik, matumani avataasiorlutik aalisartunut allanut pisassiissutinik nuussisinnaanermikkut.”

*Naalakkersuisut isumaqarput avataasiorluni aalisarnermi suli eqiterisoqaqqinnissaa pinaveersaartariaqartoq, aalajangersagarlu siunertamut tassunga naapertuulluni. Taamaammat aalajangersakkami allannguisoqanngilaq.*

**2.27.16.** § 31-mut

Akuersissuteqarnermi iluanaarutissat pisassiissutit ukiumoortumillu pisassiissutigineqartut niuerutiginerini nalingi qulakkeerneqartassasut allassimasumi ilaasariaqarpoq.

*Naalakkersuisut tamanna taamatut isiginngilaat aalajangersakkamilu allannguisoqanngilaq.*

**2.27.17.** § 32-mut

**2.27.17.1.** Aalajangersakkami imm. 1-imi aamma 2-mi oqaaseq ”assigisaalluunniit” suna pineqarnersoq erseqqissumik inatsimmi allassimasumi sukumiinerusumik nassuiarneqarsimasariaqarpoq.

*Aalajangersakkami oqaaseqaatit tassunga naapertuuttunngorlugit allanngortinneqarput.*

**2.27.17.2.** Aalajangersakkami imm. 3-mi "ingerlatseqatigiiffiit pisortanit pigineqartut” suunersut erseqqissarneqartariaqarpoq, tassa imaappoq ingerlatseqatigiiffiit pisortanit tamakkiisumik pigineqartut imaluunniit ingerlatseqatigiiffiit pisortanit pigiinneqataaffigineqartut aamma ilaanersut erseqqissarneqartariaqarpoq.

*Aalajangersakkami oqaaseqaatit tassunga naapertuuttunngorlugit allanngortinneqarput.*

Aalajangersakkami imm. 4-mi uppernarsaatit suut piumasarineqarsinnaanersut sukumiinerusumik nassuiarneqartariaqarput, matumani isumaqatigiissutigineqarsimasut illuatungeriinnut pingaarutillit tunniuteqquneqarsinnaatillugit.

*Ingerlataqartut siunnersuummi § 32-mi imm. 1-imi 2-milu piumasaqaatit naammassisimanerlugit uppernarsarsinnaasunngorlugit aalajangersakkatigut pisussaaffilerneqarput. Aalajangersagaq missiliuinermik aalajangersagaavoq, taamaammallu sukumiinerusumik nassuiarneqarani.*

*Aalajangersakkami allannguisoqanngilaq.*

**2.27.18.** § 33-mut

Saattuarniarnermi piffissap pisassiissutinik piginniffiusup ukiuni tallimaannaanissaa tunngavilersorneqanngilaq. Allanik peqquteqavilluni saattuarniarneq aalisarnernit allanit allaanerutinneqanngikkuni, saattuarniarneq piffissaq pisassiissutinik piginniffiusoq aamma ukiunik qulinik sivisussuseqartariaqarpoq.

Immikkoortoq 3.8, immikkoortoq 1, inatsimmut oqaasertaliussat inatsisip oqaasertaanut attuumassuteqarpalunngillat imatullu paasineqarsinnaalluni, ukiut tamaasa aalisarsinnaanermut akuersissutinik tunniussisoqarnerani, piffissaq pisassiissutinik piginniffiusoq ukiunut qulinut nutaatut atuuttussanngorteqqinneqartartoq, taamaalilluni pisassiissutinik piginniffiusoq ukiunut qulinut siumut nalunaaruteqareerluni atorunnaarsitsineq atuuttunngortarluni.

*Saattuanut pisassiissutinit pigisanut piffissaliussaq tamanna naapertorlugu allanngortinneqarpoq.*

**2.27.19.** § 34-mut

” …. Pisassiissutinit pigisat 20 %-ia aalajangersarneqarsimasoq paasiuminaassinnaavoq taamaammat paasinarnerusunngortariaqarpoq.

*Matumuuna oqaaseqatigiit pineqartumut naleqqussarlugit allanngortinneqarput.*

**2.27.20.** § 37-mut

Ukiut sisamat pisassiissutinit pigisanik aalisarsimannginnermut piffissaliussaq pisassiissutinit piginnittup pingaarnertut aalisarsinnaanermut pisinnaatitaaffeqarnermut kissaateqarneranut naapertuutinngilaq. § 36-mi qaammatinit 18-init sivisussusilerneqarsimasumiit sivisunerusumik atuuttussanngortitsisoqarnerata tunngavia takujuminaappoq.

*Ingerlatsisut nutaat angallatitaarsinnaanissaat qulakkeerniarlugu aalajangersagaq ilanngunneqarsimavoq. Naalakkersuisut RG-p isummerneranut isumaqataanngillat, aalajangersakkamilu allannguisoqanngilaq.*

**2.27.21.** § 38-mut

Assersuutigalugu umiarsuup aseruanera il. il. pissutigalugit piffissami sivisuumi ingerlatsisoqanngitsillugu aallaqqaasiut avaqqullugu immikkut ittumik iliuuseqarsinnaanissamik periarfissaq ilanngullugu suliarisariaqarpoq.

*85 %-it eqqarsaatigalugit § 39 imm. 4-mi aaqqiisoqarsimavoq. Piumasaqaat 85 %-inut tunngasoq peqqutissaqarluartumik naammassineqarsinnaanngippat 8 %-it sinnerlugit tunisinnaaneranut aalajangersakkatigut periarfissinneqarpoq. Tassa imaappoq, 15 %-it sinnerlugit nuussisoqarsinnaanngilaq kisiannili tunisisoqarsinnaalluni. Nuussisarnerup aalisagaqatigiinnut sunniuteqaratarsinnaanera tassunga pissutaavoq.*

**2.27.22.** § 39-mut

Kaaviiaartitsinerup killilersorusunneqarneranut suna tunuliaqutaanersoq takujuminaappoq naak siunertaatigut isumaqatigineqaraluartoq. Killilersuineq taanna isumaqatigineqarpat 15 %-imut inissinneqartariaqaraluarpoq, taamaalilluni ukiumut pisassiissutit pisassiissutillu nuunneqarsinnaasut assigiimmik suliarineqartassammata.

*Naalakkersuisut pisassiissutinit pigisat angissusaat ingerlatallit piginnittuuffiata naammassineqartarnerannut naleqqunnissaa kissaatigaat. Nalimmassaaneq una qulakkeerniarlugu atuinissamut piumasaqaammik ukiumullu pissassiissummit pigisat qanoq annertutigisut tunisinnaanerannut killiliummik pisariaqartitsisoqarpoq. Siunnersuummi § 39 imm. 4-mi maluginiarneqarpoq ingerlatallip peqquteqavilluni ukiumut pisassiissutigineqartut atorsinnaanngippagit, Naalakkersuisut ukiumut pisassiissutit 8 %-i sinnerlugit agguaanissaannut pisinnaatinneqartut.*

*Aalajangersakkami allannguisoqanngilaq.*

**2.27.23.** § 40-mut

Naliliisoqareerneratigut, tuniniaaneq Naalakkersuisunit inassutigineqarsinnaassagaluarpoq taamaalilluni inatsisitigut pisussaaffiunani. Pisassiissutinit pigisat pillugit allanut pisinnaatitsinermi pisinnaatinneqartup pisinnaatitaaffigisinnaasai pillugit inatsisip oqaaseqaataani isummerfigineqarnissaat pisariaqarpoq, tamatumani aamma qularnaveeqqusiinermi pisinnaatitaaffiit ilanngullugit.

*Naalakkersuisut tamanna taamatut isiginngilaat aalajangersakkamilu allannguisoqanngilaq.*

**2.27.24.** § 41-mut

Pisassiissutinit pigisat pillugit allanut pisinnaatitsinermi pisinnaatinneqartup pisinnaatitaaffigisinnaasai pillugit inatsisip oqaaseqaataani isummerfigineqarnissaat pisariaqarpoq tamatumani aamma qularnaveeqqusiinermi pisinnaatitaaffiit.

*Allanut pisinnaatitsinermi pisinnaatinneqartup pisinnaatitaaffigisinnaasai, qularnaveeqqusiinermi pisinnaatitaaffiit pillugit qularnaveeqqusiinermi pisinnaatitaaffinnut nalinginnaasunut malittarisassat malillugit.*

**2.27.25.** § 43-mut

Aalisariutip Kalaallit Nunaanneersup kisimi Naalakkersuisunit akuersissuteqarluni pisanik tulaassisinnaanissaanut tunuliaqutaasoq takujuminaappoq.

*Ingerlatallit Kalaallit Nunaannut tulaassisartut aalisarsinnaanermut akuersissummik pisariaqartumik peqarnissaannut qulakkeerinninniarnermi aalajangersagaq atuutilersinneqarneranut peqqutaavoq. Akuersissuteqarnikkut aalisarsinnaanermut akuersissut sanilliunneqarsinnaavoq.*

*Aalajangersakkami allannguisoqanngilaq.*

**2.27.26.** § 47-mut

Angallatinik nunanit allaneersunik misissuineq akuersissuteqaqqaarani pisinnaassava? Tamanna siunertaagunanngikkaluarpoq kisianni allatat taamak paasineqarsinnaapput.

*RG-mi siunnersuutigineqartoq naapertorlugu aalajangersagaq allanngortinneqarpoq.*

**2.27.27.** § 51-mut

Paasissutissanik katersinermut attuumassuteqartillugu inummut paasissutissanik katersinissamut atuuttumut pingaarnertigut tunngavigineqartumut qanillattuisoqartariaqarpoq. Paasissutissani pissarsiarineqartuni aalajangersimasumik siunertap piviusup naammassineqarnissaanut pisariaqartunik paasissutissanik taamaallaat katersisoqartariaqarpoq. Taamatuttaaq paasissutissanik pisortat ingerlatsiviisa namminneerlutik aasinnaasaannut/nassaarisinnaasaannut - pingaartumik internetikkut isertarfik tikinneqarsinnaasoq - nassaarniarnissamut aamma nassiussinissamut suliffeqarfiit ataasiakkaat pisarissersorneqartariaqanngillat.

Paasissutissanik katersinermut atatillugu siunnersortinik/suliffeqarfinnik avataaneersunik atuisoqarsimappat pineqartut nipangiussisussaatitaanermut pisortat ingerlatsiviini atuuttumut ilaanissartik pillugu atsiorsimanissaat soorunami qulakkeerneqassaaq.

Digitalitigut naammassisinnaasat aalajangersimasumik killiligaammata aalisarnermi suliffeqarfiit aalisartulluunniit ataasiakkaat paasissutissanik pisariaqartunik tunniussinissaminnut periarfissaqannginnerat pissutaalluni paasissutissanik assigiinngitsunik aallerneq suliffeqarfinnut aalajangersimasunik angissusilinnut taamaallaat atuutsinneqartariaqaraluarpoq.

*Aalajangersakkami piumasaqaammik naammassineqartariaqartumik ilanngussisoqarpoq, inatsillu inatsimmilluunniit maleruagassat atuutsinnissaanut paasissutissat pisariaqartinneqartut kisiisa pissarsiarineqartarnissaat aallaavigineqarluni. Naalakkersuisut isumaqarput suliffeqarfiit angissutsikkut piumasaqaateqartariaqanngitsut nalunaarsuutinik tunniussinissamut pisussaassuseq eqqarsaatigalugu.*

*Tassunga tunngatillugu oqaatigineqassaaq, siunnersortit avataaneersut pisortat ingerlatsiviata ataanni sulisut, nipangiussisussaatitaammata.*

**2.27.28.** § 52-mut

**27.28.1.**Aalajangersakkami imm. 2 nr. 1-imi imaluunniit immikkut immikkoortoq taallugu akuersissuteqarnermut uppernarsaatit atuuttuusut tamarmik, kikkunnut tamanut atuussinnaasunngornissaat ilanngunneqartariaqarput. Tamanna paasisaqarnarnerullunilu erseqqinnerussaaq aammalu pisisartut tunisinerup nalaani pisiffitsik eqqortumik aalisarsinnaanermut akuersissummik peqarnersoq qulakkeersinnaalissavaat, taamaalillunilu tunisat amerlassusaat unioqqutitsinerunngitsumik isumannaatsumillu tunineqaqqissinnaanissaat qularnaarneqassalluni.

Akuersissuteqarnermut uppernarsaatit tamanut saqqummiunneqartut inummut mianernartunik paasissutissanik imaqannginnissaat piumasaqaataavoq.

*Tamanna aalajangersakkamut ilanngunneqarpoq.*

**2.27.28.2.** Aalajangersakkami imm. 2, nr. 1-imi piginnittut pillugit paasissutissiisarneq inuussutissarsiornermut aqutsisoqarfimmi piviusumik inatsisitigullu unioqqutitsinngitsumik piginnittunik paasissutissiisarnermisut aamma ingerlatseqatigiiffiit pillugit inatsimmi aalajangersarsimasutut killilerneqartariaqarput.

*Naalakkersuisut isummersuutit isumaqataaffiginngilaat taamaammat siunnersuummi allannguuteqartoqanngilaq.*

**2.27.28.3.** Aalajangersakkami imm. 2, nr. 4 aamma 5-imi tunisat amerlassusaat aamma tunisat nalinginut paasissutissat peerneqartariaqarput imaluunniit piginnittoq aatsaat akuersissuteqaqqaarpat pineqarsinnaanngorlugit. Taakku paasissutissat – paasissutissallu § 52-imut attuumassuteqartut – aaneqarsinnaanatillu saqqummiunneqarsinnaassanngikkaluarput, tassani allagaatit niuernermut tunngasunit isertuussanit ilaatinneqarnavianngimmata inatsisinulluunniit tassunga attuumassuteqartunit.

*Naalakkersuisut oqaatigaat, oqaasertaliussat Aalisarneq pillugu Ataatsimiititaliarsuup isumaliuutissiissutaanut naapertuuttut. Aalisarneq pillugu Ataatsimiititaliarsuarmi ilaasut ilaatigut tassaapput Sinniisut inuussutissarsiutineersut una oqaasertaliussaq unnersuunnikuusaat. Taamaalilluni aalajangersagaq allanngortinneqartariaqanngilaq.*

**2.27.29.** § 53-imut

Nassuiaammut tassunga tunngatillugu paasissutissanik aallertoqarsinnaatitaassanngikkaluarpoq, allagaatit niuernermut tunngasunit isertuussanit ilaatinneqarnavianngimmata inatsisinulluunniit tassunga attuumassuteqartunit.

Taassuma saniatigut maluginiarneqarpoq ukiumut nalunaarusiami nutartikkami ukiup siulia pineqartoq taamaalilluni paasissutissat nutarterneqaratik.

*Paasissutissat isertuussat ukiumut nalunaarusiami ilaatinneqarnissaat siunertaanngilaq.*

**2.27.30.** § 54-imut

Imm. sisamaani pisortat ingerlatseqatigiiffiutaat Aalisarneq pillugu Siunnersuisoqatigiinnut namminersortutut ilaasortanngortinneqartariaqarput.

*Siunnersuutimi § 54, imm. 4 piginnaatitsissutitut aalajangersagaavoq, tassuunakkut Naalakkersuisut siunnersuisoqatigiit katitigaanerannut aalajangersaasinnaallutillu ilaasortaanissamut piumasaqaateqarsinnaallutik. Tassani pisortat ingerlatseqatigiiffiutaat ilaasortaanissaat pillugu maleruagassiortoqarsinnaavoq, tamanna pisariaqarsorineqarpat.*

**2.27.31.** kapitali 14-imut

Qulaani oqaasertaliussat tamaasa § 5-imut inatsisissatut siunnersuummut innersuussutigineqarput.

*Immikkoortoq 27.8. innersuussutigineqarpoq.*

**2.27.32.** § 62-imut

*Naalakkersuisut tamanna taamatut isiginngilaat aalajangersakkamilu allannguisoqanngilaq.*

Aalajangersakkami imm. 2, pkt. 2-mi, eqqartuussinermik akiligassinneqarnermilluunniit kinguneqaataasumik nikingasoqarpat, misissorneqarnera umiarsuaatileqatigiiffimmit akilerneqartussaasoq ilanngunneqartariaqarpoq.

**2.27.33.** § 63-imut

Aalajangersakkami imm. 1-imi ingerlatseqatigiiffinnut isersinnaaneq minnerpaamik pasitsaassaqarnermik peqquteqartariaqarpoq.

*Unioqqutitsisoqarsimaneranik pasitsaassaqarnermi aatsaat ingerlatseqatigiiffinnut isertoqarsinnaaneranik RG isummernera Naalakkersuisut isumaqatiginngilaat. Misissugassanik tigusineq ilaatigut nakkutilliinermi oqartussaasut suliassaata ilagaat, taamaammat nakkutilliinermik oqartussaasut sulinerminni aporfeqarnatik isersinnaanissaat pisariaqarpoq. Tunngavigisaq nammineq pigisanut isersinnaaneq peerneqarmat tusarniaanerup kingorna, suliamut tunngatillugu attuumassutillit, pasitsannerlu politiit ataaniilluni.*

**2.27.34.** § 64-imut

Aalajangersakkami pissutsinik naapertuuttumik pissuseqarnissamut isiginnissinnaaneq amigaatigineqarpoq ima paasillugu, unioqqutitsinerit suunngitsut paatsoornermik, puigornermik il.il aallaaveqarsinnaasut tunngavissaqanngitsumik aningaasaqarnikkut kingunerluuteqarsinnaammata.

Tamanna soorlu imaaliornikkut aaqqinneqartariaqarpoq, pissutsit eqqaaneqareersut aallaavigalugit Naalakkersuisut aalisakkanik tunisineq inerteqqutigisinnaavaat pissutsinut naapertuuttumik periuseqarnissamut tunngavinnik innimiginninnerup tamanna taamaattoqarsinnaannginneranik imaluunniit pisat ilaannaanut attuumassuteqarnissaanut tunngavissiinngippat.

*Naalakkersuisut oqaaseqaatigaat pissutsinut naapertuuttumik isiginninneq inatsimmik aqutsinermut ilaajuaannartoq. Tamanna aalajangersakkami annertunerusumik itisilerneqarnissaa pisariaqarsorineqanngilaq.*

**2.27.35.**  § 66-imut

§ 64-imi oqaaseqaatit innersuussutigineqarput.

*Immikkoortoq 2.27.34. innersuussutigineqarpoq.*

**2.27.36.** § 69-imut

Siusinnerusukkut Kalaallit Nunaata politiivinit tigummineqarsimasoq, tassaniissimasorlu politiit taakkununnga pissutsinut immikkut ilinniarsimanerat peqqutigalugu, suliaq taanna tigusinnaaniarlugu piginnaatitsisinnaasoqarnissaanut pisariaqartitsineq pillugu § 5-imut oqaaseqaatinut tunngasut innersuussutigineqarput.

Akiligassiinernut arsaarinninnernullu suliat pisortat aqutsisoqarfianni annikitsutut isigineqarsinnaagaluit eqqartuunneqartunut oqimaassinnaapput, taamaammat inatsimmi naligiimmik sullissisoqarnissaa pisariaqarpoq.

*Immikkoortoq 2.27.8. innersuussutigineqarpoq.*

**2.28. Severin Nielsen, QAAP**

**2.28.1.** QAAP ilisimatitsivoq, inatsimmi nutaami qup. 14-mi 3.2,2,2, suliffeqarnermi, taakkununnga nassuiaatini allassimasoq siunissamut ungasissumut aammalu pisassat siunnersuinermut naleqqussarneqassappata PNNP-mik atuutilersitsineq sulisunik ukiumut sulianik 300-nik ilanngaasinnaasoq.

Oqaaseqatigiit aalisarnermut inatsimmut nutaamut atassuteqanngillat.

Paragraffimi siullermi allaqqavoq: Kalaallit Nunaanni aalisakkanit isumalluutit kalaallit inuiaqatigiit ataatsimut pigaat. Inatsisip matuma siunertaraa inuiaqatigiit siunissami ungasinnerusumi aalisarnermiit sapinngisamik annertunerpaamik aningaasarsiornikkut iluanaaruteqarnissaasa qulakkeerneqarnissaa, peqatigisaanillu aalisarnermik inuussutissarsiummi tunngaviusunik piumasaqaatit ataqatigiissut patajaatsullu pilersinneqarlutik.

Oqaaseqatigiit nassuiaammut atassuteqanngillat inatsimmilu allassimasunut akerliullutik. Innuttaasut 300-t inuiaqatigiinnut ilaasut suliffiinit peerniarneqarput isertitsiffiiarniarneqarlutillu.

Umiatsiaaqqanik 6 meterinit naannerusunik paggalluni aalisarneq inuiaqatigiit katitigaaneranni siammasittorujussuuvoq. Aalisartut gummillit angerlarsimaffimminni aningaasaqarnermik alliartortitsipput ingerlalluartitsillutillu, minnerunngitsumillu nunatsinnut tamarmut aningaasaqarluartitsillutik. Naak aningaasat PNNP-nik piginnittukkuunngikkaluartut.

6 meterinit naannerusunik umiatsiaararsortut pisassinneqassappata, pisassinneqarsimasullu pisassatik aalisarsimanngippassutigit.

*Immikkoortoq 1.7. innersuussutigineqarpoq.*

**2.28.2.** Paragraf 39 naapertorlugu aalisartup pisassani tamakkersimanngippagit, nuussinerni 8 procentit arsaarinnissutigineqassapput. Taamaaliornikkut pisassat ilanngarneqassapput, angerlarsimaffimmilu aningaasaqarnikkut apparsaataalluni. Inuuneq sumiiffimmi sakkortoreeqisoq suli ajornerulissaaq. Aaqqiissut sumiiffinni inukillisaaniarpasippoq.

Allassimavoq, 6 meterinit naannerusunik umiatsiaararsortut PNNP-mik aaqqissuussamut piumassutsiminnik ikaarsaarsinnaasut.

*Siunnersuutip § 39 PNNP-mut aaqqissuussami peqataasut ukiumut pisassanik tuniniaasinnaanerannut tunngavoq. Taamaattumik arsaarinnissuteqarnissaq pineqanngilaq, piumassutsimilli aaqqiissuteqarneq ingerlatsisut ataasiakkaat tunngavilersoqqaaratik ukiumut pisassaminnik tunisaqarnissaannut periarfissaqartitsisoq.*

**2.28.3.** § 29, imm. 3-mi allaqqavoq: Ingerlatsisup annertussutsimut tunngavigisai piffissami ukiuni tallimani ukiumoortumik ingerlatsisut aalisarneri annertunerpaat pingasut katinnerisa inernerannit naatsorsorneqartarput. Taava isumaqarpoq umiatsiaararsortut paggatassanik toqqaagallartut kingusinnerusukkut PNNP-nik peqalerusukkaluarunik kingulliusut nunguussaareersimassapput. imaluunniit suli paggatassanik aalisarniaasaarlutik paggatassanik pisassiissutit tamarmik PNNP-nut nuuttunik nassarneqareersimammata aalisagassaarutissallutik. Taamaammat piumasut PNNP-nik pisassaqalernissaannik, piumasullu paggatassanik aalisaannarnissaannik, toqqagassiineq asuli neqitaannaasutut paasinarpoq.

Tamakku tunngavigalugit QAAP-imit umiatsiaaqqat 6 meterit inorlugit angissusilinnik PNNP-nik pisassinneqarnissaat itigartipparput massakkutullu paggatassiilluni aalisartoqaannarnissaa piumasaraarput.

*PNNP-mik aaqqiissuteqarnikkut aalisartut ataasiakkaat pisassanit procentinik tunineqartassapput. Tassa imaappoq, aalisartut ataasiakkaat inatsisissatut siunnersuummi piffissaliussami pisassat ilaannik aalisarsinnaatitsissummik tunineqassasut. Aalisartut aalisarnermut ikaarsaartillugit amerliartortillugit paggatassanik pisassiissutit ikiliartuinnassapput. Oqaatigineqassaarli ataasiakkaat namminneq qinissavaat PNNP-mik aaqqissuussamut ikaarsaassanerlutik. Tusarniaanermut akissutit tunngavigalugit aalajangersagaq manna allanngortinneqanngilaq.*

**2.28.4.** 2. Aalisarnermut inatsimmi Kapitali 2, § 9, imm. 2.

2) § 2-mi allassimavoq: ”Kalaallit Nunaanni inuit nalunaarsorsimaffianni najugaqarfeqassaaq, ukiunilu tallimani siuliini Kalaallit Nunaanni inuit nalunaarsorsimaffianni najugaqarfeqarsimassalluni, aamma Kalaallit Nunaanni inuit nalunaarsorsimaffianni najugaqarfeqassaaq, ukiunilu tallimanilu sivisunerusumiluunniit Kalaallit Nunaanni inuit nalunaarsorsimaffianni najugaqarfeqarsimassalluni, aamma.”

3) Kalaallit Nunaannut tamakkiisumik akileraartartussaatitaassaaq aamma ukiuni tallimani qaangiuttuni sivisunerusumilluunniit Kalaallit Nunaannut tamakkiisumik akileraartartussaatitaasimassalluni.

Taakku 4)-mik taperneqarput.

4) Ukiuni pingasuni kingullerni isertitat affaat nunatsinni aalisarnermeersuussapput.

*Naalakkersuisut isummersuutit isumaqataaffiginngilaat taamaammallu siunnersuummi allannguuteqartoqanngilaq.*

**2.28.5.** § 39. Inatsit naapertorlugu PNNP-mik pigisalik, pineqartup ukiumut pisassami 15 procentii aalisarsinnaanngippagit, ukiumut tullinnguuttumut nuuppagit, 8 procentii arsaarinnissutigineqassapput. PNNP-mit pisassat tamaasa aalisarniarlugit annaanaveersaarlugit tunniutiinnarnaveersaarluni aalisartoqartariaqarpoq. Aalisartummi tuavioratik aalisarujoornissaat siunertarineqarpoq. Tamanna siunertamut akerliuvoq. Taamaattumik § 39 peerneqartariaqarsoraarput.

*Siunnersuummi § 39-mi pisassat arsaarinnissutigineqarnianngillat. Aalajangersakkami aalisartut ataasiakkaat tunngavilersoqqaaratik ukiumut pisassami 8 procentiinik niuersinnaatinneqarput. Ataatsip ukiumut pisassami 8%-ii tunippagit siunnersuummi § 38 naapertorlugu pisassat nuunneqarsinnaasut kingumut 15%-mik naatsorsorneqassapput. Taassuma kingunerissavaa ataatsip ukiumut pisassaminit 8%-it tikillugit tunisaqarsinnaassasoq sinnerilu taakku 7%-ii nuussinnaallugit.*

*Aalajangersakkami allannguisoqanngilaq.*

**2.28.6.** Aqutsiveqarfik 47: Upernavik, Uummannaq Qeqertarsuullu tunua taamaaginnassapput, sumiiffinni ataasiakkaani TAC-qarlutik.

*Siunnersuummi Aqutsiveqarfiit ataasiakkaat aalajangersaavigineqanngillat. Taamaakkaluartoq Naalakkersuisut aqutsiveqarfiit pillugit maleruagassiorsinnaatinneqarput, siunnersuummi § 15 takuuk.*

**2.29. SIK**

**2.29.1.1.** SIK-p aallaqqaasiutigalugu oqaatigaa, ajuusaarnartoq Aalisarneq pillugu Ataatsimiititaliarsuup isumaliutissiissutaani inassuteqaatit arlalippassuit inatsimmut ilaatinneqannginnerat. Soorunami allat aamma pingaaruteqaraluartut, pingaarnertut makkua taarusuppakka:

- Aalisarneq pillugu aqutsivimmi tunngaviusumik aqutsinermi politikikkut akuliuttussaannginnermik tunngavimmik atulersitsisoqassasoq/inerisaasoqassasoq.

- Aalisarneq pillugu inatsisissami Naalakkersuisut ataanni akuersissutinut immikkut aqutsisoqarfimmik pilersitsisoqassasoq, suliassaanik pisinnaatitaaffiinillu inatsimmi erseqqissumik maleruagassalimmik, soorlu tamanna isumaliutissiissummi taaneqareersoq, aamma

- Maalaartarfimmik pilersitsisoqassasoq.

*Naalakkersuisut siunnersuummik matuminnga suliarinninnerminni Aalisarnermut Ataatsimiititaliarsuup isumasiutissiissutaat misissorluarsimavaat. Isumaliutissiissummi suliniutit pitsaasut arlaqarput Naalakkersuisut siunnersuummi matumani ilanngussimasaat. Taamaakkaluartoq Aalisarnermut aqutsisoqarfimmik Maalaartarfimmilluunniit pilersitsinissaq pillugu Aalisarnermut Ataatsimiititaliarsuup siunnersuutaa Naalakkersuisut isumaqatiginngilaat, taamaattumillu siunnersuummi ilanngunneqaratik.*

**2.29.1.2.** Kiisalu pingaartillugu Aalisarneq pillugu Ataatsimiititaliarsuup inassutigaa sinerissap qanittuani tassanittaaq qaleralinniat eqqarsaatigalugit tamanut PNNP aallaavigalugu ingerlatsisoqalissasoq. Uanilu inatsimmi siunnersuutigineqartumi ima ilivoq namminneq tamanna aalajangissagaat. Taamaattoq neriuutigaara IOK aallaavigalugu ingerlatsinermi suut iluaqutissartarinerai paasigunikku amerlanerit IOK naapertorlugu aaqqissuussinermut ikaarsaassasut.

*Naalakkersuisut PNNP aallaavigalugu aalisarneq piumassutsimik aallaaveqartussaasoraat, tamannalu sinerissap qanittuani qaleralinniartartunit taperserneqarluarpoq. Naalakkersuisut isumaqarput aalisartut ataasiakkaat PNNP-mut ikaarsaarnikkut iluaqutissaat amerlisut, tamannattaarlu Aalisarnermut Ataatsimiititaliarsuup isumaliutissiissutaani nassuiarneqarpoq. Naalakkersuisulli oqaatigissavaat, umiatsiaararsiortorpassuit PNNP-p kingunerisinnaasai paasiuminaatsikkaat, taamaattumillu ataasiakkaat kissaatigippassuk paggallutik aalisarsinnaanissaanik periarfissaqartinneqassapput.*

*Taamaakkaluartoq oqaatigineqassaaq, aalisartut PNNP-mut ikaarsaartut amerliartortillugit paggalluni aalisarneq annikilliartussasoq. Tamatumunnga pissutaavoq aalisarnerup tatininnera annertussusiviusumut naapertuuttariaqarmat.*

**2.29.1.3.** Aamma Aalisarneq pillugu Ataatsimiititaliarsuup inassuteqatigaa Royal Greenland immikkuullarissumik inissinneqassanngitsoq, uanili Inatsisissamut siunnersuummi takuneqarsinnaavoq Royal Greenland immikkuullarissumik inissinniarneqartoq.

*Royal Greenland inuiaqatigiinni kalaallini immikkorluinnaq inissisimavoq aamma suliassanik pingaarutilinnik arlalinnik kivitsisarluni - pingaartumik nunaqarfinni. Tassunga oqaatigineqassaaq Royal Greenland inuiaqatigiinnit kalaallinit tamanit pigineqarmat taamaattumillu aalisarnermik piviusumik siaruarterisoqarluni.*

*Umiarsuaatileqatigiinnut namminersortunut naleqqiulluni Royal Greenland pisassiissutinut qummut killiliussanik qanoq annertutigisumik peqartinneqassanersoq Naalakkersuisunit isumaliutigeqqissaarneqarsimavoq. Ingerlatseqatigiiffinnit namminersortunit allaanerusumik Royal Greenland ingerlatseqatigiiffinnut namminersortunut peqqussutaasinnaanngitsunik immikkut inuiaqatigiinni, sulisoqarnikkut inuiaqatigiinnilu pisussaaffeqarpoq.*

*Tamanna aamma siunnersuummi § 32, imm. 3-mut aalajangersakkamut nassuiaatini erseqqissarneqarpoq.*

**2.29.1.4.** Kiisalu minnerunngitsumik Aalisarneq pillugu Ataatsimiititaliarsuarmi sulinitsinni oqaatigiuarpara nunami sulisunut Inatsisissaq attuissanngitsoq. Taamaammat ajuusaarnarpoq maannakkut Inatsisissamut tunngatillugu naatsorsuutigineqarmat sulisunik 480-it missaanni naleqassasoq. Tassa nunami sulisut 480-inik ikileriassasut Inatsisissamut siunnersuut taamatut isikkoqarluni akuerineqassappat.

*Nassuiaatini oqaatigineqanngilaq nunami sulisut nunami 480-inik ikilisinneqassasut. Raajaleriffinni sulisinnaassuseqarneq tulaassat amerlassusaanut aalajangiisuusarpoq. Siunissaq ungasissoq eqqarsaatigalugu 75 %-ii nioqqutissiarineqarsinnaanngorpata, ukiumut sulisinnaasut 132-t nunami suliassaqartinneqarsinnaanngussapput. Siunnersuummi tusarniaassutaasumi ukiumut sulisinnaasut amerlassusaannit arfineq-pingasunik ikinnerupput tamatumunngalu pissutaavoq TAC-p naatsorsorneqartup appasinneruneranik, tusarniaassutaasumut sanilliullugu.*

Aalisarneq pillugu Ataatsimiisitaliarsuarmi suleqataaninni tapersersorpara piujuaannartitsinissaq aallaavigalugu aalisartoqassasoq. Tamannalu assut pingaartippara kinguaassagut maani nunami aamma inuusinnaaniassammata. Taamatullu aamma Nunarsuarmioqatigut nerisassameeraluttuinnartunut eqqarsaatigalugit pilersueqataasinnaaniassagatta. Akuerisimavara biologit siunnersuutaat aallaavigalugu ingerlatsisoqalissasoq. Taamatullu ingerlatsisoqalissappat tamatuma kingunerisussaavaa uani allaqqasoq: Takuuk Aalisarneq pillugu Ataatsimiisitaliarsuup isumaliutissiissutaani qupperneq 194, qallunaatuuani qupperneq 160. Scenarie 2 B. Tassani inassuteqaatit malinneqassappata annerpaaffissami sulisunik 80-inik ukiumut naleqassasoq, tassa 2025-imi. Kisiannili 2029-imi sulisut 40-nik amerleqqissallutik.
Aappaattut taamatut naleqqussartoqassappat – tassa biologit inassuteqaataat aallaavigalugu ingerlatsisoqalerluni, takuuk Fiskerikommissionip inassuteqaataani scenarie 3B, qupperneq 200-mi, qallunaatuuani qupperneq 165.
Tassanilu takuneqarsinnaavoq sulisut ikileriarnerpaaffissaanni, tassa 2025-imi sulisut 46,5-inik ikileriassasut, kisiannili 2029-imi amerleriaqqissallutik 29-nik. Tassa piujuaannartitsinissaq aallaavigalugu ingerlatsisoqarnissaa pingaartikkakku taakkua akuerisimavakka.

Kisianni kisitsisit qulaani pineqartut, tassa sulisut 480-inik ikileriartoqarnissaanik oqariartortoqarnera allarluinnaavoq. Tamanna akueriuminaatsippara, tassaniinnerullunili ilaatigut kikkut tamarmik 25 procentimik tulaassisussanngortitaanerisa kingunissaasa ilaat.

Tamatuma saniatigut maannakkut tunitsiviit – taamatut taasarpakka amerlanerit aalisakkerinermik ingerlanngimmata, ilaannaammi tunisassiormata, taakku pisinnaasaat, tassa suliaqarsinnaassusaat maannakkut taamaallaat 72 procent atorneqarpoq.

Taamaammat aamma ernummatigaara sulisut 480-inik ikililerneqassappata tunitsiviit marluk matusariaqalernissaanik kinguneqarsinnaammat.

Taava tamanna pinngitsoortinniarlugu naaperiaatigineqarsinnaanerluni assersuutigalugu nunamut tulaassisussaatitaaneq 27-28 procentimut inissinneqarpat? Naatsorsorneqarsinnaassaaq taakkua sulisut pigiinnarneqarsinnaanersut. Illuatungaatigullu naaperiaatigalugu kvotet ukiuni 15-20-ni pigineqarsinnaanngortillugit.

*Naalakkersuisut aalisarnermik inuussutissarsiutip namminersortunngorsarnissaanut tunitsivinnilu inuussutissanik pilersuinermut tunngasut akerleriinnik sammivillit nalilersoqqissaarsimavaat. Sinerissap qanittuani raajarniutit piffissap ingerlanerani ineriartornissaat naatsorsuutigineqarpoq, tassa tunitsiviit naleqqussarlutik. Matumunnga oqaatigineqassaaq siunnersuummi raajat 25%-ii umiarsuarmi tunisassiarineqarnissaanik pisussaaffiunngimmat, aalisariutaatileqatigiilli pitsaanerpaasorippassuk umiarsuarmi tunisassiorsinnaatinneqarlutik.*

*Tulaassuisinnaatitaanermut qaffaasinnaanissaq pisariaqartinneqanngitsoq nalilerneqarpoq.*

**2.29.1.5.** Kiisalu inatsisissami SISA-p ilanngunneqarsimanera silatusaarneruvoq, taamatummi iliornikkut aalisarnerup iluani piginneqataasut minnerpaamik 40.000-inik amerlisinneqarsinnaammata. Minnerunngitsumillu SISA-mut akiliutigineqartartut taamaasilluni maani nunami iluaqutaallutik sulisinneqarsinnaanngussagaluarmata.

Soorunami SISA aalisarnerup iluanut pulaniaannarluni pulanavianngilaq, SISA-p soqutigisaa uaniimmat sapinngisamik ilaasortani annerpaamik pissarsitissallugit. Tassami maannakkut Kalaallit inuiaqatigiit sulisartuusugut aammalu Inatsisartunut ilaasortagut aalisarnerup iluani annertunerpaamik Royal Greenland aqqutigalugu piginneqataapput, aalisartuunngikkaluarlutik. Tamannalu ikkarnaateqanngilluinnarpoq.

*Naalakkersuisut tassunga oqaatigisassaqanngillat.*

**2.30. SISA**

**2.30.1.**Soraarnerussutisiassanik Katersivik, SISA Aalisarneq pillugu inatsisissatut nutaatut siunnersuummut tikilluaqqusivoq, aamma qilanaarpugut ilaasortat tatiginnillutik SISA-mut katersaminnik ingerlatassanngortitaasa Nunatsinni aalisarnermik ingerlatsinermi aningaasaliissutigineqarsinnaalersinniarneqarmata. SISA-mi ilaasortat 43.000-ingajalluinnaasut eqqarsaatigalugit oqaatigineqarsinnaalissaaq piginneqataassutsit toqqaannartuunngitsumik Nunatsinni innuttaasunut amerlanerpaanut siammarterneqarsinnaalernissaannik.

Soraarnerussutisiassanik Katersivik, SISA, aningaasaliissuteqarfissanut nutaanut aalajangersimasunut isummertinnani sukumiisumik nalilersuilluaqqaartarpoq, ilaatigut misissortarparput aningaasaliissuteqarfigisassap aarlerinaatai aningaasaliissutigisassanut sanilliullugu iluanaarutigineqarsinnaasut naapertuunnersut. Tassungalu tunngatillugu maliginiarparput pisassiissutinit pigisat inatsisissatut siunnersuummi § 33-imi sivisussusilerneqarnerat. Sivisussusiliineq raajanut aamma qaleralinnut ukiut 10 aammalu assagiarsunnut tunngatillugu ukiut 5 imatut isumaqassasoq aningaasaliissuteqarnermi aarlerinaatip ukiut 10 aamma ukiut 5 nalilersuutinut ilaassasut. Tassalu imatut aamma isumaqarpoq iluanaarutisiassatut piumasaqaatit ukiuni siullerni qaffasissuunissaannik, tamannalu siuarsaataanavianngitsoq Soraarnerussutisiassanik Katersivik, SISA, illuatungerisamut (tuniniaasumut) akigitinneqartussat pillugit isumaqatiginninniarneranut, aningaasaliissuteqarniarnerullu piviusunngortinniarneranut.

Taamaattumik Soraarnerussutisiassanik Katersivik, SISA-p siunnersuutigissavaa Naalakkersuisoqarfiup pisassiissutinit pigisat sivisussusilernerat marloriaatinngortinneqassasoq.

*SISA-p isiginninneranut Naalakkersuisut isumaqataanngillat ukiunilu qulini pisassiissutinit pigisanut piffissaliussaq attatiinnarlugu.*

**2.31. Siumut Qeqertalik**

**2.31.1.**Kommune Qeqertalimmi Siumut gruppiata aalisarneq nunatsinnut tamarmut iluaqutaalluni Nunatta siunissami aningaasarsiorneranut iluaqutaajuaannarnissaa angorusuppaa. Inuiaqatigiiuvugut pisuussutitsinnik nappateqartut, aammalu aningaasarsiornikkut immitsinnut pilersorsinnaanitsinnik pisuussutitsinnik atuilluartuulluta. Taamaammat pisuussutivut imarmiut, aalisakkat miluumasullu nunatsinni inuiaqatigiinnut atorluarneqarnissaat anguniagaajuartariaqarpoq.

Siumut gruppiata ernumanartutut isumaqarfigivaa, ullutsinni aalisarluartut pisuussutitsinnillu atuilluartut inuussutissarsiutigalugu aalisartut piniartullu ukiut 15-20-it qaangiuppata utoqqalillutik aalisarsinnaajunnaarumaartut. Taamaammat aalisarnermik inuussutissarsiuteqartut kinguaariit nikinnissaat eqqarsaatigalugu ajornannginnerusumik inatsisitigut aaqqissuussisoqartariaqarpoq. Tamanna pillugu ukiunut killiliisimaneq 29-nut peerneqarnissaa Siumut gruppiata kissaatigaa.

*Maluginiarneqarpoq, inatsisissatut siunnersuummi aalisarsinnaanissamut 29-nik ukioqqortussuseqarnissamut piumasaqaateqartoqanngitsoq. Pissutsit taamaattut nalunaarutitigut malittarisassaqartinneqarput, aalajangersagarlu tunngavigisassaq taanna attatiinnarneqassalluni. Taamaattorli oqaatigineqassaaq, siunnersuut naapertorlugu pisassiissutit utertinneqarsimasut suliarinnittussarsiuussinikkut neqeroorutigineqarsinnaasut tassungalu atatillugu suliarinnittussarsiuinermi ukioqqortussutsimut piumasaqaateqartoqarsinnaalluni. Sulisut nutaat inuusuttullu aalisarnermut isertissinnaanngorniarlugit aalajangersagaq pineqartoq ilanngunneqarsimavoq.*

*Oqaaseqaatit siunnersuummut allannguinissamut tunngavissiisimanngillat.*

**2.31.2.**Aalisarneq tassaasariaqarpoq pisuussutitsinnik atuilluarfiusussaq, aammalu nunap qaavani inuiaqatigiinnut suliffissaqartitsiuartussaq. Taamaammat tulaassisussaatitaanermut tunngatillugu allannguisoqassappat tunisassiorfinnut kingunerluuteqarnissaa Siumut gruppiata akuersaarnavianngilaa. Nunami suliffissaqartitsineq inuiaqatigiinni ilaqutariit pilersuisussaatitaanerat isertitat apparnerisigut inuuniarnerup ajornerulernissaa akuersaarneqarsinnaanavianngilaq. Tulaassisussaatitaaneq annikillineqassappat nunami suliffissaaleqisut, innuttaasut pisortanit ikiortariallit, inuuniarnikkullu annertuumik isumassortariaqartut amerlisarnissaat aarleqqutigineqarsinnaavoq. Kommune Qeqertalimmi tunisassiorfiit tulaassisussaatitaanerup annikillineratigut tunisassiorfiit kommunitsinniittut arlaat matoratarsinnaanerat akuersaarneqarsinnaanngilaq.

Taamaammat Siumut gruppiata piumasarivaa, aalisarnermut inatsit ilusilersugaasariaqarpoq sinerissami tunisassiorfiit matuneqannginnissaannik toqqammaviliisumik.

*Immikkoortoq 1.5-mut innersuussisoqarpoq.*

Aalisarnermut inatsisissaq pinngitsoorani innuttaasunut tamanut sineriak tamaat tusarniutigineqaqqaassasoq piumasaraarput. Kommune Qeqertalimmi nunaqarfinni illoqarfinnilu tamani tusarniaasoqarnissaa piumasaraarput, taakkuummatami siunissami annertuumik eqqugaasussatut isikkullit. Inatsisissallu ukiassamut aalajangerneqarluni eqqartorneqarnissaalu kinguartillugu.

*Immikkoortoq 1.1-imut innersuussisoqarpoq.*

**2.32. SQAPK Ilulissat**

**2.32.1. Naalakkersuisut pisassiissutinut tamanut tamakkiisumik oqartussaassuseqartussaasariaqarput**

SQAPK-miit aalisarneq pillugu inatsisissatut siunnersuummi Kapitali 4-mi 5-milu eqqaaneqartutut Aqutsinissamut pilersaarutit soqutigisaqaqatigiinnit immersorneqartut imaasa mianereqqissaarlugit Naalakkersuisut pisassiissutinik agguaasalernissamik siunnersuutaat akuerinngilluinnarparput.

Tamatumani Naalakkersuisut Aalisakkat pisassiissutigineqarnissaat pillugu tamakkiisumik oqartussaassuseqartussaanerat inuiaqatigiinnut pingaaruteqarluinnartuummat. Taamaattumik lnatsisissatut siunnersuummi Aalisarnermut siunnersuisooqatigiit Naalakkersuisut avaqqullugit aalisagartassiissutinik agguaassinermi tamanut oqartussanngortinniarneqarnerat isumaqatiginngilluinnarparput. Tamatumanilu piumasaraarput Naalakkersuisut tassaassasut aalisagartassiissutinut tamanut aammalu oqartussaassuseqarnikkut, aqutsisinnaassuseqarnikkut, agguaasseriaatsikkullu oqartussaassuseqartuussasut, tamannalu aalisarnermut inatsimmi erseqqissumik allaqqasariaqarluni.

*Siunnersuut aqqutigalugu Aalisarneq pillugu siunnersuisooqatigiit pisassiissutinik agguaassisinnaasunngortussaanngillat. Siunnersuummi § 54 naapertorlugu Aalisarneq pillugu siunnersuisooqatigiit noqqaasoqartillugu Naalakkersuisunut oqaaseqaatisiortussaapput. Suliassat suut pillugit Aalisarneq pillugu siunnersuisoqatigiit oqaaseqaateqarsinnaanersut siunnersuummi § 54 imm. 2-mi nassuiagaapput. Naalakkersuisut suli tassaapput pisassiissutinik agguaassisartut, tamannali pisinnaavoq aqutsinissamut pilersaarutit PNNP-imik tunngaveqarluni aalisarneq aallaavigalugu.*

*Oqaaseqaatit inatsisissatut siunnersuummi allannguuteqarnissamut tunngavissiisimanngillat.*

**2.32.2.** **Nunatsinni aalisarnerup ineriartortinneqarneranut aammalu sinerissap qanittuani aalisarnerup ineriartortinneqarneranut Naalakkersuisut aalisartunut illersuisumik tamakkiisumik qularnaveeqqusiisariaqarput.**

Ullumikkut ingerlaaseq tamanna atorunnaarsissimalerparput, atorunnaarsitsisimanerlu kukkunerusoq immaqa oqaatigisinnaalersimassallutigu, tassami ullumikkut aningaasaatillit kisiisa aalisarnerup iluani aningaasalersuisussatut Nunatsinni Naalakkersuisut Aalisarnermut lnatsisissatut siunnersuut tusarniutaasoq manna aqqutigalugu periarfissittussanngoraat arajutsineqarsinnaanngitsumik allaqqavoq.

Taamatut aningaasalersuinerup kingunerisaanik pisassiissutinik qularnaveeqqusiunneqarsimasunik sukkasuumik piginnittuuleriartornissamut aningaasaatillit aqqutissiunneqartut erseqqippallaaqaaq taamaattumillu taama ittumik imaqartumik aalisarnermut inatsiseqarnissaq Kalaallit Nunaanni tulluanngilaq.

Killormut Namminersorlutik Oqartussat aningaasalersuisussatut aammalu qularnaveeqqusersuinissamut tamakkiisumik oqartussaassuseqarlutik ingerlatsinissaannut kaammattorusunnarput tamatumani aningaaseriviit qanimut Naalakkersuinikkut suleqatigeqqissaarneqartariaqarlutik. Ilanngullugu oqaatigissuarput sinerissap qanittuani umiatsiaaqqamik aalisarnermi PNNP anguniarneqarpata anguniarneqanngippataluunniit ESU pilersinneqaqqittariaqartoq suleriaatsimik ullumikkumut tulluartumik aammalu siunissami atasinnaasumik pilersaarusiorluarneqartumillu atuutilerseqqinneqarneratigut, ima paasineqassaaq.

Aalisartut aningaaserivinnit aningaasaliiffigineqarlutik aallartittut aammalu akilersukkamikkut ajornartorsiulersinnaanerat pillugit Namminersorlutik Oqartussat ESU aqqutigalugu tamakkiisumik isumannaatsumillu qularnaveeqqusiisuussallutik.

Taamaasilluni Nunatta aqutsisui innuttaasut aalisarnermillu inuuniuteqartut pillugit illersuinerat takuneqarsinnaassagaluarmat. Ullumikkut akisunaarujussuaqqavarput ESU-p unitsinneqarsimanera aammalu allatut tulluarsakkamik suliarineqaqqilluni atuinnartinneqarsimannginnera. ESU-p atorunnaarsinneqarnerata kingunerisaanik aalisarnermik inuuniuteqarnerup inunnik ikittuinnarnik ingerlanneqalernissaanut aqqutissiuussinerput illuanut saatittariaqarpoq. Namminersorlutik oqartussat tamatumani oqartussaanerpaanissaat aamma qulakkeerneqartariaqarmat.

*Naalakkersuisut isummersuutit isumaqataaffiginngilaat taamaammallu siunnersuummi allannguuteqartoqanngilaq.*

**2.32.3. Nunatta avannaani sikusartumi qimussimik aalisarneq pinngitsoorneqarsinnaanngilaq taamaattumillu aalisaatigineqarnerata ingerlaannarnissaanik Naalakkersuisunit toqqammavilerneqartariaqarpoq.**

Nunatta ilaa sikusartuuvoq taamaattumillu tamatumani pinngitsoorneqarsinnaanngilaq qimussimik aalisarneq piniarnerlu, naalakkersuisullu aalisarneq pillugu inatsisissatut tusarniutaanni matumani tamanna aamma periarfissinneqartariaqarluni. Taamaattumik isumaqarpugut aqutsiveqarfik 47-mi ukiukkut qimussimik aalisarneq Kulturikkut pisassiiffiusumik aalisartoqarnissaanik periarfissaqartitsinissaa, matumani tusarniummi aamma pisassiissutinik toqqorsivik ilanngullugu pilersinniarneqartumi tamanna pisassalersorneqarsinnaatillugu, aammalu nalinginnaasumik pisat allat assigalugit tunitsivinnut tunineqarsinnaasuunissaanik periarfissaqartumik.

*Siunnersuutigineqartumi qimusserluni aalisarneq suli periarfissaavoq. Immikkut kulturimut tunngassuteqartumik pisassiisarnissaq Naalakkersuisut nalilersorsinnaavaat. Paarlattuanik PNNP tunngavigalugu aalisarnerup aalisartut ataasiakkaat pisariaqartitatik aallaavigalugit aalisarsinnaanissaanut periarfissinneqarput, soorlu kissaatigineqarpat qimussimik aalisartoqarsinnaavoq.*

**2.32.4. CVR aamma pinngitsoornani ilaasussaatitaaneq.**

Tusarniutigineqartumik § 10-mi §9 takuuk allassimavoq tak. § 9. Akuersissummik piginnittoq kisimi angallat atorlugu aalisarsinnaatitaavoq.

SQAPK-miit isumaqarpugut lnatsisissatut tusarniummi aalisartut aammalu ingerlatsisut pisussaatitaareermata sulisitsisutut tassa cvr normu allagartaqarnissaannik. Taamaattorli aalisarnermi pinngitsoornani aallaqataasussatut amuaqataasussatullu pisussaatitaalluni isumaqarpugut tamanna imminut assortuuttoq, tassami sulisitsisutut allagartallit aammalu aalisarnermi sulisoqareersut sulisitsisullu sulisitsisutut pisinnaatitaaffeqareersut pisariaqarsorinngilarput sulisoqartillugu pinngitsoornani aallaqataasarnissamik piumaffigisariaqartut. Tamatumunnga tunngavigaarput inuit ullut tamaasa peqqittuaannanngimmata, soorlu napparsimanermi, ataatsimiittussaanermi, ullorsiornermi, aammalu pisuni assigiinngitsuni pissuteqartumik ullormut imaluunniit angalanermi peqataasinnaannginnermik pissuteqartumik unioqqutitsisunngortinneqartariaqanngimmata.

Ima paasillugu CVR normoqartut aalisartut pinngitsoornani angalaqataasussaatitaanissaanik piumasaqaat peertariaqartoq.

*Naalakkersuisut SQAPK isumaqatiginngilaat tassungalu tunngatillugu oqaatigineqassaaq Qitiusumik Suliffeqarfinnik Nalunaarsuiffimmi (CVR) nalunaarsuisarneq pillugu Inatsisartut inatsisaat naapertorlugu inatsimmi atuuttumi inuussutissarsiortut Qitiusumik Suliffeqarfinnik Nalunaarsuiffimmi nalunaarsorsimanissaat piumasaqaataasoq.*

*Oqaaseqaatit siunnersuummut allannguinissamut tunngavissiisimanngillat.*

**2.33. Imarsiornermut Aqutsisoqarfik**

**2.33.1. Inatsimmi § 3, nr. 14-imut oqaaseqaatit**

Inatsisissatut siunnersuummi immikkut nassuiaatini takuneqarsinnaavoq imaani umiarsualivinnilu usinik nuussisoqarsinnaasoq. Pissuseq tamanna inatsisip oqaasertaani allassimappat inatsit atuaruminarnerussaaq. Taamaattumik siunnersuutigineqarpoq, nr. 14 allassimanerani ima ilaneqassasoq :»...tamanna imaani umiarsualivimmiluunniit pigaluarpat.«

*Matumuuna aalajangersagaq naapertorlugu iluarsineqarpoq.*

**2.33.2.** **Inatsimmi § 10-mut oqaaseqaatigineqartut**

Aallaqqaasiullugu Imarsiornermut Aqutsisoqarfimmit Umiarsuarnut nalunaarsuisarfiit pillugit ukuninnga ilisimatitsissuteqassaaq:

Umiarsuarnut nalunaarsuisarnermi piumasaqaataavoq, umiarsuit tamarmik, umiarsuit 20 BT-miit danskiugunik, kalaallit ilanngullugit inuit, inatsisitigut pisinnaatitaasut pisussaaffillillu ilanngullugit tamarmik umiarsuarmi nalunaarsuiffimmut allanneqassasut. Ilanngullugulu piumasaqaataavoq umiarsuit 20 BT ataallugu angissusillit inuussutissarsiornermut atorneqartut tamarmik danskit umiarsuarnut nalunaarsuiffianni (DAS) imaluunniit angallatit nalunaarsuiffianni allassimanissaat (FTJ).

Angallatinut tonsimik 5-inik taannaluunniit ataallugu usisinnaassuseqartunik "aalisariutinik" inuussutissarsiutigalugu atuineq eqqarsaatigalugu angallatip usitussusia apeqqutaatinnagu "aalisariutitut" atorneqartut angallatit tamarmik nalunaarutigineqartussaapput. Peqatigisaanik FTJ-imi ilanngunnermi aalisariutit pillugit immikkut nalunaarsuiffimmi angallat ilanngunneqassaaq aamma umiarsualivimmut ilisarnaammik normulerneqarluni.

Umiarsuarnik nalunaarsuineq pillugu Kalaallit Nunaannut nalunaarummut innersuussisoqarpoq, tassunga ilanngullugit angallataannaat nalunaarsorneri, aamma Dansk Skibsregisterimi umiarsuit pillugit pisinnaatitaaffiit aamma Kalaallit Nunaanni angerlarsimaffeqartunik angallatit nalunaarsuiffiannut ilanngunneq (kalaallit nunaanni umiarsuit nalunaarsorneri pillugit nalunaarut).

Pingaartumik Angallatit nalunaarsuiffiannut ilanngunneq pillugu kapitali 11 aamma aalisariutit pillugit immikkut nalunaarsuiffik aamma umiarsualivimmut ilisarnaatip normua pillugu kapitali 10 kiisalu naalagaaffimmut atassuteqarnermut uppernarsaat nalunaaqutserneqarnerlu pillugit kapitali 9 eqqarsaatigalugit.

Manna tikillugu nalunaarut aamma imarsiorneq pillugu inatsimmi nalunaarsuineq pillugu malittarisassat umiarsuaq/angallat aallaavigisarpaat. Tamatumunnga tunngaviuvoq umiarsuarnik nalunaarsuinermi umiarsuit nalunaarsornerinut tunngasuunera. Piginnittup, atorneqarnera, angerlarsimaffigisap il.il. nalunaarsorneri nalunaarsorneqartarput, kisianni umiarsuarmut aalajangersimasumut attuumassuteqartut paasissutissat kisimik. Umiarsuit Danmarkimi angerlarsimaffeqartut eqqarsaatigalugit aalisariutit pillugit immikkut nalunaarsuiffimmi ilanngunnissamut piumasaqaataavoq umiarsuup inuussutissarsiutigalugu aalisarnermut atorneqarsinnaaneranut Danmarkimi Aalisarnermut Aqutsisoqarfiup akuersisimanissaa, tak. umiarsuit nalunaarsorneri pillugit nalunaarummi § 87, imm. 2, tassunga ilanngullugit umiarsuaannaat nalunaarsorneri, aamma Dansk Skibsregisterimi umiarsuit pillugit pisinnaatitaaffiit aamma Angallatit nalunaarsuiffianni ilanngunneq aamma Danmarkimi angerlarsimaffillit umiarsuit ukiumut akitsuutaat.

Imarsiornermut Aqutsisoqarfik tamatuma kingorna ima oqaaseqaatissaqarpoq:

Kalaallit Nunaanni aalisarneq pillugu inatsimmut nutaamut siunnersuummit imaaliallaannarlugu takuneqarsinnaanngilaq umiarsuarnut akuersissummik Aalisarnermut Piniarnermullu Naalakkersuisoqarfik atulersitsissasoq. Imarsiornermut Aqutsisoqarfiup siunnersuut imatut paasivaa inunnut imaluunniit ingerlatseqatigiiffinnut inuussutissarsiorluni aalisarnermi peqataasunut akuersissutit atulersinneqartarnissaat kisimi eqqarsaataasoq.

Kalaallit Nunaanni angerlarsimaffeqartunut aalisariutinut umiarsualivimmut ilisarnaammik normulerneqarneq ulloq 16. januar 2023-mi Imarsiornermut Aqutsisoqarfimmut nuunneqarmalli, tak. kalaallit nunaanni umiarsuit nalunaarsorneri pillugit nalunaarsuiffimmi § 83 aamma § 84, umiarsuup piginnittuata taamaallaat noqqaaneratigut aalisariutit pillugit immikkut nalunaarsuiffimmi umiarsuit ilanngunneqarlutillu peerneqartarput, tamannalu pillugu Kalaallit Nunaanniit oqaaseqaatinik tigusaqarsimanata.

Qulaani allassimasut eqqarsaatigalugit Imarsiornermut Aqutsisoqarfiup oqaatigissavaa inatsisissatut siunnersuummi § 10, imm. 2 qanoq paasineqassanersoq ersernerlummat. Tamatumunnga pissutaavoq umiarsuup naalagaata aalisarnissamut akuersissummik pissarsinnginnerani umiarsuup aalisariutit pillugit immikkut nalunaarsuiffimmut ilanngunnissaa takuneqarsinnaammat, peqatigisaanillu takuneqarsinnaalluni akuersissut pissarsiarineqanngippat ilaatigullu akuersissut nutarterneqanngippat umiarsuit immikkut nalunaarsuiffianni umiarsuup ilanngussimanera peerneqartussaammat. Aalisariutit umiarsuit nalunaarsuiffianni aalisariutitut nalunaarsugaaneri piginnittup aalisarsinnaanermut akuersissuteqarnera imaluunniit akuersissuteqannginnera tunngavigineqassanersoq eqqarsaataanersoq ersernerluppoq. Qulaani oqaatigineqartutut piginnittup pisinnaatitaaffiinut tunngasunik FTJ-imi nalunaarsugaqarnissaq ullumikkut ajornarpoq. Akerlianilli assersuutigalugu aalisariutip atorneqarnerata nalunaarsorsimanissaa piumasaqaatigalugu angallatip aalajangersimasunik pisinnaatitaaffeqarnera pillugu piumasaqaateqartoqarsinnaalluni. Aammattaaq taamatut pisinnaatitaaffik atorunnaarpat umiarsuup atorneqarnera allanngortussaalluni.

Peqatigisaanik Imarsiornermut Aqutsisoqarfiup maluginiarlugu Kalaallit Nunaanni umiarsuit nalunaarsorneri pillugit nalunaarummi § 83, imm. 2 malillugu Umiarsuit nalunaarsorsimaffianni umiarsuaq taamaallaat piginnittup noqqaaneratigut immikkut nalunaarsuiffimmiit peerneqarsinnaalluni, Aalisarnermut Piniarnermullu Naalakkersuisoqarfimmiit noqqaasoqarsinnaanani. Umiarsuup peerneqarnissaa imaluunniit "siusinnerusukkut aalisariutaasimasutut" nalunaarsugaalernissaata imaluunniit "aalisariutaanngitsutut" allatut atorneqalernerata tungaanut umiarsuup umiarsualivimmut ilisarnaammik normulerneqarsimanini pigiinnarlugulu nalunaaqqutsersimassavaa, tak. § 83, imm. 3.

**§ 10, imm. 3-mut** tunngatillugu maluginiarneqarpoq ilaatigut umiarsualivimmut ilisarnaat normu aamma umiarsuit nalunaaqutsersornerinut tunngasut nalunaarsuinerit kunngip peqqussutaatigut Kalaallit Nunaannut atuutilersinneqartumi imarsiornermi inatsimmi § 39 malillugu Umiarsuarnik nalunaarsuisartumit aalajangersarneqartartoq. Tamanna eqqarsaatigalugu isumaqanngilagut nalunaaqutsersuineq pillugu apeqqut Kalaallit Nunaanni inatsimmi malittarisassaliorneqassasoq. Tamanna tunuliaqutaralugu inassutigissavarput Kalaallit Nunaanni umiarsuit nalunaarsorneri pillugit nalunaarummut innersuussisoqarluni aalajangersagaq peerneqassasoq imaluunniit taarserneqassasoq. Nalunaaqutsiisarneq pillugu malittarisassani allannguisoqassappat taakku Imarsiornermut Aqutsisoqarfimmit naammassineqartussaapput, suliassaqarfimmi tassani oqartussaasumit.

*Aalajangersagaq Imarsiornermut Aqutsisoqarfiup oqaaseqaatai tunngavigalugit peerneqarpoq.*

**2.33.3. Inatsimmut § 12-mut oqaaseqaatit**

**Imm. 1-imut**: Imarsiornermut Aqutsisoqarfiup malugeqquaa umiarsuaq nalunaarsorneqarsimasoq sunaluunniit piginnittup peqqusineratigut qaqugukkulluunniit atorneqarnera allanngortinneqarsinnaammat assersuutigalugu usisaammiit aalisariummut, umiarsuaq Imasiornermut Aqutsisoqarfimmit akuerineqarnera tunngavigalugu atorneqarneratalu allanngornera misissorneqarpat aamma umiarsuarnik nalunaarsuinermi malittarisassat malillugit aalisariutitut nalunaarsugaalernissaanut piumasaqaatit atorneqarpata.

Peqatigisaanillu ersernerluppoq:

1. Angallammik "pisineq" pillugu pineqartinnagu, kisiannili pineqartup pigeriigaata allatut atorneqartup angallatip aalisariutitut allanngortinneqarnera pisuni Kalaallit Nunaanni oqartussat qanoq malittarisassaliorniarpat? kiisalu

2. Angallatip nutaap nalunaarsornerani imaluunniit umiarsuup nalunaarsorneqareersimasup aalisariutitut atorneqarnerata allanngortinnissaani saqqummiunneqartussat uppernarsaatit suut - taamaattoqassappat - umiarsuit nalunaarsornerinut akuersinissamut eqqarsaatigineqarpat?

3. Peqatigisaanik malugeqquneqarpoq Kalaallit Nunaanni oqartussanit tunniunneqartussatut eqqarsaatigineqartoq "akuersissut", paasinninnerput malillugu, piffissamut killeqartumut, inummut "aalisarnissamut akuersissutaasussaanera", taava taamatut aaqqissuussineq Kalaallit Nunaanni angerlarsimaffeqartumi aalisariummi nalunaarsorneqartumi qularnaveeqqusiussami akiligassaqarfimmut qularnaveeqqutip isumannaatsuuneranut sunniuteqassasoq eqqarsarpugut. Aalisariutini qularnaveeqqusiinerup isumannaatsuuneri Danmarkimi aamma Kalaallit Nunaanni assigiinngitsorujussuupput.

**Imm. 2-mut**: Taamatut allannguinermut atatillugu nalunaarsuinernut Umiarsuarnik nalunaarsuisarfik qanoq isummersussanersoq qanoq eqqarsaatiginerissi ilisimatitsissutiginissaa Imarsiornermut Aqutsisoqarfiup kissaatigaa? Paasissutissat nutaat qanoq aamma kimit uppernarsarneqassappat, kiisalu nalunaarsuinerup allanngortinneqarnerata tulluarsarnerata akuerineqarnera qanoq uppernarsarneqassava?

**Imm. 3-mut:**  Assersuutigalugu aalisarnermi umiarsuaq aalisakkanut sunut atorneqartariaqarnera imaluunniit umiarsuup "aalisarsinnaassusia" pillugu DAS-imik imaluunniit FTJ-imi paasissutissat ullumikkut nalunaarsorneqarsinnaanngillat.

Tassunga oqaatigineqassaaq umiarsuup DAS-imi imaluunniit FTJ-imi nalunaarsornerani § 12-ip qanoq naapertuunnissaa eqqarsaatigineqarnersoq ersernerlummat? Peqatigisaanik naliliisoqarpoq paasissutissat taamatut ittut imarsiornermi inatsimmi atuuttoq malillugu nalunaarsorneqarsinnaanngitsut, tak. tamanna pillugu qulaani allassimasut. Iluamik pisoqarnissaa eqqarsaatigalugu kingumut malugeqqussavarput umiarsuit nalunaarsugaanissaat pillugu malittarisassat Imarsiornermut Aqutsisoqarfiup oqartussaaffianiimmata.

*Tamanna naapertorlugu siunnersuut oqaaseqaatillu allanngortinneqarput.*

**2.33.4. Inatsimmut § 42-mut oqaaseqaatit**

Aalajangersakkamit takuneqarsinnaavoq "inuttanut piumasaqaatit pillugit aamma inuttat qanoq katitigaaneri pillugit Naalakkersuisut sukumiinerusumik malittarisassiorsinnaasut."

Tassunga Imarsiornermut Aqutsisoqarfiup oqaatigissavaa aalisariutini inuttat ilinniarsimanissaannut katitigaanerilu pillugit piumasaqaatit tassaammata imarsiornermi isumannaallisaanermi suliassat aamma naalagaaffimmi oqartussaaniimmata (Imarsiornermut Aqutsisoqarfik). Tassunga Namminersorlutik Oqartussat suliassaanni ilanngussisoqarnissaanik piumasaqarnissaq eqqarsaatigineqarpat tamanna erseqqinnerusumik misissorneqartariaqarpoq. Maannakkutut iluseqartillugu naalagaaffimmi suliassanut tunngasuuvoq aamma inuttanut piumasaqaatinik kina aalajangersaassanersoq pillugu nalornilersitsisinnaalluni. Taamaattumik inassutigaarput aalajangersagaq allamik oqaasertalerneqassasoq imaluunniit peerneqassasoq.

*Tamanna naapertorlugu siunnersuut oqaaseqaatillu allanngortinneqarput.*

**2.33.5. Inatsimmut § 56-imut oqaaseqaatit**

Immap qaava aamma immap ilua qaffasinnerusoq eqqarsaatigalugu pingaarnertut oqartussaaffiit tallimat imaq pillugu inatsimmiipput, aamma imartat tamarmik imaani umiartorfigineqarsinnaasut pillugit pingaarnertut oqartussaaffiit tallimat ilaanni ataasiinnarmiillutik. Oqartussaaffiit tassaapput

1. nunap iluani imartat,

2. imartat avataaniittut,

3. nunat akornanni imartat,

4. aningaasarsiornikkut immikkut oqartussaaffigisat, aamma

5. imarpik.

Danskisut Danmarkimi nr. 1-3-miittut imaani oqartussaaffittut aamma nr. 4-5 nunat tamalaat oqartussaaffiitut taaneqarsinnaapput. "Imaani oqartussaaffik" aamma "nunat tamalaat imartaannut" naapertuuttumik tuluttut taaguuteqanngilaq. § 56-imi "Kalaallit Nunaata aalisarnikkut oqartussaaffigisaa" aamma "nunat tamalaat imartaat" sanileriissillugit eqqaaneqarput. Taaguutit taakku marluk imminnut qaleriipput, tassa aningaasarsiornikkut oqartussaaffigisat taakkunani marlunni inissisimammata. Qaleriinneq oqaasertaatigut paatsiveerutsitseqataavoq. Taamaattumik inassutigineqarpoq taaguut »imarpik« »nunat tamalaani imartanut« taarsiullugu atorneqassasoq, tak. imaani pisinnaatitaaffiit iluini taaguutit nalinginnaasut.

*Matumuuna aalajangersagaq naapertorlugu iluarsineqarpoq.*

**2.33.6. Inatsimmi § 57 imm. 1-imut oqaaseqaatit**

Imatut paasinnippugut, umiarsuup pappiaraataanik misissuinissamut tunngavissaq § 10 Imm 1-4-mi imarineqartut piginnittuunissamut piumasaqaatit, umiarsuit nalunaarsuisarfianut nalunaarsorsimanissamut umiarsualivimmi ilisarnaammik nakkutilliinerit il.il nakkutilliinissamut periarfissaasut, pissutsillu eqqortut imaapput nunami sumi najugaqarnermut uppernarsaat atorlugu aalisarnermut inatsit piumasaqaatinut uppernarsaasinnaasariaqarnissaq.

Tamatumunnga oqaaseqaatissaqanngilagut, taamaattorli siunnersuutigalugu § 57-imi imaluunniit inatsimmi nassuiaatini aalisarneq pillugu inatsimmi piumasaqaatit eqqortinnerinik misissuinissaq siunertaralugu taamatut misissuisoqartarnera erseqqissarneqassasoq. Imarsiorneq pillugu inatsisinik eqqortitsinermik naliliinissaq siunertaralugu misissuinerit Imarsiornermut Aqutsisoqarfimmit isumagineqartarput.

*Matumuuna aalajangersagaq naapertorlugu iluarsineqarpoq.*

**2.33.7. Inatsimmi § 58-imut oqaaseqaatit**

Aalajangersakkami takuneqarsinnaavoq "Kalaallit aamma nunat allamiut angallataat, Kalaallit Nunaanni akuersissuteqarlutik aalisartut angallatit aalisarnermut attuumassuteqartut ingerlataannik nakkutilliinissaq siunertaralugu nakkutilliinermi oqartussat sinniisuinik angallammiittoqarnissaanik, nakkutilliinermi oqartussat peqqusisinnaapput."

Angallammi inuit amerlassusai amerlanerpaaffissaat atorlugit atorfinitsitsineq imarsiornermi isumannaatsuunissaq pillugu inatsisip iluaniippoq. Taamaattumik nakkutilliinermi oqartussat sivisunerusumik angallammiissinnaanerat pillugu piumasaqaatip ilanngunnera imarsiornermi isumannaatsuuneq pillugu inatsisip iluaniissaaq.

*Matumuuna aalajangersagaq naapertorlugu iluarsineqarpoq.*

**2.33.8. Inatsimmi § 77-imut oqaaseqaatit**

Imm. 1-imut: Imarsiornermut Aqutsisoqarfimmit erseqqissaatigineqassaaq, danskit umiarsuaataannik danskinit pigineqartunik nalunaarsuineq eqqarsaatigalugu imarsiorneq pillugu inatsimmi § 1 imarsiorneq pillugu inatsimmit allaanerusumi nunani allamiuunerannik piumasaqaatinik suliaqarnissamut inatsisitigut tunngavissaqanngitsoq.

Naalagaaffimmut atassuteqarnermut imarsiorneq pillugu inatsimmi piumasaqaatit imarsiorneq pillugu inatsimmi § 1-imiipput, taannalu malillugu "danskinit pigineqarnera" pillugu nassuiaatinik imaqartut danskisut pisussaaffinnik pisinnaatitaaffinnillu ukuninnga kinguneqarput:

Danmarkimi innuttaasut, Danmarkimi pisortat sullissivii kommunit, aamma inatsisitigut pisinnaatitaasut pisussaaffillillu Danmarkimi inatsisit malillugit pilersinneqartut imaluunniit Danmarkimi ingerlatseqatigiiffittut, pilersitsisutut imaluunniit peqatigiiffittut kiisalu umiarsuaatilittut piginneqatigiiffittut nalunaarsorsimasut, umiarsuaatilittut minnerpaamik 50 %-ii danskimit inatsisitigut pisussaaffilimmit pisinnaatitaasumillu pigineqartut aamma umiarsuaatillit siulersuisui aamma Danskiullutik, tak. imarsiorneq pillugu inatsimmi § 1 tassaapput danskit piginnittut aamma imarsiorneq pillugu inatsimmi allanneqartutut umiarsuit nalunaarsornissaannut pisinnaatitaaffeqarlutillu pisussaaffeqartut.

Imarsiorneq pillugu inatsimmi piumasaqaat taamaallaat umiarsuarmik toqqaannartumik piginnittunut tunngasuuvoq, tamannalu tunngavigalugu umiarsuarmik nalunaarsuineq isumagineqartussaalluni.

Naalagaaffimmut atassuteqarnissamut piumasaqaatit atuuttut tunngavigalugit saniatigut allaanerunissaannik aalajangersaanissamut imarsiorneq pillugu inatsimmi ullumikkut tunngavissaqanngilaq.

*Maluginiarneqarpoq siunnersuummi § 77-mi ikaarsaarnissamut aaqqiineq siunnersuutip § 9-nut innersuussimmat, tassami akuersissut malittarisassaqarluni, umiarsuarmuunngitsoq. Siunnersuutip § 9-ni arlalinnik piumasaqaateqarpoq, taakkua akuersissummik pissarsissagaanni naammassineqarsimasussaallutik.*

*Taamaalilluni siunnersuummi § 77-p nunamut atasussaanera malittarisassinngilaa, paarlattuanilli piginneqatigiit siunnersuummi piumasaqaatit § 9, imm. 3, nr. 2 tunngavigalugit malittussaallugit.*

 *Tusarniaanermut oqaaseqaatit tunngavigalugit siunnersuummik allanngortitsinngilaq.*

**Imm. 3-mut:**  Soorlu § 10-mut nassuiaatini oqaatigineqartoq imarsiorneq pillugu inatsimmi aamma umiarsuarnik nalunaarsuineq pillugu nalunaarummi umiarsuaq/angallat inuussutissarsiutigalugu aalisarnermi atorneqartoq nalunaarsugassanngorlugu nalunaarutiginissaa pillugu piumasaqaateqarpoq, angallatip angissusaa apeqqutaatinnagu. Taamaattumik Imarsiornermut Aqutsisoqarfimmit paasiuminaatsinneqarpoq ilassutaasumik nalunaaruteqarnissamut pisussaaffiup pisariaqarnera, aamma Imarsiornermut Aqutsisoqarfiup suliassaqarfigisaanut nalunaarsuinissamut piumasaqaammut naleqqiullugu ikaarsaarnermi malittarisassanik sooq pisariaqartitsisoqarnersoq.

Tamatuma saniatigut Imarsiornermut Aqutsisoqarfimmit aamma kunngip peqqussutaatigut Kalaallit Nunaannut atulersinneqartumi imarsiorneq pillugu inatsimmi § 47-imut naleqqiullugu pissutsit makku oqaaseqarfigissallugit kissaatigineqarpoq:

Imarsiornermut Aqutsisoqarfimmit Kalaallit Nunaanni aalisarneq pillugu inatsisissamut siunnersuutip atuarneqarnerani imarsiorneq pillugu inatsimmi § 47 pillugu oqaaseqaatinik nalilersuinernilluunniit nassaarsimanngilaq, aalisariutini qularnaveeqqusiinerit eqqarsaatigalugit, tak. imm. 4-8.

Matumuuna Imarsiornermut Aqutsisoqarfimmit aalajangersagaq pillugu maluginiaqquneqarpoq, kiisalu PNNP-mik eqqussineq pillugu aalajangersakkanut sunniuteqarneranik qanoq nalilersuineq pillugu Aalisarnermut Piniarnermullu Naalakkersuisoqarfik nassuiaateqaqqullugu.

*Imarsiornermut Aqutsisoqarfiup oqaaseqaatai tunngavigalugit siunnersuutigineqartumi § 10, imm. 3 atorunnaarpoq.*

**2.34. Transparency International Greenland**

**2.34.1.** Transparency International Greenland-imit nalinginnaasumik maluginiarneqarpoq Aalisarnermut inatsit siunissami annertuumik inuiaqatigiit aningaasaqarnerannut sunniuteqartussaasoq. Inatsisip siunertaanut TIG pingaarnertigut naammagisimaarinnippoq, tassani siunnersuutigineqarluni aalisakkanik pisuussutit tassaasut inuiaqatigiit pigisaat, taakkualu piujuartitsinissaq siunertaralugu iluaqutigineqassallutik. Kalaallit Nunaanni aalisarneq kalaallinit ingerlanneqassaaq. Taamatuttaaq aalisarnermik inuussutissarsiorneq pillugu ataqatigiittunik patajaatsunillu tunngaviusunik piumasaqaatinik pilersitsisoqarnissaa naammagisimaarneqarluni.

Pingaaruteqarluinnartorli tassaavoq,

-sunniuteqarnissamut akuliutinnginnissap kinaassusersiunngitsumillu nakkutilliinissap pingaartinneqarnissaat.

-inatsisip atuisunit paasineqarnissaa aamma innuttaasut piviusumik akuutinneqarnissaat

-inatsisip aappassaaneerneqannginnerani ersernerluttut qulaajarneqarlutillu iluarsineqassasut.

Inatsit inuppassuarnut annertuumik sunniuteqartussaasoq paasiuminaappoq, tamanna ernumanartuuvoq. Inatsimmi oqaasertat paasinartuullutillu erseqqissuunissaat TIG-mit nassuerutigineqarpoq, innersuussutigalugulu inatsisip paasiuminartumik allassimaneqarnissaa. Inatsisip paasiuminaatsuunera pissutigalugu tusarniaanermi piffissaliussaq sapaatip akunnerini arfinilinnit sivisunerusariaqaraluarpoq (juulli ukiortaarlu ilanngunnagit sapaatit akunneri arfineq pingasut). Taamaaliornikkut peqataasut pineqartut peqatigiiffiminnut paasiniaanissamut periarfissaqarnerusimassagaluarput aamma piffissami tusarniaaffiusumi innuttaasunik ataatsimiitsitsisoqarsinnaasimalluni.

TIG-p kaammattuutigaa, aaqqissuussinermut nutaamut ikaarsaarnermi piffissaliussaq eqqarsaatigilluartariaqartoq, nunap aningaasaqarnera eqqarsaatigalugu.

*Naalakkersuisut erseqqissaatigaat inatsisip atuutilernerani, atuisunit tamanit inatsisip imarisai paasineqarnissaat anguniarlugu paasisitsiniaasoqassasoq.*

*Siunnersuutip tusarniutigineqarnerata piffissaliunneqarnera pillugu, takukkit imm. 1.1*

**2.34.2.** Inatsimmut nassuiaatini qupperneq 19, "Kalaallit Nunaat, aalisarnermi ineriartornermut nutarterinermullu naleqqiullugu, annertuumik aningaasaqarfiunngimmat, nunap iluani aningaasaliisinnaasut amerlassusaat killeqartussaapput. Tamatuma saniatigut aningaasaatinut periarfissanut killeqartitsineq naammassisaqarsinnaassutsikkut ineriartornermik unikaallatsitsissaaq, peqatigisaanillu inuusuttunut aalisarnermut ikaarsaarnissaannut periarfissaqarnerat ajornarnerulersillugu."

Nunat allamiut aningaasaliisinnaanerannik unitsitsineq, soraarnerussutisianut karsit eqqaassanngikkaanni, annertuumik alloriarneruvoq. Taamatut unitsitsineq annertuumik Royal Greenlandimut kinguneqassaaq, taannami 2022-mi ukiumoortumik nalunaarusiamini allammat 4 mia. kr.-t sinnerlugit akiitsutigut pisussaaffeqarluni. Taakku taarsigassarsisitsisarfittut nalunaarsorneqarsimapput.

Aalisarnermi, sooq nunat allamiut aningaasaataat atorneqarsinnaannginnersut pillugit itinerusumik nassuiaasoqarnissaa TIG-mit kaammattuutigineqarpoq (aatsitassarsiornermi, attavilersuutini assigisaannilu tamakku akuerineqarsimappata).

*Siunnersuummi nunanit allanit piginnittoqarnissamut immikkut akuersissuteqarnermik ammaasoqarpoq, siunnersuummi § 11 imm. 2 takuuk. Piginnittuussuserli Kalallit Nunaanni aalisarnermut suliffissuarnulluunniit pingaaruteqarnissaa piumasaqaataavoq.*

**2.34.3.** Nunami suliffissaqartitsiniarnerup pingaaruteqarnera pillugu suli oqaluttoqarnera TIG-mit tupigusuutigineqarpoq. Kiisalu naatsorsuutigineqarluni sulisinnaasut inuussutissarsiutinut allanut nuunneqassasut. Naatsorsuutigineqartariaqarpoq RG-p suliffissuini atorfeqartut asiamiut 180-it nuna qimattariaqassagaat, tassami taakku aalisakkanut suliffissuarmi suliassaaruttussaammata. Maannakkut aalisartuusut inuussutissarsiutinut allanut siunissami peqataalissasut naatsorsuutigineqarpoq, taamaalilluni ukiumut 300.000 kr.-nik isertitaqarnissaat anguneqassalluni. Kisitsit taanna qaffasippasippoq, naatsorsuutigineqassallunili tamanna aatsaat anguneqarsinnaasoq annertuumik ilinniartitseqqereernermi aammalu aningaasartuuteqareernermi.

TIG-miit nassuiaatigeqquneqarpoq, inuussutissarsiutini allani sulisussaaleqisoqartillugu sooq nunami aalisakkerivinni sulineq taama suli pingaartinneqartiginersoq.

*Siunnersuutip atuutilernerani naatsorsuutigineqarpoq nunami suliffissuarni sulisitsinerup annikilliartortinneqarnissaa. Politikikkut pingaartinneqarpoq inuit inuussutissarsiummit anisut suliffissanut allanut amigaateqarfiusunut ilinniartinneqarnissaat*

*Oqaaseqaatit siunnersuummut allannguinissamut tunngavissiisimanngillat.*

**2.34.4.** § 1, imm. 3-mi, Inatsimmik aqutsinermi sammisat eqqaaneqartut qulingiluat ilanngullugit pingaartinneqassapput.

Ingerlatsiviup aalajangiinerani sunniuteqarnissamut akuliutinnginnissamut tamakkiisumik ammasumik pissuseqarnissap pisariaqartinneqarnissaa pillugu nassuiaatini ilanngunneqassasoq TIG-mit kaammattuutigineqarpoq. Tassani minnerunngitsumik ilisimatuussutsikkut siunnersuisarneq eqqarsaatigineqarpoq. Ilanngullugulu ingerlatsinermut naleqqiullugu naammagittaalliuuteqarsinnaaneq pillugu paasissutissat amigaatigineqarput.

*Siunnersuummi pisortaqarfinnut allanut naammagittaalliorsinnaanermut periarfissaqanngilaq. Taamaattorli allanut sanguneri ingerlatsinermi inatsisitigut tunngavissat malinneqarput. Allamut sangunissamut periarfissaqanngikkaanni inatsisitigut aalajangiinerit Inatsisartut Ombudsmandianut naammagittaalliuutigineqarsinnaapput.*

*Tamatumunnga atatillugu erseqqissaatigineqassaaq siunnersuutip kap. 12-iani annertuumik paasissutissiisarneq ilanngunneqarmat, kiisalu Inatsisartut ukiakkut ataatsimiinnerini ukiut tamaasa aalisarneq pillugu nalunaarusiamik saqqummiussisoqartassalluni. Suliniutit tamakku eqqunneqarput ingerlatsinermi annertunerusumik tamatigoortuunissaq anguniarlugu.*

*Ilanngullugulu siunnersuutip atuutilersinneqarnerani aalisagaqatigiinnut tamanut, tamanit ingerlanneqarsinnaasunut aqutsinermut pilersaarusiornissamut pisussaaffiliisoqassaaq.*

*Oqaaseqaatit siunnersuummut allannguinissamut tunngavissiisimanngillat.*

**2.34.5.** § 16. Aqutsinissamut pilersaarutit - tassunga nersualaarinninneq. Oqaaseqaatini takuneqarsinnaavoq, aqutsinermut pilersaarusiornermi oqaloqatigiinnerit tamarmik "ammasuullutillu tamatigoortussaasut", ataatsimiinneri imaqarniliat tamanit takuneqarsinnaassappat?

Taamaanngippat, taava allagaatinik takunnissinnaatitaaneq qinnutigineqarsinnaassava?

*Suleqatigiissitat aqutsinissamut pilersaarusiorlutik ataatsimiinnerannit imaqarniliortoqarneq ajorpoq, taamaattorli sulinermut allagaatit assigiinngitsut suliarineqartarlutik. Tassunga ilanngullugu oqaatigineqarsinnaavoq, aqutsinissamut pilersaarutit malittarisassat tamanit pissarsiarineqarsinnaasut tunngavigalugit suliarineqartartut aammalu inaarutaasumik aalajangiinissaq sioqqullugu tamanut tusarniaassutigineqartarlutik. Tamatuma saniatigut Aalisarneq pillugu siunnersuisoqatigiinnit sinniisoq susassaqartullu allat aqutsinissamut pilersaarutit suliarineqarneranni peqataasarput.*

*Allagaatinik takunnissinnaanermut tunngasut paasitinneqarsinnaatitaaneq pillugu inatsimmi malittarisassat innersuussutigineqarput.*

**2.34.6.** § 17, inatsisip siunertaata pingaartinneqarnissaanut nassuiaatini innersuussisoqarnera pitsaavoq, pisassiissutillu nungullugit aalisarneqareerneri pissutigalugu TAC qaffanneqassanngitsoq.

§ 17, imm. 4: meteri uuttuutitut siaarneqarsinnaasutut atuarneqarpoq. Tamanna aarlerinartorujussuuvoq, tassa aqutsinermi pilersaarutinut kinguaattoorfiusunut Naalakkersuisunut TAC-mik aalajangersimasumik aalajangiinissaannut ammaassiinnarmat.

*Siunnersuutip § 17, stk. 4-a pisuni akuttusuuni taamaallaat atorneqartassaaq, tamannalu aamma aalajangersakkamut oqaaseqaatini takuneqarsinnaavoq. Aalajangersagaq ikkunneqarsimavoq, nutaanik aalisartoqassatillugu imaluunniit aalisagaqatigiinnik siornatigut aalisarneqarsimanngitsunik atuisoqassatillugu atorneqarsinnaalluni. Taamatut pisoqartillugu assut ajornartuusinnaavoq TAC-liinissaq aammalu pisariaqarpoq Naalakkersuisut TAC-mik aalajangiinissamut pisariaqartumik tunngavissaqarnissaat.*

*Oqaaseqaatit siunnersuummut allannguinissamut tunngavissiisimanngillat.*

**2.34.7.** § 29: Atulersitsinermi nassuiaatini takuneqarsinnaasutut assersuutinik paasiuminartunik ilitsersuuteqartariaqarpoq (aamma digitaliusunik).

*Siunnersuutip atuutilersinneqarnerani annertuumik paasisitsiniaasoqassaaq siunnersuisoqarlunilu.*

**2.34.8.** § 30: Piginneqatigiilluni pisassiissutinit pigisat kingornunneqarsinnaapput. Tamanna nassuiarneqartariaqarpoq, assersuutigalugu nassuiaatini kingornussisarneq pillugu inatsimmut attuumassuteqartunut innersuussisoqarluni.

*Naalakkersuisut tamanna taamatut isiginngilaat aalajangersakkamilu allannguisoqanngilaq. Ilanngullugulu erseqqissaatigineqassaaq, kingornussisarnermut malitarisassat atuuttut malinneqassammata, imaattoqartillugu pisassanik piginneqateqarluni kingornussassanngortillugit.*

**2.34.9.** § 51, imm. 3. Paasissutissat, inatsimmi aqutsinissamut pisariaqartut tunniunneqassapput, tassunga ilanngullugit ilisimatusarnermut siunertaqartunut. Tassani allanneqarpoq "aalisarnermut nunamilu tunisassiornermi suliffeqarnermi aningaasaqarnermi pissutsit. Nassuiaatini oqaasertamut TIG nangaassuteqarpoq, tassani allanneqarmat: akissarsiat pillugit paasissutissat, tassunga ilanngullugit bonusinik aaqqissuussinerusinnaasut kiisalu avammut niuerneq pillugu paasissutissat annertuumik pingaaruteqarsinnaasut. Inatsisip oqaasertaani avammut niuerneq pillugu allassimasoqanngilaq, taamaattumik tassunga atatillugu naleqquppasinnani.

*Siunnersuutip § 51 imm. 3-mi aalisarnermi suliffissaqartitsiniarnermut aamma aningaasaqarnikkut pissutsit pillugit arlalinnik takussutissaqarpoq.*

*Aalisarnerup ineriartorneratalu ilaatigut misissuiffigineqarnissaa tunngavigalugu, tamatumunnga ilanngullugu naleqarnerulersitsisarnermik misissuineq, pisariaqarpoq Kalaallit Nunaanni aalisarneq pillugu paasissutissanik katersinissamut naammaginartumik Naalakkersuisut tunngavissaqarnissaat.*

*Naalakkersuisut TIG-mit aalajangersakkami oqaasertalersuineq oqaasertalersorneqarsimaneranut aamma aalajangersakkami allannguisoqarsimannginneranik oqaaseqarluni erngumassuteqarneq isumaqatiginngilaat.*

**2.34.10.** § 51 aamma § 52. Qarasaasiaqarnikkut tunngavissat nutaat taakku marluk kiap ineriartortissavai? Imm. 5-imi allassimavoq paasissutissanik katersineq, suliarinninneq ingerlatitseqqinnerlu oqartussanut, pisortat sullissiviinut allanulluunniit piginnaatitsinikkut pissasoq, tassunga ilanngullugit suliffeqarfiit namminersortut. Tamanut ammasumik suliariumannittussarsiuussineq pillugu inatsimmut innersuussineq nassuiaatini amigaatigineqarpoq aamma paasissutissanut taakkununnga pingaaruteqartunut kalaallit piginnittuunerat pillugu piumasaqaat pillugu.

Qarasaasiaqarnikkut tunngavissat nutaat pillugit missiliuineq 4-7 mio.-inik akeqassasoq assut isumalluarneruallaarpasippoq, qarasaasiaqarnikkut tunngaviit allat qanoq akeqarsimaneri takugaanni.

Paasissutissanut katersorneqartunut kina piginnittuunersoq pillugu erseqqissaanissaq TIG-mit ujartorneqarpoq.

*Neqeroortitsisarnermi inatsisitigut malittarisassat tamanut neqeroortitsinermi atorneqarput, matumanilu IT-mik atortulersuutit ineriartortinneri eqqarsaatigalugit. IT-mik atortulersuutinik suliffeqarfiit sorliit inerisaassanersut taaneqarsinnaanngillat, tassa taakkunani tamanut neqeroortitsisoqarnissaa piumasaqaataammat.*

*Naalakkersuisoqarfiup akisussaasuusup paasissutissanik katersat akisussaaffigissavai.*

**2.34.11.** § 52, imm. 3: Takussutissiap sumi tamanut saqqummiunneqarnissaa pillugu paasissutissat amigaataapput.

*Naalakkersuisoqarfiup akisussaasuusup takussutissiaq, tak. siunnersuummi § 52, imm. 3, sumi tamanut saqqummiunneqassanersoq aalajangissavaa. Tamanna siunnersuummi aqunneqanngilaq.*

**2.34.12.** §54 Aalisarneq pillugu siunnersuisoqatigiit. Ullumikkut siunnersuisoqatigiinni kikkut issiaqataaneri pillugit paasissutissaqarpoq, Naalakkersuisoqarfiup nittartagaani ikkunneqartup imaqarniliaq aqqutigalugu pissarsiarineqartut. Inatsisissatut siunnersuut malillugu siunnersuisoqatigiinni kikkut issianersut pillugit ammasumik pissuseqartoqassava (assersuutigalugu Siunnersuisoqatigiit nittartagaanni)? Siunnersuisoqatigiinniit imaqarniliaq tamanit pissarsiarineqarsinnaassava?

*§ 54 annertuumik piginnaatitsissutitut aalajangersagaavoq aalisarneq pillugu siunnersuisoqatigiit sulinerannik aalajangersaasoq. Taamaattoq Aalisarneq pillugu Siunnersuisoqatigiit suliaminnut qanoq suleriuseqassanerlutik aalajangersaassapput. Aalisarneq pillugu Siunnersuisoqatigiit suleriaasissaat 4. januar 2024-meersoq naapertorlugu Aalisarneq pillugu Siunnersuisoqatigiit ataatsimiinnerannit imaqarniliat Naalakkersuisut nittartagaanni tamanut saqqummiunneqartarput. Suleriaasissamut nutartikkamut ilanngussaq 1-imi kattuffiit sorliit Aalisarneq pillugu Siunnersuisoqatigiinni ilaasortaanersut ataatsimeeqataaqqusaanersullu takuneqarsinnaavoq, taannalu aamma nittartakkami nassaarineqarsinnaalluni. Kattuffiit ataatsimiinnernut sinniisussanik ataatsimiinnermiit ataatsimiinnermut nikerartarsinnaasunik toqqaasarput.*

**2.34.13.**  § 69: Sakkortunerusumik pineqaatissiisoqarnissaanut qanoq akulikitsigisumik unioqqutitsisoqartarnissaa eqqarsaatigineqarsimava?

*Siunnersuummi § 69-ikkut allaffissornikkut akiliisitsisinnaasoqassaaq. Allaffissornikkut akiliisitsinermi tunngaviuvoq pineqaatissiineq akiliisitsinerinnarmik kinguneqartoq, tassa pineqaatissinneqarsimasunut inissiisarfimmut inissiinani. Siunnersuummi pineqaatissinneqarsimasunut inissiinissamut inatsisitigut aqqutissiuunneqarsimanngitsoq oqaatigineqarpoq. Utikattumik unioqqutitsisoqartillugu pineqaatissinneqarsimasunut inissiisarfimmut inissiisoqarsinnaassappat eqqartuussiviit suleriaasiat apeqqutaassaaq, taamaattoqassappallu eqqartuussivimmi misilinneqarnissaanut atorneqarsinnaalluni. Pineqaatissiinissap qanoq ittuunissaa nalornissutigineqarpat suliaq Kalaallit Nunaanni Politiinut tunniunneqassaaq.*

**2.35. UAPIP**

**2.35.1.** UAPIP-mit ilisimatitsissutigineqarpoq aqutsiveqarfimmi 47-mi qaleralinniarnissamut akuersissutit ima agguarneqartariaqarput

47. Qeqertarsuup Tunuaniittariaqarpoq

48. Uummannaq

49. Upernavik

50. Qaanaaq

Siunnersuut tunngavilersorneqarsinnaavoq qassusersorluni aalisarnermut atatillugu qassutit annaasat amerlavallaarmata siunnersuutigaarpullu aqutsiveqarfiup 47-p agguataarnissaa pillugu oqallisigineqassasoq.

*Siunnersuummi § 15 aalajangersagaavoq piginnaatitsissutaalluni Naalakkersuisut aqutsiveqarfinnut nalunaarut aqqutigalugu erseqqinnerusunik malittarisassiorsinnaanissaannut. Aqutsiveqarfik 47 inatsisissatut siunnersuummi taamaalilluni aqunneqanngilaq UPIP-illu oqaaseqaatai siunnersuummik allannguinissamik tunngavissiinngillat.*

**2.36. WWF**

**2.36.1.1.** Aqutsinissamik pilersaarut suliarineqartillugu, aalisarnermi naalakkersuinikkut ingerlatsinermi, naalakkersuinikkut suliallit akulerutinnginnissaat pillugu atuutsitsilerneq pitsaagivarput. Sulili pitsaanerusimassagaluarpoq Aalisarneq pillugu ataatsimiititaliarsuup inassuteqaatai naalakkersuinikkut sulialinnik akuleruttoqannginnissaanik tunngasut tamarmik inatsisissatut siunnersuummi ilanngunneqarsimasuuppata, soorlu Akuersissuteqartarfimmik aqutsisoqarfiliortuuppat kiisalu inatsisikkut tunngaveqartumik naammagittaalliorfeqartuuppat. Tamatuma kingunerisimassagaluarpaa aqutsineq ammanerusoq naalakkersuinikkut akuleruffigineqanngitsoq.

*Naalakkersuisut nalilersimavaat aqutsiveqarfimmik naammagittaalliortarfimmilluunniit pilersitsinissaq pisariaqanngitsoq oqaatigaallu tassunga tunngatillugu aqutsinissamut inatsisitigut allamut ingerlateqqiinissamut malittarisassat nalinginnaasut atorneqarmata. Aqqutsinermut inatsiseqartitsinikkut tunngasunik naammagittaalliortoqarusussappat taanna Inatsisartut Ombudsmandiannut nassiuteqquneqarpoq.*

**2.36.1.2.** Aqutsinissamik pilersaarutit suliarineranni tunngaviusumik attuumassuteqartunik peqataatitsineq pitsaasorujussuartut aamma isigaarput. Ilaatigut najukkami aalisartut piniartullu ilisimasaannik peqataatitsineq alloriarnertut pingaarutilittut isigineqarpoq.

Ugguaraarpulli piujuartitsinissamik suliniaqatigiit aatsaat pisariaqartutut nalilerneqarpata peqataatinneqarusummata. Peqatigiiffik Kalaallit Nunaanni WWF, aaqqissugaanikkut sulianullu ilisimasaqarluartuunera, ilaatigut piujuartitsinissaq qitiutillugu aqutsinissamik pilersaarutit suliarineqarneranni tunniussaqarluarsinnaanera, naqissuserusupparput.

*Naalakkersuisut oqaatigaat piujuartitsinissamik suliniaqatigiit peqataatinnissaat aporfissaqanngitsoq, sumiiffinnulli ataasiakkaanut attuumassuteqassapput. Siunnersuummi sorliit attuumassuteqartuunersut pillugit tamakkiisumik taaneqarsimanngillat aamma sumut atatillugit, taamaammat naalakkersuisoqarfimmit akisussaasuusumit tamanna missingiutaavoq.*

*Oqaaseqaatit siunnersuummut allannguinissamut tunngavissiisimanngillat.*

**2.36.1.3.** Aqutsinissamut pilersaarutinik taakkuninnga suliaqarnermut tunngatillugu isumaqarpugut ilisimatusarnikkut siunnersuineq pingaarnerpaajuaannartariaqartoq pisunilu immikkut illuinnartuni pissutsit allat soorlu inuuniarnermut tunngasut aqutsinissamut pilersaarutit ilisimatusarnikkut siunnersuinermut naapertuutinnginnerannik kinguneqartassasut. Aalisarnerup kalaallinut inuiaqatigiinnut pingaaruteqarluinnarnera akuerilluinnarparput, kisianni isumaqarpugut aalisakkanik pisassiissutit uumassuseqarnikkut killiliussat iluanni (takuuk annertunerpaamik aningaasarsiornikkut iluanaaruteqarnissamut tunngavik) tamakkiisumik atornissaat inatsisitigut periarfissaareersoq. Uumassusilerinermi siunnersuineq malinneqanngippat, siunissaq ungasissoq eqqarsaatigalugu aningaasaqarnikkut inooqataanikkullu piujuartitsinermut kalluaassaaq. Tamanna kialluunniit soqutigisarinavianngilaa.

Aqutsivinnut pilersaarutinut tunngatillugu piumasaqaatit pillugit Kalaallit Nunaanni WWF isumaqarpoq aalisarnerup uumassusilinnut ataqatigiiaanut sunniutigisai pisarisuukkallu qanoq minnerpaaffissaaniitinneqarsinnaanerannut misissueqqissaarneq tamatigut ilaatinneqartariaqaraluartoq.

*Naalakkersuisut aqutsinissamut pilersaarummi immikkoortut ilaasussat sorliit nalilersorluarsimavaat, tak. siunnersuummi § 16. Ilisimatuussutsikkut siunnersuineq immikkut pingaaruteqarpoq - tamannalu pissutaalluni ilisimatuussutsikkut siunnersuineq siunnersuummi § 16-imi imm. 2-mi immikkut eqqaaneqarpoq - taamaattoq nassuerutigineqassaaq ilisimatuussutsikkut siunnersuineq tamatigut naammanneq ajormat aamma ilisimatuussutsikkut siunnersuinerit pitsaassusaat assigiinngiiaartorujussuusinnaammata, kiisalu ilisimatuussutsikkut siunnersuisoqarsinnaanera aamma apeqqutaasarluni. Tassunga Naalakkersuisut oqaatigaat aqutsinissamut pilersaarusiornermi oqimaaqatigiissaakannerisoqassasoq, taamaammat taakku soqutigisaqaqatigiit suleqatigilluinnarlugit nunallu tamalaat akornanni isumaqatigiissutit malillugit suliarineqassapput.*

**2.36.2. Nungusaataanngitsumik aalisarnermik aqutsineq**

Periarfissaq atorluarlugu aalisarnermut tamarmiusumut uku innersuussutigineqartut oqaaseqaatigineqartullu saqqummiukkusuppavut: Tamanna siunissami ungasinnerusumi aalisagaqatigiiaat uumaannarnissaat qulakkeerniarlugu ilisimatuussutsikkut siunnersuinermi innersuussutigineqartut aallaavigalugit pisassiisoqartarnerata kinguneraa.

Aalisapiluttoqannginnissaa aalisarnerullu nalunaarsorneqartarnissaa, aalisakkanillu navianartorsiorsinnaasunik pisarisuugaqarnermi, imaanilu sumiiffinni mianersuutigisariaqakkanik innarliisarneq minnerpaaffissaaniitinniarlugu MSC-mut akuersissutinik nalunaaqutsersuinerup tamakku qulakkeermagit aamma eqqaassallugu pingaaruteqarpoq. MSC-mut akuersissummik nalunaaqutsersuineq aalisakkanut nioqqutissat nunatsinneersut niuffaffinnut appakaassinnaanerannut qulakkeerinnippoq, taamaalillunilu aalisarnerup ineriartorneranut annertuumik toqqaannaq aningaasatigut pitsaasumik kinguneqarluni. Nunatsinni aalisarnermi MSC-mut akuersissummik nalunaaqutsersuinerup annertusiartornerata inuussutissarsiummi pitsanngorsaatit pisariaqartut pilersinneqarsinnaanerat takutippaa, taamaattumik suli nalunaaqutsersuinissaq Naalakkersuisunit anguniarneqartariaqaraluarpoq. Minnerpaamik Tunumi avaleraasartuunik, ammassassuarnik saarullernanillu ikerinnarsiorluni aalisarnermi MSC-mik nalunaaqutsersuinermi annaasimasat nunat sineriallit suleqatigineratigut aalisapilunnerup unitsinneqarnissaata anguniaqqinnissaanut sulissutigineqartariaqaraluarput.

*Naalakkersuisut tamanna isumaqatigaat, taamaattorli siunnersuummi allannguinermik malitseqartitsinissamut tunngavissiinngilaq, siunnersuummut allannguutissatut siunnersuummik imaqanngimmat.*

**2.36.3. Uumassusillit sunniivigeqatigiittarnerat tunngavigalugu aalisarnermik aqutsineq**

Uumassusillit sunniivigeqatigiittarnerat tunngavigalugu aalisarnermik aqutsineq inatsisissatut siunnersuummi eqqaaneqanngilaq. Tamanna ajornartorsiutaasutut WWF-imi isigaarput. Nerisaqaqatigiinnik tunngaveqarluni aalisarnermik ingerlataqarluni qulakkeerneqassaaq, aqutsinerup ineriartuutaasumik ingerlanneqarnissaa, tassanilu tunngavigineqassallutik imaani uumasoqatigiit tamarmik, aalisagaqatigiit ataasiakkaat pinnagit. Taakkunannga ilaapput uumasoqarfiit mianernartut illersorneqarnissaat, pisarisuukkat annikillisinneqarnerat aalisagaqatigiillu aalisarneqarneq ajortut ulorianartumik sunnerneqartarnerisa sumiissusersineqarnissaa.

Uani ilanngullugu piumasaqaataavoq imartatsinni inuit suliaqarnerisa kinguneranik uumasoqatigiissutsimi sunniutaajartuinnartussat nalunaarsorneqartarnissaat aamma uani eqqarsaatigineqassalluni aalisarnermut immikkoortortani aqutsinissamut aalajangiisarnerit. Matumuuna WWF Naalakkersuisunut kaammattuuteqassaaq nunat killeqarfii akimorlugit immikkoortortanik aaqqissuusseqqullugu (EEZ).

Assersuutigalugu Norskit Naalakkersuisuisa januar 2024-mi aalajangerpaat, immap itisuup naqqani aatsitassarsiornermik ingerlatsisoqarsinnaasoq, tamannali kingunerluuteqarsinnaavoq, aamma Kalaallit Nunaata imartaanut, taamaalillunilu Kalaallit Nunaanni aalisarnermut kingunerluuteqarsinnaalluni. Aatsitassarsiornermi aamma aalisarnermi Immikkoortortat akimorlugit nunallu killeqarfii akimorlugit aaqqissuussineq pisariaqarluinnarpoq, ilaatigut siunissami Kalaallit Nunaanni aalisarnerup qulakkeerneqarnissaa eqqarsaatigalugu.

*Sumiiffiit sunnertiasut illersorneqarnerat nalunaarutitigut malittarisassaqartinneqarput immallu naqqanut aqutsinermut pilersaarut suliarineqartussaq aammalu pisarisuukkat pillugit malittarisassat nalunaarutitigut aamma malittarisassaqartinneqarput. Tamakku tamarmik aqutsinermut pilersaarutini aamma sammineqarumaarput.*

*Oqaaseqaatit siunnersuummut allannguinissamut tunngavissiisimanngillat.*

**2.36.4. Aalisagaqatigiinnik nungutaanissamut ulorianartorsiortunik illersuineq**

Soorlu naluneqanngitsoq Kalaallit Nunaata imartaa aalisagaqatigiinnik arlalinnik nungutaanissamut ulorianartorsiortunik peqarpoq, pingaartumik arferit ilanngullugit. Taamaattumik Naalakkersuisut kaammattorpagut illersuisarfinnik, nalimmassaatinillu pilersitseqqullugit, tassami saniatigut pisarisoortakkat annikillilerneqarnissaat siunertaralugu pingaartumillu uumasunut nungutaanissamut ulorianartorsiortunut pissusissamisuunngitsumik akorngusersuineq minnerpaaffissaminiiteqqullugu. Kiisalu uumasoqatigiinnik ilisimatusarneq aamma nakkutilliineq nukittorsarneqartariaqarpoq, piujuartitsinissaq aamma amerliartoqqinnissaat qulakkeerniarlugu.

*Imaani uumasut illersorneqarnerat inatsimmi tunngaveqartumik nalunaarusiakkut aqunneqarpoq. Naalakkersuisut isumaqarput inatsisitigut toqqaannartumik aqunneqartariaqanngitsut, tassa uumasoqatigiinnut assigiinngitsunut pissutsit ingerlaavartumik allanngorarsinnaammata. Siunnersuummut allannguutissanik suliaqartoqanngilaq.*

**2.36.5. Aalisarnermi aningaasarsiornerup imminut akilersinnaasup tapersersorneqarnera.**

Aalisarnermut immikkoortortap Kalaallit Nunaata aningaasaqarneranut aamma najukkani inuttaasunut isumaqassusaa Kalallit Nunaanni WWF-p akuersaarpaa. Aalisarnermi aningaasaqarnerup imminut akilersinnaanera qulakkeerniarlugu, aalisarnermut atortunik nutaaliaasunik avatangiisinullu mingutsitsinngitsunik pissarsinissamut aningaasaliisoqartariaqarpoq, tamatumani aalisarnermik suliaqarnermi avatangiisinut sunniineq minnerpaaffissaminiitinniarlugu. Mingutsitsissutaanngitsumik aalisarnermik ingerlatsisunut aningaasaqarnikkut suliatigut akuliutsitsineq aamma tapeeriaatsit eqqunneqarpata iluaqutaassaaq. Tamatuma aalisarnermut immikkoortortani suliaqartuni avatangiisinut mingutsitsinngitsunik teknikikkut atortunut ikaarsaarnissaq oqinnerusunngortissinnaavaa. Tamanna tamanut atuuppoq, aamma uunga atatillugu, pingaaruteqarluinnarpoq aalisarnerup imminut akilersinnaanissaa, pisassiissuteqarnermi ilisimatuussutsikkut siunnersuinerup malinneqarnissaa pingaaruteqarluni, tassami taamaattoqanngippat aningaaseriviit immikkoortortamut aningaasaliissallutik soqutigissanngimmassuk.

Tamatuma saniatigut aamma innersuussutigaarput aningaasaqarnikkut assigiissaarisoqarnissaa aamma suliffissuarnut allannguinissamik siunertaqartunut imminut akilersinnaasunik ingerlatsinissaq.

*Nungusaataanngitsumik aalisarnissap pingaaruteqassusaa atortullu pitsaanerit avatangiisinullu ajoqutaannginnerit qulakkeernissaat Naalakkersuisut nassuerutigaat.*

*Siunnersuummi kapitali 11-imi misileraalluni aalisarsinnaanissamut ilanngussinnaaneq siammasinnerunissaanik ammaasoqarpoq, taamaalillunilu tamanna atorneqarpoq assersuutigalugu periaatsinik nutaanik atortunilluunniit nutaanik misileraanikkut. Aningaasaqarnikkulli tapiissuteqartoqarsinnaanera siunnersuummi malittarisassiorneqanngilaq, taannali inuussutissarsiutinut tapiissuteqartarnermut inatsisikkut malittarisassiorneqassaaq.*

*Tusarniaanermut oqaaseqaatit tunngavigalugit siunnersuummik allanngortitsisoqanngilaq.*

**2.36.6. Paasissutissanik katersisarneq ilisimatuussutsikkullu siunnersuinerup nukittorsarneqarnissaat.**

Pitsaasumik aalisarnermi aqutsinerup qulakkeerneqarnissaa anguniarlugu aalajangiisuulluinnarpoq paasissutissanik katersisarnerup annertusineqarnissaa, tamatumani aalisagaqatigiit qanoq innerat aamma uumasoqatigiit qanoq innerat paasisaqarfigineruniarlugu aningaasaliinerup annertusineqarneratigut. Taamaattumik Naalakkersuisut, ilisimatusartut aamma soqutigisaqaqatigiit suleqatigisariaqarpaat, tamatumani aalisagaqatigiit qanoq issusaat aamma uumasoqatigiit qanoq issusaat pillugit paasissutissat eqqortut tutsuiginartullu pissarsiarineqarsinnaaqqullugit. Paasissutissat taakku pingaartinneqartariaqarput imminut akilersinnaasumik aalisarneq qulakkeerniarlugu aalajangiisarnermi atorneqartariaqarlutik.

*Aalisarnermut naalakkersuisoqarfik akisussaasoq paasissutissanik katersinermut suliaqarnermullu ilisimatusartunik soqutigisaqaqatigiinnillu allanik qanimut suleqateqarpoq. Siunnersuutikkut suleqatigiinneq taanna nanginneqassaaq, taamaattoq paasissutissanik katersisarnermut tamanullu saqqummiisarnermut inatsisitigut tunngavigisaq annertusineqarpoq, taamaalilluni paasissutissat qanoq ittut katersorneqarsinnaaneri tamanulluunniit saqqummiussinnaaneri siunissami nalornissutigineqannginniassammata. Taamaattoq paasissutissanik pisariaqarneranik katersisarnissamut piumasaqaat sakkortusineqarpoq. Taamaalilluni ingerlatsivik paasissutissanik suliamut atorneqartussanik taamaallaat katersisinnaaneranik ilaqarpoq, tassa paasissutissanik katersineq suliarinninnerlu inuussutissarsiortunut allaffissornermilu isumalluutinik atuiffiuallaartussaassammat.*

*Tusarniaanermut oqaaseqaatit tunngavigalugit siunnersuummi allanngortitsisoqanngilaq.*